
Šiame tome skaitytojas susitiks su dviejų labai skirtingų šalių - Flandrijos 
ir Kinijos atstovais, kuriuos Ž. Vernas tapo humoristinėmis spalvomis. 

Apysakoje „Daktaras Oksas" Ž. Vernas išjuokia anuo metu išpopuliarė- 
jusius fiziologus, kurie manė galintys pakeisti žmogaus temperamentą ir jaus- 
mus. Kaip tikras humoro meistras jis piešia be galo lėtą Flandrijos miestelio 
gyvenimą, kurį trumpam pakeičia Okso eksperimentas. 

Romano „Vieno kino vargai Kinijoje“ herojus Kin Fo negali patirti natū- 
ralių žmogiškų jausmų, nes nestokoja nei turtų, nei sėkmės, nei pagarbos. To- 
dėl autorius jį sviedžia į išmėginimų srautą - klajones po visą Kiniją gelbs- 
tint savo gyvybę. 

Šie kūriniai atskleidžia neįprastą Ž. Verno talento pusę. 

Romanas „Vieno kino vargai Kinijoje" lietuvių kalba leidžiamas pirmą 
kartą. 

UDK 840-3 


Vertė Vytautas Venclovas 


Leidinyje panaudotos A. Bertrano ir L. Beneto iliustracijos 


ISBN 9986-507-12-X 


Kaina 12,80 Ėt 


O Original - maketas, ANBO, 2000 


Šis tas apie „Daktarą Oksą" 


Apsakymus Ž.Vernas pradėjo rašyti 1851 metais, t.y. gerokai 
anksčiau, negu sumanė savo garsiąją mokslo fantastinę ir geogra- 
finių atradimų romanų seriją. Dar jaunystės metais, studijuoda- 
mas teisę, jis gyvai domėjosi gamtos mokslais ir technika, geo- 
grafinių atradimų istorijomis, navigacija ir plaukiojimu, sudarė 
kartoteką, kurioje Žymėjosi įvairiausias Žinias apie mokslo atra- 
dimus ir išradimus, kaupė duomenis apie mokslininkus ir keliau- 
tojus, O ir šiaip mėgo klausytis mokslinių disputų ir pranešimų. 
Pradedantysis rašytojas rinko medžiagą savo kūriniams iš tokių, 
regis, tolimų grožinei literatūrai šaltinių kaip oreivystės knygos, 
Lotynų Amerikos šalių istorijos ir geografijos mokslų veikalai, 
Arktikos ekspedicijų ataskaitos ir t.t. 

Nuo 1851 m. iki gyvenimo pabaigos Žiulis Vernas parašė dau- 
giau kaip dvidešimt apsakymų ir apysakų. Nors šie literatūros 
žanrai ir neužima labai reikšmingos vietos garsiojo romanisto kū- 
ryboje, tačiau vienas kitas trumpasis kūrinys vertas atidesnio 
žvilgsnio. 

Humoristinę apysaką „Daktaras Oksas" autorius paskelbė 1872 
metais viename Paryžiaus žurnale, o jau 1874 m. Varjetės teatre 
pagal „Daktaro Okso" siužetą buvo pastatyta Žako Ofenbacho 
operetė, irgi pavadinta „Daktaru Oksu". Kritikai teigė, kad tai buvo 
bene geriausia inscenizacija Ž.Verno kūrinių siužetų pagrindu. 

„Daktaro Okso“ sumanymą autoriui padiktavo eksperimen- 
tai, kuriuos anuo metu vykdė prancūzų chemikai ir fiziologai, 
analizavę, kaip deguonis veikia žmones ir gyvūnus. Tačiau Ž.Ver- 

nas mokslinę bandymo pusę pasitelkė tik tam, kad sukurtų be 
galo komišką situaciją: jeigu deguonis iš tikrųjų turėtų tokių ypa- 
tybių, kokių jam priskyrė mokslininkai, štai kaip atrodytų dakta- 
ro Okso bandymo paveiktas geografijos žemėlapyje neegzistuo- 
jantis Flandrijos miestelis Kikandonas. 

Visa ši linksma, bemaž F.Rablė stiliumi parašyta bufonada lei- 
džia Ž.Vernui smagiai ir sąmojingai išjuokti miesčioniškąją „ge- 
rovę“, parodyti, kaip baisiai atsilikusi jų psichologija svetima vis- 
kam, kas nauja, kaip ji priešinasi pažangai. Vos tik baigėsi Okso 
bandymas ir liovėsi tekėti deguonis, Kikandone viskas grįžo į 
ankstesnę vagą. Baigdamas apysaką, autorius kreipiasi į skaity- 
tojus, pateikdamas gan juokingą klausimą: „Nejaugi narsą, vyriš- 
kumą, talentą, gilų protą, vaizduotę — visas šias nuostabias žmo- 
gaus sielos savybes — lemia tiktai deguonis?" — ir pats atsako: 
„Tokia tai buvo daktaro Okso teorija, bet mes turime teisę jos 
nepripažinti, todėl ryžtingai ją atmetame visais požiūriais, nepai- 
sydami fantastinio bandymo, kurį savo kailiu patyrė garbingasis 
Kikandono miestelis". 

Žiulis Vernas ir šioje apysakoje jau naudoja vėliau itin pa- 
mėgtą būdą charakterizuoti savo personažams, duodamas jiems 
specifinius vardus. Daktaro Okso ir jo asistento Igeno pavardės, 
sudėtos į krūvą, sudaro deguonies — oksigenas — pavadinimą. 

Oksas ir Igenas yra alegoriškos figūros, jos įkūnija deguonies 
ypatybes. Todėl autorius juos vaizduoja gana punktyriškai ir mig- 
lotai, skirtingai negu kitus veikėjus, kuriems nepagaili ryškių spal- 
vų, — sakykime, kad ir burmistrui Van Trikasui, patarėjui Niklo- 
sui, policijos komisarui Pasofui ir kitiems „vegetuotojams“. 


Parengė Vytautas Venclovas 


ŽIULIS VERNAS 


DAKTARAS OKSAS 


APYSAKA 


JULES VERNE 
LE DOCTEUR OX 

Pirmasis skyrius, 


kuriame pasakojama, kad net geriausiuose žemėlapiuose neverta 
ieškoti Kikandono miestelio 


Jeigu imsite senajame arba naujajame Flandrijos žemėlapyje 
ieškoti mažo Kikandono miestelio, tai tikriausiai jo nerasite. Aha, 
vadinasi, Kikandonas — dingęs miestas? Nieko panašaus! Atei- 
ties miestas? Irgi ne. Priešingai geografų teiginiams, jis egzistuo- 
ja jau gerus aštuonis ar devynis šimtus metų. Miestelis priskai- 
čiuoja du tūkstančius tris šimtus devyniasdešimt tris sielas, Žinia, 
kiekvienam gyventojui skirdamas tik po vieną. Jis įsikūręs už try- 
likos su puse kilometrų į šiaurės vakarus nuo Audenardo ir pen- 
kiolika su ketvirčiu kilometrų į pietryčius nuo Briugės, pačioje 
Flandrijos širdyje. Nedidelis Varo upelis, įtekantis į Šeldės inta- 
ką, srovena po trimis miestelio tiltais, ant kurių kaip ir Turnė mieste 
iki šiol išliko viduramžiški stogai. Kikandone galima pasigrožėti 
sena pilimi, kurią 1197 metais pastatė grafas Bolduenas, būsima- 
sis Konstantinopolio imperatorius, taip pat rotuše su gotikinėmis 
šaudymo angomis ir dantytomis sienomis, su stipriu sargybos 
bokštu, kurio aukštis siekia tris šimtus penkiasdešimt septynias 
pėdas. Iš šio bokšto kas valandą pasigirsta melodingi laikrodžio 
dūžiai; tai savos rūšies oro rojalis, dar garsesnis negu Briugės 
varpas. Jeigu užsienietis netyčia užklystų į Kikandoną, tai jis bū- 
tiniausiai apžiūrėtų štathalterių (Štathalteris - tai vietininkas, val- 
dytojas, XV-XX a. pareigūnas, vyriausybės vardu valdęs tam tik- 
rą teritoriją. - Čia ir toliau vertėjo pastabos.) salę, papuoštą Bran- 

dono nutapytu Vilhelmo Nasau portretu, Šv. Magluaro bažnyčios 
amboną (sakyklą) - šį XVI amžiaus architektūros šedevrą, šuli- 
nio rentinį iš kaltos geležies Šv. Ernufo aikštės viduryje, kurio 
nuostabius ornamentus nukalė meniškos sielos kalvis Kventinas 
Metsu, antkapio paminklą, kažkada pastatytą Marijai Burgundei, 
Karolio Drąsiojo dukteriai, dabar besiilsinčiai Dievo Motinos baž- 
nyčioje Briugės mieste, ir t.t. Pagaliau Kikandonas garsėja grieti- 
nėle ir ledinukais. Jų gamyba jau kelis šimtmečius yra Van Trika- 
sų giminės privilegija. Ir vis dėlto Kikandonas nepažymėtas Flan- 
drijos žemėlapyje. Ar tai reikia priskirti geografų užmaršumui 
arba tyčiniam žioplumui, negaliu pasakyti, tačiau Kikandonas kuo 
realiausiai egzistuoja su savo siauromis gatvelėmis, įtvirtinimų 
juosta, senoviškais ispaniškais namais, su turgumi ir burmistru. 
Šiame miestelyje ne taip seniai ir atsitiko nuostabūs, neįprasti, 
neįtikėtini, tačiau tikri įvykiai; apie juos ir papasakosime toliau. 

Apie Vakarų Flandrijos gyventojus net ir norėdamas nepasa- 
kysi nieko bloga. Tai padorūs, protingi, taupūs, linksmi, svetingi, 
nors šiek tiek ir atsilikusių pažiūrų Žmonės, be to, ne itin liežu- 
vingi; bet visa tai nepaaiškina, kodėl vienas iš įdomiausių jų teri- 
torijos miestų iki šiol nepažymėtas geografiniame žemėlapyje! 

Dėl tokio aplaidumo galima tik nuoširdžiai apgailestauti. Jei- 
gu tik istorija arba, jei nėra istorijos, kronika, pagaliau, jei nėra 
kronikos, vietos padavimai bylotų apie Kikandoną! Bet ne, - nei 
atlasas, nei kelionių vadovas apie jį nesako nė žodžio. Savaime 
aišku, šitoks nutylėjimas stipriai kenkia minėto miestelio preky- 
bai ir gamybai. Bet skubame pridurti, kad Kikandone nesama nei 
prekybos, nei gamybos ir kad miestelis kuo puikiausiai išsiverčia 
be jų. Plaktą grietinėlę ir ledinukus suvalgo vietos gyventojai, 
taigi nėra reikalo juos kur nors gabenti. Kas be ko, kikandonie- 
čiai nė kiek nepasigenda ir užsieniečių. Jų interesų ratas ganėti- 
nai siauras, jie gyvena tykiai ir taikiai, jie pasižymi ramumu, san- 
tūrumu, šaltakraujiškumu, flegmatiškumu, - žodžiu, tai tipiški fla- 
mandai, kokių iki šiol dar sykiais pasiseka sutikti rajone tarp Šel- 
dės ir Šiaurės jūros. 

Antrasis skyrius, 


kuriame burmistras Van Trikasas ir patarėjas Niklosas kalbasi 
apie miesto reikalus 


— Jūs taip manote? — paklausė burmistras. 

— Aha, aš taip manau, - atsakė keletą minučių patylėjęs patarėjas. 

— Bet juk šitokie lengvabūdiški poelgiai visiškai neleistini, — 
tęsė burmistras. 

— Štai jau dešimt metų, kai mes aptarinėjame šį svarbų klausi- 
mą, — pareiškė patarėjas Niklosas, — ir turiu jums pasakyti, ger- 
biamasis Van Trikasai, aš niekaip negaliu nuspręsti. 

— Gerai suprantu jūsų abejones, - pagaliau prabilo burmistras, 
galvojęs net ketvirtį valandos, — ir ne tiktai suprantu, bet ir prita- 
riu. Protingiausia bus kuo nuodugniausiai išnagrinėti šį klausimą 
ir tiktai tada jau priimti vienokį ar kitokį nutarimą. 

— Be abejonės, - atsakė Niklosas, - civilinio komisaro pareigos 
visiškai nereikalingos tokiame ramiame mieste kaip Kikandonas. 

— Jūsų pirmtakas, - daugiareikšmiškai šyptelėjo Van Trikasas, 
— jokiomis aplinkybėmis nebūtų ryžęsis sakyti „be abejonės". Bet 
kurį teiginį galima paneigti. 

Patarėjas linktelėjo galvą pritardamas, paskui geram pusva- 
landžiui nutilo. Visą šį laiką ir burmistras, ir patarėjas sėdėjo vi- 
siškai sustingę, nepajudinę net piršto. Pagaliau Niklosas paklau- 
sė Van Trikaso, ar jo pirmtakui - prieš dvidešimt metų - neatėjo 
į galvą mintis, jog verta panaikinti civilinio komisaro pareigybę. 
Ši pareigybė Kikandonui per metus kainavo tūkstantį tris šimtus 

septyniasdešimt penkis frankus ir kelis santimus. 

— Žinoma, atėjo, — atsakė burmistras, neįsivaizduojamai lėtai 
pakeldamas ranką prie savo iškilios kaktos, — tačiau šis kilnus vy- 
ras taip ir numirė, neišdrįsęs priimti nutarimo minėtu klausimu, o 
ir apskritai nesiryžo padaryti nė vieno administracinio pakeitimo. 
Jis buvo išminčius. Kodėl gi ir aš negalėčiau elgtis taip kaip jis? 

Patarėjas Niklosas nesugebėjo paprieštarauti burmistrui. 

— Žmogus, kuris numiršta, per visą savo gyvenimą nepriėmęs 
jokio nutarimo, - reikšmingai pridūrė Van Trikasas, - yra beveik 
pasiekęs tobulybę, kokią tik galima rasti žemėje. 

Tai pasakęs burmistras mažuoju piršteliu paspaudė prislopin- 
to skambučio mygtuką —- pasigirdo greičiau atodūsis negu skam- 
besys. Tuoj pat sučiuženo lengvi žingsniai. Atrodė, šmurkštelėjo 
pelė per storą kilimą. Durys atsivėrė, be garso pasisukusios ant 
suteptų vyrių. Pasirodė baltagalvė mergina ilgomis kasomis. Tai 
buvo Siuzel Van Trikas, vienintelė burmistro duktė. Ji padavė 
tėvui tabako prikimštą pypkę ir mažą varinę gorę, paskui, netaru- 
si nė žodžio, bemat išnyko taip pat tylutėliai, kaip ir įėjo. (Gorė — 
indas rusenančioms anglims laikyti.) 

Garbusis burmistras užsirūkė savo įspūdingą pypkę ir netru- 
kus dingo melsvų dūmų debesyje, o patarėjas Niklosas vis dar 
kėpsojo giliai susimąstęs. 

Šie du padorūs asmenys, turintys administracinę valdžią, šne- 
kučiavosi burmistro svetainėje, kurios sienos buvo apmuštos ga- 
na puošniai išraižytu tamsiu ąžuolu. Grandioziškas židinys su di- 
džiuliu ugniakuru, kuriame būtų galima sudeginti visą ąžuolą ar- 
ba iškepti jautį, užėmė visą sieną priešais langą su mažais išmar- 
gintais stiklais, kurie jaukiai švelnino dienos šviesą. Virš židinio 
kabėjo paveikslas senoviškais rėmais, priskiriamas Hemlingo tep- 
tukui, - tai buvo pagyvenusio vyriškio, vieno iš Van Trikaso pro- 
tėvių, portretas. Burmistro giminė siekė XIV amžių, tą epochą, 
kai flamandai, vadovaujami Gi de Dampjero, kovojo prieš impe- 
ratorių Rudolfą Habsburgą. 

Burmistro namas buvo labai plačiai Kikandone Žinomas pa- 

statas. Pastatytas pagal flamandų skonį, kartu nepamiršus visų 
gotikos gudrybių, kaprizų, netikėtumų ir keistenybių, jis buvo lai- 
komas vienu iš įdomiausių miesto statinių. Jame vyravo amžina 
tyla kaip karteziečių vienuolyne arba kurčnebylių prieglaudoje. 
Niekas nedrumstė tylos: čia ne vaikščiota, o slankiota, ne kalbė- 
ta, o šnibždėta. O juk name gyveno moterys - burmistro žmona 
ponia Brigita Van Trikas, jo duktė Siuzel Van Trikas ir tarnaitė 
Lotchen Jansen. Reikia paminėti ir burmistro seserį tetulę Ermans, 
senmergę, atsiliepiančią ir pašaukus Tatanemans vardu, duotu jai 
giminaitės Siuzel, kai pastaroji buvo dar maža. Kad ir kaip keis- 
ta, visos šios moterys kuo puikiausiai sutarė — nei kivirčų, nei 
triukšmo, nei tuščio plepėjimo, — burmistro namuose viešpatavo 
tyla tarsi negyvenamoje dykumoje. 

Burmistras jau turėjo apie penkiasdešimt metų; jo negalėjai 
pavadinti nei storu, nei liesu, nei aukštu, nei žemu, nei jaunu, nei 
senu, nei rausvaskruosčiu, nei išblyškėliu, nei linksmu, nei liūdnu, 
nei geraširdžiu, nei tulžingu, nėi energingu, nei silpnavaliu, nei iš- 
didžiu, nei nuolankiu, nei geru, nei piktu, nei dosniu, nei šykščiu, 
nei drąsiu, nei bailiu, - jokių kraštutinumų, jokių nenuosaikumų. 

Tačiau fizionomistas, žvelgdamas į jo sulėtintus judesius, į 
truputį atkarusį apatinį žandikaulį, nejudrius vokus, lygią tarsi 
vario plokštelė kaktą ir truputį glebnus raumenis, nesunkiai nu- 
statytų, kad burmistras Van Trikasas — tikrų tikriausias flegmati- 
kas. Nė sykio gyvenime pyktis ar kitos aistros neprivertė audrin- 
gai plakti jo širdies, niekada jo skruostų neišmušė raudonos dė- 
mės; jo vyzdžiai niekada nesusiaurėjo iš įniršio bent trumpą aki- 
mirką. Jis visada mėgo padoriai rengtis, drabužius nešiojo nei 
pernelyg siaurus, nei per dukslius, beje, niekada jų kaip reikiant 
nesunešiodavo. Burmistras avėjo sunkius batus bukais galais, tri- 
gubais padais ir sidabrinėmis sagtimis, - šis apavas dėl pašėlusio 
stiprumo tiesiog varė į neviltį jo batsiuvį. Nešiojo Van Trikasas 
plačiakraštę skrybėlę, kurios fasonas priklausė tai epochai, kai 
Flandrija galutinai atsiskyrė nuo Olandijos, - vadinasi, šis soli- 
dus galvos apdangalas buvo sulaukęs jau apie keturiasdešimt me- 

tų. Bet čia nieko nuostabaus. Žinoma, jog ir kūnas, ir siela, ir 
drabužiai greitai susidėvi, kai žmogų audrina aistros, o mūsų gar- 
busis burmistras — apatiškas, nesujaudinamas, abejingas —- nepa- 
tyrė jokių aistrų. Jis ničnieko nesudėvėdavo, nesusidėvėjo ir pats, 
todėl buvo visiškai tinkamas žmogus valdyti Kikandono mieste- 
liui ir jo ramiems gyventojams. 

Iš tikrųjų ir pats miestas buvo ne mažiau ramus nei Van Trika- 
so namai. Kaip tik šiame taikiame prieglobstyje burmistras tikė- 
josi sulaukti gilios senatvės ir pergyventi savo gerąją žmoną Bri- 
gitą Van Trikas, kuriai ir kape nebus lemta pajusti didesnės ramy- 
bės už tą, kuria ji mėgavosi Žemėje štai jau šešiasdešimt metų. 

Šią žinią reikia šiek tiek paaiškinti. 

Van Trikaso šeimą visiškai teisėtai galėtų vadinti „Žano šei- 
ma". Ir štai kodėl. 

Šio pono peilis toks pat garsus kaip ir jo šeimininkas; šį įrankį 
galima pavadinti amžinu, nes jis nuolatos atnaujinamas: kai susi- 
dėvi rankena, ji pakeičiama nauja, lygiai taip pat daroma ir su 
geležte. Šitokia procedūra nuo neatmenamų laikų buvo įprasta 
Van Trikasų šeimoje, taigi, regis, net pati gamta čia palankiausiai 
dalyvavo. Nuo pat 1340 metų kiekvienas Van Trikasas, kai likda- 
vo našlys, vesdavo jaunesnę už save merginą iš Van Trikasų gi- 
minės; pastaroji, mirus vyrui, savo ruožtu antrąsyk ištekėdavo už 
jaunesnio Van Trikaso, kuris, kai likdavo našlys... ir t.t. ir pan. 
Kiekvienas Iš jų mirdavo jam skirtu laiku tiksliai kaip koks laik- 
rodis. Garbioji ponia Van Trikas jau buvo antrąkart ištekėjusi ir 
kaip padori moteris turėjo persikelti į geresnį pasaulį anksčiau už 
savo vyrą, kuris buvo dešimčia metų jaunesnis, ir palaisvinti vie- 
tą naujai Van Trikas. To mūsų gerbiamasis burmistras labai tikė- 
josi, nes absoliučiai nepageidavo laužyti šeimos tradicijų. 

Tokie tai buvo šie namai - taikūs ir tylūs, kurių durys ir grin- 
dys negirgždėjo, stiklai nedužo, spynos neužsikirsdavo, baldai 
netraškėjo, vėjarodžiai sukiojosi be garso, o gyventojai kėlė ne 
didesnį triukšmą už šešėlius. Tylos dievas Harpokratas tikriau- 
siai pasirinktų šiuos žmones tarnauti Tylos šventykloje. 

Trečiasis skyrius, 


kuriame komisaras Pasofas pasirodo taip pat triukšmingai, kaip ir 
netikėtai 


Aukščiau pateiktas įdomus patarėjo su burmistru pašnekesys 
prasidėjo be ketvirčio trečią valandą po pietų. Buvo trys valan- 
dos keturiasdešimt penkios minutės, kai Van Trikasas užsirūkė 
savo įspūdingąją pypkę, talpinusią ketvirtį svaro tabako, o baigė 
ją traukti be dvidešimt penkių minučių šeštą. 

Per šį laiką pašnekovai nepasikeitė nė vienu žodžiu. 

Apie šeštą valandą patarėjas, visada mėgęs visokias apylan- 
kas arba miglotas užuominas, vėl prašneko: 

— Taigi mes priimame nutarimą... 

— Nieko nenutarti, - atsakė burmistras. 

— Aš manau, kad galų gale jūs esate teisus, Van Trikasai. 

— Aš irgi taip galvoju, Niklosai. Dėl civilinio komisaro priim- 
sime nutarimą tada, kai išsamiau išnagrinėsime šį klausimą... Juk 
niekas mūsų negena... 

— Be abejo, - atsakė Niklosas, sulankstydamas nosinę, su ku- 
ria jis elgėsi kaip reta padoriai. 

Vėl stojo ilga tyla, nusitęsusi ilgiau kaip valandą. Niekas ne- 
drumstė tylos, net pasirodęs naminis šuo, gerasis senasis Lentas, 
ne mažiau flegmatiškas už savo šeimininką; beje, tik iš mandagu- 
mo jis apsilankė svetainėje. Kilnusis šuo! Puikus pavyzdys visai 
šunų giminei! Jis įslinko visiškai tyliai, tarsi būtų padarytas iš 
papjė mašė ir riedėtų ant ratukų. 


Apie aštuntą valandą vakaro, kai Lotchen atnešė senovinę lem- 
pą matiniu stiklu, burmistras tarė patarėjui: 

— Ar jau nebeturime daugiau svarbių reikalų, kuriuos reikėtų 
aptarti, Niklosai? 

— Ne, Van Trikasai, kiek Žinau, tokių neturime. 

— Bet argi man nesakėte, - sukruto burmistras, - kad Audenar- 
do vartų bokštas gali nugriūti? 

— Taip, tai tikra teisybė, — atsakė patarėjas. — Ir aš, tiesą sa- 
kant, nenustebsiu, jeigu jis vieną gražią dieną ką nors užmuš. 

— O! —- sumurmėjo burmistras. — Tikiuosi, jog spėsime laiku 
priimti nutarimą dėl šio bokšto ir išvengsime tokios nelaimės. 

— Aš irgi tikiuosi, Van Trikasai. 

— Yra ir skubesnių reikalų. 

— Be abejonės, - atsakė patarėjas, - pavyzdžiui, odų sandėlio 
klausimas. 

— Ojis vis dar dega? — susidomėjo burmistras. 

— Dega; jau greit bus trys savaitės. 

— Nejaugi mes taryboje nenutarėme, kad reikia palikti jį degti? 

— Taip, Van Trikasai, jūsų pasiūlymu. 

— Argi tai ne pats paprasčiausias ir tikriausias būdas susidoroti 
su gaisru? 

— Be abejonės. 

— Na, gerai, palauksime. Jau viskas? 

— Viskas, - atsakė patarėjas, trindamasis sau kaktą — tarsi steng- 
tųsi prisiminti kokį nors svarbų reikalą. 

— O ar žinote, - tęsė burmistras, — kad pralaužta užtvanka ir 
šventojo Jokūbo kvartalui gresia potvynis? 

— Kaipgi, - atsakė patarėjas. - Tikrai apmaudu, kad užtvanka 
nebuvo pralaužta aukščiau odų sandėlio! Žinia, tada vanduo už- 
gesintų gaisrą ir išvaduotų mus nuo visokių rūpesčių. 

— Ką padarysi, Niklosai, —- atsakė garbusis burmistras. - Ne- 
laimingi įvykiai nepaklūsta logikos dėsniams. Tarp jų nesama jo- 
kio ryšio, taigi mes negalime vieno jų panaudoti, kad pašalintu- 
me kitą. 


16 


Ši giliamintė Van Trikaso pastaba tik po kelių minučių pasie- 
kė pašnekovą bei bičiulį ir buvo jo įvertinta. 

— Tataigi, — vėl prabilo patarėjas Niklosas. - Mudu šiandien 
net nepalietėme svarbiausio klausimo. 

— Svarbiausio klausimo? Tai ką, mes turime svarbiausią klau- 
simą? —nusistebėjo burmistras. 

— Žinoma. Kalbu apie miesto apšvietimą. 

— AK, taip, - atsiliepė burmistras. - Jeigu neklystu, jūs turite 
galvoje daktaro Okso projektą? 

— Kaip tik taip. 

— Reikalas juda, Niklosai, - atsakė burmistras. —- Jau pradėti 
kloti vamzdžiai, o gamykla visiškai užbaigta. 

— Gal, sakau, mes truputį paskubėjome su šiuo reikalu, — pa- 
reiškė palingavęs galvą patarėjas. 

— Galbūt, — atsakė burmistras. — Bet mes galime pasiteisinti 
tuo, jog daktaras Oksas prisiima visas išlaidas, susijusias su šiuo 
bandymu. Jis mums nekainuos nė skatiko. 

— Po teisybei, tai mus visiškai išteisina. Kas be ko, turime žengti 
į koją su amžiumi. Jeigu bandymas pasiseks, Kikandonas pirma- 
sis iš Flandrijos miestų bus apšviestas oksi... dujomis... Kaip tos 
dujos vadinamos? 

— Oksihidridas. 

— Na, tegu sau būna oksihidrido dujos. 

Tą akimirką atsidarė durys, ir Lotchen pranešė burmistrui, kad 
paduota vakarienė. 

Patarėjas Niklosas pakilo atsisveikinti su Van Trikasu, kuris 
po ilgo reikalų aptarinėjimo ir priimtų kelių labai svarbių nutari- 
mų pajuto alkį. Paskui juodu susitarė, kad netolimoje ateityje tu- 
rės sukviesti reikšmingų miesto Žmonių pasitarimą, kuriame nu- 
tartų, ar neverta priimti kokio nors preliminaraus nutarimo, skir- 
to neatidėliotinam Audenardo bokšto klausimui. 

Paskui garbieji administratoriai patraukė prie laukujų durų, 
iki kurių burmistras paprastai palydėdavo svečią. Čia patarėjas 
užsidegė mažą žibintuvą, kad būtų saugiau kulniuoti tamsiomis 


Kikandono gatvėmis, kurių dar neapšvietė daktaro Okso dujos. 
Naktis buvo tamsi, ėjo spalio mėnuo, lengvas rūkas apgobė miestą. 

Patarėjui Niklosui pasiruošti išeiti iš burmistro namų prireikė 
ne mažiau kaip ketvirčio valandos, nes užsidegęs žibintuvą turė- 
jo apsimauti didžiulius kaliošus iš jaučio odos ir užsitempti ant 
rankų storas pirštines iš avikailio; paskui pasikelti surduto kaili- 
nę apykaklę, užsismaukti ant akių skrybėlę, pasiimti sunkų skėtį 
lenkta rankena ir pagaliau žengti į gatvę. 

Bet kai Lotchen, švietusi savo šeimininkui ir svečiui, pasiruošė 
atitraukti durų skląstį, iš lauko pusės netikėtai pasigirdo triukšmas. 

Taip! Kad ir kaip tai atrodytų neįtikėtina, triukšmas, tikras 
triukšmas, kokio miestas negirdėjo nuo tų laikų, kai 1513 metais 
ispanai užėmė tvirtovę, siaubingas triukšmas pažadino senų se- 
niausiai užsnūdusį aidą senoviškame Van Trikaso name. Į duris 
pasibeldė, — į duris, kurios iki šiol dar nebuvo pajutusios nė vieno 
šiurkštaus stuktelėjimo. Taigi dabar smūgiai pylėsi vienas paskui 
kitą, - kažkas iš visų jėgų daužė nežinia kokiu buku daiktu, ma- 
tyt, gumbuota lazda. Tarp smūgių girdėjosi riksmai, nevilties ku- 
pini šūksniai. Įsiklausęs galėjai išgirsti žodžius: 

— Pone Van Trikasai! Pone burmistre! Greičiau atidarykite, 
greičiau! 

Burmistras ir patarėjas lyg kuolu trenkti įsispoksojo vienas į 
kitą, neišspausdami nė žodžio. Tai viršijo jų vaizduotę. Jeigu ne- 
tikėtai iššautų sena pilies patranka, nešovusi nuo 1385 metų, ir 
sviedinys pataikytų į svetainę, Van Trikaso namų gyventojai var- 
gu ar būtų labiau priblokšti. Tegu atleis mums skaitytojas šį šiurkš- 
tų žodelį, bet jis čia kaip tik labiausiai tinka. 

Tuo tarpu smūgiai, riksmai, šauksmai pasipylė su dviguba jė- 
ga. Atsitokėjusi Lotchen įsidrąsino praverti burną. 

— Kas ten? - paklausė ji. 

— Tai aš! Aš! Aš! 

— Kas jūs? 

— Komisaras Pasofas. 

Komisaras Pasofas! Tas pats, apie kurio pareigybės panaiki- 


nimą jau kalbama dešimt metų! Bet kas gi atsitiko? Ar tik neįsi- 
veržė į miestą burgundai kaip XIV amžiuje? Turėjo kažkas atsi- 
tikti tokio pat svarbaus, kad priverstų sunerimti komisarą Pasofą, 
tokį pat flegmatiką ir santūrų kaip ir pats burmistras. 

Davus Van Trikasui — šis garbusis vyras nepajėgė išspausti nė 
žodžio — ženklą, tarnaitė atitraukė skląstį ir atidarė duris. 

Komisaras Pasofas įsiveržė į prieškambarį lyg uraganas. 

— Kas gi atsitiko, pone komisare? — paklausė Lotchen, drąsi 
mergina, jokiomis aplinkybėmis neprarandanti šaltakraujiškumo. 

— Kas gi atsitiko? — pakartojo Pasofas, kurio apvalios akys 
tiesiog lipo ant kaktos. — Mat aš dabar skubu tiesiog iš daktaro 
Okso... pas jį buvo susirinkimas, ir ten... 

— Ir ten? — pakartojo patarėjas. 

— Tenai aš buvau liudininkas tokių ginčų, jog... Pone burmist- 
re, ten kalbėta apie politiką! 

— Apie politiką! — pakartojo Van Trikasas, šiaušdamas savo 
peruką. 

— Apie politiką, — tęsė komisaras Pasofas. - To Kikandone 
tikriausiai nebuvo jau šimtą metų. Ten kilo ginčas. Advokatas 
Andrė Šiutas ir gydytojas Dominykas Kustosas nusivažiavo net 
iki to, jog reikalas gali baigtis dvikova. 

— Dvikova? — sušuko patarėjas. - Dvikova! Dvikova Kikan- 
done! Bet ką tokio vienas kitam prišnekėjo advokatas Šiutas ir 
gydytojas Kustosas? 

— Štai ką, kartoju žodis į žodį: „Pone advokate, — pareiškė 
gydytojas savo priešininkui, — jūs pernelyg daug sau leidžiate, 
nepasveriate savo žodžių". 

Burmistras Van Trikasas net suplojo delnais. Patarėjas išblyš- 
ko ir išmetė ir rankų žibintuvą. Komisaras palingavo galvą. Šito- 
kie įžūlūs žodžiai tokių garbingų žmonių lūpose! 

— Tasai gydytojas Kustosas, —- sušnibždėjo Van Trikasas, - kaip 
atrodo, yra pavojingas žmogus, karštagalvis! Eime, ponai! 

Ir patarėjas Niklosas, komisaras bei burmistras Van Trikasas 
nuskubėjo į svetainę. 

Ketvirtasis skyrius, 


kuriame daktaras Oksas pasirodo esąs puikus fiziologas ir drąsus 
eksperimentatorius 


Kas gi buvo šis žmogus, turėjęs tokią gan keistą pavardę? Dak- 
taras Oksas, be abejonės, buvo keistuolis, bet, antra vertus, ir drą- 
sus mokslininkas, fiziologas, apie kurio darbus žinojo visi Euro- 
pos mokslininkai ir aukštai juos vertino, — taigi jis buvo laimin- 
gas Devio, Daltono, Bostoko, Mencio, Godvino, Firordto, - šių 
didžių Žmonių — varžovas, žmonių, kurie neregėtai išgarsino pa- 
saulyje fiziologiją. 

Daktaras Oksas buvo nei storas, nei plonas, vidutinio ūgio, o 
metų... bet mes negalime tiksliai nurodyti nei jo amžiaus, nei tau- 
tybės. Beje, tai neturi didesnės reikšmės. Pakanka žinoti, kad jis 
buvo gana keistas subjektas, pasižymėjęs karštu krauju, tikras 
juokdarys, tarsi išlipęs iš Hofmano puslapių, kas be ko, sudaran- 
tis visišką kontrastą Kikandono gyventojams. Savimi, savo teori- 
jomis jis tikėjo be galo tvirtai. Šis amžinai besišypsantis, aukštai 
pakelta galva ir plačiais pečiais vyriškis vaikščiojo laisvai ir pa- 
sitikėdamas, žvelgė aiškiu ir tvirtu žvilgsniu, nuolatos pūtė šner- 
ves, kišo pirmyn storas lūpas, godžiai gaudančias orą; daktaras 
darė malonų įspūdį. Atrodė labai gyvastingas, puikiai valdė savo 
kūną ir vaikščiojo taip greitai, tarsi jo gyslomis tekėtų gyvsidab- 
ris, o pėdos būtų prismaigstytos adatų. Jis nepajėgė nė valandėlės 
ramiai nusėdėti, plačiai ir staigiai gestikuliavo ir berte bėrė Žo- 
džius. 

Vadinasi, jis buvo turtingas, šis daktaras Oksas, sumanęs savo 
lėšomis apšviesti visą miestą? 

Tikriausiai taip, jeigu galėjo sau leisti šitokias išlaidas, — štai 
viskas, ką galime atsakyti į gan nekuklų klausimą. 

Daktaras Oksas atvyko į Kikandoną prieš penkis mėnesius ly- 
dimas savo asistento Gedeono Igeno - augaloto, lieso, perkaru- 
sio, ilgakinkio, bet tokio pat judraus kaip ir jo viršininkas. 

Dabar paklauskime: kuriam galui daktaras Oksas sumanė ap- 
šviesti, beje, savo sąskaita, visą miestą? Kodėl pasirinko taikiuo- 
sius kikandoniečius, šituos tikrus flamandus, ir panoro apdova- 
noti jų miestą neįprastu apšvietimu? Ar tik šiuo pretekstu nesikė- 
sino organizuoti kokį nors platų fiziologinį bandymą, kurie pa- 
prastai daromi su gyvūnais? Ir pagaliau - ką rengėsi daryti šis 
originalas? Deja, to mes nežinome, nes daktaras neturėjo kitų pa- 
tikėtinių, išskyrus asistentą Igeną, kuris jam visada aklai paklus- 
davo. 

Kad ir kaip ten būtų, daktaras Oksas pareiškė, jog imasi ap- 
šviesti miestą, kuris šio gerbūvio labai pasigesdavo, o „ypač nak- 
tį", pasak subtilios komisaro Pasofo pastabos. Taigi netrukus iš- 
kilo gamykla, gaminanti apšvietimo dujas. Jau buvo sumontuoti 
gazometrai, po grindiniu pakloti vamzdžiai, todėl netrukus turėjo 
užsidegti dujų rageliai visuomeniniuose pastatuose ir net priva- 
čiuose namuose, priklausančiuose pažangos šalininkams. 

Burmistras Van Trikasas, patarėjas Niklosas ir kiti kilmingi 
miesto žmonės, kad nepažemintų savo orumo ir garbės, irgi nuta- 
rė į savo namus įsivesti naują apšvietimą. 

Kaip tikriausiai prisimena skaitytojas, burmistras ir patarėjas 
savo ganėtinai ilgai užsitęsusiame pokalbyje užsiminė, jog mies- 
tas bus apšviestas ne vulgariomis apšvietimo dujomis, gaunamo- 
mis distiliuojant akmens anglį, bet naujausiomis dujomis, kurios 
šviečia ryškiau net dvidešimt kartų, —- oksihidrido dujomis, susi- 
darančiomis sumaišius deguonį su vandeniliu. 

Daktaras Oksas, puikus chemikas ir sumanus fizikas, gebėjo 
gauti didelius kiekius šių dujų be didesnių sąnaudų, be to, jis ne- 

sinaudojo kalio permanganatu pagal Tesjė diu Motė metodą, o 
paprasčiausiai savo išrasta baterija skaidė truputį pasūdytą van- 
denį. Taigi jam nereikėjo nei brangių medžiagų, nei platinos, nei 
retortų, nei degalų, nei sudėtingų aparatų išskirti ir atskirai gaminti 
ir vienoms, ir kitoms dujoms. Elektros srovė tekėjo per didelius 
kubilus, pripiltus vandens, kuris ir skaidėsi į sudedamuosius ele- 
mentus — deguonį ir vandenilį. Deguonį Oksas nukreipė į vieną 
pusę, o vandenilį, kurio išsiskyrė dvigubai daugiau negu buvusio 
sąjungininko, - į kitą. Abejos dujos rinkosi į atskirus rezervua- 
rus, - daktaras Oksas ėmėsi esminio atsargumo, nes jų mišinys 
užsiliepsnojęs būtinai sukeltų baisų sprogimą. Paskui atskirai kiek- 
vienos dujos turėjo tekėti vamzdžiais į ragelius, įtaisytus taip, 
kad nebūtų jokių sprogimo galimybių. Turėjo užsidegti puiki lieps- 
na, ryškumu nenusileidžianti elektros šviesai, kuri, kaip rodo Ka- 
selmano bandymai, prilygsta tūkstančio šimto septyniasdešimt vie- 
nos žvakės šviesai. 

Žinia, šis puikus išradimas turėjo tiesiog nuostabiai apšviesti 
Kikandoną. Bet kaip matysime iš vėlesnių įvykių, mažiausiai tuo 
domėjosi daktaras Oksas ir jo asistentas. 

Kitą dieną po triukšmingo komisaro Pasofo įsiveržimo į bur- 
mistro svetainę Gedeonas Igenas ir daktaras Oksas kalbėjosi dar- 
bo kabinete, įrengtame pagrindinio gamyklos korpuso apatinia- 
me aukšte. 

— Na ką, Igenai, na ką? — šūkčiojo daktaras Oksas trindamas 
rankas. = Ar matėte vakar pas mus susirinkusius tuos geraširdžius 
ir nesujaudinamus kikandoniečius, kurie užima tarpinę vietą tarp 
kempinių ir koralų? Juk matėte, kaip jie ginčijosi, kaip svaidė 
vieni kitiems aštrius žodžius, kaip mosikavo! Jie jau pasikeitė 
fiziškai ir morališkai! Pagalvokite, kas atsitiks, kai mes šitai pub- 
likai įvarysime tikrą dozę! 

— Teisybę sakote, mokytojau, — linktelėjo Gedeonas Igenas, 
patrynęs pirštu savo smailą nosį, — pirmasis bandymas puikiau- 
siai pasisekė, ir jeigu aš iš atsargumo nebūčiau užsukęs išleidžia- 
mojo čiaupo, tiesiog nežinau, kuo viskas būtų pasibaigę. 

— Ar girdėjote, ką vienas kitam kalbėjo advokatas Šiutas ir 
gydytojas Kustosas? — tęsė daktaras Oksas. — Tiesą sakant, jų 
žodžiuose nebuvo nieko įžeidžiamo, tačiau kikandoniečio ausiai 
tie žodžiai baisesni už visus įžeidinėjimus, kuriuos vieni kitiems 
svaido Homero herojai prieš išsitraukdami kalavijus. Ak, tie fla- 
mandai! Štai pamatysite, ką mes iš jų padarysime vieną gražią 
dieną! 

— Nedėkingus galvijus! - atkirto Gedeonas Igenas išminčiaus, 
įvertinusio Žmonių padermę pagal nuopelnus, tonu. 

— Nusispjauti! - suriko daktaras. - Tegu sau jie rodo nedėkin- 
gumą, kad tik pasisektų mūsų bandymas! 

— Ar mes nerizikuojame, - klastingai šypsodamasis atrėmė asis- 
tentas, — šitokiu būdu jautrindami jų kvėpavimo aparatus, pakenkti 
šauniųjų Kikandono gyventojų plaučiams? 

— Tuo blogiau jiems, - atsakė daktaras Oksas. - Mes tai daro- 
me mokslo labui. Kas būtų, jeigu šunys arba varlės staiga atsisa- 
kytų dalyvauti bandymuose? 

Galimas daiktas, kad jeigu to paklaustume šunis ir varles, tai 
šie gyvūnai rastų ką pasakyti prieš vivisekcijas, bet daktaras Ok- 
sas absoliučiai tikėjo savo pateikto argumento teisingumu, todėl 
nejučiomis ir giliai atsiduso su pasitenkinimu. (Vivisekcija - gyvo 
bandomojo gyvūno operavimas. ) 

— Galų gale jūs teisus, mokytojau, - tvirtai pareiškė Gedeonas 
Igenas. — Šitie kikandoniečiai — pati tinkamiausia mums medžiaga. 

— Taip, pati tinkamiausia, — daugiareikšmiškai pritarė daktaras. 

— Ar tikrinote tų sutvėrimų pulsą? 

— Šimtą kartų. 

— Koks vidutinis? 

— Mažiau negu penkiasdešimt tvinksnių per minutę. Tiktai pa- 
galvokite: miestas, kuriame per ištisą šimtmetį nepasitaikė nė men- 
kiausio kivirčo, kur krovikai nesikeikia, vežikai nesusižodžiuoja, 
arkliai nesispardo, šunys nesikandžioja, katės nesidrasko! Mies- 
tas, kuriame teisėjas dykaduoniauja ištisus metus! Miestas, ku- 
riame karštai nesiginčijama dėl meno, nesipjaunama dėl biznio 


23 


klausimų! Miestas, kuriame žandarai virto mitu, kuriame jau šimtą 
metų nebuvo surašytas nė vienas protokolas! Miestas, kuriame 
štai tris šimtus metų niekas niekam neniūktelėjo, netrenkė nė vie- 
no antausio! Ar suprantate, Igenai, kad taip ilgiau nebegali tęstis, 
todėl mudu privalome visa tai pakeisti! 

— Nuostabu, nuostabu! — džiaugsmingai pritarė asistentas. — 
Na, o kaip šio miesto oras? Ar jį ištyrėte? 

— Savaime aišku. Septyniasdešimt devynios dalys azoto ir dvi- 
dešimt viena dalis deguonies, anglies dvideginio ir vandens garų 
— nuolat kintamais kiekiais. Normali proporcija. 

— Puiku, daktare, puiku, - atsakė Igenas. - Padarysime didelio 
masto bandymą, ir jis turės lemiamą reikšmę. 

— O jeigu jis bus lemiamas, - pridūrė daktaras Oksas trium- 
fuojančiu balsu, - tai mudu pakeisime visą pasaulį! 

Penktasis skyrius, 


kuriame burmistras ir patarėjas vyksta aplankyti 
daktaro Okso ir kas iš to išėjo 


Patarėjas Niklosas ir burmistras Van Trikasas pagaliau savo 
kailiu patyrė, kas tai yra nerami naktis. Anas svarbus įvykis, atsi- 
tikęs daktaro Okso namuose, įvarė jiems tikrą nemigą. Kokius 
padarinius turės toji istorija? Ar reikia priimti kokį nors nutari- 
mą? Ar bus priversta įsikišti municipalinė valdžia? Ar reikia iš- 
leisti atitinkamus nurodymus, idant būtų užbėgta už akių tokio 
pobūdžio skandalams? 

Sunkios abejonės tiesiog graužte graužė šiuodu bevalius žmo- 
nes. Išsiskyrę vėlai vakare, jis „nutarė“ susitikti kitą dieną. 

Taigi kitą dieną prieš pietus burmistras Van Trikasas pats as- 
meniškai patraukė pas patarėją Niklosą. Bičiulis jau buvo atga- 
vęs pusiausvyrą, be to, ir pats burmistras jau spėjo atsitokėti po 
patirto sukrėtimo. 

— Nieko naujo? — paklausė Van Trikasas. 

— Absoliučiai nieko nuo vakar dienos, - atsakė Niklosas. 

— O gydytojas Dominykas Kustosas? 

— Nieko apie jį negirdėjau kaip ir apie advokatą Šiutą. 

Po pašnekesio, užtrukusio visą valandą, bet kurį nesunkiai ga- 
lima perduoti keliais žodžiais, patarėjas ir burmistras nutarė ap- 
lankyti daktarą Oksą, kad nejučiomis iškamantinėtų jį ir ištrauk- 
tų kai kurių įvykio smulkmenų. 

Priešingai negu buvo įpratę, abu kikandoniečiai, priėmę šį nu- 

tarimą, panoro jį nedelsdami įvykdyti, todėl patraukė į daktaro 
Okso gamyklą, įsikūrusią už miesto, netoli nuo Audenardo vartų, 
tų pačių, kurių bokštas grėsė nugriūti. 

Burmistras ir patarėjas Žingsniavo lėtu ir iškilmingu žingsniu, 
nueidami ne daugiau kaip trylika colių per sekundę. Beje, šitokia 
sparta vaikščiojo visi miestiečiai. Niekas ir niekada dar nematė 
Kikandono gatvėmis bėgančio žmogaus. 

Kartkartėmis tykiame ir ramiame skersgatvyje, taikios gatvės 
sankryžoje mūsų kilmingieji ponai sustodavo, kad pasisveikintų 
su praeiviais. 

— Laba diena, pone burmistre, - sakė praeivis. 

— Laba diena, mano brangusis, - atsakė Van Trikasas. 

— Ar nieko naujo, pone patarėjau? — klausė kitas. 

— Nieko naujo, - ramiai atsakė Niklosas. 

Tačiau iš praeivių balsuose nuskambėjusio smalsumo, iš žmo- 
nių klausiamų žvilgsnių buvo galima suvokti, jog apie vakarykštį 
susidūrimą žino visas miestas. Matydami, kur pėdina Van Trika- 
sas, net patys bukiausi kikandoniečiai susivokė, kad burmistras 
rengiasi žengti kažkokį svarbų Žingsnį. Incidentas, įvykęs tarp 
Kustoso ir Šiuto, visus labai sudomino, tačiau dar nė vienas ne- 
stojo nei į vieno, nei į kito pusę. Ir advokatas, ir gydytojas buvo 
visų gerbiami. Advokatas Šiutas, nė sykio nekalbėjęs mieste, kur 
teismas ir prisiekusieji egzistavo tiktai seniausių gyventojų at- 
mintyje, nepralaimėjo nė vieno proceso. O gydytojas Kustosas 
buvo garbus praktikas, kuris, kaip ir jo profesijos broliai, gydė 
ligonius nuo visų ligų, išskyrus tą, nuo kurios jie mirdavo. Gan 
bjaurus įprotis, beje, būdingas visiems gydytojams, kad ir kokio- 
je šalyje jie gyventų ir dirbtų. 

Prisiartinę prie Audenardo vartų, patarėjas ir burmistras ap- 
dairiai padarė nedidelį lankstą, kad nepakliūtų į bokšto „griuvi- 
mo spindį'. Užtat įdėmiai apžiūrėjo jį iš tolo. 

— Aš manau, kad jis grius, — tarė Van Trikasas. 

— Aš irgi, - atsakė Niklosas. 

— Jeigu tiktai jo niekas neparems, — pridūrė Van Trikasas. — 

Bet ar reikia jį paremti? Štai kur klausimas. 

— Taip, tai iš tikrųjų klausimas, — atsakė patarėjas. 

Po keliolikos minučių jie jau atsidūrė prie gamyklos durų. 

— Ar galime pamatyti daktarą Oksą? — paklausė juodu. 

Miesto tėvai visada galėjo pamatyti daktarą Oksą, todėl juos 
bemat įvedė į įžymiojo fiziologo kabinetą. 

Kilmingieji ponai turėjo gerą valandą laukti daktaro. Pirmą 
sykį gyvenime burmistras ir patarėjas pradėjo nekantrauti. 

Pagaliau įėjo daktaras Oksas ir pirmiausia atsiprašė, kad pri- 
vertęs laukti, tačiau jis privalėjęs patikrinti gazometro brėžinį, 
nustatyti vamzdžių išsišakojimo vietą... Beje, reikalai judą visu 
spartumu! Jau nutiesti vamzdžiai, kuriais tekėsiąs deguonis. Po 
kelių mėnesių miestas būsiąs kuo puikiausiai apšviestas. Svečiai 
jau galį matyti į daktaro kabinetą atvestus vamzdžius. 

Paskui daktaras pasiteiravo, kodėl turįs malonumą pas save 
matyti burmistrą ir patarėją. 

— Tiesiog panorome jus aplankyti, daktare, —- atsakė Van Tri- 
kasas. — Mes gana seniai jūsų nematėme. Juk mes retai išeiname 
iš namų, apskaičiuojame kiekvieną savo žingsnį, kiekvieną jude- 
Sį, todėl jaučiamės laimingi, kai niekas nedrumsčia mūsų taikaus 
gyvenimo monotonijos... 

Niklosas nustebęs žvelgė į savo bičiulį. Burmistrui dar nieka- 
da nepasitaikė progos taip daug kalbėti be pertrūkių ir ilgų pau- 
zių. Van Trikasas taip ir žėrė žodžius, kuo jis niekada nepasižy- 
mėjo; beje, ir pats Niklosas jautė nenugalimą norą kalbėti. 

Tuo tarpu daktaras Oksas įdėmiai ir gudriai žvilgčiojo į bur- 
mistrą. 

Van Trikasas, kuris buvo įpratęs šnekučiuotis patogiai įsitai- 
sęs prabangiame krėsle, netikėtai pašoko. Jį apėmė kažkoks ner- 
vinis jaudulys, gan svetimas jo temperamentui. Tiesa, burmistras 
dar negestikuliavo, bet matėsi, jog tuoj tuoj ims mostaguoti ran- 
komis. Patarėjas be perstojo trynė sau blauzdas ir giliai dūsavo. 
Ėmė blizgėti jo akys, jis „nutarė“, jeigu reikės, palaikyti savo 
geriausią draugą. 

Van Trikasas pakilo, žengė kelis žingsnius ir sustojo priešais 
daktarą. 

— Kada gi, - paklausė truputį pakeltu tonu, — bus baigti jūsų 
darbai? 

— Po trijų ar keturių mėnesių, pone burmistre, — atsakė daktaras. 

— Oi, kaip ilgai laukti! - sušuko Van Trikasas. 

— Velniškai ilgai! — palaikė jį Niklosas; jis nebeturėjo jėgų 
ramiai sėdėti, todėl irgi pašoko. 

— Mes negalime baigti anksčiau darbų negu numatyta, - pa- 
prieštaravo daktaras. - Juk Kikandono darbininkai ne per uoliausi. 

— Ką, jūs manote, kad jie pernelyg lėtai dirba? — suriko bur- 
mistras, regis, užgautas šių žodžių. 

— Taip, pone burmistre, - tvirtai atkirto daktaras, — vienas pran- 
cūzų darbininkas vertas dešimties kikandoniečių. Juk jie - tikri 
flamandai!.. 

— Flamandai! - suriko patarėjas Niklosas gniauždamas kumš- 
čius. — Ką jūs tuo norite pasakyti, maloningasis pone? 

— Nieko baisaus. Tai, ką apie juos šneka visas pasaulis, - atsa- 
kė šypsodamasis daktaras. 

- Štai kaip, daktare! - subliuvo Van Trikasas, žingsniuodamas 
iš kampo į kampą. — Aš nepakęsiu tokių užuominų! Malonėkite 
žinoti, kad mūsų Kikandono darbininkai nė kiek ne prastesni už 
visus kitus! Nei Paryžius, nei Londonas mums ne pavyzdys! Aš 
primygtinai prašau jus paspartinti darbus, kuriuos čia pradėjote. 
Visos gatvės išraustos kloti vamzdžiams, ir tai trukdo gatvių eis- 
mui. Beje, daro nuostolių ir prekybai! Kaip burmistras aš atsakau 
už miesto gerovę ir visiškai nepageidauju susilaukti priekaištų. 

Puikusis burmistras! Jis ėmė gražbyliauti apie prekybą, apie 
gatvių eismą, ir šie neįprasti jam žodžiai laisvai sprūdo nuo jo 
lūpų! Kas gi jam ūmai pasidarė? 

— Be to, - pridėjo Niklosas, - miestui būtiniausiai reikia ap- 
švietimo! 

— Tačiau, - paprieštaravo daktaras, — jis be apšvietimo išsiver- 
tė jau devynis šimtus metų. 

— Na ir kas, pone? — tęsė burmistras, pabrėždamas kiekvieną 
žodį. - Laikai keičiasi. Žmonija žengia pirmyn, todėl ir mes ne- 
norime atsilikti nuo visų! Jeigu po mėnesio gatvės nebus apšvies- 
tos, jūs turėsite mokėti netesybas už kiekvieną uždelstą dieną! O 
ką, jeigu tamsoje prasidės muštynės? 

— Šito visada galima tikėtis! — suriko ir Niklosas. — Juk fla- 
mandas - tikras parakas! Užsidega nuo menkiausios kibirkšties! 

— Tarp kitko, — nutraukė bičiulį burmistras, - komisaras Paso- 
fas, policijos viršininkas, mums pranešė, kad vakar vakare jūsų 
namuose kilo ginčas. Ar teisybė, kad buvo ginčytasi dėl politikos? 

— Taip ir buvo, pone burmistre, - atsakė daktaras Oksas, sun- 
kiai sulaikydamas šypseną. 

— Ir gydytojas Dominykas Kustosas susikivirčijo su advokatu 
Andrė Šiutu? 

— Taip, pone patarėjau, bet, laimei, viskas baigėsi be įžeidimų. 

— Be įžeidimų? — suriko burmistras. — Argi tai ne įžeidimas, 
kai vienas kitam pareiškia, jog tas nepasveria savo žodžių! Ne- 
jaugi jūs, daktare, turite žuvies kraują? Nejaugi nežinote, kad Ki- 
kandone negalima nebaudžiamai tarti tokių žodžių? Pamėginkite 
tik man pasakyti panašius žodžius... 

— Arba man! - įsiterpė patarėjas Niklosas. 

Ištarę šiuos žodžius, kilmingieji ponai, įniršę ir įraudę iš pyk- 
čio, sukryžiavo rankas ant krūtinių ir įsispitrėjo į daktarą Oksą; 
atrodė, jie tuoj tuoj puls jį. 

Tačiau daktaras net nemirktelėjo. 

— Šiaip ar taip, pone, — tęsė burmistras, — jūs atsakote už tai, 
kas dedasi jūsų namuose. Aš atsakau už šį miestą ir neleisiu pa- 
žeisti visuomeninės ramybės. Panašaus pobūdžio kaip vakar in- 
cidentai neturi pasikartoti, antraip aš būsiu priverstas imtis pačių 
griežčiausių priemonių. Ar girdėjote? Atsakykite pagaliau, pone! 

Burmistras, pagautas neįprasto susijaudinimo, vis aukščiau kė- 
lė galvą. Garbusis Van Trikasas jau bemaž nebesitvardė ir kalbė- 
jo taip garsiai, kad jo balsas girdėjosi net lauke. Pagaliau matyda- 
mas, kad daktaras neatsako į jo iššūkį, jis nirtulingai riktelėjo: 

— Eime, Niklosai! 

Ir, iš visų jėgų trenkęs duris taip, kad net sudrebėjo visas na- 
mas, burmistras išdundėjo, termpdamasis paskui save patarėją. 

Nuėję gal dvidešimt žingsnių, garbieji draugužiai pradėjo rimti. 
Dabar juodu jau žengė lėčiau, jų eisena darėsi vis santūresnė. 
Pranyko tirštas raudonis, užliejęs jų skruostus, jų veidai įgavo 
įprastą rausvą atspalvį. 

Prabėgus ketvirčiui valandos po to, kai juodu paliko gamyklą, 
Van Trikasas ramiai išspaudė: 

— Koks malonus žmogus tasai daktaras Oksas! Šnekėtis su juo 
— tikrai malonumas! 

Šeštasis skyrius, 


kuriame Francas Niklosas ir Siuzel Van Trikas kuria šiokius tokius 
ateities planus 


Skaitytojas jau žino, jog burmistras turėjo dukterį Siuzel; ta- 
čiau net pats nuovokiausias skaitytojas negalėtų susigaudyti, kad 
ir patarėjas Niklosas taip pat buvo susilaukęs sūnaus Franco. O 
jeigu skaitytojas ir būtų šį bei tą numanęs, tai vargu ar jam šautų 
į galvą, jog Francas jau susižiedavęs su Siuzel. Tarp kitko, šiuodu 
jaunuoliai, atrodė, buvo sukurti vienas kitam ir mylėjo vienas ki- 
tą, kaip mylima Kikandone. 

Nepatariame galvoti, kad šiame nepaprastame mieste jaunos 
širdys neplakė: ne, jos plakė, bet gana lėtai. Čia jaunimas vedė ir 
tekėjo kaip ir visuose kituose miestuose, bet tai darė neskubėda- 
mas. Būsimieji sutuoktiniai, prieš susisiedami nenutraukiamais 
saitais, norėjo pažinti vienas kitą, o toks pažinimas tęsdavosi ne 
trumpiau kaip dešimt metų, lygiai kaip 1r mokymasis koleže. La- 
bai retai pora susituokdavo anksčiau šio laiko. 

Taip, dešimt metų! Dešimt asistavimo metų! Bet nejaugi šis 
laikotarpis toks jau ilgas, kai kalbama apie viso gyvenimo sąjungą? 

Sakykime, privalu mokytis dešimt metų, kad taptum inžinie- 
riumi arba gydytoju, advokatu arba patarėju, tad ar įmanoma per 
trumpesnį laiką įgyti Žinių, kurių reikia kiekvienam sutuoktiniui? 
Tai tikrai sunki sąlyga, todėl manoma, jog kikandoniečiai elgiasi 
itin protingai, šitaip ilgai vieni kitus pažindami ir tyrinėdami. Kai 
pamatysi, kad kituose miestuose, kur viešpatauja palaidumas, ve- 

dama po kelių mėnesių pažinties, tai gūžtelėsi pečiais ir pasiųsi 
savo vaikus į Kikandoną, jog sūnūs mokytųsi vietos koleže, o 
dukterys — pansione. 

Per pastaruosius penkiasdešimt metų tiktai vienos vestuvės 
įvyko po dvejų metų, bet ir tos vos nesibaigė skyrybomis. 

Taigi Francas Niklosas mylėjo Siuzel Van Trikas, bet mylėjo 
ramiai, kaip mylima žinant, jog mylimoji bus tavo po dešimties 
metų. Kartą per savaitę sutartą valandą Francas ateidavo pas Siu- 
zel ir nusivesdavo ją ant Varo kranto. Jaunuolis pasiimdavo meš- 
kerę, o Siuzel niekada nepamiršdavo namuose kanvos, ant kurios 
jos dailūs piršteliai siuvinėdavo fantastiškas gėles. (Kanva - stan- 
dus tinklinis storų siūlų audinys, ant kurio siuvinėjama vilnoniais 
arba šilkiniais siūlais.) 

Turime pasakyti, kad Francas turėjo dvidešimt dvejus metus, 
ant jo skruostų tarsi ant prinokusio persiko jau augo lengvi pūkai, 
o balsas ką tik liovėsi lūžinėti. 

Siuzel augino šviesias kasas, buvo rausvaskruostė. Jai sukako 
septyniolika metų, be to, ji nejautė pasibjaurėjimo žvejyba. Gan 
keistas šis užsiėmimas, kai tenka perprasti visas žvejojimo gud- 
rybes ir nugalėti žuvį! Bet Francas mėgo žvejoti, nes žvejyba ati- 
tiko jo temperamentą. Jaunuolis pasižymėjo neįtikėtinu kantru- 
mu, mėgo svajingomis akimis spoksoti į judančią plūdę. Francas 
mokėjo laukti, todėl kai po šešių valandų laukimo kokia nors kukli 
žuvelė, pasigailėjusi jaunuolio, leisdavosi pagaunama, jis būda- 
vo be galo laimingas, bet gebėdavo sutramdyti savo džiaugsmą. 

Šią dieną būsimieji sutuoktiniai sėdėjo greta ant žalio kranto. 
Prie jų kojų čiurlendamas tekėjo skaidrusis Varas. Siuzel nesku- 
bėdama siuvinėjo. Francas automatiškai vedžiojo meškerę iš kai- 
rės į dešinę, paskui vėl leido ją pasroviui — iš dešinės į kairę. 
Žuvelės vandenyje šoko nuostabiausius ratelius, zujo apie plūdę, 
bet kabliukas bergždžiai klajojo po upės gelmes. 

— Atrodo, kad jau kimba, Siuzel, — retkarčiais ištardavo Fran- 
cas, nepakeldamas akių į jaunąją merginą. 

— Jūs taip manote, Francai? — atsakydavo Siuzel, akimirkai ati- 
trūkdama nuo rankdarbio ir žvilgtelėdama į savo sužadėtinio plūdę. 

— Ne, ne, - tęsdavo Francas. - Man tik pasirodė, aš apsirikau. 


— Nieko tokio, Francai, dar užkibs, - ramino jį Siuzel skambiu 
ir švelniu balseliu. - Bet nepamirškite laiku pakirsti. Jūs visada 
vėluojate keliomis sekundėmis, todėl žuvis spėja nutrūkti. 

— Ar norite paimti meškerę, Siuzel? 

— Su malonumu, Francai. 

— Tada duokite man savo kanvą. Pažiūrėsime, galbūt aš mik- 
liau valdau adatą negu meškerę. 

Ir mergina virpančia ranka paėmė meškerykotį, o jaunuolis 
įsmeigė adatą į kanvą. Šitaip juodu sėdėjo keisdamiesi švelniais 
žodžiais, jų širdys virptelėdavo, kai trūktelėdavo plūdė. Nuosta- 
bios, nepamirštamos valandos! Kaip džiugu sėdint šalia vienas 
kito klausytis upelio čiurlenimo! 

Saulė jau leidosi, bet, nepaisant gabiųjų Franco ir Siuzel su- 
vienytų pastangų, nė viena žuvelė taip ir neužkibo. Vandens gy- 
ventojos pasirodė esančios negailestingos ir tiesiog tyčiojosi iš 
jaunuolių, kurie, beje, visiškai dėl to ant jų nepyko. 

— Kitą sykį mums seksis geriau, Francai, — tarė Siuzel, kai 
jaunasis Žvejys įsmeigė nepaliestą kabliuką į eglinę lentelę. 

— Tikėsimės, Siuzel, — atsakė Francas. 

Paskui abudu be žodžių patraukė į namus tarsi tie šešėliai, 
kurie slinko prieš juos palengva ilgėdami. Siuzel nepažino savęs 
— toks ilgas nutįso jos šešėlis. O Franco siluetas buvo siauras kaip 
plonas meškerykotis, kurį jis nešėsi ant peties. 

Jaunuoliai pasiekė burmistro namus. Apie žvilgančius akme- 
nis tirštai žėlė žolė, kurios niekas nenudegindavo, todėl ji pa- 
dengdavo gatvę tarsi kilimas ir švelnindavo žingsnių aidą. 

Tą akimirką, kai atsidarė durys, Francas pajuto reikalą tarti 
savo sužadėtinei!: 

— Žinokite, Siuzel, didžioji diena artėja. 

— Iš tikrųjų artėja, Francai, - atsakė mergina, nuleisdama ilgas 
blakstienas. 

— Taip, - tęsė Francas, — po penkerių ar šešerių metų... 

— Iki pasimatymo Francai, - sušnabždėjo Siuzel. 

— Iki pasimatymo, Siuzel, — atsakė Francas. 

O kai durys užsidarė, jaunuolis lygiu ir ramiu žingsniu patrau- 
kė į patarėjo Nikloso namus. 


Septintasis skyrius, 
kuriame andante virsta allegro, o allegro - vivace 


Šurmulys, kilęs po advokato Šiuto ir gydytojo Kustoso susi- 
dūrimo, palengva nurimo. Viskas taip ir baigėsi be jokių padari- 
nių. Buvo galima tikėtis, kad Kikandone, trumpam sujudintame 
šio keisto įvykio, vėl nusistovės nedrumsčiama ramybė. 

Tuo metu visu tempu vyko darbai vedant oksihidrito dujas į 
svarbiausius miesto pastatus. Po grindiniu darbininkai skubiai klo- 
jo vamzdžius. Tačiau ragelių dar niekas nematė, nes pagaminti 
juos ne taip jau paprasta, — teko juos užsisakyti užsienyje. Atro- 
dė, kad daktaro Okso pilna visur, kur tik pažvelgsi, — jis ir jo 
asistentas Igenas neleido veltui nė valandėlės, o ragino darbinin- 
kus, montavo tikslius gazometrų mechanizmus, dieną ir naktį ste- 
bėjo gigantiškas baterijas, kuriose vanduo, veikiamas galingos 
elektros srovės, skaidėsi į sudedamuosius elementus. Taip, dak- 
taras jau gamino savo dujas, nors vamzdžiai dar nebuvo baigti 
kloti, — kas, tarp mūsų kalbant, atrodė šiek tiek keistoka. Tačiau 
buvo galima tikėtis, kad netolimoje ateityje daktaras Oksas mies- 
to teatre pademonstruos savo puikųjį apšvietimą. 

Taip, Kikandone buvo teatras, dailus pačios keisčiausios ar- 
chitektūros pastatas, kuriame galėjai įžiūrėti visokių stilių — ir 
bizantiškąjį, ir romaninį, ir gotikinį, ir renesansinį; teatro durys 
labai priminė arką, langai buvo strėliniai, sienos nudažytos gan 
įmantriomis rozetėmis, stogą puošė fantastiškos smailės, —- žo- 
džiu, neįsivaizduojamas mišinys, kažkas tarp Partenono ir Didžio- 

sios Kavinės Paryžiuje. Bet čia nėra nieko keista, nes 1175 me- 
tais valdant burmistrui Liudvigui Van Trikasui pradėtas statyti 
teatras buvo baigtas ręsti tik 1837 metais valdant burmistrui Na- 
taliui Van Trikasui. Jis statytas gerus septynis šimtus metų ir nuo- 
sekliai taikytas prie daugelio epochų architektūros madų. Vis dėlto 
tai buvo puikus pastatas; kita vertus, jo romaninės kolonos ir bi- 
zantiškieji skliautai neturėjo pernelyg prieštarauti naujausiam du- 
Jiniam apšvietimui. 

Kikandono teatre buvo vaidinama viskas, kas tik šaudavo į 
galvą, bet dažniausiai statytos operos. Tiesą sakant, nė vienas kom- 
pozitorius nebūtų pažinęs savo kūrinio, nes tempai čia nežmoniš- 
kai ištęsti. 

Gyvenimas Kikandone slinko lėtai, todėl savaime aišku, kad 
ir dramos veikalai turėjo būti pritaikyti prie jo gyventojų tempe- 
ramento. Nors paprastai teatro durys būdavo atidaromos ketvirtą 
valandą, o uždaromos dešimtą, per šį laiką aktoriai spėdavo su- 
vaidinti ne daugiau kaip du veiksmus. „Roberas Velnias", „Hu- 
genotai" arba „Vilhelmas Telis" paprastai užimdavo po tris vaka- 
rus, nes labai jau lėtai vaidinti šie šedevrai. „Vivace“ Kikandono 
teatre skambėjo kaip tikras „adagio“, o „allegro? tęsėsi iki bega- 
lybės. (Adagio - lėtas tempas,andante - vidutinis; allegro - grei- 
tas, vivace - labai greitas. /ital./.) Aštuntinė čia skambėjo kaip 
pilna nata. Pačios greičiausios ruliados, sudainuotos kikandonie- 
čių stiliumi, panėšėjo į lėtus bažnytinių himnų ringavimus. (Ru- 
liada - efektingi, greiti koloratūrinio dainavimo pasažai. ) Daini- 
ninkai linksmas treles neįtikėtinai nutęsdavo taip, kaip patikdavo 
vietos žiūrovams. Audringą Figaro ariją pirmajame „Sevilijos kir- 
pėjo" veiksme dainuodavo taip lėtai, jog ištęsdavo ją iki penkias- 
dešimt aštuonių minučių. 

Savaime aišku, atvykėliams artistams tekdavo prisitaikyti prie 
šios mados, bet kadangi jiems gerai sumokėdavo, tai jie nesiskųs- 
davo ir klusniai sekdavo dirigento lazdelę, kuri „allegro“ atlikda- 
vo ne daugiau kaip aštuonis taktus per minutę. 

Užtat kiek plojimų susilaukdavo šie artistai, sukėlę Kikando- 

no gyventojų susižavėjimą! Visi kaip vienas plodavo, nors ir lai- 
kydamiesi padorių pertraukėlių, o laikraščiai kitą dieną praneš- 
davo, kad artistai nusipelnė „audringų aplodismentų"; vieną ar 
du sykius teatro pastatą sudrebindavo kurtinantys riksmai „bra- 
vo", o salė tik todėl nesugriūdavo, jog XII amžiuje statyboms 
kikandoniečiai negailėjo nei cemento, nei akmenų. 

Beje, kad pernelyg nesujaudintų entuziastingų flamandų, spek- 
takliai vaidinti tik kartą per savaitę. Tai įgalindavo aktorius kruopš- 
čiai parengti savo vaidmenį, o žiūrovus giliau pajusti visą jų meist- 
rišką vaidybą. 

Šitaip klojosi Kikandone nuo neatmenamų laikų. Užsienio ar- 
tistai sudarydavo kontraktus su Kikandono teatro direktoriumi 
tada, kai norėdavo atsipūsti po spektaklių kituose teatruose; re- 
gis, ši paprotys taip ir liks visiems laikams nepakitęs. Bet štai 
praėjus dviem savaitėm po Šiuto ir Kustoso susidūrimo, miestą 
vėl sujaudino naujas incidentas. 

Buvo šeštadienis; šią dieną teatre visada eidavo opera. Kol 
kas dar nebuvo ko tikėtis naujojo apšvietimo. Tiesa, vamzdžiai 
jau buvo atvesti į salę, tačiau dujinių ragelių dėl anksčiau minė- 
tos priežasties dar neturėta, todėl sietynuose degusios žvakės kaip 
ir anksčiau skleidė menką šviesą. Teatro duris publikai direkto- 
rius atidarė pirmą valandą dienos, todėl prieš pat ketvirtą valandą 
salė jau buvo pusiau pilna. Prie bilietų kasos susidarė eilutė, nu- 
sitęsusi per visą Šv. Ernufo aikštę iki pat vaistininko Žoso Lifrin- 
ko vaistinės. Šitoks žmonių sambūris rodė, kad laukiama neeili- 
nio spektaklio. 

— Ar eisite šiandien į teatrą? - šį rytą burmistrą paklausė pata- 
rėjas. 

— Būtinai, — atsakė Van Trikasas, — ir ponia Van Trikas, ir ma- 
no duktė Siuzel, ir mūsų mieloji Tatanemans, - visos jos dievina 
rimtą muziką. 

— Tai panelė Siuzel irgi bus? — vėl paklausė patarėjas. 

— Be abejonės, Niklosai. 

— Tada mano sūnus Francas bus pirmasis eilėje, - atsakė Nik- 

losas. 

— Jūsų sūnus — smarkus jaunuolis, Niklosai, - reikšmingai pa- 
reiškė burmistras, — karštagalvis! Ne pro šalį būtų jį prižiūrėti. 

— Jis įsimylėjęs, Van Trikasai, įsimylėjęs jūsų žaviąją Siuzel. 

— Na, ką gi, Niklosai, jis ją ir ves. Mes juk nutarėme sudaryti 
šią santuoką, — tai ko gi jam dar daugiau reikia? 

— Daugiau tikrai nieko nereikia! Bet vis dėlto šis aistringas 
jaunuolis bus vienas iš pirmųjų eilėje prie bilietų kasos. 

— O, laiminga ir audringa jaunyste! — su šypsena prakalbo at- 
siminimų pagautas burmistras. - Ir mes tokie buvome, mano bran- 
gusis patarėjau! Mes irgi mylėjome! Mes asistavome! Taigi iki 
vakaro. Beje, turbūt žinote, kad šis Fioraventis — didis artistas. 
Kaip iškilmingai jį sutiko mūsų miestiečiai! Jis ilgai nepamirš 
kikandoniečių ovacijų! 

Juodu kalbėjosi apie garsųjį tenorą Fioraventį, sukėlusį vietos 
melomanų susižavėjimą. Šis virtuozas turėjo kerintį balsą, pasi- 
žymėjo puikia dainavimo maniera. 

„Štai jau tris savaites Fioraventis skynė laurus dainuodamas 
„Hugenotus“. Pirmasis veiksmas, atliktas kikandoniečių stiliu- 
mi, truko visą vakarą. Antrasis veiksmas, suvaidintas po savaitės, 
buvo tikras artisto triumfas. Sėkmė dar padidėjo sudainavus Me- 
jerberio šedevro trečiąjį veiksmą. Tačiau patys didžiausi lūkes- 
čiai buvo siejami su ketvirtuoju veiksmu, kuris ir turėjo būti at- 
liktas šį vakarą. O, šis Raulio ir Valentinos duetas, šis dvibalsis 
meilės himnas, kuriame skambėjo ilgesingi atodūsiai, kur cres- 
cendo keitė stringendo ir perėjo į piu crescendo. (Crescendo — 
laipsniškas garso stiprėjimas; piu crescendo - dar stipriau; strin- 
gendo - greitėjantis tempas.) Šis duetas atliekamas lėtai, be galo 
ilgai. Ak, koks pasigėrėjimas! 

Taigi ketvirtą valandą salė buvo pilna. Ložės, balkonas, parte- 
ris lūžte lūžo nuo žiūrovų. Pagrindinėje ložėje sėdėjo burmistras 
Van Trikasas, panelė Van Trikas, ponia Van Trikas ir mieloji Ta- 
tanemans su salotų spalvos kyku. (Kykas —- moteriškas galvos ap- 
dangalas.) Gretimoje ložėje sėdėjo patarėjas Niklosas ir jo šei- 

ma, taigi ir įsimylėjėlis Francas. Kitose ložėse galėjai matyti gy- 
dytojo Kustoso šeimą, advokatą Šiutą, svarbiausiąjį teisėją Ono- 
rė Sintaksą, draudimo bendrovės direktorių storulį bankininką Ko- 
lertą, muzikantą mėgėją, pamišusį dėl vokiečių muzikos mokes- 
čių rinkėją Rupą, akademijos prezidentą Žeromą Rešą, civilinį 
komisarą ir daugybę kitų žymių asmenybių, kurių vardyti nemė- 
ginsime, kad nenuvargintume skaitytojų. 

Paprastai iki uždangos pakėlimo kikandoniečiai sėdėdavo ty- 
liai: skaitydavo laikraščius, pusbalsiu kalbėdavosi su kaimynais, 
be triukšmo ieškodavo savo vietų arba abejingai žvilgčiodavo į 
ložėse sėdinčias gražuoles. 

Bet šį vakarą pašalinis stebėtojas būtų matęs, kad dar iki už- 
dangos pakėlimo salėje viešpatavo neįprastas pagyvėjimas. Žiū- 
rovai, kurie visada pasižymėjo begaliniu lėtumu, tiesiog nerado 
sau vietos. Damų vėduoklės šokinėjo gan keistai ir karštligiškai. 
Atrodė, visi alsavo pilna krūtine. Žiūrovų akys žvilgėjo, lenkty- 
niaudamos su sietynų šviesomis, degusiomis kažkodėl itin ryš- 
kiai. Kaip gaila, kad vėlavo daktaro Okso apšvietimas! 

Pagaliau susirinko visas orkestras. Pirmasis smuikas praėjo 
tarp piupitrų, pasirengęs atsargiu „lia“ duoti toną savo kolegoms. 
(Piupitras - pultas.) Jau suderinti styginiai, pučiamieji ir muša- 
mieji instrumentai. Dirigentas, pakėlęs lazdelę, laukia skambučio. 

Nuskambėjo skambutis. Prasidėjo ketvirtasis veiksmas. Pradinis 
allegro apassionato sugrotas kaip jau įprasta be galo lėtai, dėl ko 
didysis Mejerberis imtų rautis plaukus, tačiau kikandoniečiai mė- 
gėjai patyrė ekstazę. (Allegro apassionato - aistringasis.) 

Bet netrukus dirigentas pajunta, kad nebevaldo orkestro. Jam 
sunku sutramdyti muzikantus, visada tokius paklusnius, tokius ra- 
mutėlius. Pučiamieji instrumentai stengiasi pagreitinti tempą, todėl 
juos reikia pažaboti tvirta ranka, o tai jie aplenks styginius ir kils 
tikra kakofonija. Netgi bosas, vaistininko Žoso Lifrinko sūnus, toks 
padoriai išauklėtas jaunuolis, štai tuoj nutrūks nuo grandinės... 

Tuo metu Valentina pradeda savo rečitatyvą: (Rečitatyvas — 
kalbėjimo, deklamavimo intonacijomis pagrįstas operos, orato- 

rijos, kantatos epizodas.) 
Aš šiandieną viena... 


Bet ir ji skuba. Dirigentas ir muzikantai seka paskui ją, patys 
to nepastebėdami. Scenos gilumoje duryse pasirodo Raulis; nuo 
įsimylėjėlių susitikimo akimirkos iki to momento, kai Valentina 
slepia Raulį gretimame kambaryje, nepraeina nė ketvirtis valan- 
dos, nors iki šiolei Kikandono teatre šis trisdešimt septynių taktų 
rečitatyvas visada tęsdavosi lygiai trisdešimt septynias minutes. 

Sen Bri, Neveras, Kavanas ir:katalikų diduomenės atstovai 
pasirodo scenoje irgi pernelyg skubiai. Partitūroje pažymėta „al- 
legro pomposo"', bet šį kartą nėra net iškilmingumo užuominos, — 
sąmokslo ir kardų laiminimo scena pralekia tiesiog pašėlusiu tem- 
pu. (Allegro pomposo - greitai ir iškilmingai.) Dainininkai ir mu- 
zikantai pamiršta bet kokį santūrumą. Dirigentas jau nebesisten- 
gia jų sutramdyti. Beje, publika to ir nereikalauja, priešingai: kiek- 
vienas jaučia, kad jis beprotiškai sužavėtas, kad šis tempas atlie- 
pia jo sielos proveržius. 


Ar pasirengę nuo maištų vaduoti kraštą gimtą? 
Ar prieš piktus eretikus jūs eisit su manim? 


Pažadai, priesaikos. Neveras vos suspėja protestuoti ir sudai- 
nuoti, jog „tarp protėvių jo yra kareivių, bet žudikų niekados ne- 
buvo“, kai tuoj suimamas, iškviečiama sargyba. Įbėga seniūnai 
bei kariai ir greitakalbe prisiekia „kartu smogti''. Sen Bri nesidai- 
rydamas peršoka rečitatyvo barjerą, kviesdamas katalikus keršy- 
ti. Pro duris įsiveržia trys vienuoliai, kurie neša pintinę su balto- 
mis skraistėmis, — jie visiškai pamiršo, kad turi žengti lėtai ir di- 
dingai. Jau visi dalyvaujantieji išsitraukė špagas ir durklus, o ka- 
pucinai vienu gaistu laimina juos. Sopranai, tenorai, bosai tiesiog 
pašėlo rėkauti, allegro furioso siautulingai plėtojasi, dramatinis 
rečitatyvas skamba kadrilio tempu. (A/legro furioso - greitai ir 

audringai.) Pagaliau sąmokslininkai išbėga šaukdami: 


Vidurnakčio metą 
Susirinkit visi! 

Mus Viešpats palaimins! 
Į mūšį 

Vidurnakčio metą! 


Visi žiūrovai pašoka iš savo vietų. Ložėse, parteryje, galerijo- 
je — sujudimas. Atrodo, visa publika su burmistru Van Trikasu 
priešakyje pasirengusi pulti į sceną, kad prisidėtų prie sąmoksli- 
ninkų ir imtų žudyti hugenotus, kurių religinius įsitikinimus, be- 
je, jie palaiko ir pripažįsta. Aplodismentai, iškvietimai, riksmai! 
Tatanemans tarsi beprotė mosuoja savo salotų spalvos kyku. Lem- 
pos pliekste plieskia... 

Raulis, užuot lėtai pakėlęs uždangą, nuplėšia ją didingu gestu 
ir susiduria akis į akį su Valentina. 

Pagaliau! Štai jis, garsusis duetas! Bet jis dainuojamas perne- 
lyg greitu tempu! Raulis nelaukia Valentinos klausimų, o Valen- 
tina nelaukia Raulio atsakymų. Žavingoji arija „Arti mirtis, pra- 
eina laikas" virsta linksmučiu motyvu, kuriam skambant sąmoks- 
lininkai prisiekia kaip Ofenbacho operetėje. „Andante amoroso" 
( grakščiai ir švelniai): 


O, pakartok 
Žodžius man meilės... 


pavirto vivace furioso, o violončelė pamiršo, jog turi antrinti dai- 
nininko balsui kaip nurodyta partitūroje. (Vivace furioso - labai 
greitai ir audringai.) Veltui Raulis šūkauja: 

O, nenutilki dar, brangioji, 


Ir sapną nuostabų pratęsk! 

Bet Valentina nebegali pratęsti! Nesunku suprasti, kad ją nai- 
kina kažkokia vidinė ugnis. Ji ima neįtikėtinai aukštas natas, pra- 
noksta pati save. Raulis blaškosi po sceną, gestikuliuoja, tiesiog 
liepsnoja aistra. 

Nuaidi varpo dūžiai. Bet kaip keistai skuba varpas! Varpinin- 
kas, matyt, nebesitvardo. Jo siaubingas aliarminis skambinimas 
nebenusileidžia orkestrui. 

Ir pagaliau arija, baigianti šį puikų veiksmą: „Ar šią valandą 
lemtingą galiu aš persikelt!.." — ima įgauti prestissimo tempą ir 
savo pašėlusiu greičiu primena dumiantį ekspresą. (Prestissimo 
— pats greičiausias tempas.) Vėl įnirtingai skamba varpas, Valen- 
tina krenta nualpusi. Raulis iššoka pro langą!.. 

Ir pačiu laiku. Išprotėjęs orkestras jau nebepajėgia groti. Diri- 
gento lazdelė sulaužyta į šipulius, nes ją maestro baisia jėga dau- 
žė į piupitrą! Smuikų stygos nutrūko, išsisuko grifai. Pagautas 
įsiūčio litaurininkas sudaužė savo litaurus. Kontrabosininkas už- 
siropštė ant savo grandiozinio instrumento. Pirmasis fleitininkas 
užspringo savo fleita, obojininkas įnirtingai kramto savo instru- 
mento vožtuvus, trombonas liko be pūstuko, o bėdžius trimitinin- 
kas atkakliai stengiasi ištraukti ranką, kurią giliai įgrūdo į dūdą! 

O publika! Sunkiai alsuojanti, įsikarščiavusi publika išvien 
mosikuoja ir klykia! Visų veidai įraudę, tarsi jų viduje siautėtų 
liepsna! Prie durų susigrūdimas, spūstis, vyrai be skrybėlių, mo- 
terys be skraisčių. Žmonės koridoriuose stumdosi, tarpduriuose 
grūdasi, ginčijasi, kumščiuojasi! Nebėra daugiau valdžios! Ne- 
bėra burmistro! Visi lygūs šią velniško sujudimo akimirką... 

O po kelių minučių, išėję į lauką, kikandoniečiai po truputį 
nusiramina ir taikiai žingsniuoja į namus, miglotai prisimindami 
patirtą susijaudinimą. 

Ketvirtasis „Hugenotų“ veiksmas, anksčiau tęsęsis ištisas še- 
šias valandas, šįvakar prasidėjo pusę penkių, o baigėsi be dvyli- 
kos minučių penktą. 

Jis truko tik aštuoniolika minučių! 


Aštuntasis skyrius, 
kuriame senovinis iškilmingas valsas virsta pašėlusiu sūkuriu 


Nors žiūrovai, išėję iš teatro, vėl nusiramino ir taikiai išsi- 
vaikščiojo po namus, vis dėlto patirtas jaudulys neišnyko be pėd- 
sakų, — Žmonės jautėsi pavargę, apsvaigę lyg po geros puotos, 
todėl nedelsdami ir nesvarstydami ropštėsi į lovas. 

Kitą dieną visi miglotai prisiminė nesenus įvykius. Greitai pa- 
aiškėjo, kad vienas grūstyje pametė skrybėlę, kitam sumaištyje 
nuplėštas surduto skvernas. Viena dama pasigedo dailaus priune- 
linio batelio, kita prarado puošnią peleriną. (Priunelė — plonas 
tankus atlasinio pynimo audinys, vartojamas avalynei.) Garbieji 
miestiečiai galutinai atsitokėjo ir dabar pajuto gėdą dėl savo el- 
gesio, tarsi būtų dalyvavę kokioje nors orgijoje. Jie vengė apie tai 
kalbėti, net nenorėjo to įvykio prisiminti. 

Bet labiau už kitus jautėsi sutrikęs ir išmuštas Iš pusiausvyros 
burmistras Van Trikasas. Nubudęs kitą rytą, jis negalėjo rasti sa- 
vo peruko. Lotchen visur jo ieškojo. Veltui. Perukas liko grumty- 
nių lauke. Pakviesti miesto šauklį? Ne, jau geriau paaukoti šį pa- 
puošalą, negu pasidaryti viso miesto pajuokos objektu, - juk jis, 
šiaip ar taip, pirmasis Kikandono asmuo. 

Orusis Van Trikasas apie vakarykštę sumaištį mąstė gulėda- 
mas savo lovoje; maudė visą kūną, o galva atrodė neįprastai sun- 
ki. Burmistras nenorėjo keltis. Šį rytmetį jo smegenys karštligiš- 
kai veikė, — dar nė sykio per pastaruosius keturiasdešimt metų 
neteko šitaip įtemptai mąstyti. Garbusis miesto tėvas stengėsi prisi- 


44 


minti visas išvakarėse nutikusio įvykio smulkmenas. Jis lygino jas 
su faktais, atsitikusiais ne taip seniai daktaro Okso namuose aną 
vakarą. Burmistras stengėsi suprasti, kas sukėlė tokį keistą susijau- 
dinimą, jau du sykius apėmusį pačius garbingiausius miestiečius. 

„Kas čia vyksta? — klausė jis savęs. - Kas per maištinga dva- 
sia užvaldė mano taikųjį miestą? Ar tik mes nesikraustome iš proto 
ir ar neteks visą miestą paversti didžiule ligonine? Juk vakar va- 
kare mes visi buvome teatre — patarėjai, teisėjai, advokatai, gy- 
dytojai, akademikai, ir absoliučiai visi, jeigu atmintis manęs ne- 
apgauna, buvome pagauti baisios beprotybės! Kokius kerus ar 
burtus skleidė toji muzika? Nesuprantama! Juk aš nieko nei val- 
giau, nei gėriau, kas būtų galėję mane šitaip sužadinti. Vakar per 
pietus suvalgiau virtos veršienos gabalėlį, kelis šaukštelius špi- 
natų su cukrumi, plaktų baltymų ir dvi stiklines atskiesto alaus, 
kuris niekaip negalėjo trenkti į galvą! Ne. Čia esama kažko nepa- 
aiškinamo, o kadangi aš atsakau už mūsų miestiečių elgesį, tai 
privalau ištirti šį reikalą." 

Tačiau municipalinės tarybos padarytas tyrimas nedavė jokių 
rezultatų. Faktai buvo kuo aiškiausiai nustatyti. Beje, mieste vėl 
įsiviešpatavo ramybė, bet išmintingi valdininkai taip ir nesuge- 
bėjo paaiškinti šių dalykų. Netrukus visi pamiršo audringąjį inci- 
dentą. Vietos laikraščiai absoliučiai tylėjo, todėl ir „Kikandono 
žinios“, rašiusios apie įvykusį spektaklį, nė žodžiu nepaminėjo 
žiūrovus apėmusios karštligės. 

Nors Kikandone vėl įsivyravo taiki ramybė ir jis vėl kaip ir 
anksčiau tapo tipišku Flandrijos miesteliu, jautėsi, kad jo gyven- 
tojų charakteriai ir temperamentas kažkaip keistai pasikeitė. Iš 
tikrųjų buvo galima kartu su gydytoju Dominyku Kustosu sakyti, 
kad jiems „atsirado nervai". 

Tačiau reikia pastebėti, kad šie aiškiai išreikšti pokyčiai vyko 
tik tam tikromis aplinkybėmis: kai kikandoniečiai vaikščiojo po 
gatves ir aikštes arba, gėrėdamiesi gaiviu oru, Žžingsniavo palei 
Varo pakrantes, tai vis buvo tie patys garbūs žmonės — ramūs ir 
metodiški. Tokie jie buvo ir savo namuose, kai vieni dirbo ranko- 

mis, kiti galvomis, o dauguma apskritai nejudino nė piršto ir nie- 
ko negalvojo. Jie kaip ir anksčiau buvo tylūs, inertiški, taip sa- 
kant, ne gyveno, o vegetavo. Namuose nei ginčų, nei rietenų, šir- 
dys plaka lygiai, smegenys snūduriuoja, pulsas lieka toks pat kaip 
ir senais gerais laikais, - nuo penkiasdešimties iki penkiasdešimt 
dviejų tvinksnių per minutę. 

Tačiau privalome pabrėžti keistą, nepaaiškinamą reiškinį, ku- 
ris priverstų laužyti galvas net pačius išmintingiausius fiziolo- 
gus: jeigu kikandoniečių namuose neįvyko jokių permainų, tai 
visuomeninis miesto gyvenimas labai pasikeitė. 

Vos tik kikandoniečiai susirinkdavo kokiame nors visuomeni- 
niame pastate, kai, anot komisaro Pasofo, bemat „viskas suges- 
davo". Biržoje, rotušėje, akademijoje, tarybos posėdžiuose ir 
mokslininkų susirinkimuose žmonės tuoj pat pagyvėdavo, visi pa- 
jusdavo krečiant keistą karštligę. Po valandos pastabos pasidary- 
davo kandžios, po dviejų - svarstymai virsdavo ginčais. Žmonės 
pradėdavo karščiuotis ir kabinėtis vienas prie kito. Net bažnyčio- 
jetikintieji nebegalėdavo šaltakraujiškai klausytis pastoriaus Van 
Stabelio pamokslų; jis blaškydavosi sakykloje ir savo parapijie- 
čius kaip niekada rūsčiai smerkdavo. Viskas baigėsi tuo, kad pra- 
sidėjo nauji susidūrimai - kur kas rimtesni negu gydytojo Kusto- 
so ir advokato Šiuto, o jeigu neprireikdavo valdžios įsikišimo, tai 
tik todėl, kad kivirčininkai, grįžę namo, greitai nusiramindavo ir 
bemat pamiršdavo įžeidinėjimus, kurių nepagailėdavo kitiems, o 
ir patys susilaukdavo iš kitų. 

Tačiau visos šios keistenybės neprivertė susimąstyti negeban- 
Čių stebėti ir analizuoti miestiečių. Tiktai civilinis komisaras Mi- 
šelis Pasofas, tas pats, kurio pareigybę taryba štai jau trisdešimt 
metų rengėsi panaikinti, atkreipė dėmesį, jog įprastu laiku gana 
ramūs piliečiai, patekę į visuomenines vietas, bemat nežmoniš- 
kai susijaudindavo, ir su nerimu galvojo, kas bus, jeigu ši karštli- 
gė apims ir privačius namus, jeigu epidemija - kaip tik taip jis 
pasakė, - įsiplieks miesto gatvėse. Tada ateis galas nedrumsčia- 
mai ramybei, niekas nebeatleis įžeidimų ir skriaudų, o pagauti 

nervinio jaudulio miestiečiai susirems visi su visais. 

„Kas gi tada mums bus? — su siaubu klausė savęs komisaras 
Pasofas. - Kaip užbėgti už akių šiems įniršio priepuoliams? Kaip 
pažaboti subruzdusius žmones? Atrodo, kad mano pareigybė ne- 
trukus nebebus jau gerai apmokama tarnyba, taigi taryba turės 
padvigubinti man algą... jeigu tik neareštuos manęs paties... už 
visuomeninės tylos ir ramybės drumstimą?" 

Nepraėjo nė dvi savaitės po skandalingojo „Hugenotų“ spek- 
taklio, kai komisaro nuogąstavimai pradėjo pildytis. Iš biržos, iš 
bažnyčios, iš teatro, iš akademijos, iš turgaus liga prasiskverbė į 
privačius namus. 

Pirmieji epidemijos simptomai pasirodė vietos turtuolio ban- 
kininko Kolerto namuose. 

Prieš kelias dienas jam labai pasisekė viena itin naudinga finan- 
sinė operacija, todėl jis nutarė pažymėti ją surengdamas pobūvį. 

Gerai žinoma, kas yra flamandų šventės, — jos visada ramios 
ir taikios, su alumi ir sirupais vietoj vyno. Pašnekesiai apie orą, 
apie derlių, apie sodus, apie gėlių, ypač tulpių, priežiūrą; vienas 
kitas šokis — lėtas ir santūrus kaip menuetas; kai kada valsas, vie- 
nas iš tų vokiškų valsų, kurių metu šokėjai neapsisuka net dviejų 
sykių per minutę ir šoka pagarbiai laikydamiesi tam tikro atstu- 
mo vienas nuo kito, - štai kokie Kikandone būna pobūviai. Čia 
niekaip nepasisekė įdiegti polkos, perdarytos keturiems taktams, 
nes šokėjai amžinai atsilikdavo nuo orkestro, kad ir kaip lėtai jis 
grodavo. 

Šie taikūs susibūrimai, kurių metu jaunimas solidžiai ir oriai 
linksmindavosi, paprastai praeidavo be menkiausių incidentų. Ko- 
dėl gi šį vakarą bankininko Kolerto namuose paprasti sirupai, re- 
gis, virto putojančiu vynu, Žžaižaruojančiu šampanu, liepsnojan- 
čiu punšu? Kodėl per patį šventės įkarštį visus svečius apėmė 
kažkoks nesuvokiamas apsvaigimas? Kodėl grakštus menuetas 
pavirto beprotiška tarantela? (Tarantela - greito tempo liaudies 
šokis.) Kodėl muzikantai staiga pagreitino tempą? Kodėl kaip ir 
teatre žvakės pradėjo nepaprastai skaisčiai šviesti? Kodėl banki- 

ninko salėse tarytum ėmė tekėti elektros srovė? Kodėl poros su- 
siglaudė, kavalieriai tvirčiau apglėbė damas, o kai kurie iš jų iš- 
drįso padaryti kelis energingus pa šios pastoralės, visada tokios 
iškilmingos, tokios didingos, tokios padorios, metu? 

Deja! Koks Edipas galėtų atsakyti į šiuos klausimus? Komi- 
saras Pasofas, dalyvavęs šioje šventėje, jautė, jog audra artėja, 
bet nepajėgė jos sulaikyti, nesumojo, kaip pabėgti nuo jos, — ir 
jam apsvaigo galva tarsi nuo stipraus vyno. Prabudo instinktai ir 
snūduriavusios aistros. Kelis sykius jis godžiai užgulė skanumy- 
nus ir apšvarino kelis padėklus, tarsi ką tik būtų baigęs ilgai ba- 
dauti. 

O vakaras darėsi vis gyvesnis. Balsai susiliejo į nenutrūksta- 
mą duslų gaudesį. Jaunimas šoko su ugnele, bateliai slidinėjo po 
parketą nematytai lengvai ir greitai. Šokėjų skruostai išraudo tar- 
si kokių girtuoklių. Akys žvilgėjo lyg anglys. Visuotinis sujudimas 
pasiekė apogėjų. (Apogėjus - didžiausias pasiekimas, viršūnė.) 

Kai įsilinksminę muzikantai užgrojo valsą iš „Laisvojo šau- 
lio", tai šokėjai tiesiog prarado galvas. Šis tipiškai vokiškas val- 
sas, visada šokamas lėtu tempu, — o! jis virto beprotišku sūkuriu, 
pašėlusiu rateliu, kuriam, regis, vadovavo pats Mefistofelis, muš- 
damas taktą liepsnojančiu nuodėguliu. Paskui prasidėjo galopas, 
pragariškas galopas, nesuvaldomas, nepripažįstantis ribų! (Galo- 
pas - greito tempo šokis, šokamas šuoliuojančiu žingsniu.) Jis 
tarsi pašėlęs uraganas praskriejo per sales, salonus, prieškamba- 
rius, laiptus nuo rūsių iki erdvių namų palėpių, viliodamas jau- 
nuolius, merginas, tėvus, motinas, visų amžiaus tarpsnių asme- 
nis, įvairiausio svorio, abiejų lyčių atstovus, - ir storąjį bankinin- 
ką Kolertą, ir ponią Kolert, ir patarėjus, ir miesto tėvus, ir vyriau- 
siąjį teisėją, ir Niklosą, ir ponią Van Trikas, ir burmistrą Van Tri- 
kasą, ir patį komisarą Pasofą, kuris vėliau niekaip negalėjo prisi- 
minti, su kuo šoko tą pamišėlišką naktį. 

Bet „ji“ nepamiršo. Ir nuo tos dienos ji nuolatos sapnavo aist- 
ringąjį komisarą, karštai ją apkabinusį. Tai buvo puikioji Tatane- 
mans! 

Devintasis skyrius, 


kuriame daktaras Oksas ir jo asistentas Igenas 
pasikeičia keliais žodžiais 


— Na, Igenai, kaip reikalai? 

— Viskas parengta, mokytojau. Vamzdžiai jau baigti kloti. 

— Pagaliau! Taigi mes pradedame didelio masto darbą, - nuo 
šiol imsime veikti mases! 


Dešimtasis skyrius, 


kuriame pasakojama, kaip epidemija apėmė visą miestą 
ir kas iš to išėjo 


Prabėgo du ar trys mėnesiai. Epidemija aiškiai sustiprėjo. Iš 
privačių namų ji prasiskverbė į gatves. Kikandono miestas labai 
pasikeitė. 

Nuostabiausia buvo tai, kad infekcija plito ne tik gyvūnijos, 
bet ir augalijos pasaulyje. 

Paprastai nepasitaiko universalių epidemijų. Tos, kurios ski- 
na Žmones, pasigaili gyvulių, tos, kurios naikina gyvulius, nelie- 

čia augalų. Arkliai niekada neserga raupais, o žmonės - gyvulių 
maru, avims negresia bulvių ligos. Bet dabar, regis, visi gamtos 
dėsniai buvo pažeisti. Pasikeitė ne tiktai Kikandono gyventojų 
charakteriai, temperamentas, mąstymo būdas, bet epidemija apė- 
mė ir naminius gyvulius - šunis ir kates, jaučius ir arklius, asilus 
ir ožkas. Netgi augalai „emancipavosi“, jeigu taip galima pasa- 
kyti. 

Iš tikrųjų soduose, daržuose, vynuogynuose buvo galima ma- 
tyti itin įdomių reiškinių. Vijokliniai augalai plito nuostabiai spar- 
čiai; krūmokšniai vešėte vešėjo; medeliai bemat virto medžiais. 
Pakako tik numesti ant žemės sėkliukę, kai iš jos tuoj lindo žalias 
stiebelis, kuris augo ne dienomis, o valandomis. Šparagai pasie- 
kė dviejų pėdų aukštį; artišokai išaugo sulig melionais, melionai 
— sulig moliūgais, moliūgai išpampo iki negirdėto dydžio ir pa- 
nėšėjo į sargybos bokšto varpą, kurio skersmuo siekė devynias pė- 
das. Kopūstų gūžės virto kerais, o grybai išaugo iki skėčio dydžio. 

Vaisiai irgi neatsiliko nuo daržovių. Braškę įveikti galėjo tik 
dviese, o kriaušę - keturiese. Vynuogių kekės dydžiu nenusileido 
milžiniškai kekei, nutapytai Puseno paveiksle „Pabėgimas iš Pa- 
žadėtosios žemės". (Pusenas - garsus prancūzų tapytojas. ) 

Tas pats atsitiko ir su gėlėmis: didžiulės našlaitės ore skleidė 
svaiginantį aromatą; gigantiškos rožės žvilgėjo akinamomis spal- 
vomis; alyvos per kelias dienas pavirto nepraeinama tankme, sna- 
pučiai, saulutės, jurginai, kamelijos, rododendronai užplūdo alė- 
jas, tiesiog dusino vienas kitą! Sodininkai negalėjo nieko jiems 
padaryti. O tulpės, šios puikiosios lelijinių šeimos atstovės, fla- 
mandų džiaugsmas, kokį jaudulį sukėlė gėlių mėgėjams! Garbu- 
sis Van Bistras sykį vos nenualpo, savo sode išvydęs pasibaisėti- 
nai gigantišką tulpę, kurios Žiede įsitaisė liepsnelių (tokie paukš- 
teliai) šeimynėlė! 

Visas miestas subėgo pažiūrėti šios nepaprastos gėlės, kurią 
mokslininkai pavadino „fulipa guiguendonia" (Kikandono tulpė). 

Bet, kita vertus, jeigu visi šie augalai, vaisiai ir gėlės augo 
tiesiog akyse ir pasiekė kolosalių dydžių, jeigu jie džiugino akį 

nuostabiais atspalviais ir skleidė svaiginantį aromatą, - jie grei- 
tai gležo ir išsekę, bejėgiai, sudžiūvę mirė. 

Tokia pat lemtis ištiko ir garsiąją tulpę, kuri nuvyto po kelių 
dienų. 

Tas pat netrukus pradėjo dėtis ir su naminiais gyvuliais - nuo 
kiemsargio šuns iki kiaulių tvartuose, nuo kanarėlės narvelyje iki 
kalakuto paukščių kieme. 

Šiaip jau šie gyvuliai buvo tokie pat flegmatiški kaip ir jų šei- 
mininkai. Šunys ir katės greičiau vegetavo negu gyveno, nerodė 
nei džiaugsmo, nei pykčio. Jų uodegos atrodė sustingusios tarsi 
išlietos iš bronzos. Nuo neatmenamų laikų niekas neatsiminė, kad 
šunys būtų kam nors įkandę, o katės - įdrėskusios. Kai dėl pasiu- 
tusių šunų, tai juos laikė kažkuo panašiu į grifus ir kitus mitinius 
gyvūnus. 

Bet kiek permainų įvyko per šiuos mėnesius! Šunys ir katės 
ėmė rodyti dantis ir nagus. Jie užpuldavo Žmones, o pastarieji 
juos sumušdavo. Pirmą sykį žmonės Kikandono gatvėje pamatė 
pažabotą arklį ir jautį, kuris atstatęs ragus puolė savo gentainius, 
asilą, kuris apvirto aukštielninkas, iškėlė kojas ir pradėjo beveik 
kaip Žmogus dejuoti; netgi avinas drąsiai gynėsi nuo mėsininko, 
sumaniusio jį paversti kotletais! 

Burmistras Van Trikasas turėjo paskirti griežtą sukvailėjusių 
naminių gyvulių, kurie pasidarė tiesiog pavojingi, priežiūrą. 

Deja, jeigu gyvuliai išsikraustė iš proto, tai ir žmonės neatro- 
dė geriau. Liga nepasigailėjo nei jauno, nei seno. 

Vaikai, iki šiol buvę tikrai paklusnūs, pasidarė tiesiog nebesu- 
valdomi, todėl pirmą kartą vyriausiasis teisėjas Onorė Sintaksas 
buvo priverstas išperti savo atžalą. 

Koleže kilo tikras maištas ir sąmyšis, — žodynai skraidė po 
klasę, brėždami ore keisčiausias trajektorijas. Mokinių nebebuvo 
galima išlaikyti užrakintų patalpose. Tarp kitko, ir mokytojai jau- 
tėsi be galo susierzinę ir reikalavo iš moksleivių daugiau, negu 
gali Žmogaus jėgos! 

buvę tikrai santūrūs, daugiausia maitinęsi plakta grietinėle, dabar 
pasidarė tikri rajūnai. [Įprastas racionas jų jau nebetenkino. Jų 
skrandžiai virto bedugnėmis statinėmis, kurių niekaip neįmano- 
ma pripildyti. Miesto žmonės pradėjo tris kartus daugiau vartoti 
maisto produktų. Užuot valgę du sykius per dieną, dabar godžiai 
kirto šešis kartus. Paplito skrandžio ligos. Patarėjas Niklosas jau- 
tė nepasotinamą alkį. Burmistras Van Trikasas, kurį kamavo ne- 
numalšinamas troškulys, visą laiką buvo truputį apgirtęs ir, jeigu 
kas, tuoj įsiusdavo. 

Pagaliau pasirodė ir visiškai jau nerimą keliantys simptomai, 
ir kasdien jų radosi vis daugiau. 

Gatvėse jau buvo galima sutikti girtų, tarp jų ir visai padorių 
asmenų. 

Gydytojas Kustosas susilaukė kur kas daugiau pacientų, nes jį 
nuolatos kvietė pas skrandžiu besiskundžiančius žmones. 

Atsirado neuritai ir visokiausios neurozės, - pagaliau Kikan- 
dono gyventojų nervų sistema buvo išklibinta. 

Ginčai, kivirčai ir susidūrimai tapo įprastu reiškiniu. Kikan- 
dono gatvėse, kurios dar ne taip seniai stūksojo tuščios, dabar 
grūdosi minios, nes niekas nebegalėjo nusėdėti namuose. 

Teko padidinti policininkų skaičių, kad būtų sutramdyti tvar- 
kos pažeidėjai. 

Viename visuomeniniame pastate dabar įsikūrė policijos nuo- 
vada, kurioje dieną naktį buvo prigrūsta nusikaltusiųjų. Komisa- 
ras Pasofas tiesiog išsimušė iš jėgų. 

Kikandonas sulaukė ir skubių vestuvių — visiškai neįtikėtinas 
įvykis. Taip! Mokytojo Rupo sūnus vedė vietos gražuolės Augus- 
tinos de Rover dukterį viso labo po penkiasdešimt septynių die- 
nų, kai gavo jos sutikimą. 

Nesunkiai įregistruotos ir kitos santuokos, kurios įprastu lai- 
ku būtų svarstytos ištisus metus. Burmistras jautėsi tarsi nesavas, 
nes jo duktė, žavioji Siuzel, netrukus irgi išslys iš jo rankų. 

Dailioji Tatanemans svajojo ištekėti už komisaro Pasofo. Tai 
žadėjo jai turtą, pagarbą, palaimą. 

Negana viso to, — o siaube! - įvyko ir dvikova! Taip, dvikova 
stambiais pistoletais, atstumas tarp barjerų — septyniasdešimt penki 
žingsniai, šūvių skaičius neribotas! Ir kas kovėsi? Skaitytojas ma- 
nimi nepatikės! Kovėsi Francas Niklosas, lėtasis Žvejys, ir jauna- 
sis Simonas Kolertas, turtingojo bankininko sūnus. 

Dvikova kilo dėl burmistro dukters, - Simonas suliepsnojo jai 
meile ir nenorėjo nusileisti įžūliam varžovui. 

Vienuoliktasis skyrius, 
kuriame kikandoniečiai priima didvyrišką nutarimą 


Štai į kokią beviltišką padėtį pateko Kikandono gyventojai. 
Reikėjo naujų idėjų. Žmonės nebepažino vienas kito, o ir savęs. 
Patys taikiausi buržua pavirto peštukais. Už kiekvieną kreivą 
žvilgsnį galėjo prikulti. Kai kurie vyriškiai pradėjo auginti ūsus, 
o patys karingiausi pergalingai suko juos į viršų. 

Tokiomis sąlygomis valdyti miestą ir palaikyti tvarką gatvėse 
bei visuomeniniuose pastatuose buvo be galo sunku, - juk ši ka- 
tastrofa užklupo labai netikėtai. Garbusis Van Trikasas, šis lėtas 
ir abejingas Žmogus, nesugebantis priimti net menkiausio nutari- 
mo, dabar vien tik tą ir darė, jog nuolat niršo. Jo balsas taip ir 
aidėjo visuose namuose. Jis davė net po dvidešimt nurodymų per 
dieną, koneveikė savo pavaldinius ir buvo pasirengęs net pats 
vykdyti savo potvarkius. 

Kiek permainų! Tylūs ir jaukūs burmistro namai, ši pagarbos 
verta flamandiška buveinė neteko ramybės! Kokios šeimos sce- 
nos dabar juose vyko! Ponia Van Trikas pasidarė pagiežinga, už- 
gaidi ir barninga. Tiesa, vyrui kai kada pasisekdavo perrėkti žmo- 
ną, tačiau priversti ją nutilti buvo neįmanoma. Ši pikčiurna dama 
kibo prie visko, kas pasitaikydavo po akimis. Viskas buvo ne 
pagal ją! Tarnai tinginiavo! Pietūs amžinai vėluodavo! Ji kaltino 
Lotchen ir net Tatanemans, savo mošą, kuri dabar į visas jos prie- 
kabes energingai atsikirsdavo. Van Trikasas paprastai užstodavo 
Lotchen. Tai išvesdavo iš kantrybės jo žmoną, sukeldavo jos prie- 

kaištus, kivirčus, nesibaigiančias scenas. 

— Tai kas gi čia mums darosi? — šūkavo nelaimėlis burmistras. 
— Kokia velniava mus čia apsėdo? Ar tik neįlindo į mus pats vel- 
nias? Ak, ponia Van Trikas, ponia Van Trikas! Jūs tiesiog mane 
galabijate! Viskas baigsis tuo, jog aš mirsiu anksčiau už jus prie- 
šingai visoms šeimos tradicijoms! 

Skaitytojas tikriausiai prisimena, jog Van Trikasas turėjo tapti 
našliu ir antrąsyk vesti, kad nesuardytų per amžius susiklosčiu- 
sios tvarkos. 

Kita vertus, šis visuotinis sujudimas davė ir kitokių įdomių 
bei puikių vaisių. Nepaaiškinamas nervinis jaudrumas skatino 
smegenų veiklą, daugelis pasijuto turintys vienokių ar kitokių ge- 
bėjimų. Išryškėjo talentai, kurie kitu laiku taip ir liktų nepastebė- 
ti. Iki šiol laikyti vidutiniškais artistai staiga naujai sužėrėjo. Po- 
litikoje ir literatūroje pasirodė nauji vardai. Begaliniuose karš- 
tuose ginčuose iškilo oratoriai, energingai svarstydavę visas šiuo- 
laikines problemas ir uždegdavę auditoriją, kuri visada būdavo 
pasirengusi suliepsnoti. Plėtojosi visuomeniniai judėjimai, nuo- 
latos vyko susirinkimai; Kikandone atsirado klubas ir net dvide- 
šimt laikraščių, —- „Kikandono sargas“, „Kikandono nepartinis", 
„Kikandono radikalas“, „,Kikandono kraštutinis“ ir kiti karštai 
gvildeno visokius kasdienius klausimus. 

Apie ką gi jie rašė? Nagi apie viską pasaulyje ir apie nieką. 
Apie Audenardo bokštą, kuris grasino nugriūti: vieni norėjo jį 
nušluoti nuo Žemės paviršiaus, kiti — atitiesinti; apie tarybos lei- 
džiamus potvarkius, apie upokšnių ir nutekamųjų vamzdžių va- 
lymą ir apie daug ką kita. O, jeigu tik šie įnirtingi kaltintojai būtų 
domėjęsi vien miesto reikalais! Bet ne, susižavėję savo gražby- 
lyste, jie ėjo toliau ir visai natūraliai galėjo prišaukti į miestą karą. 

Ir iš tikrųjų jau aštuonis ar devynis šimtus metų kikandonie- 
čiai puoselėjo svajonę apie kerštą, jie turėjo patį tikriausią casus 
belli, bet miestas jį rūpestingai saugojo kaip kokią sudūlėjusią 
relikviją. (Casus belli - pretekstas kariauti.) 

Štai kokia buvo šio casus belli priežastis. 

Niekas neprisiminė, jog Kikandonas ribojasi su Virgameno 
miesteliu. 

1135 metais, prieš pat grafui Bolduenui išvykstant į kryžiaus 
žygį, Virgameno karvė, priklausiusi ne kokiam nors miestelėnui, 
o bendruomenei, užklydo į Kikandono teritoriją. Vos tik šis ne- 
laimingasis gyvulys spėjo „tris sykius peštelėti žolę žalią ir sod- 
rią“, - kai pažeidimas, piktnaudžiavimas, nusikaltimas buvo įvyk- 
dyti ir deramai užfiksuoti protokole, nes toje epochoje valdinin- 
kai jau mokėjo rašyti. 

— Mes savo laiku jiems atkeršysime, - tarė Natalis Van Trika- 
sas, trisdešimt antrasis dabartinio burmistro pirmtakas. - Anks- 
čiau ar vėliau virgameniečiai gaus pagal nuopelnus 

Virgameniečiai buvo įspėti. Jie laukė, kas bus toliau, gana pa- 
grįstai manydami, kad skriauda ilgainiui bus užmiršta. Ir iš tikrų- 
jų kelis amžius jie palaikė bičiuliškus santykius su gan panašiais 
į juos kikandoniečiais. 

Tikriausiai taip būtų tęsęsi ir toliau, jeigu ne toji keista epide- 
mija, dėl kurios kikandoniečių charakteriai labai pasikeitė, jų šir- 
dyse atgijo keršto troškimas. 

Monstrelio gatvės klube karštasis advokatas Šiutas netikėtai 
iškėlė šį klausimą ir, pradėjęs visaip gražbyliauti bei svaidyti ati- 
tinkamas metaforas, sukurstė audringas aistras. Jis priminė nusi- 
kaltimą, aną bendruomenei padarytą žalą, nepamiršo, jog žmo- 
nės, „kuriems šventos jų teisės", neturi pripažinti senaties. Jis 
įrodė, jog skriauda vis dar tebegalioja, kad žaizda vis dar tebekrau- 
juoja; savo klausytojams priminė, kad virgameniečiai turi įprotį 
kažkaip dviprasmiškai purtyti galvas, šitaip išreikšdami savo pa- 
nieką kikandoniečiams, jis maldavo savo tėvynainius, kurie dėl 
„nepakankamo sąmoningumo" šitiek šimtmečių kentėjo šią mir- 
tiną skriaudą, karštai ragino „senojo miesto sūnus“ mesti visus 
kitus reikalus ir siekti revanšo! Baigdamas jis apeliavo į jų „tau- 
tinę garbę ir išdidumą!" 

Šios tirados, gana neįprastos kikandoniečių ausims, sukėlė ne- 
aprašomą entuziazmą, kurio neįmanoma perteikti žodžiais. (Ti- 

rada - ilga frazė, pasakyta pakeltu tonu.) Visi klausytojai pašoko 
iš vietų, įnirtingai mojavo rankomis ir garsiai rėkė, reikalaudami 
skelbti karą. Advokatas Šiutas dar niekada nebuvo susilaukęs to- 
kios sėkmės, kita vertus, reikia pripažinti, kad jis ir iš tikrųjų pa- 
sirodė kaip tikras didvyris. 

Burmistras, patarėjai, visi kilmingieji, dalyvavusieji šiame 
reikšmingame susirinkime, jau nebūtų pajėgę sulaikyti visuoti- 
nio entuziazmo. Tarp kitko, jie net nemėgino to daryti ir stūgavo, 
neatsilikdami nuo kitų: 

— Prie sienos! Prie sienos! 

O kadangi toji siena ėjo už trijų kilometrų nuo Kikandono, tai 
virgameniečiams grėsė rimtas pavojus - juos galėjo užklupti ne- 
tyčia. 

Prakilnusis vaistininkas Žosas Lifrinkas, kuris tik vienintelis 
iš visos auditorijos išlaikė blaivią galvą, drįso priminti kikando- 
niečiams, kad jie juk neturi nei šautuvų, nei patrankų, nei generolų. 

Pavaišintas niuksais, jis tuoj pat susiprotėjo, kad galima išsi- 
versti ir be generolų, patrankų bei šautuvų, kad savo teisumo su- 
pratimas ir tėvynės meilė padės pasiekti pergalę. 

Čia paprašė žodžio pats burmistras ir pasakė puikią improvi- 
zuotą kalbą, kurioje kaip tikras patriotas demaskavo žmones, mė- 
ginančius už atsargumo slėpti savo silpnadvasiškumą. 

Atrodė, salė tuoj tuoj sugrius nuo plojimų. 

Nutarė balsuoti dėl karo paskelbimo. 

Visi kaip vienas suriko: 

— Į Virgameną! Į Virgameną! 

Burmistras pats pasišovė vesti kariuomenę ir miesto vardu pa- 
žadėjo surengti generolams, kurie grįš su pergale, triumfališką 
sutikimą, kaip tai daryta senovės Romoje. 

Tačiau vaistininkas Žosas Lifrinkas buvo užsispyręs žmogus 
ir, nelaikydamas savęs nugalėtu, - nors faktiškai ir buvo nušvilp- 
tas, - pamėgino vėl prabilti ir paprieštarauti. Jis priminė, kad Ro- 
ma su triumfu sutikdavo tik tuos nugalėtojus, kurie sunaikindavo 
ne mažiau kaip penkis tūkstančius priešų. 

— Na ir kas? — ėmė rėkauti klausytojai. 

—... O tarp kitko, Virgameno bendruomenė jungia tik tris tūks- 
tančius penkis šimtus septyniasdešimt penkis žmones, todėl joks 
generolas negalės užplumpinti penkių tūkstančių, jeigu tik nesu- 
manys nudobti vieno žmogaus po kelis sykius... 

Bet vargšeliui neleido baigti. Klausytojai vos ne mirtinai jį 
aplamdė ir išmetė už durų. 

— Piliečiai, - pareiškė bakalėjininkas Pulmacheris, - kad ir ką 
ten pliurptų tasai niekšas vaistininkas, aš pats savo rankomis imuo- 
si užmušti penkis tūkstančius virgameniečių, jeigu jums prireiks 
mano paslaugų. 

— Penkis tūktančius penkis šimtus! — sušuko dar ryžtingesnis 
patriotas. 

— Šešis tūkstančius šešis šimtus! — nenusileido bakalėjinin- 
kas. 

— Septynis tūkstančius! — suriko konditeris iš Hemlingo gat- 
vės Žanas Orbidekas, praturtėjęs iš plaktos grietinėlės. 

— Laimėjo Orbidekas! - paskelbė burmistras Van Trikasas, ma- 
tydamas, kad daugiau niekas nebesiūlo. 

Šitaip konditeris Žanas Orbidekas tapo Kikandono kariuome- 
nės vyriausiuoju vadu. 

Dvyliktasis skyrius, 


kuriame asistentas Igenas pareiškia protingą nuomonę, 
tačiau ją atmeta daktaras Oksas 


— Na ir kaip, mokytojau? - kitą dieną paklausė asistentas Ige- 
nas, kibirais pilstydamas sieros rūgšties skiedinį į milžiniškų ba- 
terijų indus. 

— Na ir kaip? - pakartojo daktaras Oksas. —- Argi aš neteisus? 

— Be abejonės, bet... 

— Bet?.. 

* —- Ar nemanote, kad mudu nuėjome pernelyg toli ir kad nebe- 
verta jaudrinti šių nelaimėlių? 

— Ne! Ne! - suriko daktaras. — Ne! Padarysiu darbą iki galo! 

— Kaip norite, mokytojau! Šiaip ar taip, šis bandymas man 
atrodo galutinis, todėl manau, kad jau laikas... 

— Ką laikas? 

— Užsukti čiaupą. 

— Dar ko! - riktelėjo daktaras Oksas. - Tik pamėginkite, ir aš 
jus pasmaugsiu! 

Tryliktasis skyrius, 


kuriame dar kartą įrodoma, kad iš aukštai lengviau 
valdyti žmogiškąsias silpnybes 


— Ką jūs sakote? - kreipėsi burmistras Van Trikasas į patarėją 
Niklosą. 

— Aš sakau, kad karas yra būtinas, - tvirtai atrėžė patarėjas, — 
ir kad atėjo laikas atkeršyti už padarytą mums įžeidimą. 

— Na, oaš, - tulžingai jam atkirto burmistras, — aš teigiu, kad 
Jeigu Kikandono gyventojai nesugebės apginti savo teisių, tai jie 
pasmerks save amžinai gėdai! 

— Oašjjums pareiškiu, kad mes privalome nedelsdami pasiųsti 
kariuomenę prieš priešą. 

— Nuostabu, pone, tiesiog puiku! — atsakė Van Trikasas. - Ir 
jūs tai sakote man? 

— Taip, jums, pone burmistre! Ir jums teks išklausyti teisybę, 
nors ji ir bado akis! 

— Pirmiau jūs pats išklausykite teisybę, pone patarėjau, — atsi- 
kirto Van Trikasas, nebetekdamas kantrybės, — nors jūs nelabai 
su ja ir sutariate! Taip, pone, taip, delsimas prilygsta mirčiai! Štai 
jau devyni šimtai metų, kai Kikandonas puoselėja svajonę apie 
revanšą, taigi, kad ir ką jūs ten kalbėtumėte, patinka jums tai ar 
ne, mes vis tiek pulsime priešą! 

— Ak, taip! — suriaumojo įtūžęs patarėjas Niklosas. - Ne, po- 
ne, mes pulsime ir be jūsų, jeigu nenorite pakrutinti užpakalio! 

— Burmistro vieta — pirmosiose gretose, pone! 

— Ten ir patarėjo vieta, pone! 

— Jūs įžeidžiate mane! Jūs atsisakote vykdyti mano įsakymą! 
— subliuvo burmistras, kuriam atrodė, kad jo kumščiai pavirto 
patrankos sviediniais. 

— Tai jūs įžeidžiate mane, - juk jūs abejojate mano patriotizmu! 
— sustaugė patarėjas Niklosas, užimdamas gynybinę poziciją. 

— Aš jums, pone, sakau, kad Kikandono kariuomenė puls ne 
vėliau kaip po dviejų dienų! 

— O aš jums kartoju, kad nepraeis nė keturiasdešimt aštuonios 
valandos, kai mes patrauksime į Virgameną! 

Iš šio pokalbio nuotrupų nesunku suprasti, kad abu pašneko- 
vai gynė tą patį dalyką. Abu veržėsi į kovą ir ginčijosi tik dėl to, 
kad pernelyg karščiavosi. Niklosas nesiklausė Van Trikaso, o pas- 
tarasis nesiklausė Nikloso. Jeigu juodu būtų gynę priešingas nuo- 
mones, vargu ar ginčas būtų atkaklesnis. Seni bičiuliai vienas ki- 
tą varstė pagiežingais žvilgsniais. Jų širdys tiesiog šėlo krūtinėse, 
veidai paraudo, raumenys mėšlungiškai įsitempė, riksmai pavir- 
to riaumojimu; nesunkiai matėsi, kad abu kilmingi vyrai buvo 
pasirengę vienas kitą pulti. 

Laimei, tą valandėlę nuskambėjo bokšto laikrodžio dūžiai. 

— Išmušė jau valanda! - sukliko burmistras. 

— Kokia valanda? - sukluso patarėjas. 

— Jau laikas į sargybos bokštą! 

— Tikrai. Patinka jums tai ar ne, bet aš eisiu, pone! 

— Aš irgi! 

— Eime! 

— Eime! 

Skaitytojas tikriausiai pagalvos, kad bokštas — tai vieta, kurią 
juodu pasirinko dvikovai, bet viskas buvo kur kas paprasčiau. 
Burmistras ir patarėjas, pirmieji miesto asmenys, rengėsi eiti į 
rotušę, užlipti į aukštą jos bokštą ir apžvelgti aplinkinius laukus, 
turėdami tikslą parinkti patogiausias pozicijas savo kariuomenei. 

Tiesą sakant, nors burmistrui ir patarėjui nebuvo dėl ko gin- 
čytis, bet pakeliui juodu nesiliovė pjautis ir svaidytis įžeidinėji- 

mais. Jų balsai skambėte skambėjo per visą gatvę; bet dabar to- 
kiu tonu kalbėjo iš esmės visi gyventojai, todėl miesto tėvų aud- 
ringi šūksniai atrodė visai natūralūs ir niekas nekreipė dėmesio. 
Esant tokioms aplinkybėms, į ramų žmogų būtų pažiūrėta lyg į 
kokią pabaisą. 

Kai burmistras ir patarėjas prisiartino prie bokšto, abu jau bu- 
vo ne raudoni, o mirtinai išblyškę. Šis baisus ginčas, kurio metu 
abu gynė tą patį, be galo įsiutino pašnekovus; visi Žino, kad iš- 
blyškimas rodo didžiausią įniršio laipsnį. 

Siaurų laiptų apačioje abu ponai stipriai apsistumdė. Kuris 
žengs pirmas? Kuris pirmas pakils įvijais laiptais? Teisingumas 
reikalauja pasakyti, kad netrukus abu vyriškiai susigrūmė ir patarė- 
jas Niklosas, pamiršęs, kiek daug jis skolingas savo viršininkui, 
Jėga nustūmė Van Trikasą ir pirmasis puolė lipti tamsiais laipteliais. 

Abu lipo, statydami kojas tik ant kas ketvirto laiptelio, be to, 
apdovanodami vienas kitą pačiais bjauriausiais epitetais. Baisu 
buvo pagalvoti, kas gali atsitikti bokšto viršūnėje, iškilusioje virš 
grindinio per tris šimtus penkiasdešimt septynias pėdas. 

Bet priešininkai netrukus užduso ir, pasiekę aštuoniasdešim- 
tąjį laiptelį, jau vos slinko ir sunkiai alsavo. 

Galbūt juodu pavargo? Šiaip ar taip, jų pyktis jau nebesiveržė 
rinktiniais žodeliais. Dabar abu kopė tylėdami ir, - keistas daly- 
kas, — atrodė, kad juodu vis labiau rimsta, kuo aukščiau kyla virš 
miesto. Ir širdyse jautėsi geriau. Mintys liovėsi siausti galvose, 
aistros silpo, abu jau nebekunkuliavo tarsi nukelti nuo ugnies ka- 
vinukai. Kodėl? 

Į šį klausimą negalime atsakyti, tačiau pasiekę aikštelę, iškilu- 
sią virš miesto lygio per du šimtus šešiasdešimt šešias pėdas, prie- 
šininkai atsisėdo ir pažvelgė vienas į kitą be menkiausio pykčio. 

— Kaip aukštai! - pratarė burmistras, šluostydamas nosine įrau- 
dusį veidą. 

— Velniškai aukštai! - atsakė patarėjas. - Ar žinote, mes dabar 
esame keturiolika pėdų aukščiau, negu siekia Šventojo Mykolo 
varpinė Hamburge? 

— Žinau, - gan išdidžiai atsakė miesto tėvas. 

Atsipūtę juodu lipo toliau, retsykiais smalsiai žvilgtelėdami 
pro sienose įtaisytas šaudymo angas. Burmistras dabar kopė pir- 
mas, o patarėjas paklusniai sekė iš paskos. Ant trys šimtai ketvir- 
tojo laiptelio Van Trikasas galutinai neteko jėgų, todėl Niklosas 
atsargiai ėmė jį stumti pirmyn. Burmistras nesipriešino jo paslau- 
gai ir, pagaliau pasiekęs viršų, nuoširdžiai padėkojo: 

— Ačiū, Niklosai. Pasistengsiu ir jums atsilyginti. 

Bokšto papėdėje juodu buvo laukiniai Žvėrys, pasirengę su- 
draskyti vienas kitą, 0 jo viršūnėje vėl tapo bičiuliais. 

Diena pasitaikė puiki. Pats gegužės vidurys. Danguje nė de- 
besėlio. Oras tyras ir skaidrus. Akys gana toli įžvelgė net men- 
kiausius daiktus. Viso labo už kelių mylių akinamai žvilgėjo Vir- 
gameno sienos, stūksojo jo smailiaviršiai stogai ir saulės nutvieks- 
tos varpinės. Ir šis miestas buvo pasmerktas patirti karo baisu- 
mus, gaisrus ir griuvėsius! 

Burmistras ir patarėjas atsisėdo vienas šalia kito ant akmeninio 
suoliuko kaip du seni bičiuliai. Vis dar uždusę juodu dairėsi į šalis. 

— Koks grožis! — šūktelėjo burmistras, patylėjęs kelias minutes. 

— Tikrai nuostabus vaizdas! — sutiko patarėjas. —- Ar ne teisy- 
bė, brangusis Van Trikasai, kad Žmonijai skirta aukštai skrajoti 
danguje? Nejaugi jos dalia - šliaužioti po žemės dulkes? 

— Sutinku su jumis, mano brangusis Niklosai, — atsakė bur- 
mistras. - Jūs visiškai teisus. Čia kažkaip giliau pajunti gamtą. 
Kaip lengva ir laisva kvėpuoti! Čia filosofas privalo subrandinti 
pasaulio harmoniją! Čia, aukštai virš gyvenimo sumaišties, turi 
gyventi išminčiai! 

— Gal norite apeiti visą aikštelę? — pasiūlė patarėjas. 

— Ką gi, apeikime, - atsakė burmistras. 

Ir bičiuliai, paėmę vienas kitą už parankės, lėtai apėjo aikšte- 
lę. Juodu žengė lėtai, tingiai keisdamiesi trumpomis frazėmis, nuo- 
latos sustodami, kad pasigrožėtų atsiveriančiais toliais. 

— Aš jau gerus septyniolika metų nebuvau įkopęs į sargybos 
bokštą, — ištarė Van Trikasas. 

— O aš, regis, nė sykio nebuvau čia užlipęs, - atsakė patarėjas 
Niklosas. - Tad gailiuosi: iš čia tiesiog įstabus vaizdas! Pažvelki- 
te, mano drauge, kaip gražiai tarp medžių vingiuoja Varas! 

— Oštai ten tolumoje Šventosios Hermandad kalnai! Kokie jie 
vaizdingi! Pažvelkite į giraites, kaip nuostabiai jos rėmina lygu- 
mą. Visur čia jaučiama gamtos ranka. Ak, gamta, gamta, Niklo- 
sai! Ar gali Žmogus lygintis su ja? 

— Tai tiesiog žavinga, mano gerasis bičiuli, - atsakė patarėjas. 
— Pažiūrėkite ten, kur žaliose pievose ganosi jaučiai, karvės, avys... 

— O antai valstiečiai eina į laukus. Visiškai kaip Arkadijos pie- 
menys! Trūksta tiktai birbynės! 

— O virš šios žydinčios lygumos dunkso stebuklingai žydras 
dangus be menkiausio debesėlio! Ak, Šventasis Simeonas Stulpi- 
ninkas nepasidarė didžiausias pasaulio poetas. 

— Galbūt jo stulpas buvo nepakankamai aukštas, — trumpai 
šyptelėjęs pareiškė patarėjas. 

Tą akimirką pradėjo skambėti varpai. Švelni varpų melodija 
toli sklido skaidriame ore. 

Bičiuliai nejučiomis susigraudino. 

— Sakykite, drauguži Niklosai, - susimąstęs paklausė burmist- 
ras ramiu balsu, - kodėl mudu užlipome į bokštą? 

— Iš tikrųjų, kodėl? — pakartojo patarėjas. - Mudu abu paniro- 
me į svajonių pasaulį. 

— Kodėl vis dėlto mudu čia užlipome? - nenurimo burmistras. 

— Mudu atėjome, - atsakė Niklosas, — pakvėpuoti tyru oru, 
kurio nenuodija žemiškos aistros. 

— Na, ką gi, gal jau lipsime žemyn, bičiuli Niklosai? 

— Lipkime, bičiuli Van Trikasai. 

Bičiuliai paskutinį sykį Žvilgtelėjo į puikią prieš akis nusi- 
driekusią panoramą; paskui burmistras, ėjęs pirmas, ėmė leistis 
lėtais ir atsargiais Žingsniais. Patarėjas sekė įkandin jo per kelis 
žingsnius. Juodu pasiekė aikštelę, kurioje ilsėjosi kopdami, bet 
nesustojo, o vis leidosi žemyn. 

Po valandėlės Van Trikasas paprašė Niklosą nelipti jam ant 

kulnų, - jis esą jaučiąs patarėją pernelyg arti, jam esą nesmagu. 

Matyt, burmistrui tikrai buvo labai nesmagu, nes nulipęs dar dvide- 
šimt laiptelių, įsakė patarėjui sustoti ir leisti jam paėjėti pirmyn. 

Patarėjas atsakė, kad neketina stovėti ant vienos kojos dėl bur- 
mistro kaprizų, ir toliau sau lipo žemyn. 

Van Trikasas tik suurzgė. 

Patarėjas kandžiai užsiminė apie burmistro amžių ir pasveiki- 
no bičiulį su netolimoje ateityje jo laukiančia antrąja santuoka, 
kurią jam primeta šeimos tradicijos. 

Burmistras burbtelėjo, kad patarėjui visa tai geruoju nesibaigs. 

Niklosas atsakė, kad, šiaip ar taip, jis nusileis pirmas; ir štai ant 
siaurų laiptų, skendinčių gilioje prieblandopje, prasidėjo rietynės. 

Bičiuliai įnirtę svaidėsi įžeidinėjimais, tik ir girdėjosi: „Gal- 
vijau, tamsuoli!" 

— Pažiūrėsime, kvailas padare, - rėkė burmistras, - pažiūrėsi- 
me, kokį snukį padarysite, kai jus išvarys į karą! 

— Žinoma, aš eisiu priešakyje jūsų, apgailėtinas kvaily! — at- 
kirto Niklosas. 

Čia pasigirdo čaižūs riksmai ir krentančių kūnų bildesys... 

Kas atsitiko? Kas taip greitai pakeitė jų nuotaiką? Kodėl šie 
žmonės, lėti lyg avys bokšto viršūnėje, virto tigrais, nusileidę tik 
du šimtus pėdų? 

Išgirdęs triukšmą, bokšto sargas atidarė apatines duris ir išvy- 
do, kaip priešininkai, nusėti mėlynių, išsproginę akis, rauna vie- 
nas kitam plaukus, - laimei, iš perukų! 

— Aš reikalauju dvikovos! — rėkė burmistras, pakišęs kumštį 
priešininko panosėn. 

— Bet kada! —- subaubė patarėjas Niklosas, įnirtingai trepsėda- 
mas kojomis. 

Sargas, irgi jausdamas velnišką susierzinimą, nė kiek nenu- 
stebo, išgirdęs tokį pokalbį. Jam tiesiog niežtėjo rankas įsikišti į 
ginčą, bet šiaip ne taip susivaldė ir nuskubėjo visam kvartalui 
skelbti, kad burmistras Van Trikasas ir patarėjas Niklosas greitu 
laiku kausis dvikovoje. 

Keturioliktasis skyrius, 


kuriame Okso bandymas nueina taip toli, jog Kikandono 
gyventojai, skaitytojai ir net pats autorius reikalauja 
kuo greitesnės atomazgos 


Iš šio incidento matome, kaip stipriai buvo sujaudinti ir įaud- 
rinti Kikandono gyventojai. Du seniausi bičiuliai, patys lėčiausi 
pasaulyje Žmonės, ūmai šitaip baisiai įniršo. O juk viso labo tik 
prieš kelias minutes juodu taikiai šnekučiavosi kaip ir dera drau- 
gams ir mėgavosi apėmusia lyriška nuotaika. 

Sužinojęs apie šį įvykį, daktaras Oksas nepajėgė suvaldyti sa- 
vo džiaugsmo. Jis niekaip nesutiko su asistento, teigusio, kad vis- 
kas krypsta į blogąją pusę, argumentais. Beje, juodu irgi užsikrė- 
tė bendra nuotaika ir taip pat nuolatos ginčijosi. 

Bet šią akimirką viską užgožė svarbiausias valstybinės svar- 
bos dalykas, todėl teko atidėti dvikovas, kol nebus išspręstas Vir- 
gameno klausimas. Niekas neturėjo teisės beprasmiškai lieti są- 
vo kraują, kai jis iki paskutinio lašo priklausė atsidūrusiai pavo- 
Jjuje tėvynei. 

Iš tikrųjų situacija susiklostė labai įtempta, todėl nebebuvo 
kur trauktis. 

Burmistras Van Trikasas, nors ir labai buvo karingai nusitei- 
kęs, vis dėlto manė, kad negalima pulti priešo jo neperspėjus. 
Todėl jis pasiuntė į Virgameną laukų sargą Hoteringą, kuris bur- 
mistro vardu pareikalavo kompensuoti 1135 metais Kikandonui 
padarytą žalą. 

Virgameno valdžia iš pradžių nesuprato, ko nori pasiuntinys, 
ir narsųjį laukų sargą, nepaisydama jo oficialaus rango, gana man- 
dagiai išprašė iš miesto. 

Tada Van Trikasas pasiuntė vieną generolo konditerio, tūlo 
Hildeverto Šumano, gaminusio ledinukus, adjutantą — gana va- 
lingą ir ryžtingą žmogų, kuris ir pateikė Virgameno valdžiai nuo- 
rašą protokolo, kurį 1135 metais surašė burmistras Natalis Van 
Trikasas. 

Virgameno miesto tėvai tik nusikvatojo ir su adjutantu pasiel- 
gė lygiai taip pat, kaip ir su laukų sargu. 

Tada burmistras sukvietė miesto diduomenę. Jie parašė laiš- 
ką, iškalbingą ir įtaigų, kuriame perdavė ultimatumą: nusikaltu- 
siems virgameniečiams buvo duodamos dvidešimt keturios va- 
landos kompensuoti kikandoniečiams padarytą skriaudą. 

Laiškas buvo išsiųstas, bet po kelių valandų paštininkas parnešė 
Jį atgal suplėšytą į smulkiausius gabalėlius. Virgameniečiai pui- 
kiai žinojo, kokie be galo lėti kikandoniečiai, todėl laiškas, ulti- 
matumas ir grasinimai jiems sukėlė vien juoką. 

Dabar liko tik vienintelė išeitis — pasikliauti karine sėkme, 
melstis karo dievui ir prūsų pavyzdžiu pulti virgameniečius ne- 
laukus, kol jie apsiginkluos. 

Šis nutarimas buvo priimtas iškilmingame posėdyje; salė dre- 
bėjo nuo įnirtingų riksmų, priekaištų, prakeiksmų. Galėjai pagalvo- 
ti, kad čia vyksta maniakų arba siautėjančių pamišėlių sambūris. 

Kai tik karas buvo paskelbtas, generolas Žanas Orbidekas ėmė 
telkti savo kariuomenę; Kikandono gyventojai, kurių viso buvo 
du tūkstančiai devyni šimtai devyniasdešimt trys, surinko du tūks- 
tančius devynis šimtus devyniasdešimt tris kareivius. Moterys, 
vaikai ir seniai neatsiliko nuo subrendusių vyrų. Visokiausi įran- 
kiai ir įnagiai — buki ir aštrūs — virto ginklais. Buvo surasti visi 
mieste laikyti šautuvai. Atnešti penki, iš jų — du be gaidukų; šau- 
tuvais apginklavo avangardą. (Avangardas - priešakinis būrys.) 
Artileriją sudarė sena tvirtovės patrankėlė, kurią kikandoniečiai 
1339 metais buvo paėmę šturmuodami Kento miestą; tai buvo 

vos ne pirmoji patranka, minima metraštyje, taigi iš jo nešauta 
jau penki šimtai metų. Sviedinių šiai patrankėlei, jos tarnybos 
laimei, kikandoniečiai nerado, tada pagalvota, kad patranka vien 
savo išvaizda įvarys baimės priešininkams. Šaltuosius ginklus su- 
rinko iš Senovės muziejaus, — titnaginius kirvius, šalmus, vėz- 
dus, alebardas, ietis, bardišius, drotikus, rapyras, — taip pat ir iš 
privačių arsenalų, paprastai vadinamų sandėliukais ir virtuvėmis. 
(Bardišius - ilgakotis kirvis, drotikas — trumpakotė ietis.) Narsa, 
savo teisumo supratimas, neapykanta svetimšaliams ir keršto troš- 
kimas turėjo pakeisti (taip bent jau vylėsi karvedžiai) tobulesnius 
ginklus, tokius kaip kulkosvaidžiai ir šiuolaikinės patrankos. 

Netrukus organizuota apžiūra. Miestiečiai — visi kaip vienas — 
susirinko aikštėje. Generolas Orbidekas prastai laikėsi balne, be 
to, jo žirgas buvo karštas, todėl karvedys visos kariuomenės aki- 
vaizdoje tris kartus nusirito nuo savo eidininko, tačiau kas sykį 
atsikėlė sveikas ir gyvas, ką kikandoniečiai palaikė itin palankiu 
ženklu. Burmistras, patarėjas, civilinis komisaras, vyriausiasis tei- 
sėjas, mokytojas, bankininkas, rektorius, - žodžiu, visi garbin- 
giausi miesto vyrai stojo kariuomenės priešakyje. Nė vienos aša- 
ros nepraliejo motinos, žmonos, dukterys. Jos ne tik ragino į mū- 
Šį savo vyrus, tėvus ir brolius, bet ir pačios pulkavosi kariuome- 
nės užnugaryje, sudarydamos ariergardą, kuriam vadovavo bur- 
mistro Žmona. (Ariergardas — užpakalinis dengimo dalinys.) 

Miesto šauklys Žanas Mistrolis kurtinamai sutrimitavo, - ka- 
riuomenė subangavo ir, palikusi aikštę, karingai rėkaudama, pa- 
judėjo Audenardo vartų link. 


Tą akimirką, kai pirmieji kariai žengė pro miesto vartus, kaž- 
koks Žmogus puolė priešais kariuomenę. 

— Sustokite! Sustokite! Pamišėliai! — sušuko jis. — Atšaukite 
žygį! Leiskite man užsukti čiaupą! Juk jūs ne kraugeriai! Jūs esa- 
te taikūs ir geri piliečiai! Jeigu jūs šitaip baisiai įniršote, tai dėl to 
kaltas tik mano mokytojas daktaras Oksas! Tai tik bandymas! Jis 
jus apgavo: žadėjo oksihidrido dujomis apšviesti miestą, o pats 

paleido... 

Asistentas atrodė lyg nesavas, bet jam nepasisekė baigti kal- 
bos: tą akimirką, kai paslaptis turėjo išsprūsti iš jo lūpų, daktaras 
Oksas lyg nesuvaldomas pamišėlis puolė vargšą Igeną ir trenkė 
jam kumščiu. 

Prasidėjo tikros kautynės. Burmistras, patarėjas ir kilmingieji 
ponai, išvydę Igeną, buvo stabtelėję, bet dabar, pagauti baisaus 
įtūžio, užgriuvo šiuos svetimšalius, neklausydami nei vieno, nei 
kito. Kikandoniečiai sumušė daktarą Oksą ir jo asistentą iki są- 
monės netekimo ir jau, įsakius Van Trikasui, rengėsi įmesti juos į 
kalėjimą, kai staiga... 

Penkioliktasis skyrius, 
kuriame netikėtai įvyksta atomazga 


„nugriaudėjo siaubingas sprogimas. Atrodė, suliepsnojo vi- 
sas oras. Milžiniška, akinanti liepsna šovė į dangų tarsi meteoras. 
Tai atsitiko naktį, ugnies pliūpsnis buvo matyti net už dešimties 
mylių. 

Kikandono kariai visi kaip vienas griuvo ant žemės tarsi kar- 
toniniai kareivėliai. Laimei, aukų nebuvo, išskyrus mėlynes ir nu- 
drėskimus. Generolas konditeris, keistai atsitiktinai nenuvirtęs nuo 
žirgo, atsipirko tik išgąsčiu; priedo — šiek tiek apdegė jo šalmo 
sultonas. (Sultonas - papuošalas iš plunksnų. ) 

Kas gi vis dėlto įvyko? 

Kaip netrukus paaiškėjo, sprogo dujų gamykla. Matyt, pasiša- 
nors klaidą. Buvę atskiruose rezervuaruose deguonis ir vandeni- 
lis netikėtai susijungė. Susidarė sprogstamasis mišinys, kuris tuoj 
pat ir užsiliepsnojo. 

Šis įvykis greitai pakeitė visą situaciją. Bet kai Kikandono 
kareivos pakilo nuo žemės, daktaro Okso ir asistento Igeno jau 
nebebuvo net padujų, - jie dingo be pėdsakų. 

Šešioliktasis skyrius, 


kuriame nuovokus skaitytojas mato, kad jis,nepaisant visų 
autoriaus nutylėjimų, neapsiriko 


Po sprogimo į Kikandoną bemat grįžo taika ir tyla, ir miestas 
vėl ėmė gyventi kaip anksčiau. 

Po sprogimo, kuris, beje, ne itin sujaudino gyventojus, kikan- 
doniečiai, patys nežinodami kodėl, mašinaliai išsiskirstė į namus, 
— burmistras už parankės su patarėju, advokatas Šiutas su gydy- 
toju Kustosu, Francas Niklosas su savo varžovu Simonu Kolertu; 
žingsniavo visi palengva, netriukšmaudami, net nesuprasdami, 
kas atsitiko, pamiršę Virgameną ir svajones apie revanšą. Gene- 
rolas grįžo prie savo uogienių, 0 jo adjutantas — prie savo ledinukų. 

Mieste vėl įsiviešpatavo mieguista ramybė, visi ėmė gyventi 
kaip gyvenę, — ir Žmonės, ir gyvūnai, ir augalai, netgi Audenardo 
vartų bokštas, kuris po sprogimo — sprogimai kartais duoda tie- 
siog, nuostabių rezultatų, — aiškiai atsitiesė. 

Ir nuo to laiko Kikandone nebegalėjai išgirsti nė menkiausio 
riksmo, niekas dėl nieko nebesiginčijo. Sudie, klubai, politika, 
bylos, policininkai. Komisaro Pasofo pareigos vėl pasidarė nebe- 
reikalingos, ir jeigu miesto valdžia iš jo neatėmė algos, tai tik 
todėl, kad burmistras ir patarėjas niekaip nepajėgė šiuo klausimu 
priimti nutarimo. Beje, retsykiais komisaras, pats to neįtardamas, 
vis dar lankėsi nepaguodžiamosios Tatanemans sapnuose. 

Franco varžovas kilniai perleido dailiąją Siuzel jos numy/lėti- 
niui, kuris jau nebedelsė jos vesti, - prabėgus penkeriems ar še- 

šeriems metams po mūsų aprašytų įvykių. 

Ponia Van Trikas numirė po dešimties metų — pačiu laiku, to- 
dėl burmistras sudarė santuoką su savo pussesere Pelaži Van Tri- 
kas gana naudingomis sąlygomis... laimingai moteriškaitei, kuri 
turėjo jį pergyventi. 

Septynioliktasis skyrius, 
kuriame aiškinama daktaro Okso teorija 


Ką gi tokio padarė šis paslaptingas daktaras Oksas? 

Viso labo tik fantastinį bandymą. 

Nutiesęs vamzdžius, jis pripildė grynu deguonimi (nepalikęs 
nė vieno vandenilio atomo) iš pradžių visuomeninius pastatus, 
paskui privačius būstus, o galiausiai paleido deguonį net į Kikan- 
dono gatves. 

Šios visiškai bespalvės ir bekvapės dujos, įkvėptos dideliais 
kiekiais, sukelia nemažai rimtų organizmo pakitimų. Žmogus, at- 
sidūręs deguonies prisotintoje atmosferoje, pasidaro labai ener- 
gingas ir veiklus, bet greitai ir sudega. 

Tačiau pradėjęs kvėpuoti įprastu oru, jis vėl ima normaliai 
gyventi, kaip tai atsitiko burmistrui ir patarėjui, kai juodu įlipo į 
bokštą, kur nebeįkvėpė padidinto deguonies kiekio, kuris liko že- 
mesniuose atmosferos sluoksniuose. 

Žmogus, nuolatos įkvepiantis šių ganėtinai pražūtingų orga- 
nizmui dujų, greitai miršta panašiai kaip tie kvailiai, kurie pasi- 
duoda įvairiems nesaikingumams! 

Todėl reikia tik džiaugtis, kad savalaikis sprogimas nutraukė 
pavojingąjį bandymą ir sunaikino daktaro Okso gamyklą. 

Baigdami pasakojimą, pateiksime klausimą: nejaugi narsą, vy- 
riškumą, talentą, gilų protą, vaizduotę — visas šias nuostabias žmo- 
gaus sielos savybes — lemia tiktai deguonis? 

Tokia tai buvo daktaro Okso teorija, bet mes turime teisę jos 

nepripažinti, todėl ryžtingai ją atmetame visais požiūriais, nepai- 
sydami fantastinio bandymo, kurį savo kailiu patyrė garbingasis 
Kikandono miestelis. 


Pabaiga 
1872 m. 

Keli žodžiai apie romaną 


„Vieno kino vargus Kinijoje" Žiulis Vernas parašė 1878 metais. Šis kūrinys 
nebuvo eilinis literatūrinis jo nuotykis ar pasažas, o gimė kaip trijų mėnesių kelionės 
po Viduržemio jūrą padarinys, - po ilgesnės pertraukos autorius vėl susibičiuliavo 
su sūriais vandenimis, išskleidęs „„Sen Mišelis III" jachtos bures. Kitais metais ro- 
manas pradėtas spausdinti „Tan“ laikraštyje, o rugpjūčio mėnesį Etcelis jį išleido 
atskiru leidiniu. 

„Vieno kino vargus Kinijoje" Ž.Vernas sumanė kaip lengvo turinio ir patrauklų 
romaną, kuriam nepagailėjo švelnaus ir sau gan būdingo humoro porcijos. Svarbiau- 
sias knygos herojus — jaunuolis Kin Fo, puikiai išsilavinęs, daug kuo besidomintis, o 
bene labiausiai. — anų laikų technikos idėjomis, be to, kaip ir romano autorius — 
didelis fizikos ir chemijos šalininkas ir gerbėjas, tačiau nerandantis rimto užsiėmi- 
mo. Todėl jį nuolatos slegia apatija, niūri melancholija, nepasitenkinimas gyvenimu. 
Beje, filosofas Vangas, Kin Fo draugas, tokio nuobodaus egzistavimo apskritai ne- 
laiko gyvenimu: „Iki šiol tu ne gyvenai, o tiktai egzistavai - be kovos, aistrų, tikslo!" 

Šiaip ar taip, šis romanas tarsi iliustruoja ir plėtoja Vango žodžius: „Prašau 
pakelti taures už tai, kad Dievas išmėgintų mano bičiulį, pasiųsdamas jam nelaimę!" 

Vangas diagnozuoja tokią Kin Fo ligą: „Mano geriausiasis bičiulis yra nelai- 
mingas, nes jam pernelyg sekasi. Laimės, kaip ir sveikatos, jeigu nori ją visą patirti, 
reikia kuriam laikui netekti... Iki šiol tu nežinojai, kas yra skurdas ir rūpesčiai. Štai 
ko tau trūksta! Kaip galima tiksliai įvertinti laimę ar sėkmę, bent trumpam neprara- 
dus fortūnos malonės?" 

Vangas samprotauja ne kaip kinas, o kaip grynas europietis. Gana panašiai svarstė 
ir įžymusis filosofas A.Šopenhaueris, parašęs štai tokį aforizmą: ,,Mūsų nepasiten- 
kinimo šaltinį maitina nuolatos atsinaujinantys mėginimai didinti savo reikalavimus". 
Taigi žmogų reikia išmėginti nelaime. Tai lengviausia padaryti keliaujant ir klajojant 
po pasaulį. Todėl mūsų herojus leidžiasi į kelionę, kuri iš pirmo žvilgsnio atrodo visiš- 
kai nenaudinga ir beprasmė. 

Romane gausu rytiečių egzotikos, kurią Ž.Vernas perėmė iš katalikų misionie- 
riaus tėvo Davido aprašymų, beje, gan paklusniai pakartojęs minėto keliaujančiojo 
dvasininko klaidas ir netikslumus. Žinia, jeigu nuvalytume šias spalvingas apnašas, 
rastume visiškai europietišką herojų. Tai dar sykį įrodo, kad autorius nuoširdžiai pro- 
paguoja bendražmogiškuosius elgesio kriterijus. Ši nuostata itin išryškėja, kai Žiulis 
Vernas supažindina skaitytojus su „didžiojo išminčiaus" mintimis: „Žmona privalo 

labai stipriai gerbti tą, kurio pavardę ji priima, ir būti jo verta; namuose žmona turi būti 
panaši į nebylų šešėlį ir tyrą aidą; vyras - žmonos Dievas". 

Be abejonės, šiuos žodžius autorius skiria ne tiek Kin Fo sužadėtinei, kiek savo 
žmonai Onorinai. Galbūt verta priminti, kad Ž.Vernas rašė romaną tuo metu, kai 
ilgam susižavėjo gražiąja rumune Luiza Toič, turėjusia progos apdovanoti savo pa- 
sirodymu provincialų Prancūzijos miestelį. 

Daug vietos romane skiriama ir taipingams — sukilusiems kinų valstiečiams, 
kuriuos Žiulis Vernas laiko paprasčiausiais plėšikais. Šią autoriaus poziciją gana 
nesunku paaiškinti, kadangi tik prieš du dešimtmečius (1850 - 1864 m.) jo tėvynai- 
niai prancūzai kovėsi Kinijoje, padėdami imperatoriaus vyriausybei nuslopinti ga- 
lingą tautos judėjimą. Šis revoliucinis judėjimas kilo Pietų Kinijoje po to, kai 1843 
metais būsimasis vyriausiasis taipingų vadas Chung Siucvanas įkūrė kuklią Aukš- 
čiausiojo valdovo garbinimo draugiją. Ši religinė bendrija ėmė skleisti be galo radika- 
lias idėjas ir suvaidino itin svarbų vaidmenį rengiant sukilimą. 

Kai 1850 metų vasarą pietinėje Gvangsi provincijoje prasidėjo valstiečių bruz- 
dėjimai, Chungo draugija jais pasinaudojo ir sukūrė judrią bei drausmingą armiją, 
kuri vėliau paskelbė „Didžiosios palaimos Dangaus valstybę“. Po kurio laiko tai- 
pingai ėmė propaguoti žemės reformą, kuri turėjo pertvarkyti bendruomenes, sufor- 
muoti sukarintą patriarchalinę sistemą, paremtą vadinamuoju „valstiečių komuniz- 
mu". Ši programa labai patraukė plačiąsias valstiečių mases. 1852 metais sukilėlių 
armija jau turėjo apie 500 tūkstančių karių ir pradėjo žygį į centrinius Kinijos rajo- 
nus. Taipingai čia laimėjo kelis didelius mūšius ir užėmė milžiniškas teritorijas. 
Savo sostine jie paskelbė Nankiną. Tačiau čia jų sėkmė ir baigėsi. Netrukus taipingų 
vadai ėmė tarpusavyje nesutarti, geriausieji iš jų Žuvo mūšiuose. 

Tuo pat metu anglai ir prancūzai pradėjo karą prieš Kiniją (vadinamąjį antrąjį 
Opiumo karą). Užėmę pietinį Gvangdžou miestą, europiečiai pradėjo veržtis į šiau- 
rę, į Džilio provinciją, kurioje įsikūręs Pekinas, ir privertė imperatorių pasirašyti 
labai nenaudingas sutartis. Tačiau anglams ir prancūzams to nepakako, todėl 1860 
m. jie užėmė Tiendziną ir Pekiną. 

Taigi tie kinai, kurie kovėsi su europiečiais, ir prancūzams, ir pačiam Žiuliui 
Vernui atrodė esą paprasčiausi banditai (kaip mūsų laikais rusams atrodo čečėnai). 

Romano siužetą sudaro gana anekdotiškas atsitikimas - turtingajam Kin Fo iš 
Amerikos pranešama, kad žlugo ta firma, kurios akcijų jis buvo daug nusipirkęs. 
Supratęs, kad bankrutavo, sugalvoja apdrausti savo gyvybę, o vėliau, sumokėjęs 
kelis pajus, baigti žemiškąją kelionę, o apdraustąją sumą palikti mylimiesiems. Čia 
Kin Fo turėjo padėti jo mokytojas Vangas. Bet po kurio laiko paaiškėja, kad Kin Fo 
ne bankrutavo, o priešingai —- net praturtėjo, nes firma, paskelbusi apie savo žlugi- 
mą, supirko atpigusias akcijas. Dabar mirti nebebuvo prasmės, todėl Kin Fo, saugo- 
mas dviejų draudimo kompanijos agentų, nori pasislėpti nuo Vango, kuris pažadėjo 
jį nužudyti, - mat Vangas dingo iš namų ir pasiėmė raštelį. Turtuolis klajoja po visą 
Kiniją, kol galiausiai viskas laimingai baigiasi. 

Parengė Vytautas Venclovas 

Pirmasis skyrius, 
kuriame po truputį atsiskleidžia veikėjų asmenybės ir tautybė 


— Tenka pripažinti, jog gyvenimas - geriausias dalykas pasau- 
lyje! — čiulpdamas pasaldintą lotoso šaknį, sušuko vienas iš pra- 
bangaus restorano, įrengto upių garlaivyje, lankytojų, padėjęs ran- 
ką ant marmuru išpuošto krėslo alkūnramsčio. 

— Sutinku, gyvenimas puikus, bet lygiai taip pat ir bjaurus, — 
paprieštaravo kitas, pagautas kosulio priepuolio, kurį sukėlė ger- 
klėje įstrigęs ryklio plaukmens kąsnis. 

— Pakanka, ponai! Neverta perdėti! — įsiterpė trečiasis vyriš- 
kis su didžiuliais akiniais. - Viskas efemeriška. Šiandien kažkam 
blogai, rytoj viskas praeis, kaip praeina lengvas ir malonus svai- 
gulys nuo šito nektaro. 

Ir jis, aiškiai rodydamas pasitenkinimą, vienu mostu išgėrė 
taurę puikaus vyno, kurio kerintis kvapas sklido iš metalinio ar- 
batinuko kaklelio. 

— O kai dėl manęs, - prabilo ir ketvirtasis, — aš būčiau visiškai 
laimingas, jeigu tik galėčiau dykaduoniauti ir nepatirčiau jokių 
sunkumų. 

— Jūs visi kalbate neteisybę! — energingai įsikišo penktasis. — 
Laimė glūdi pažinime, veikloje, kai gali kuo daugiau sužinoti. 

— Kad vėliau pripažintum, jog galų gale nieko nežinai! 

— Bet čia ir prasideda išmintis! 

— O kur ji baigiasi? 

— Išmintis begalinė, - filosofiškai tarė akiniuotasis ponas. 

— Mano galva, didžiausia laimė - išsiugdyti sveiko proto jausmą. 

Įr čia kažkuris iš triukšmingos kompanijos kreipėsi į dar vieną 
puotos dalyvį, pagal senovines tradicijas sėdėjusį pačioje garbin- 
giausioje, tai yra pačioje nepatogiausioje vietoje, ir melancholiš- 
kai kramtantį arbūzo sėklas: 

— Palaukite, o ką šiuo reikalu galvoja mūsų bičiulis? Geras ar 
blogas gyvenimas? 

Duslus „hm-m“, pasigirdęs vietoj atsakymo, bet kuria kalba 
reiškia viską arba nieką. Užgauti ginčininkai toliau aptarinėjo šią 
sunkią temą ir netrukus vėl mėgino įtraukti į pašnekesį tylenį. 
Galų gale jis, gūžtelėjęs pečiais, kuo ramiausiai pareiškė, kad ne- 
žino, kaip atsakyti į jų klausimą. 

— Žiūrėkit, ką sako mūsų bičiulis! 

— Iki šiol dar niekas neaptemdė jo gyvenimo! 

— Jis dar labai jaunas! 

— Jaunas ir gerai atrodo! 

— Gerai atrodo ir turtingas! 

— Labai turtingas! 

— Pernelyg turtingas! 

— Galbūt net nežmoniškai turtingas! 

Replikos šokinėjo lyg kibirkštys iš laužo. Tačiau tas, kuriam 
buvo skirtos visos šios pastabos, sėdėjo net nešyptelėdamas. Svėi- 
kas, turtingas, protingas, puikiai išauklėtas, sulaukęs truputį dau- 
giau kaip trisdešimties metų, jis turėjo viską, ko tikrai stokojo 
kiti, kad galėtų jaustis laimingi. Bet iš kur tokia niūri jo melan- 
cholija? Kokia priežastis? 

Prabilo filosofas: 

— Mano geriausiasis bičiulis yra nelaimingas, nes jam perne- 
lyg sekasi. Laimės, kaip ir sveikatos, jeigu nori ją visą patirti, 
reikia kuriam laikui netekti. Iki šiol tu nežinojai, kas yra skurdas 
ir rūpesčiai. Štai ko tau trūksta! Kaip galima tiksliai įvertinti lai- 
mę ar sėkmę, bent trumpam nepraradus fortūnos malonės? 

Išminčius pakėlė šampano taurę ir, prieš ištuštindamas šį kriš- 
tolo indą, paskelbė tostą: 

— Mūsų bičiuliui linkiu truputį nelaimės ir šiek tiek nesėkmės! 

Vos pastebimai mostelėjęs ranka, kas reiškė, jog visiškai pri- 
taria tam, ką pasakė vyriškis, keistasis jaunuolis abejingai vėl at- 
silošė krėsle. 

Kas čia per žmonės aptarinėjo tokius rimtus klausimus ir kur 
vyko pokalbis? Paryžiuje, Londone, Vienoje, Peterburge? Sena- 
jame ar Naujajame Pasaulyje? 

Šiaip ar taip, tai buvo ne prancūzai, kadangi nekalbėjo apie 
politiką. 

Pašnekovai sėdėjo erdvioje, puošniai apstatytoje svetainėje. 
Vakarėjo. Pro spalvotus langų stiklus skverbėsi paskutiniai besi- 
leidžiančios saulės spinduliai. Lauke lengvas ir šiltas vėjelis su- 
po margas dirbtinių ir gyvų gėlių girliandas. Nuostabiai atrodė 
įvairiaspalviai žibintai, skleidžiantys blankią šviesą. Viršutinė lan- 
gų dalis buvo išpuošta arabeskomis ir išraiškingomis įvairių au- 
galijos bei gyvūnijos atstovų statulėlėmis. (Arabeska - sudėtin- 
gas ornamentas, susidedantis iš įmantriai supintų geometrinių ir 
augalinių motyvų. - Čia ir toliau vertėjo pastabos. ) 

Ant šilku apmuštų sienų kabėjo platūs veidrodžiai. Ventiliato- 
rius palubėje smagiai sklaidė tvankų orą. 

Stalas buvo didelis ir keturkampis, padengtas juodu laku. Ap- 
linkui stovėjo krėslai, išpuošti marmuru ir kur kas patogesni už 
šiuolaikinius europiečių baldus, kurie paprastai aptraukiami au- 
diniu. Staltiesės nebuvo. Blizgančiame stalo paviršiuje nuosta- 
biai atsispindėjo sidabriniai ir porcelianiniai indai. Vietoj serve- 
tėlių svečiams buvo pasiūlyti popieriniai su gražiu ornamentu 
kvadratukai. 

Susirinkusiuosius aptarnavo jaunos ir dailios merginos. Jų juo- 
dus plaukus puošė lelijos ir chrizantemos, ant riešų blizgėjo auk- 
sinės apyrankės, inkrustuotos nefritu. (Nefritas - žalios spalvos 
mineralas; senovėje tikėta, kad jis gydo inkstų ligas.) Šypsoda- 
mosi jos viena ranka keitė patiekalus, o kita gracingai mojavo 
plačia vėduokle, sklaidydamos nuo lubų sklindantį šiltą orą. 

Valgiaraštis buvo sudarytas be priekaištų — jame puikavosi šim- 

tas penkiasdešimt patiekalų. Visur jautėsi patyrusi ir sumani ranka. 

Iš pradžių svečiams buvo pasiūlyti skaniausi pyragaičiai, ik- 
rai, kepti Žiogai, džiovinti vaisiai ir austrės. Juos pakeitė apykiečiai 
virti ančių, balandžių ir pempių kiaušiniai, gudragalviškai paruošti 
kregždžių lizdai, ypatingas mėsos troškinys „ženšenis“, eršketų 
žiaunos, banginių nervinės skaidulos saldžiame padaže, upiniai 
buožgalviai, žvirblių gūželiai ir avių akys, apibarstytos smulkiai 
pjaustytais česnakais, koldūnai, išvirti abrikosų kauliukų piene, 
sultingi bambukų ūgliai ir kiti patiekalai. Puotą, jau besitęsiančią 
trejetą valandų, užbaigė ananasai iš Singapūro, pakepinti ir cuk- 
rumi apibarstyti žemės riešutai, sūdyti migdolai, nuostabūs man- 
go vaisiai, „drakonų akys" ir litčiai, vandens riešutai, marinuoti 
mandarinai iš Kantono. („Drakonų akys" —- kinų riešutas, au- 
gantis ant amžinai žaliuojančio riešutmedžio, turi kevalus. Bran- 
duolys yra baltas ir labai saldus, litčiai - populiarūs pusiau tro- 
piniai vaisiai Pietų Kinijoje.) Be abejo, nebuvo pamiršti ir gėri- 
mai, iš kurių išsiskyrė šampanas ir šaosino vynas (puikus ryžių vy- 
nas, gaminamas Šaosino mieste). Desertui mūsų herojai su malo- 
numu paragavo ryžių, mikliai darbuodamiesi mažomis lazdelėmis. 

Pagaliau atėjo akimirka, kai merginos pasiūlė suglebusiems 
vyriškiams drėgnas servetėles nusišluostyti suprakaitavusius veidus. 

Paskui garbieji ponai pakilo iš savo krėslų ir ceremoningai 
perėjo prie kito stalo. Čia jiems merginos padavė po mažą puode- 
lį su dangteliu, išpuoštu Bodhidharmos, garsaus budistų vienuo- 
lio, stovinčio ant plausto, paveikslėliais. Gavę po Žiupsnį arba- 
tos, visi užplikė ją karštu vandeniu ir, truputį palaukę, ramiai pa- 
sigardžiuodami pradėjo siurbčioti dieviškąjį gėrimą. Europietis 
pritrūktų žodžių, norėdamas tiksliai įvertinti jo skonį. 

Apsivilkę lengvus marškinius su išsiuvinėtais antkrūtiniais, 
ilgus chalatus su sagomis šonuose, apsimovę plačias šilkines kel- 
nes, sujuostas per taliją kutuotomis juostomis, apsiavę minkštas 
geltonas šlepetes be užkulnių, mūsų herojai aiškiai priklausė pa- 
siturinčiai visuomenei. Sprendžiant iš visko, per pietus valgyti 
kregždžių lizdus ir ryklių plaukmenis jiems nebuvo jokia naujiena. 

Svečiai jau rengėsi kilti nuo stalo, kai išgirdo pareiškimą, be 
galo visus nustebinusį. Tik dabar jie suprato, kodėl buvo pakvies- 
ti. Išgėręs savo arbatą ir įsižiūrėjęs kažkur į tuštumą, pats tykiau- 
sias iš susirinkusiųjų ūmai tarė: 

— Bičiuliai, prašau jūsų nesijuokti. Ant kortos pastatytas mano 
likimas. Nebegalėdamas daugiau pakęsti nuobodulio, aš noriu vis- 
ką pakeisti. Gerai tai bus ar blogai — parodys ateitis. Šios dienos 
pietūs — paskutinieji mano viengungiškame gyvenime. Po savai- 
tės aš vedu ir... 

— Ir tapsi laimingiausias iš vyrų! —- sušuko optimistas. 

Visi puolė sveikinti jaunikį, kurio, beje, šis sujudimas nė kiek 
nesujaudino. Jis nepasakė savo išrinktosios vardo, o bičiuliai ne- 
siryžo klausti. Viso šio triukšmo metu tik filosofas prisimerkęs ir 
su ironiška šypsena lūpose kuo ramiausiai laukė įvykių pabaigos. 

Iškilmių kaltininkas pakilo, padėjo ranką ant savo mokyto bi- 
čiulio peties ir virptelėjusiu balsu paklausė: 

— Nejaugi aš jau toks senas, kad vesčiau? 

— Ne. 

— Pernelyg jaunas? 

— Visiškai ne. 

— Neapdairus? 

— Galbūt. 

— Bet juk tu žinai, jog ji gali man atnešti laimę! 

— Taip, Žinau. 

— Tada nesuprantu... 

— Bet, bičiuli, tu negali būti laimingas. Žinia, nesmagu liūdėti 
vienam, bet kur kas blogiau dviese! 

— Vadinasi, man neskirta patirti laimę? 

— Ne, neskirta, kadangi tu nepažįsti nelaimės! 

— Bet juk aš apsaugotas nuo nelaimės! 

— Na ir tie filosofai! - sušuko pats jauniausias svečias. - Nėra 
ko klausyti visokių įkyruolių. Vesk, mano brangusis, būtiniausiai 
vesk! Aš irgi taip padaryčiau, jeigu nebūčiau davęs įžado nevesti! 
Bičiuliai, siūlau išgerti už jaunikio laimę! 


86 


— O aš, - tarė filosofas, — prašau pakelti taures už tai, kad 
Dievas išmėgintų mano bičiulį, pasiųsdamas jam nelaimę! 

Visi atsistojo, suglaudė sugniaužtus kumščius, kaip tai daro 
boksininkai prieš kovą, paskui nuleido, vėl suglaudė, nunarino 
galvas ir šitaip atsisveikinę išsivaikščiojo kas sau. 

Iš svetainės, kurioje mūsų herojai pietavo, aprašymo, iš egzo- 
tiško valgiaraščio, dalyvių drabužių, jų manieros šnekučiuotis, 
šiokio tokio dėstomų teorijų ekstravagantiškumo skaitytojas ne- 
abejotinai suprato, jog kalbama apie kinus, milžiniškos šalies, 
glūdinčios už Didžiosios mūro sienos, gyventojus. 

Puošnioje upių garlaivio, prišvartuoto prie Džudziango kran- 
to netoli Kantono, svetainėje turtuolis Kin Fo sukvietė jaunystės 
bičiulius: Bao Šeną - ketvirtosios klasės mandariną, Jin Bangą — 
klestintį šilko pirklį, nepataisomąjį lėbautoją Diną, rašytoją Chu- 
angą ir filosofą Vangą. 

Antrasis skyrius, 
kuriame šiek tiek plačiau sužinome apie Kin Fo ir filosofą Vangą 


Dalį savo vaikystės Kin Fo praleido Kantone - Gvandungo 
provincijos sostinėje, todėl kaip tik čia ir surengė atsisveikinimo 
su viengungyste vakarienę. Tik keturi jo bičiuliai prisiminė seną 
draugystę. Visi kiti išsiblaškė po pasaulį. 

Jau daug metų Kin Fo gyveno Šanchajuje, kur po šio susitiki- 
mo ir rengėsi grįžti garlaiviu. 

Mūsų herojų nuolatos lydėjo filosofas Vangas — geriausias 
draugas ir patarėjas. 

Kin Fo buvo tipiškas išeivis iš Šiaurės Kinijos. Ten iki šiol, 
skirtingai negu šalies pietuose, kur kinai maišosi su malajiečiais, 
vietos gyventojams pavyksta išvengti asimiliacijos su mandžiū- 
rais. (Mandžiūrai — vietiniai Šiaurės Rytų Kinijos gyventojai.) 
Mūsų herojus buvo grynakraujis kinas ir tėvo, ir motinos linija. 
Aukštas, puikiai nuaugęs, šviesios odos, atkištais skruostais, gra- 
žiomis, truputį įkypomis akimis, tiesia nosimi, kilnaus profilio, — 
savo išvaizda jis ir Europoje padarytų kuo puikiausią įspūdį. 

Jeigu Kin Fo ir turėjo kai kurių mandžiūriškų bruožų, tai pir- 
miausia kruopščiai apskustą galvą, nė menkiausios raukšlelės kak- 
toje ir kakle, ojo puiki, juoda lyg derva kaselė krito nuo pakaušio 
ant nugaros. Siauri, išpuoselėti ūseliai, ilgi ir prižiūrimi, elegantiš- 
kai nerūpestinga eisena ir gana savarankiškas elgesys galutinai api- 
būdino šį Šanchajaus dendį. (Dendis - aukštuomenės puošeiva. ) 

Beje, reikėtų patikslinti, jog Kin Fo gimė Pekine, - tai tokia 

aplinkybė, kuria kinai labai didžiuojasi. Kiekvienam jį klausu- 
siam Žmogui mūsų herojus galėjo atsainiai ir iš aukšto sviesti: 
„Aš esu iš Padangių imperijos sostinės!" 

Kai berniukas sulaukė šešerių metų, šeima persikėlė į Šan- 
chajų. Kin Fo tėvas Džungsiu - kilmingos giminės atstovas - kaip 
ir dauguma jo tėvynainių turėjo neeilinių komersanto gabumų. 
Jis pradėjo savo veiklą, prekiaudamas popieriumi, konditerijos 
gaminiais, arbata, geležimi, variu ir kitomis prekėmis. Jo reikalai 
taip sėkmingai klostėsi, jog netrukus Džungsiu be pagrindinės 
kontoros Šanchajuje įsteigė filialus Nankine, Tiendzine, Makao 
ir Honkonge. 

Skirtingai negu kiti, jis nesibaidė techninės pažangos. Jo pre- 
kes gabeno anglų garlaiviai, o audimo fabrikas Lione ir opiumo 
perdirbimo gamykla Kalkutoje jau naudojo elektrą. 

Žodžiu, reikalai klojosi taip puikiai, kad Kin Fo gimimo metu 
Džungsiu kapitalas viršijo keturis šimtus tūkstančių dolerių. Vė- 
liau šis skaičius padvigubėjo, kai komersantas ėmėsi naujo biz- 
nio - tiekė prekes kinų emigrantams. 

Kaip žinia, Kinijos gyventojų sparčiai daugėja, o žemdirbys- 
tei tinkami žemės plotai iš esmės lieka tokie pat. Taigi, kad ir 
kaip būtų nereiklus vargšas kinas, jis vis dėlto turi pramisti, bet 
žemė, nors ir gausiai apsėjama ryžiais, kviečiais, prosu, nepajė- 
gia visų išmaitinti. Todėl Padangių šalies gyventojai mielai iš- 
vyksta į svetimus kraštus ieškoti laimės. 

Kuliai — šitaip vietiniai vadina persikėlėlius — daugiausia iš- 
vyko į Naująjį Pasaulį, o ten — bemaž visi susigrūdo į Kaliforniją, 
kur jų apsigyveno tiek, jog amerikiečių kongresas buvo privers- 
tas skubiai imtis priemonių (kurios, beje, pasirodė neefektyvios), 
kad apribotų emigrantų antplūdį. (Kuliai - šitaip vadinami juo- 
dadarbiai, krovikai, nešikai, žemkasiai. ) 

Tačiau šis antplūdis Jungtinėms Valstijoms turėjo ir teigiamą 
reikšmę. 

Nereiklūs ir darbštūs kinai, pasitenkinantys ryžių sauja, arba- 
tos puodeliu ir tabako Žiupsniu, greitai prisitaikė prie naujų sąly- 

gų ir ėmė vaisingai triūsti visoje Vakarų pakrantėje. Jų dėka ga- 
nėtinai atpigo darbo jėga. 

Sumanūs verslininkai sukūrė žmonių verbavimo, gabenimo ir 
įdarbinimo kompaniją, kuri rūpinosi emigrantais iš Kinijos. 

Be to, atsirado viena iš pradžių nedidelė firma „Tindungas“. 
Apie jos veiklą verta tarti vieną kitą žodį. 

Ieškodami geresnės dalios, kinai mielai palieka savo tėvynę, 
bet tik su viena sąlyga: po mirties jų kūnai turi būti parvežami 
namo ir čia palaidojami. Ši sąlyga įrašoma į bet kurį kontraktą. 
Šitaip ir atsirado „Tindungo“ firma, kitaip sakant, — laidojimo 
kontora, kuri samdė laivus ir iš San Francisko plukdė numirėlius 
į Šanchajų, Honkongą arba Tiendziną. Šis nelinksmas biznis da- 
vė labai didelį pelną. Apsukrus ir sumanus Džungsiu turėjo pui- 
kiausią komersanto uoslę, todėl gyvenimą baigė, dirbdamas savo 
„Gvandungo“ kompanijos prezidentu, taip pat San Francisko lai- 
dojimo kontoros banko direktoriaus pavaduotoju. 

Kin Fo, 1866 metais tapęs visišku našlaičiu, gavo palikimą — 
aštuonis šimtus tūkstančių dolerių Kalifornijos Centrinio banko 
akcijomis. Iš artimųjų su juo liko tik Vangas, neatskiriamasis Van- 
gas, jo mokytojas ir draugas. 

Dabar nuodugniau papasakosime apie šį paslaptingąjį filosofą. 

Kin Fo šeimoje jis gyveno jau septyniolika metų. Niekas ne- 
žinojo, iš kur atvyko Vangas ir kuo vertėsi anksčiau. Tiktai Džung- 
siu ir Kin Fo, jeigu būtų norėję, galėjo gauti išsamius atsakymus 
į gan subtilius klausimus. 

Žinoma, kad sukilimai Kinijoje gali tęstis daugelį metų, įtrauk- 
dami į savo orbitą šimtus tūkstančių žmonių. Vieno iš XVII am- 
žiaus sukilimų metu paskutinysis įžymiosios Mingų dinastijos, 
valdžiusios šalį apie tris šimtmečius, atstovas kreipėsi į mandžiū- 
rų valdovą prašydamas pagalbos. Pastarasis nevertė ilgai savęs 
laukti — surinko kariuomenę, žiauriai numalšino maištą ir, pasi- 
naudodamas palankia situacija, nuvertė nuo sosto teisėtą impera- 
torių, jo vietoj pasodindamas savo sūnų Šundži (iš tikrųjų į Dor- 
gunį, mažamečio mandžiūrų valdovo Fulino globėją, prašyda- 

mas pagalbos kreipėsi ne Mingų dinastijos imperatorius, o jo ka- 
ro vadas U Sangujus. Fulinas, įžengęs į kinų sostą, valdė vado- 
vaudamasis devizu: „Šundži" — „Palaimingasis valdymas "). 

Kaip tik nuo to laiko Kinijoje įsiviešpatavo svetimšaliai valdovai. 

Pamažu, ir pirmiausia žemuosiuose visuomenės sluoksniuo- 
se, šios dvi tautos susimaišė. Tačiau šiaurės turtingos šeimos iki 
šiol jautė priešiškumą grobikams. Kaip tik Šiaurės provincijose 
ir gyveno vadinamieji „nesutaikomieji" - nuverstosios dinastijos 
šalininkai, atsisakę prisiekti ištikimybę mandžiūrams. Jiems pri- 
klausė ir Kin Fo tėvas. Be abejonės, tokia pat dvasia buvo išauk- 
lėtas ir jo sūnus. 

XIX amžiaus antrojoje pusėje labai sustiprėjo judėjimas prieš 
neapkenčiamą dinastiją. Taipingai, arba „čanmao“, „ilgaplaukiai", 
1853 metais užėmė Nankiną, o 1855-aisiais —- Šanchajų, tiesa, 
kurį, spaudžiami kariuomenės, vėliau paliko. Puikiai organizuoti 
sukilėlių būriai nešiojo įvairiaspalvius galvų raiščius — juodus, 
raudonus ir geltonus, nuolatos užsiėmė nešvariais darbais - žudė, 
padeginėjo ir plėšikavo. Atskirasis būrys, kurio kariai nešiojo bal- 
tus raiščius, aprūpindavo visus kitus ginklais, maistu ir drabu- 
žiais. „Ilgaplaukiai'“' pasižymėjo ypatingu žiaurumu. 

Svarbiausi sukilimo įvykiai plėtojosi Dziangsu provincijoje. Daug 
miestų ir kaimų ne sykį ėjo iš rankų į rankas, kol galutinai jų neišva- 
davo vyriausybės kariuomenė. 1860 metų rugpjūčio aštuonioliktąją 
maištininkai vėl — bet šį kartą nesėkmingai - atakavo Šanchajų. 

Kin Fo tėvas tuo metu gyveno miesto pakraštyje netoli nuo 
įstabaus grožio tilto per Sudžou upę. Jis simpatizavo taipingams, 
nes pastarieji kovėsi su mandžiūrų dinastija. 

Ir štai sykį vakare, kai vyriausybės kariuomenė atmušė sukilė- 
lių veržimąsi į miestą, Džungsiu namų durys netikėtai atsidarė ir 
ant slenksčio sukniubo kruvinas beginklis taipingas. Netoliese 
pasigirdo jo persekiotojų balsai. Įtempęs sužeistąjį į kambarį, 
Džungsiu užstūmė skląstį ir tarė: 

— Nenoriu žinoti, kas tu esi, iš kur atėjai ir ką padarei! Tu esi 
mano svečias, todėl gali nieko nesibaiminti. 

Bėglys norėjo padėkoti... tačiau jau nebeturėjo jėgų. 

— Koks tavo vardas? — paklausė Džungsiu. 

— Vangas. 

Šitaip Vangas ir atsirado Kin Fo namuose. Džungsiu stipriai 
rizikavo priglaudęs nelaimingąjį, tačiau vaišingumo papročio ne- 
sulaužė. 

Po kelių metų vyriausybės kariuomenė galutinai numalšino 
sukilimą. 1864 metais „ilgaplaukių'' vadas Chung Siucvanas, ap- 
suptas Nankine, nusižudė, kad nepatektų į priešų rankas. O Van- 
gas taip ir pasiliko savo geradario šeimoje, kur jam nė sykio ne- 
reikėjo atsakyti į nemalonius klausimus. Galbūt namų šeiminin- 
kas pats bijojo išgirsti ką nors tokio, kas jį išgąsdintų? Kalbėta, 
kad sukilėliai darė baisius dalykus. Kokį raištį nešiojo Vangas — 
geltoną, raudoną, juodą ar baltą? Ar ne geriau to visai nežinoti? 

Po tėvo mirties Kin Fo neišsiskyrė su maloniu, protingu ir 
blaiviai mąstančiu Vangu. 

Prabėgus daugeliui metų, vargu ar kas galėtų pasakyti, kad 
štai šis penkiasdešimt penkerių metų išminčius, vilkintis ilgą ne- 
ryškios spalvos chalatą, užsidėjęs tradicinį galvos apdangalą pa- 
keltais kraštais ir išsiuvinėtą raudonais siūlais, yra buvęs taipin- 
gas, žudikas ir padegėjas. 

Be abejonės, Vangas ir pats pasistengė užmiršti savo baisiąją 
praeitį ir - kupinas dėkingumo bei palankumo Džungsiu - galuti- 
nai pasirinko teisingą kelią. 

Štai kodėl šį vakarą neišskiriamieji mokytojas ir mokinys sve- 
čiavosi Kantone, o vėliau, po vakarienės, nuvyko į prieplauką 
laukti garlaivio į Šanchajų. Kin Fo žingsniavo tylėdamas, iš ša- 
lies Žiūrint atrodė kažko susirūpinęs. O Vangas, priešingai, ėjo 
labai pakiliai nusiteikęs, garsiai samprotavo apie mėnulį, žvaigž- 
des, amžinąjį džiaugsmą. 

Garlaivis stovėjo savo vietoje pasirengęs išplaukti. Mūsų he- 
rojai patogiai įsitaisė iš anksto užsisakytose vienvietėse kajutėse 
ir po kelių smagios kelionės jūra parų sėkmingai išlipo į Šancha- 
jaus krantinę. 

Trečiasis skyrius, 


kuriame skaitytojas be didesnio vargo galės žvilgtelėti į Šancha- 
jaus miestą 


Kinų patarlė sako: „Kai kardai aprūdiję, o plūgai žvilga; kai 
kalėjimai tušti, o svirnai pilni; kai šventyklų laiptai numinti tikin- 
čiųjų, o teismų stalai dulkėti; kai gydytojai vaikšto pėsti, o kepė- 
jai - lekia ant arklių, galima neabejoti, jog mus valdo išmintingi 
imperatoriai". 

Puikūs žodžiai! Bet jie mažiausiai tinka Padangių imperijai. 
Čia kardai visada aštriai išgaląsti ir nuolatos žvilga, kalėjimai 
perpildyti, svirnai katastrofiškai tušti, o kepėjai dykaduoniauja 
labiau negu gydytojai. Tiesa, tikintieji dar nepamiršo kelio į pa- 
godą, užtat teismai užversti bylomis. 

Beje, kitaip ir negali būti šioje milžiniškoje šalyje, turinčioje 
tris šimtus milijonų gyventojų, įsikūrusių aštuoniolikoje provin- 
cijų, neskaičiuojant priklausomų teritorijų — Mongolijos, Man- 
Užsieniečiai, beje, kaip ir patys kinai, seniai nebeturi jokių iliuzi- 
jų, kad kada nors šioje šalyje bus padaryta tvarka. 

Vienas tiktai imperatorius, kitaip - Dangaus Sūnus, apsaugo- 
tas trigubų rūmų sienų ir daugybės sargybų, dievų pasiuntinys, 
prieš kurį visi pavaldiniai krenta kniūbsčiomis, vienas tiktai jis 
manė, kad viskas eina į gera šiame geriausiame iš pasaulių. Ir 
būtų kvailumo viršūnė įrodinėti priešingai: juk dangaus gyvento- 
Jai neklysta. 

Kin Fo mėgo tvarką, todėl gyveno Šanchajuje anglų koncesi- 
jos teritorijoje, turėjusioje visišką ir mūsų herojaus itin vertina- 
mą autonomiją. 

Šanchajus išsidėstęs ant nedidelės Chvangpu upės kairiojo 
kranto; ši upė įteka į Jangdzę, Mėlynąją upę, kuri plukdo savo 
vandenis į Geltonąją jūrą. Miestą į Juosia aukšta siena; jame gyve- 
na du šimtai tūkstančių žmonių. Penkeri milžiniški vartai jį jun- 
gia su priemiesčiais. 

Siauros ir grįstos gatvelės, tamsios vienaaukštės be vitrinų par- 
duotuvės, kuriose triūsia nuogi iki pusės darbuotojai, daugybė 
praeivių, reti raiteliai, kelios pagodos ir penki šeši krikščionių 
bažnyčių kupolai, nedidelis arbatos gėrimo sodelis, centrinė aikštė 
žemoje pelkėtoje vietoje, iš kurios sklinda nuodingi garai, - štai 
iš esmės ir visas miestas. Apskritai Šanchajus menkai pritaikytas 
gyventi, tačiau itin puikiai — prekiauti. 

Kaip tiktai čia pagal Nankino sutartį užsieniečiai pirmą sykį ga- 
vo teisę atidaryti savo kontoras. Be to, vyriausybė išnuomojo prancū- 
zų, anglų ir amerikiečių komersantams teritoriją priemiestyje. 

Apie Šanchajaus prancūzų dalį nedaug ką galima pasakyti. Ji 
glaudžiasi prie šiaurinio priemiesčio ir driekiasi iki nedidelės Jang- 
dzin Pano upės, kuri ją skiria nuo anglų koncesijos. Čia stūkso 
kelios katalikų bažnyčios. Prancūzų teritorija iš visų pati men- 
kiausia. Čia iš dešimties prekybos namų, įkurtų 1861 metais, šiuo 
metu veikia tik treji. 

Amerikiečių dalį nuo anglų teritorijos skiria Sudžou Kriko 
upokšnis (Sudžou Kriku šią upę vadina tik amerikiečiai ir euro- 
piečiai, o kinai - tik Sudžou). Čia labiausiai išsiskiria „Astori jos" 
viešbutis, misionierių bažnyčia, taip pat laivų remonto dokai. 

Labiausiai klesti, be abejonės, anglų koncesija, kurioje suda- 
rytos visos sąlygos patogiai gyventi ir sėkmingai darbuotis: puoš- 
nios kontoros krantinėje, gyvenamieji namai su verandomis ir so- 
deliais, prekybos namai „Rytų bankas", Žurdeno, Roselo ir kitų 
turtuolių kompanijų filialai, anglų klubas, teatras, parkas, aikštės 
pasijodinėjimui ir kroketui žaisti, biblioteka bei kitos įstaigos. 

Ir štai šioje privilegijuotoje teritorijoje vietos administracijos 
jautriai ir liberaliai globojamas suklestėjo ypatingas miestas, per- 
ėmęs europiečių racionalumą ir rytų įvairovę. 

Užsienietis, atvykęs čia vaizdingos Mėlynosios upės vandeni- 
mis, gali vienu metu regėti keturias vėliavas: trispalvę prancūzų, 
kryžiuotą raudonai mėlyną britų, žvaigždėtą ir dryžuotą ameri- 
kiečių ir gelsvai žalią kinų. 

Šanchajaus priemiesčiai — ištisa be menkiausio medelio lygu- 
ma, išraižyta grįstų akmenimis kelių ir takų. Neplatūs kanalai, 
kuriais siuva vikrios džonkos, papildo monotonišką peizažą. 
(Džonkos - mediniai dviejų-keturių stiebų krovininiai kinų lai- 
vai, skirti plaukioti upėse ir jūros pakrantėse. Džonkos priekis ir 
galas aukštai iškelti, burė — keturkampė.) Vidurdienį „Perma“ 
prisišvartavo prie prieplaukos, netoli nuo Šanchajaus rytinio prie- 
miesčio. 

Krante viešpatavo neaprašoma betvarkė. Šimtai laivų ir laive- 
lių sudarė ant vandens kažkokį didžiulį miestą, kuriame judėjo 
krutėjo keturiasdešimt tūkstančių žmonių. 

Bičiuliai išlipo ant tvirtos žemės ir neskubėdami patraukė pir- 
myn krantine, kurioje irgi bangavo marga minia. Čia grūdosi že- 
mės ir graikiškų riešutų, apelsinų ir greipfrutų pardavėjai, viso 
pasaulio jūreiviai, vandens nešiotojai, būrėjai ir bonzos, lamos, 
katalikų kunigai, apsivilkę kinų drabužiais ir nešioją kaseles pa- 
kaušyje, o vėduokles prie juosmens, kareiviai, „didao“ — vietos 
žandarai, „kompradorai'' - tarpininkai, atstovaujantys europiečių 
interesams, ir visi kiti. (Bonza — Budos kulto tarnas; lama - la- 
maitų tikėjimo šventikas.) 

Lėtai mosuodamas vėduokle, Kin Fo žengė, nekreipdamas į 
nieką dėmesio. 

Vangas, prisidengęs plačiu geltonu su juodais drakonais skė- 
čiu, priešingai, atidžiai žvalgėsi į šalis, rinkdamas medžiagą eili- 
niams giliamintiškiems samprotavimams. 

Priemiesčio pakraštyje, netoli nuo prancūzų koncesijos ribos, 
bičiulių dėmesį patraukė vietos gyventojas, vilkintis ilgą mėlyną 

chalatą ir lazda mušantis buivolą. Vargšas gyvulys net garsiai mau- 
rojo. 

— Sianžengas, — nustatė filosofas. 

— Mat jį galas! - atsakė Kin Fo. 

— Mano drauge, - tęsė Vangas, — pakalbėk su juo. Prieš vestu- 
ves tau nepakenks. 

Nieko neatsakęs, Kin Fo pėdino toliau. Tačiau Vangas sulaikė 
jį už alkūnės. 

Sianžengais Kinijoje vadinami ateities spėjikai, kurie už kele- 
tą smulkių gali žvilgtelėti į ateitį. Nedidelis narvelis su paukščiu, 
šešiasdešimt keturios kortos su dievų, Žmonių ir gyvūnų atvaiz- 
dais — štai ir visi aiškiaregio atributai. Kinai iš esmės yra prieta- 
ringi, todėl mielai naudojasi įvairių spėjikų paslaugomis. 

Paprašytas Vango, sianžengas patiesė ant žemės medvilninio 
audinio gabalą, pastatė ant jo narvelį, išsiėmė kortas, kruopščiai 
jas sumaišė ir apverstas išdėstė ant stalelio. Paskui atvėrė narve- 
lio dureles. Išlėkęs į laisvę, paukštelis pačiupo vieną kortą ir, ga- 
vęs už triūsą ryžio grūdą, grįžo į narvelį. 

Raukšlėta įjuodusi ranka atvertė kortą. Šioje pusėje matėsi pu- 
siau nusitrynusi Žmogaus figūra ir čuniunveniškas užrašas, kurį 
galėjo suprasti tik valdininkai ir išsilavinę Žmonės. Atsigręžęs į 
Kin Fo, ateities spėjikas žemai nusilenkė ir pareiškė, kad mūsų 
herojus, patyręs kai kurių sunkumų, nugyvens dešimt tūkstančių 
metų. 

— Man pakaks ir vienerių, - bemat atkirto Kin Fo, - tiktai vie- 
nerių, o likusius palieku jums! 

Jis numetė sidabro taelį, prie kurio sianžengas puolė lyg alka- 
nas šuo prie kaulo, — juk ne kasdien pasitaiko šitoks turtas! (7ae- 
lis - tam tikros formos sidabro lydinys, sveriąs 31,25 g.) 

Bičiuliai nužingsniavo toliau. Filosofas mąstė apie ką tik iš- 
girstą pranašavimą, kaip apie visiškai sutampantį su jo vaizdi- 
niais apie laimę. Kin Fo, priešingai, puikiausiai Žinojo, kad jokių 
sunkumų jo gyvenimo kelyje negali būti. 

Laikrodis išmušė vidurdienį. Akimirksniu, tarsi mostelėjus bur- 

tų lazdele, aplinkui viskas nutilo. Darbo diena baigėsi, o tyla gat- 
vėse užleido vietą triukšmui. 

Uoste laukdami iškrovimo stovėjo keli užsienio, daugiausia 
anglų, garlaiviai. Daugelis jų, be abejonės, buvo prikrauti opiu- 
mo, kuriuo Didžioji Britanija tiesiog užtvindė kinų rinką. Kelis 
kartus Kinijos vyriausybė nesėkmingai mėgino apriboti šios pre- 
kės importą į šalį. Tačiau 1841 metų karas ir Nankino sutartis 
faktiškai legalizavo narkotikų prekybą Padangių imperijoje. (1639 
— 1842 metais vyko pirmasis Opiumo karas tarp Kinijos ir Di- 
džiosios Britanijos, jis baigėsi 1842 m. rugpjūčio 28 dieną pasi- 
rašyta Nankino sutartimi.) 

Verta pabrėžti, kad jeigu paprastam kinui už šių nuodų parda- 
vimą gresia vieša bausmė, tai užkluptas nusikaltimo vietoje val- 
dininkas atsiperka kyšiu tvarkos saugotojams. Pasak gandų, Šan- 
chajaus gubernatorius kasmet uždirba milijoną, užmerkęs akis į 
savo pavaldinių veiklą. 

Mūsų herojai, žinia, nepriklausė šios bjaurybės rūkytojų ra- 
tui, - opiumas per kelis metus gali nualinti žmogaus organizmą ir 
sukelti mirtį. 


1. 137 97 


Ketvirtasis skyrius, 


kuriame Kin Fo gauna svarbų laišką, atėjusį 
prieš aštuonias dienas 


Kin Fo gyveno turtingoje sodyboje, kurioje stūksojo gana daug 
įvairios paskirties pastatų. Kaip paprastai tokiuose namuose savo 
dienas leidžia mandarinai — aukščiausiojo rango didžiūnai. 

Prie pagrindinių sodybos vartų po raižytu ir dažytu stogeliu 
paprastai stovi didžiulis būgnas. Bet kuris tiesos ieškotojas ir dieną, 
ir naktį turi teisę daužyti šį instrumentą, šitaip kviesdamas siekti 
teisingumo. 

Nedraudžiama ir turtingiems, bet netarnaujantiems valstybės 
tarnyboje kinams turėti šitokius namus kaip asmeninę nuosavybę. 

Mūsų herojaus sodybos pagrindinius vartus puošė dideli por- 
celiano indai, pripilti šaltos arbatos. Atsitiktinis praeivis visada 
galėjo numalšinti troškulį, o sykiu ir pagirti namų šeimininko dos- 
numą ir gerumą. 

Netikėtas Kin Fo ir Vango atvykimas sukėlė nedidelę šeimy- 
nykščių paniką. Įsakius ūkvaizdžiui, visi tarnai pasipylė į kiemą. 
Nuošaliau stovėjo dešimt darbininkų, samdomų ypač sunkiems 
darbams. Nulenkęs galvą, ūkvaizdis pasveikino šeimininką, o pas- 
tarasis tik negrabiai mostelėjo ranka ir žengė toliau. 

— Kur Sunas? - paklausė Kin Fo. 

— Sunas? - šypsodamasis atsisuko Vangas. - Jeigu Sunas būtų 
čia, tai jis nebūtų Sunas! 

— Tai kur jis? — pakartojo Kin Fo. 

Ūkvaizdis prisipažino, kad nežino, kur nuolatos dingsta šis 
tarnas. Sunas buvo ne paprastas liokajus, o vyriausiasis kamerdi- 
neris, be kurio šeimininkas tiesiog negalėjo apsieiti. Savo prie- 
dermes šis vyrukas vykdė be galo prastai. Būdamas nevikrus ir 
švebelda, jis neretai įsiutindavo Kin Fo, todėl ne sykį jo nugara 
„bičiuliavosi“ su lazda. Bet tai liokajų ne itin gąsdino. Kur kas 
nemalonesnė jo laukdavo valandėlė, kai šeimininkas paimdavo 
žirkles. 

Tikriausiai skaitytojas žino, kokia gėda kinui netekti kaselės. 


metais.) Prieš ketverius metus, kai Sunas pradėjo tarnauti pas Kin 
Fo, jo kasa buvo viena iš ilgiausių Padangių imperijoje ir turėjo 
125 centimetrus ilgio, o šiandien, deja, sutrumpėjo perpus. Šito- 
kiu tempu vargšas liokajus po dvejų metų rizikavo visiškai netek- 
ti uodegėlės pakaušyje. 

Tuo metu Vangas ir Kin Fo, lydimi tarnų, ėjusių pagarbiu at- 
nose žemių vazose augo nepakartojamai dailiai apkirpti medžiai, 
aplenkė baseiną, kuriame plaukiojo auksinės žuvelės ir žydėjo 
puikios vandens lelijos, ir pagaliau pasiekė pagrindinio pastato 
duris. Tai buvo dviejų aukštų namas su terasa, į kurią vedė šeši 
marmuriniai laipteliai. Bambukų grotelės, įtaisytos virš durų ir 
langų kaip savotiški stogeliai, sudarė paunksmę ir saugojo nuo 
saulės spindulių. Plokščias stogas kontrastavo su nuostabiais dau- 
gybės paviljonų, išsklaidytų po visą sodybą, kraigais. Įvairiaspal- 
vės čerpės, grakščių arabeskų pavidalo plytos papildė vietos meist- 
rų įstabią architektūrinę fantaziją. 

Pastato vidaus erdvę, išskyrus Kin Fo ir Vango kambarius, 
sudarė keli salonai, kuriuos supo kabinetai, pertverti permatomo- 
mis pertvaromis iš dirbtinių gėlių girliandų. Visur stovėjo terako- 
ta, porcelianu ir marmuru aptaisyti pačių subtiliausių formų krės- 
lai. (Terakota - neglazūruoti keramikos dirbiniai iš degto molio.) 
Nuvargusį svečią traukė atlaso pagalvėlės, prikimštos minkščiau- 

sių žąsų pūkų. Žvilgsnį glostė daugybė įvairiaspalvių lempų ir 
šviestuvų, kabančių tarsi gilės, kekės ar kokie kutai. Vaizdą pa- 
pildė keli arbatos staleliai - būtiniausias kinų namų atributas. Ir 
visur - akį veriantys niekučiai iš porceliano, dramblio kaulo, bron- 
zos, brangakmenių, — nuostabi rytų fantazijos ir europietiško kom- 
forto harmonija. 

Kin Fo, gavęs kuo puikiausią išsilavinimą, kaip ir jo tėvas 
nesišalino mokslo ir technikos laimėjimų, žavėjosi fizika, chemi- 
ja ir visaip palaikė savo vyriausybės pažangius sumanymus ir dar- 
bus. Sakykime, Kin Fo nusipirko gana daug Fudžou laivų statyk- 
los, kuriai vadovavo prancūzų inžinieriai, akcijų. Šiuolaikiniai 
šios kompanijos garlaiviai užtikrino spartų ir reguliarų krovinių 
ir keleivių gabenimą tarp Tiendzino ir Šanchajaus. 

Kin Fo plačiai pritaikė pažangią mintį ir savo buityje. Pavyz- 
džiui, jis įvedė telefoninį ryšį savo sodybos paviljonuose, šaltu 
laiku kūreno židinį, kai tuo tarpu jo tėvynainiai žvarbo, be skai- 
čiaus prisivilkę įvairiausių drabužių. 

Kaip ir vyriausiasis Pekino muitinės inspektorius arba didysis tur- 
tuolis ponas Jangas, Kin Fo namuose naudojo ir dujinį apšvietimą. 

O asmeniškam susirašinėjimui filosofo Vango bičiulis ir mo- 
kinys pritaikė naujausią garsiojo Edisono fonografo modelį. 

Taigi mūsų herojus turėjo visa, kad galėtų būti laimingas. Ta- 
čiau toks jis nebuvo! 

Bet kurgi, po velnių, Sunas? Be abejonės, kamerdineris kažką 
iškrėtė ir, drebėdamas iš baimės, slapstosi laukdamas, kada šei- 
mininkas imsis žirklių. 

— Sunai! — nekantraudamas negarsiai šūktelėjo Kin Fo įžen- 
gęs į vestibiulį. 

— Sunai! - pakartojo Vangas. 

Filosofas dažnokai mokė nevykėlį tarną, tačiau pastarasis nie- 
kaip nesitvarkė ir nedarė pažangos. 

— Tegu suranda Suną ir atveda pas mane, - tarė Kin Fo ūkvaiz- 
džiui. 

Po valandėlės visi namai buvo sukelti ant kojų. 


100 


l 


0 


l 


= —— 


TI=--. 


2 —Ai 
m EU 
7-1 


T» 


- 


"+ 


- 
144441, *4, , 
.**- 


7 (t 


, 


* 

Vadėliju 

M Ah 

4 rr V ž 
ž I j 


a. 
IN 


"mr 
y 


k" 
a 


12 


Vangas ir Kin Fo liko vieni. 

— Išmintis, — pareiškė filosofas, — pataria keliautojui, sugrįŽu- 
siam į namus, pailsėti. 

— Būkime išmintingi! - ramiai atsakė jo mokinys. Ir, paspaudę 
vienas kitam ranką, bičiuliai nužingsniavo kiekvienas į savo kam- 
barį. 

Pasilikęs vienas, Kin Fo išsitiesė ant minkštų šilko pagalvių ir 
susimąstė. Apie ką? Žinoma, apie sužadėtinę! Apie tą, kuri netru- 
kus taps jo gyvenimo drauge! Ši žavinga persona gyveno Pekine, 
todėl Kin Fo nutarė jai pranešti apie savo būsimą atvykimą į Pa- 
dangių imperijos sostinę. Žinia, jis myli šią moterį, o meilė - tai, 
kas padeda atsigauti, vėl pajusti gyvenimo skonį. 

Kin Fo akys savaime užsimerkė, ir jau pusiau miegodamas jis 
pajuto, jog kažkas palietė jo dešinį delną. 

Vango mokinys instinktyviai sugniaužė pirštus, sučiupęs ci- 
lindrinį, puikiai pažįstamą daiktą. Kin Fo neapsiriko: kažkas įdė- 
jo į jo ranką lazdelę, tuo pat metu pasigirdo žodžiai: „Kai šeimi- 
ninkas panorės“. Kin Fo pašoko ir įprastu judesiu kilstelėjo laz- 
delę. Nuleidęs galvą šalia klūpėjo Sunas. Remdamasis viena ran- 
ka į kilimą, kita jis tiesė šeimininkui laišką. 

— Pagaliau! Kur trankeisi? — paklausė Kin Fo. 

— Esu kaltas, mano viešpatie. Aš jūsų laukiau vėliau. Kai po- 
nas panorės! — pakartojo ir įtraukė galvą tarp pečių. 

Kin Fo numetė lazdelę ant grindų. Sunas išblyško. 

— Jeigu ir toliau tylėdamas atkiši man savo nugarą, Žinai kas 
tavęs laukia?! Sakyk, kas atsitiko? 

— Laiškas!.. 

— Nagi! - šūktelėjo Kin Fo, griebdamas atkištą voką. 

— Aš visiškai pamiršau jį atiduoti prieš jums išvykstant į Kan- 
toną! 

— Vadinasi, laišką gavai prieš aštuonias dienas, dykaduoni! 

— Esu kaltas, mano viešpatie. 

— Eikš šen! 

— Negaliu, mano pone, nebeklauso mano kojos! A-a-a! - pa- 

sigirdo nevilties kupinas riksmas. 

Kin Fo čiupo Suną už kaselės ir aštriai išgaląstomis žirklėmis 
nukirpo keliolika centimetrų. Tarno kojos akimirksniu atgavo 
įprastą greitumą, todėl jis atšoko į šalį, nepamiršdamas pasiimti 
nuo grindų brangaus plaukų kuokšto. 

Nusiraminęs Kin Fo atsilošė, laikydamas rankoje laišką. Tai- 
gi laiškas gautas prieš aštuonias dienas. Na ir kas? Sprendžiant iš 
visko, laiško siuntėjas gyvena JAV. 

„Regis, jis iš mano žmonių San Franciske“, - pagalvojo Kin 
Fo, vis dar išsiblaškiusiu žvilgsniu Žiūrėdamas į baltą popieriaus 
kvadratą. 

Numetė voką ant sofos. Na ką gi gali pranešti laiško autorius? 
Kad gerbiamojo patrono vertybiniai popieriai saugiai ir nepalies- 
ti guli Kalifornijos Centriniame banke? Kad akcijų kursas pakilo 
penkiolika ar dvidešimt procentų, o dividendai viršijo pernykščius? 

Galų gale koks skirtumas — keliais tūkstančiais dolerių dau- 
giau ar mažiau? 

Ir vis dėlto Kin Fo paėmė laišką ir pirmučiausia žvilgtelėjo į 
parašą: 

— Teisingai, iš mano patikėtinio. Šio žmogaus galvoje — tik 
reikalai! Velniop viską! 

Kin Fo vėl norėjo numesti laišką, bet antrajame lape ūmai 
pastebėjo keletą sykių pabrauktą žodį „pasyvas“. 

Tiktai dabar mūsų herojus jau smalsaudamas nutarė perskai- 
tyti pranešimą nuo pradžios iki galo. 

Akimirką jis suraukė antakius, bet tuoj pat jaunuolio lūpose 
ėmė žaisti paniekinama šypsenėlė. Skaitydamas paskutines eilu- 
tes, Kin Fo atsistojo, perėjo per kambarį, norėjo pašaukti Vangą, 
netgi pakėlė telefono ragelį, bet paskui pagalvojęs padėjo jį atgal 
ir grįžo ant sofos. 

— Hm-m... — šis garsas puikiai apibūdino Kin Fo. 

Jis priėjo prie mažo žvilgančio staliuko, ant kurio gulėjo rau- 
dona pailga dėžutė, ir norėjo ją atidaryti, bet susimąstė: 

„Ką ji man sakė paskutiniame laiške?" 

Ir, užuot pakėlęs dėžutės dangtelį, paspaudė mygtuką. Po aki- 
mirkos pasigirdo švelnus melodingas balsas: 

— Sveiki, tūkstantį kartų sveiki, mano mielas vyresnysis brole- 
li! Kodėl jūs šitaip ilgai tylite? — fonografas perdavė jaunos mer- 
ginos balsą. 

„Vargšelė mažoji sesutė!" — pagalvojo Kin Fo. 

Atidaręs dėžutę, jis išėmė iš aparato išmargintą smulkiomis 
vagelėmis popieriaus lapą ir jo vietoje įdėjo naują. 

Kokį nuostabų išradimą padovanojo pasauliui Edisonas! Pa- 
kanka pasakyti tekstą garsiu ir aiškiu balsu, kad sureaguotų plo- 
nytė membrana bei specialus velenėlis, kurį priverčia suktis laik- 
rodžio mechanizmas, ir perkeltų žodžius ant popieriaus. 

Kin Fo kalbėjo lygiai minutę. Jo veidas kaip visada atrodė 
bejausmis. Paskui jis išjungė aparatą, išėmė popierių, ant kurio 
adata, veikiama garsų svyravimo, išbraižė smulkiausias vageles, 
atitinkančias žodžius, įkišo laišką į voką ir užrašė adresą: 


Poniai Le U, Čakua gatvė, Pekinas 


Paspaudęs mygtuką, Kin Fo iškvietė tarną ir įsakė nedelsiant 
nunešti laišką į paštą. 

Po valandos mūsų herojus ramiai miegojo, prisispaudęs prie 
krūtinės džufužengą — kažką panašaus į pagalvę iš pintų bambukų, 
— karštą dieną jis padeda guolyje palaikyti tinkamą temperatūrą. 

Penktasis skyrius, 
kuriame Le U gauna laišką, sukrėtusį ją iki širdies gelmių 


— Ar buvo paštas? 

— Dar ne! 

— Dieve mano, močiute! Kaip lėtai slenka laikas! 

Nusivylusi Le U nekantriai laukė Žinių iš mylimojo. Močiute 
ji vadino (šitaip Kinijoje priimta vadinti pagyvenusias tarnaites) 
amžinai nepatenkintą ir nuolat burbančią madmuazelę Nang. 

Le U sulaukusi aštuoniolikos metų pirmą sykį ištekėjo už juo- 
kingo mokslininko, kuris buvo dvigubai už ją vyresnis. Po trejų 
metų jis mirė. 

Savo būsimąją meilę Kin Fo sutiko vienos viešnagės Pekine 
metu. Vangas, gerai pažinojęs Le U, supažindino savo mokinį su 
šia žavinga persona. Pamažu mūsų herojus be didesnio pasiprie- 
šinimo susigyveno su mintimi, kad būtinai turės vesti, todėl vie- 
ną sykį ir pasipiršo jaunajai našlei. Pastaroji greitai sutiko. Taigi, 
didžiausiai filosofo nuostabai, šis reikalas artėjo prie logiškos sa- 
vo pabaigos, — po kurio laiko turėjo įvykti vestuvės. 

Padangių imperijoje našlėms nedažnai pavyksta antrąsyk iš- 
tekėti, bet niekas nedrįs sakyti, kad jos to nenori. Tiesiog Kinijo- 
je nepriimta vesti tokias moteris. Jeigu Kin Fo ir buvo išimtis iš 
taisyklės, tai tik dėl vienos priežasties: kaip Žinia, jis garsėjo kaip 
didelis originalas. 

Tiesa, antrą kartą tekėdama, Le U nebeturėjo teisės praeiti pro 
pailou —- memorialinėmis arkomis, imperatoriaus įsakymu spe- 

cialiai pastatytomis pagerbti žmonoms, išsaugojusioms ištikimy- 
bę velioniams vyrams. (Pailou - garbės vartai arba arka. Memo- 
rialines arkas kinai statė, pagerbdami ištikimus valstybės paval- 
dinius, kurie žuvo kare, statė valdininkams, turėjusiems gerą re- 
putaciją; vietos veikėjams, pasižymėjusiems dorybingumu ir ži- 
niomis; šeimoms, pragyvenusioms kartu keturias ar penkias kar- 
tas; asmenims, turėjusiems aukščiausius mokslo laipsnius; mo- 
terims, kurios buvo nužudytos arba pačios nusižudė, gindamos 
savo dorybingumą; našlėms, kurios, gelbėdamosi nuo prievartos 
vėl tekėti, nusižudė arba susidegino kartu su buvusio vyro kūnu.) 
Pavyzdžiui, našlė Kung Chung po vyro mirties nusikirto sau ran- 
ką, o našlė Jang Čang susibjaurojo savo veidą. 

Tačiau Le U visai nesirengė sekti šių kankinių pavyzdžiu, — 
juk turtingas ir dailus Kin Fo paprašė jos rankos! Nedažnai taip 
pasitaiko. Ji jau pradėjo rengtis vaidinti paklusnios ir dorovingos 
žmonos vaidmenį, — norėjo mažai kalbėti, vengti pasilinksmini- 
mų, 0 gyventi tik šeimos interesais. 

Velionis vyras Le U paliko namus Čakua gatvėje ir nepaken- 
čiamąją Nang - kaip vienintelę tarnaitę. 

Didžiąją dienos dalį jaunoji našlė praleisdavo buduare. Iš pir- 
mo žvilgsnio šis kambarys atrodė apstatytas gan kukliai, nors ge- 
riau įsižiūrėjęs akylus lankytojas būtų pastebėjęs jo interjere dau- 
gybę prašmatnių ir dailių niekučių, — per pastaruosius du mėne- 
sius jų nemažai atkeliaudavo iš Šanchajaus. Vieną sieną puošė 
puikus Chuang Ciuango paveikslas, taip pat kelios tipiškos kinų 
akvarelės, vaizduojančios žalius arklius, violetinius šunis ir mė- 
lynus medžius. (Chuang Ciuangas /903—9686/ tapė gėles ir paukš- 
čius. Sykį vienam Sungų dinastijos valdovui pavaldiniai padova- 
nojo kelis vanagus, kurie Chuang Ciuango paveiksluose nutapy- 
tus fazanus palaikė gyvais ir puolė juos.) Ant nedidelio žvilgan- 
čio staliuko tarsi didžiulės plaštakės gulėjo dvi ar trys vėduoklės. 
Nuo porcelianinio sietyno į visas puses ėjo nuostabios girliandos 
dirbtinių gėlių, puikiai besiderinančių su baltomis vandens leli- 
jomis, geltonomis chrizantemomis ir raudonomis japoniškomis 

lelijomis, kurios buvo pasodintos į kruopščiai nupintas ir gražiai 
nulakuotas medines pintinėles. Ant langų kabėjo pintos iš bam- 
bukų portjeros, kurios sudarė kambaryje paslaptingą ir žavingą 
prieblandą. Dviejuose nedideliuose narveliuose linksmai čiulbė- 
jo be galo gražūs iš Indijos atvežti paukšteliai. Ir dar dešimtys 
įvairiausių blizgančių, Žžėrinčių daikčiukų papildė gan neįprastą 
buduaro apstatymą. 

— Nang, ar paštas dar neatėjo? 

— Ne, ponia, ne! 

Jaunutė šviesiaodė Le U buvo tikras žavesio įsikūnijimas! Tru- 
putį įkypos gyvos akys, juodi plaukai, prismaigstyti žalių nefrito 
segtukų ir papuošti gėlėmis, smulkūs, akinamai balti dantukai, 
vos brūkštelėti tušu antakiai — viskas traukė akį. Skirtingai negu 
Pekino modistės, ji nevartojo lūpų dažų ir skaistalų. Le U retai 
išvykdavo iš savo namų Čakua gatvėje. 

Kin Fo sužadėtinės drabužiai buvo paprasti ir elegantiški: il- 
gas apsiaustas su keturiais skeltukais, kurio apačia apkraštuota 
plačiu siuvinėtu apvadu, namų šlepetės su perlais, po apsiaustu — 
plisuotas sijonas ir kelnės, sujuostos per liemenį ir dengiančios 
šilkines kojines. Žvilgsnį traukė ir jos grakščios, prižiūrimos ran- 
kos ilgais sodriai rausvais nagais. O kojos! Jos iš prigimties buvo 
mažos ir dailios. 

Laimei, Le U pasisekė išvengti vienos barbariškos operacijos, 
praktikuojamos Kinijoje štai jau septynis šimtmečius: mergaičių 
keturi kojų pirštai sulenkiami, prie padų pridedamos medinės len- 
telės, kurios kartu su koja subintuojamos. Koja liaujasi augti, bet 
kokia kaina! Vargšės mergaitės kenčia siaubingas kančias ir ilgą 
laiką šlūbčioja. Kaip sakoma — menas reikalauja aukų. 

— Nang, galbūt laiškas jau guli pašto dėžutėje, —- bejėgiškai 
sudejavo Le U. — Nueikite ir pažiūrėkite! 

— Nėra ko ten žiūrėti, juk pašto dar nėra! - piktai atkirto tar- 
naitė ir, kažką bambėdama sau po nosimi, išslinko iš kambario. 

Le U nutarė padirbėti, kad bent truputį pralinksmėtų ir pasva- 
Jotų apie Kin Fo bei apie būsimą bendrą gyvenimą. Mūsų herojė 


108 


štai jau kelias dienas vingriais ornamentais siuvinėjo medžiagi- 
nes šlepetes, skirtas mylimajam. Tradiciškai kinų šeimose tokį 
apavą siuva žmonos. Tačiau jaunajai moteriai šiandien viskas krito 
iš rankų. Ji atsistojo, atidarė dailią dėžutę saldainiams, paėmė 
kelis ledinukus, pakišo juos po liežuviu. Paskui iš lentynos paė- 
mė „Niui Dze" knygą — savotišką padorios kinės patarimų ko- 
deksą. „Rytas protingesnis už vakarą", „Kas anksti keliasi, tam 
Dievas padeda“, „Dora Žmona yra veikli ir taupi", „Jus pagirs 
kaimynai, jeigu..." Kokia siaubinga diena! Žavioji Le U labai 
sunkiai suprato tai, ką skaitė. 

„Kurgi mano viešpats? — mintyse paklausė ji. - Ar sugrįžo iš 
Kantono į Šanchajų? O kada pasirodys Pekine? Įdomu, kokia bu- 
vo jūra? Tepadeda jam deivė Gvaning". (Gvaning /sansk. Avalo- 
kitešvara/ - dievybė, gelbstinti žmones iš įvairiausių bėdų, be to, 
padeda gimdyti, yra namų moteriškosios pusės globėja.) 

Nerimas apėmė jaunosios moters širdį. Ji išsiblaškiusi Žvilg- 
telėjo į spalvingą staltiesę, meistriškai pasiūtą iš daugybės įvai- 
riaspalvių medžiagos gabalėlių, paskui žengė prie pintinėlės ir 
nesirinkdama paėmė pirmą pasitaikiusį Žiedelį. 

— O! - sudejavo Le U. - Kaip gaila, kad tai ne žaliasis gluos- 
nis - pavasario, jaunystės ir džiaugsmo simbolis, o tik geltona 
chrizantema - rudens ir liūdesio pranašė! 

Le U nerimas vis stiprėjo. Ji paėmė liutnią, palietė stygas, o 
lūpos savaime sušnabždėjo pirmuosius vienos iš daugybės kinų 
meilės dainų žodžius. Tačiau tęsti nebeturėjo jėgų. 

— Anksčiau laiškai visada ateidavo laiku! Kaip smagu skaityti 
brangias eilutes arba dar geriau - klausytis brangaus balso! Tas 
stebuklingasis aparatas kalba taip, tarsi mano mylimasis būtų šalia. 

Le U pažvelgė į fonografą ant žvilgančio stalelio. Lygiai tokį 
pat Šanchajuje turėjo ir jos Kin Fo. Abu, padedami Edisono išra- 
dimo, galėjo girdėti vienas kitą, nors juos ir skyrė dideli atstu- 
mai. Bet šiandien, beje, kaip ir daugelį dienų, aparatas tylėjo. 

Tuo metu atsidarė durys, ant slenksčio pasirodė Nang. 

— Štai jūsų laiškas, — subambėjo senoji ragana ir, padavusi 

laišką Le U, dingo. 

Silpna šypsenėlė perbėgo per sužadėtinės lūpas, džiaugsmo 
ašaros sužvilgo akyse. Paprastai, prieš atplėšdama lauktąjį voką, 
ji ilgai skaitinėdavo užrašytą adresą, tyrinėdavo antspaudą. Bet 
šiandien ne tas rūpėjo... Perplėšusi popierinį paketėlį, Le U jau- 
dindamasi išėmė pažįstamą lapą su vos pastebimais pasvirusiais 
įbrėžimais. 

— O, šitaip dar geriau! —- džiaugsmingai šūktelėjo jaunoji mo- 
teris. — Aš išgirsiu jį! 

Ji greitai įdėjo lapą į aparatą, paspaudė mygtuką ir išgirdo 
tokį pažįstamą ir brangų balsą: ,„Mano brangioji, mylima sesute! 
Aš nuskurdau. Per vieną dieną pasidariau plikas kaip sakalas. Pra- 
šau mane pamiršti. Jūsų nelaimingasis Kin Fo". 

Koks smūgis žavingajai Le U! Kas dabar bus! Nejaugi Kin Fo 
tikėjo tik turtų teikiama laime! Ak, vargšele Le U! Ji dabar atrodė 
tarsi nukritęs ant Žemės popierinis aitvaras. 

Pritrenkta skausmo, jaunoji moteris pakvietė Nang. Tarnaitė 
įėjo, gūžtelėjo pečiais ir padėjo šeimininkei pasiekti lovą - dabar 
tokią šaltą ir nejaukią. 

Šeštasis skyrius, 


kuris galbūt sukels skaitytojui norą pasivaikščioti po 
„Šimto metų" draudimo kompanijos kabinetus 


Kitą dieną Kin Fo vis ta pačia paniekinamai abejinga veido 
išraiška vienas išėjo iš namų. Santūriu žingsniu jis nusileido že- 
myn prie upės. Paskui mediniu tiltu, jungiančiu anglų koncesijos 
teritoriją su amerikiečių, patraukė link gana dailaus pastato, stūk- 
sančio tarp misionierių bažnyčios ir JAV konsulato. 

Namo frontone traukė akį vario lentelė su išgraviruotais žo- 
džiais: 


ŠIMTAS METŲ, draudimo kompanija, 
įstatinis kapitalas - 20 milijonų dolerių. 
Vyriausiasis valdytojas - Viljamas Dž. Bidulfas 


Kin Fo pastūmė paradines duris, paskui tuoj pat kitas, apmuš- 
tas oda, ir įžengė į patalpą, pertvaros perskirtą į dvi dalis. Kelios 
spintelės, apkrautos kartoninėmis bylomis su metalinėmis sagti- 
mis, seifas, du ar trys stalai, už kurių sėdėjo kompanijos darbuo- 
tojai, — štai iš esmės ir viskas, ką kambariuose išvydo Kin Fo. 

Viljamas Bidulfas vadovavo draudimo kompanijos, kurios 
svarbiausioji būstinė buvo Čikagoje, filialui Kinijoje. „Šimtas me- 
tų" — stambi amerikiečių firma, turėjusi savo skyrius daugelyje 
šalių, plačiai žinoma dėl lanksčios savo organizacijos ir novato- 
riškų veiklos metodų. 

Padangių imperijos gyventojai pamažu įprato prie naujų, iki 
šiol nežinotų paslaugų rūšių. Daugybė firmų ir kontorų čia apsi- 
draudė nuo gaisrų, o turtingi kinai vis dažniau pageidavo apifor- 
minti draudimo kontraktus mirties atveju. 

— Ponas Bidulfas? - kreipėsi Kin Fo į visus darbuotojus kartu. 

Valdytojas, tipiškas penkiasdešimties metų jankis, vilkintis 
tamsų švarką, marškinius ir šviesų kaklaraištį, kaip visada buvo 
kontoroje. Dailiai apkirpta barzdelė ir ūsai teikė jam respektabi- 
lumo įspūdį. 

— Su kuo turiu garbės? —- mandagiai paklausė jis. 

— Mane vadina Kin Fo, aš iš Šanchajaus. 

— Ak, ponas Kin Fo... vienas iš nuolatinių „Šimto metų" klien- 
tų... draudimo liudijimas dvidešimt septyni tūkstančiai du šimtai... 

— Taip, taip. 

— Kuo galiu padėti? 

— Norėčiau su jumis pasikalbėti konfidencialiai, - atsakė Kin Fo. 

Bendrauti juodu galėjo be didelių sunkumų, nes Bidulfas taip 
pat gerai kalbėjo kiniškai, kaip Kin Fo angliškai. 

Turtingasis klientas su visais palankumo ženklais buvo nu- 
vestas į kabinetą, išmuštą gan tankiu gobelenu ir apsaugotą dvi- 
gubomis durimis. Čia laisvai galėjo rinktis suokalbininkai, ir nė 
vienas iš pačių vikriausių imperatoriaus šnipų neišgirstų jų po- 
kalbio turinio. 

Patogiai įsitaisęs supamajame krėsle priešais dujinį židinį, Kin 
Fo prabilo pirmasis: 

— Pone Bidulfai, norėčiau sudaryti asmeninį kontraktą su jūsų 
kompanija, numatant tam tikros sumos išmokėjimą mano mirties 
atveju. 

— Pone Kin Fo, - tuoj atsiliepė valdytojas, — nieko nėra pa- 
prasčiau. Keli preliminarūs formalumai, paskui du parašai - jūsų 
ir mano, ir galima sakyti, kad viskas sutvarkyta. Bet pone... at- 
leiskite už tokį klausimą... Tikriausiai norite mirti kuo vėliau? 
Tai visiškai natūralus noras. 

— Visiškai natūralus, — sutiko Kin Fo. — Bet sutikite ir jūs: 


112 


klientas todėl draudžiasi, jog bijo, kad priešlaikinė mirtis... 

— O, pone Kin Fo! - sušuko kuo rimčiausiu balsu Bidulfas. — 
Tokia baimė neturi pagrindo. Draudimasis „Šimto metų" firmoje 
garantuoja ilgą gyvenimą! Prašau atleisti, tačiau dauguma mūsų 
kompanijos klientų gyvena visą šimtmetį ir ilgiau! Mes darome 
viską, kad pailgintume jų gyvenimą. Ir patikėkite, mums pavyks- 
ta! Taigi, pone Kin Fo, jeigu apsidrausite pas mus, būsite tiesiog 
pasmerkti gyventi šimtą metų! 

— Čia tai bent! — kilstelėjo antakius Kin Fo, nenuleisdamas 
ironiško žvilgsnio nuo amerikiečio. 

Tačiau valdytojas atrodė rimtas ir neturėjo nė menkiausio no- 
ro juokauti. Tuo įsitikinęs Kin Fo tęsė: 

— Gerai, aš apsidrausiu dviem šimtams tūkstančių dolerių. 

— Puiku! - Bidulfas kažkur užsirašė šią sumą. 

Atrodo, sumos dydis nepadarė jam nė menkiausio įspūdžio. 

— Turbūt žinote, — tęsė valdytojas, — kad sutartis nebegalioja, 
o sumokėti procentai lieka kompanijai, jeigu klientas miršta dėl 
veiksmų to, kurio naudai sudaromas kontraktas? 

— Taip, žinau. 

— Ir nuo kokių bėdų norite apsidrausti, pone Kin Fo? 

— Nuo visų, kurios nurodytos kompanijos prospekte. Tačiau 
Jame aš neradau punkto, kuris ypač mane domina. 

— Ką turite galvoje? 

— Savižudybę. Manau, kad „Šimtas metų" draudžia ir šį atvejį. 

— Žinoma, pone Kin Fo, žinoma, - atsakė Bidulfas trindamas 
rankas. — Turiu prisipažinti, kad jūs esate labai naudingas klien- 
tas. Bet įspėju: procentai bus kur kas didesni. 

— Man tai neturi jokios reikšmės. 

— Puiku, - pareiškė Bidulfas, užsirašydamas kažką kalendo- 
riuje. 

— O koks, beje, procentų dydis? 

— Gerbiamasis pone Kin Fo, - atsakė valdytojas, - mūsų pro- 
centai apskaičiuoti matematiškai tiksliai. Pastaruoju metu jie grin- 
džiami Diuvilaro lentelėmis... Ar esate girdėjęs šią pavardę? 


8. 737 113 


— Ne, aš nepažįstu pono Diuvilaro. 

— Praeityje buvęs nuostabus matematikas statistikas. Savo lai- 
ku jis parengė garsiąsias lenteles, kurios ir šiandien dar taikomos 
daugelyje europiečių kompanijų. Tačiau šios lentelės jau paseno, 
kadangi vidutinė žmogaus gyvenimo trukmė, apskaičiuota remian- 
tis jomis, kur kas trumpesnė už tikrąją dėl techninės pažangos ir 
medicinos srities laimėjimų. Mes remiamės gerokai didesne šio 
rodiklio reikšme, kas itin naudinga klientui, kadangi jam reikia 
mažiau mokėti ir ilgiau gyventi... 

— Mane domina procentų dydis, - pakartojo Kin Fo, kuriam 
jau gerokai įkyrėjo valdytojo plepumas. 

— Pone Kin Fo, - sumišo Bidulfas, —- nelaikykite manęs ne- 
kukliu, jeigu paklausiu, kiek jums metų? 

— Trisdešimt vieneri metai. 

— Taigi trisdešimt vieneri. Jeigu kalbėtume apie paprastų rizi- 
kos veiksnių draudimą, tai bet kuri kita kompanija iš jūsų papra- 
šytų dviejų ir aštuoniasdešimt trijų šimtųjų procento. Mes gi pa- 
imtume tik du ir septynias dešimtąsias procento, tai kasmet nuo 
dviejų šimtų tūkstančių dolerių sumos sudarytų penkis tūkstan- 
čius keturis šimtus dolerių. 

— O jeigu aptartume mano ypatingas sąlygas? 

— Tada, pone Kin Fo, — valdytojas permetė akimis lenteles 
savo užrašų knygelėje, - kompanija paprašys iš jūsų ne mažiau 
kaip dvidešimt penkių procentų. 

— Tai yra? 

— Penkiasdešimt tūkstančių dolerių. 

— Ir kaip reikės mokėti procentus? 

— Kliento nuožiūra. Galima iš karto visą sumą arba kas mėne- 
sį lygiomis dalimis. 

— Ir kiek tai sudarytų už du pirmuosius mėnesius? 

— Aštuonis tūkstančius tris šimtus trisdešimt du dolerius. Jei- 
gu sumą sumokėtumėte šiandien, balandžio tryliktąją, tai iki šių 
metų birželio trisdešimtosios jums nebereikėtų sukti sau galvos. 

— Pone Bidulfai, - tarė Kin Fo, - mane tenkina jūsų sąlygos. 

Štai jums pinigai už pirmuosius du mėnesius. 

Jis išsitraukė iš kišenės ir padėjo ant stalo storą dolerių pluoštą. 

— Puiku, pone Kin Fo, puiku. Bet prieš pasirašant draudimo 
liudijimą, reikia įvykdyti nedidelį formalumą. 

— Kokį? 

— Jus turi apžiūrėti gydytojas. 

— Kuriam galui? 

— Kad mes įsitikintume, jog jūs esate visiškai sveikas. 

— Kuriam galui, jeigu aš draudžiuosi visiems gyvenimo atve- 
jams? 

— Ak, brangusis pone Kin Fo! - šypsodamasis atsakė ameri- 
kietis. - Kompanija turi būti atsargi. O jeigu jūs kuo nors sergate 
ir po kelių mėnesių išeisite į Anapilį? O mums tai kainuos du 
šimtus tūkstančių dolerių! 

— Bet mano savižudybė jums irgi brangiai kainuos? 

— Gerbiamasis, — atkirto šaunusis Bidulfas, paėmęs kino ran- 
ką ir švelniai ją patapšnojęs, — aš jau turėjau garbės pranešti, kad 
daugelis mūsų globotinių draudžiasi savižudybės atvejui, bet nie- 
kas, kartoju, niekas šitokiu būdu neatsisveikino su gyvenimu. Beje, 
mums neuždrausta stebėti klientus... Nėra ko sakyti, kad tuo užsi- 
ima profesionalai! 

— Mat kaip! — tik tiek ir tepasakė Kin Fo. 

— Be to, turiu dar šį bei tą pridurti iš savo patirties. Iš visos 
klientūros kaip tik ši kategorija ilgiau už kitus moka procentus. Iš 
tikrųjų kodėl turtingasis Kin Fo sugalvotų nusižudyti? 

— O kodėl tasai turtingasis Kin Fo pasirašo draudimo liudijimą? 

— O, viskas labai paprasta! — šūktelėjo nepakartojamasis Bi- 
dulfas. - Kad kaip „Šimto metų" klientas turėtų garantiją gyventi 
iki gilios senatvės! 

Ginčytis su amerikiečiu nebuvo jokios prasmės. 

— O dabar, - tęsė valdytojas, — kieno naudai sudarysime kontr- 
aktą? Prašau pasakyti vardą. 

— Kalbu apie du asmenis, - pareiškė Kin Fo. 

— Ar suma jiems abiem dalijama po lygiai? 


— Ne, skirtingomis dalimis. Vienas gaus penkiasdešimt tūks- 
tančių, kita — šimtą penkiasdešimt. 

— Taigi penkiasdešimt tūkstančių dolerių ponui... 

— Vangui. 

— Filosofui Vangui? 

— Taip. 

— O kieno naudai likusieji šimtas penkiasdešimt tūkstančių? 

— Ponios Le U naudai. Ji gyvena Pekine. 

— Pekine, — pakartojo Bidulfas, užsirašydamas savo knygelė- 
je. - Kiek metų poniai Le U? 

— Dvidešimt vieneri, - atsakė Kin Fo. 

— O! - sušuko valdytojas. - Ši jauna persona jai priklausančią 
sumą galės gauti tik sulaukusi gilios senatvės! 

— Leiskite pasidomėti — kodėl? 

— Todėl, kad gyvensite ilgiau negu šimtą metų, brangusis po- 
ne. O kiek stuktelėjo filosofui Vangui? 

— Penkiasdešimt penkeri. 

— O Dieve mano, šis malonus ponas niekada negaus savo dalies! 

— Pažiūrėsime. 

— Pone Kin Fo, - valdytojas pakėlė akis nuo savo knygutės, — 
jeigu aš, turėdamas penkiasdešimt penkerius metus, būčiau tris- 
dešimtmečio jaunuolio, planuojančio gyventi šimtą metų, pavel- 
dėtojas, aš net nesapnuočiau ką nors paveldėti. 

— Na ką gi, likite sveiki, pone Bidulfai, - tarė Kin Fo pakilda- 
mas iš krėslo. 

— Jūsų paslaugoms, pone Kin Fo, - nusilenkė amerikietis. 

Kitą rytą į mūsų herojaus namus atvyko kompanijos gydyto- 
jas. Savo pranešime valdytojui jis trumpai parašė: sveikas kaip 
Jautis! 

Tą pačią dieną Kin Fo ir Bidulfas pasirašė draudimo liudijimą. 

Septintasis skyrius, 


kuris būtų labai liūdnas, jei nekalbėtume apie savitus 
Padangių imperijos gyventojų papročius ir įpročius 


Kad ir ką kalbėtų garbusis Bidulfas, jo kompanijai grėsė rim- 
tas pavojus! 

Viskas atsisuko prieš Kin Fo. Laiškas iš San Francisko prane- 
šė, kad Kalifornijos Centrinis bankas nutraukia visas finansines 
operacijas, o juk mūsų herojaus beveik visas turtas buvo pavers- 
tas šios įžymios, dar visai neseniai labai patikimos finansinės ins- 
titucijos akcijomis. Naujiena atrodė tiesiog neįtikėtina, bet netru- 
kus ją patvirtino visi Šanchajaus laikraščiai. Taigi Kin Fo per 
akimirką nuskurdo. 

Be akcijų, jis beveik nieko neturėjo, o už parduotus namus 
vargu ar galėjo tikėtis gauti daug pinigų. 

Aštuoni tūkstančiai dolerių, sumokėti už draudimą, keliolika 
laivų statybos kompanijos Tiendzine akcijų, šiek tiek grynųjų — 
štai ir viskas, kas liko šauniosios Le U sužadėtiniui. 

Galbūt europietis šią naujieną būtų sutikęs filosofiškai ir pa- 
mėginęs kaip nors taisyti padėtį. Kinas tokioje situacijoje elgiasi 
visiškai kitaip. Bet kuris tikras Padangių imperijos gyventojas 
tokiais atvejais visiškai sąmoningai pasirenka savanorišką mirtį. 

Apskritai šios šalies žmonės turi išsiugdę pasyvaus vyrišku- 
mo jausmą. Jų abejinga pažiūra į mirtį tiesiog pritrenkia. Ligonis 
gali ramiai gulėti ir laukti mirties. Nuteistasis, patekęs į budelio 
rankas, neparodo nė menkiausios baimės. Dažnos viešos mirties 

bausmės, žiaurios kitos bausmės, numatytos baudžiamojo kodek- 
so, pripratino Padangių imperijos sūnus abejingai sutikti neiš- 
vengiamą mirtį. Todėl nenuostabu, kad šia tema kuo natūraliau- 
siai kalbama šeimose, ji nuolatos vienaip ar kitaip išryškėja kasdie- 
niniame gyvenime. Protėvių kultą čia labai gerbia net patys vargin- 
giausieji žmonės. Nerasite nė vieno turtuolio, kurio namuose nebū- 
tų skirta vietos savotiškam altoriui, nė vienos lūšnos, kur nebūtų 
saugomi mirusių giminaičių daiktai. Todėl nieko nuostabaus, kad 
toje pačioje parduotuvėje galima nusipirkti vaikišką vežimėlį, ves- 
tuvinių dovanų nuotakai ir pačių įvairiausių laidotuvių reikmenų! 

Nusipirkti karstą — vienas iš svarbiausių tikro kino rūpesčių. 
Namai laikomi ne iki galo sutvarkyti, jeigu juose nėra minėto 
daikto. Padovanoti tėvui karstą — čia rodo sūnaus prieraišumą ir 
didelę meilę. Karstas laikomas specialiame kambaryje. Kinai jį 
išpuošia, nuolat nuvalo dulkes, o kai paguldo numirėlio palaikus, 
tai dažniausiai dar daugelį metų karstą laiko namuose ir nuošir- 
džiai rūpinasi velioniu. (Šis Ž. Verno teiginys neatitinka tikrovės. ) 
Apskritai pagarba išėjusiems sudaro kinų religijos pagrindą ir pa- 
deda stiprinti šeimos ryšius. 

Taigi Kin Fo dėl savo temperamento turėjo ramiai mąstyti apie 
būsimą mirtį, —- juk dosniai ir kilniai aprūpino abiejų artimiausių 
žmonių ateitį. Dėl ko dar galėtų apgailestauti? 

Žinia, dėl nieko. Sąžinės graužatis nekamavo mūsų herojaus. 
Tai, kas Vakaruose laikoma nusikaltimu, Rytuose, taip sakant, yra 
visiškai teisėtas aktas. 

Taigi sakramentalusis nutarimas padarytas, todėl netgi filoso- 
fas Vangas negalėtų sutrukdyti Kin Fo jį įkūnyti. Be to, mokyto- 
jas visiškai nieko nežinojo apie savo mokinio ketinimus. Sunas 
irgi nieko tokio neįtarė, tiesa, pastebėjo, kad sugrįžęs namo po- 
nas su juo elgiasi kur kas palankiau negu anksčiau. 

Geraširdis kamerdineris greitai pamiršo senas skriaudas. Kin 
Fo jam kaip ir anksčiau tebebuvo geriausias šeimininkas pasau- 
lyje, o sutrumpėjusi kaselė vėl visiškai saugiai ir žvaliai šokinėjo 
ant jo nugaros. 

Kinų patarlė sako: „Kad pažintum laimę žemėje, turi gyventi 
Kantone ir mirti Liudžou“. Iš tikrųjų Kantone galite rasti visus 
gyvenimo džiaugsmus, o Liudžou dirbami geriausi karstai. 

Kin Fo laikė pareiga laiku užsisakyti sau karstą geriausioje 
dirbtuvėje. Šiuo reikalu laikytis net menkiausių sąlygų privalo 
bet kuris save gerbiantis Padangių imperijos gyventojas. Taigi 
filosofo Vango mokinys, šiaip jau būdamas visiškai nepriekabus 
ir nereiklus, labai pasikeitė, kai ėmė galvoti apie mirtį. 

Liko tik sudaryti laidotuvių programą. Ilgai neatidėliodamas, 
Kin Fo tą patį vakarą vadinamajame ryžių popieriuje (beje, su jo 
gamyba ryžiai visiškai neturi nieko bendra) išdėstė savo paskuti- 
nę valią. Palikęs jaunajai našlei namus Šanchajuje, o Vangui tai- 
pingų imperatoriaus (matyt, autorius turi galvoje Chung Siucva- 
ną, Padangių valstybę paskelbusį didžiosios ramybės šalimi) 
portretą, į kurį filosofas senokai žvilgčiojo, Kin Fo tvirta ranka 
nuodugniai surašė laidotuvių ceremonijos tvarką. 

Kadangi jo mirę tėvai nedalyvaus, tai kortežui vadovaus arti- 
miausi bičiuliai, vilkintys baltais drabužiais, — tai gedulo spalva 
Kinijoje. Palei visą gatvę iki pat laidotuvių vietos Šanchajaus pa- 
kraštyje bus išrikiuoti juodomis tunikomis su baltomis juostomis 
per liemenis, juodomis fetrinėmis skrybėlėmis su raudonomis 
plunksnomis papuošti tarnai. Už artimiausių bičiulių Žingsniuos 
ryškiai raudonai apsirengęs žmogus. Jo užduotis — mušti litaurus. 
Paskui prabangiai išpuoštu vežimaičiu veš velionio portretą. Už 
vežimaičio eis antroji grupė draugų, kurių kiekvienam per lygius 
laiko tarpus teks suvaidinti, jog praranda sąmonę dėl ištikusio 
skausmo, ir griūti ant specialiai paruoštų pagalvių. Eiseną tęs jau- 
nuoliai, lėtai slenkantys po mėlynu paauksuotu baldakimu. Jie 
mėtys smulkias popieriaus skiauteles su skylutėmis viduryje. Pa- 
gal paprotį šitaip vaikomos piktosios dvasios, mėginančios prisi- 
dėti prie eisenos. 

Ir tiktai tada penkiasdešimt tarnų neš ant pečių bonzų apsuptą 
didžiulį palankiną, apmuštą violetiniu šilku. (Palankinas - lovos 
arba krėslo pavidalo neštuvai, kuriuos neša tarnai, kitaip sakant, 

žymių žmonių keliavimo priemonė.) Vienuoliai, vilkintys pilkais, 
raudonais ir geltonais apsiaustais, garsiai kalbės maldas, atiduo- 
dami paskutinę pagarbą velioniui šiame pasaulyje ir linkėdami 
ramybės aname. 

Procesiją užbaigs keli laidotuvių vežimai. Šitokia ceremonija 
kainuoja nemažai pinigų, tačiau likusių Kin Fo lėšų turėtų pakak- 
ti, kad garbingai būtų baigtas jo gyvenimo kelias šiame laikinaja- 
me pasaulyje. 

Aprašytosios laidotuvės, galima sakyti, gana įprastos Kinijo- 
je. Jas galima dažnai matyti Kantono, Šanchajaus, Pekino gatvė- 
se. Kinai čia įžiūri tik pagarbos duoklę mirusiajam. 

Netrukus į Kin Fo namus tarnai atnešė didelę dėžę iš Liudžou; 
joje buvo puikus karstas. Niekas iš dalyvių - nei Vangas, nei Su- 
nas, nei kiti tarnai - neparodė jokios nuostabos. Turime pakarto- 
ti, jog nėra kino, nenorinčio iš anksto įsigyti ložės, kurioje jis 
vėliau bus išneštas į amžinybę. 

Karstą nutempė į Protėvių kambarį. Tą patį vakarą Kin Fo 
nutarė galutinai ir nebeatšaukiamai skirtis su gyvybe. 

Prieš dieną jis gavo kupiną nevilties Le U laišką. Našlė rašė, 
kad myli jį, o turtai jai neturi reikšmės. „Nejaugi mudu negalime 
būti laimingi kad ir skurdžiau gyvendami?"' — klausinėjo nelai- 
minga sužadėtinė. 

Tačiau niekas nebegalėjo paveikti Kin Fo. 

„Tiktai mano mirtis suteiks jai padorų gyvenimą", - pagalvo- 
jo jaunuolis. 

Bet kur ir kaip /ai padaryti? Keistai mėgaudamasis, Kin Fo 
apmąstė įvairius variantus, vildamasis, kad bent akimirkos bai- 
mės jausmas arba jaudulys privers stipriau plakti jo širdį. 

Sode apie namus stūksojo keturi išradingai išpuošti paviljo- 
nai. Jie vadinosi gan daugiareikšmiškai: Laimė (Kin Fo niekada į 
jį neužeidavo), Turtai (šį statinį jis kartkartėmis apžiūrėdavo), 
Pasitenkinimas (šio paviljono durys visada būdavo uždarytos) ir 
pagaliau - Ilgas gyvenimas. Būtent šiame paviljone mūsų herojus 
nutarė iškeliauti į aną pasaulį. Reikėjo tik nutarti, kada mirti. Ar 


120 


pasidaryti charakirį, ar pasikarti ant plonos šilko virvelės kaip tai 
daro kilmingi mandarinai, ar persipjauti venas aromatingai kve- 
piančioje vonioje, kaip mėgdavo senovės Romos epikuriečiai? 
(Charakiris — japonų ritualinė savižudybė.) Ne!. Šie visi veiks- 
mai atrodė kažkokie grubūs, įprasti ir nemalonūs. Vieno ar dviejų 
opiumo grūdų, sumaišytų su nedideliu kiekiu nuodų, pakaks be 
skausmo ir negrįžtamai pereiti į šešėlių karalystę. 

Saulė leidosi už horizonto. Kin Fo liko gyventi tik kelios va- 
landos. Jis paskutinį sykį panoro pasivaikščioti po Šanchajaus 
priemiesčius, nužingsniuoti bent mylią palei upę. Vienas, nė kar- 
to per visą dieną nepamatęs Vango, jis išdrožė iš namų ir sau 
įprastu neskubiu Žingsniu perkirto anglų koncesijos dalį, paskui, 
perėjęs per tiltą, įžengė į prancūzų teritoriją, nupėdino palei kran- 
tinę, aplenkė tvirtovės sieną ir prisiartino prie katalikų bažnyčios 
— paties aukščiausio pastato pietiniame Šanchajaus priemiestyje, 
po to pasuko į dešinę ir keliu pasikėlė prie Lungchvos pagodos. 
(Ši pagoda vadinama „Drakono gėlėmis", o pastatyta ji bene III 
amžiuje, turi septynis aukštus: budistų manymu, nelyginis skai- 
čius yra laimingas.) 

Apačioje iki pat horizonto, kur dunksojo kalnai, driekėsi plati 
ir plokščia pelkėta lyguma, daugelio kinų kartų kasdieniu ir tita- 
nišku darbu paversta didžiuliu ryžių lauku. Ilgos ir tiesios kanalų 
linijos raikė ją iš visų pusių. Kai kur aukštėlesniuose žemės plo- 
tuose geltonavo kviečiai. Atsitiktinio praeivio suerzinti, įnirtin- 
gai lojo šunys, išgąstingai bliovė maži balti ėriukai, apmaudžiai 
krykštė antys ir piktai gageno žąsys. 

Apskritai tai buvo natūralus ir įprastas kino akiai vaizdas. Ta- 
čiau svetimšalį būtų šokiravusi viena detalė: visur aplinkui gulė- 
jo šimtai karstų. Krūvos ir piramidės pailgų dėžių. Visų Kinijos 
miestų priemiesčiai yra savotiškos milžiniškos kapinės. Čia že- 
mė dejuoja dėl numirėlių pertekliaus, beje, kaip ir dėl gyvųjų. 

Kalbama, kad iš senų senovės egzistuoja draudimas užkasti 
karstus į Žemę iki tol, kol viena ar kita dinastija užima imperato- 
riaus sostą! Bet juk ji gali valdyti šimtus metų! Kad ir kaip ten 

būtų, tačiau lavonai ramiai sau guli naujuose ką tik nudažytuose, 
senuose bemaž supuvusiuose, dulkių nuklotuose karstuose ir me- 
tų metus laukia palaidojimo. 

Kin Fo, vis dar neskubėdamas, žvelgdamas tiesiai prieš save, 
kulniavo pirmyn, nepastebėdamas dviejų europietiškos išvaizdos 
svetimšalių, nuo pat namų neatsiliekančių nė per žingsnį. Jie aiš- 
kių aiškiausiai sekė mūsų herojų. Tai buvo vidutinio ūgio, plačių 
pečių jaunuoliai, žengę minkštais katės žingsniais. 

Pagaliau Kin Fo pasuko atgal; sekliai irgi patraukė iš paskos. 
Pakeliui kinas sutiko du ar tris elgetas ir davė jiems išmaldos. 
Šiek tiek toliau taką perėjo kelios kinės, kurias į Kristaus tikėji- 
mą atvertė prancūzės gailestingosios seserys. Jos nešėsi ant nu- 
garų pintines, į kurias rinko daiktus našlaičių namams. Šias pasi- 
šventėles taip ir vadino - vaikų skudurininkės. 

Kin Fo atidavė seserims visus pinigus, kiek turėjo. Abu sek- 
liai gana smarkiai nustebo dėl šitokio jo dosnumo. 

Pamažu ėmė vakarėti. Visur aidėjo Žmonių balsai. Kažkas dai- 
navo. Kin Fo įsiklausė. Galbūt tai paskutinė daina, kurią jis girdi 
žemėje. 

Upėje maža valtele plaukė jauna mergaitė ir dainavo: 


Ten plaukia laivelis gėlėm apkaišytas 
Lyg mylimo laukianti mano širdis. 
Apvaizda jam kelią parodys kas rytą, — 
O Viešpatie, gelbėk ir saugoki jį! 

Tu - mūs atrama ir vilties žiburys, - 
Maldauju, atverk mums į laimę duris. 


Kin Fo palingavo galvą. Mergaitė dainavo toliau: 


O mylimas mano šaly tolimojoj 

Už sopkų ir sienos Didžiosios vaitoja... 
Jo rauda širdis, bet pikti viesulai 
Sugrįžti namo niekada jam neleis. 

Kin Fo tylėdamas klausėsi: 


Tu ieškai pasaulyje turtų didžių. 

Bet jie man tuštybė. Pareiki - meldžiu. 
Sugrįžki - tėvužis mus ryšį palaimins. — 
Gyvenimas bėga, o meilė nelaukia... 


— Taip, mergaite, galbūt tavo teisybė, - sumurmėjo sau Kin 
Fo. — Turtai dar ne viskas! Bet ir be jų gyventi beprasmiška! 

Po pusvalandžio mūsų herojus įžengė pro savo namų vartus. 
Sekliai liko už tvoros. Kinas ramiai patraukė į Ilgo gyvenimo pa- 
viljoną, atvėrė jo duris ir atsidūrė nedidelėje, švelniai apšviestoje 
patalpoje. Ant staliuko, padaryto iš vientiso nefrito gabalo, sto- 
vėjo flakonas su nuoduose ištirpintu opiumu. 

Kinas paėmė nuo lentynos du durnaropės grūdelius ir įdėjo 
juos į ilgą pypkę, kokią paprastai rūko narkomanai. 

„Velniai rautų, - pagalvojo Kin Fo. - Po kelių minučių aš mir- 
siu, bet jokių emocijų!" 

Akimirką suabejojo. Paskui sviedė pypkę į grindis taip, kad ji 
subyrėjo į gabaliukus, ir sušuko: 

— Ne! Aš noriu patirti susijaudinimą! Aš privalau! Noriu! Ir 
taip padarysiu! 

Iššokęs iš paviljono, Kin Fo skubiu žingsniu nulėkė pas Vangą. 

Aštuntasis skyrius, 


kuriame Kin Fo pateikia Vangui rimtą 
pasiūlymą, pastarojo ne mažiau rimtai priimamą 


Filosofas dar nemiegojo. Išsitiesęs ant gulto, jis skaitinėjo pas- 
kutinį „Pekino naujienų"' numerį ir kartkartėmis raukėsi — straips- 
nis, skirtas valdančiajai Cingų dinastijai, tiesiog nepadoriai gyrė 
valdovus. (Cingai Kiniją valdė 1644—1911 metais. Dinastijos pra- 
dininkai buvo mandžiūrų didikai.) 

Kin Fo pastūmė duris, įžengė į kambarį, susmuko krėsle ir 
tuoj pat kreipėsi į bičiulį: 

— Vangai, noriu tavęs paprašyti vienos paslaugos. 

— Visada gali manimi pasikliauti, - atsakė filosofas, numetęs 
laikraštį. 

— Paslauga, kurios paprašysiu, — tarė Kin Fo, - paprastai daro- 
ma tik vieną sykį. 

— Kol kas nelabai suprantu. 

— Vangai, - tęsė Kin Fo, - aš nuskurdau. 

— Ak, štai kas! - atsakė filosofas balsu Žmogaus, kuris išgirdo 
greičiau gerą negu blogą naujieną. 

— Atėjo laiškas iš San Francisko, - toliau kalbėjo Kin Fo. - Jis 
praneša apie Kalifornijos Centrinio banko bankrotą. Be šių namų 
ir beveik tūkstančio dolerių, aš daugiau nieko nebeturiu. 

— Vadinasi, - atsakė Vangas, įdėmiai pažvelgęs į savo mokinį, 
— turtingojo Kin Fo daugiau nebėra? 

— Taip, Vangai, tu kalbiesi su vargšu Kin Fo, kurio, beje, skur- 

das negąsdina. 

— Geras atsakymas. — Vangas pakilo nuo lovos. — Vadinasi, aš 
ne veltui dėl tavęs gaišau laiką ir eikvojau jėgas. Iki šiol tu ne 
gyvenai, o tiktai egzistavai - be kovos, aistrų, tikslo! „Ateitį gau- 
bia tamsa?! Na ir kas! - sakė Konfucijus. - Nelaimių visada būna 
mažiau negu tikiesi." 

Pagaliau mes patys galime užsidirbti puodukui ryžių. Ir dar 
Konfucijus moko: „Gyvenime būna pakilimų ir nuopuolių. Sėk- 
mės ratas sukasi nesustodamas, o pavasario vėjas nepastovus. Ar 
turtingas esi, ar skurdžius - vykdyk savo pareigą". Na ką, eime? 

Vangas ištiesė ranką Kin Fo. Tačiau pastarasis jį sustabdė: 

— Aš sakiau, kad skurdas manęs negąsdina. O negąsdina todėl, 
kad man nebedaug liko... 

— Mat kaip, - išoriškai Vangas nė kiek nepasikeitė, - vadinasi, 
tu nori... 

— Mirti! 

— Mirti, - ramiai pakartojo filosofas. - Žmogus, nutaręs nusi- 
žudyti, apie tai niekam nepasakoja. 

— Teisybę sakai, — sutiko Kin Fo. - Tačiau mirtis vis dėlto turi 
priversti mane pajusti tikrą susijaudinimą. Pirmąjį ir paskutinįjį. 
Kai aš rengiausi nuryti apnuodytą opiumą, širdis plakė taip silp- 
nai ir abejingai, jog išmečiau nuodus ir atėjau čia. 

— Kad pakviestum mane į savo kompaniją, mano drauge? — 
nusišypsojęs paklausė Vangas. 

— Ne, - atsakė Kin Fo, — tu privalai gyventi! 

— Kodėl? 

— Todėl, kad būtent tu nužudysi mane. 

Išgirdęs šiuos žodžius, Vangas net nekrūptelėjo. Bet Kin Fo, 
žiūrėjęs filosofui tiesiai į akis, pastebėjo jose plykstelėjusią lieps- 
nelę. Kažkas prabudo buvusio taipingo širdyje. Vargu ar jis dve- 
Jojo. Aštuoniolika teisingo gyvenimo metų nenuslopino jo kruvi- 
nųjų instinktų. Žinia, jis įvykdys mokinio, kurio tėvas kažkada 
priglaudė jį, valią! Įvykdys! 

Kibirkštis išminčiaus vyzdžiuose užgeso taip pat greitai, kaip 

ir plykstelėjo. 

— Tai štai kokios paslaugos prašai, — ramiai tarė jis. 

— Taip! — linktelėjo Kin Fo. 

— Ir kaip tu sau tai įsivaizduoji? — filosofas dabar atrodė dar 
ramesnis. 

— Iki birželio dvidešimt penktosios, tai yra ne vėliau kaip po 
penkiasdešimties dienų, kai man sukaks trisdešimt dveji metai, 
aš privalau mirti. Nesvarbu, kada, kur ir kaip tai įvyks. Svarbiau- 
sia, kad kiekvieną iš man likusių aštuoniasdešimties tūkstančių 
minučių aš bijosiu netikėtos ir galbūt baisios mirties. Tegu mano 
širdis aštuoniasdešimt tūkstančių kartų susitraukia iš baimės ir 
siaubo, kad mirdamas galėčiau sušukti: štai jos, kupinos jaudulio 
akimirkos! 

Kin Fo truputį susijaudino. Filosofas rimta veido išraiška klausė- 
si mokinio, slapčia žvilgčiodamas į taipingų imperatoriaus portretą. 

— Ar įvykdysi mano prašymą? Ar niekas tavęs nesulaikys? — 
paklausė Kin Fo. 

Rankos mostu filosofas leido suprasti, kad šitokie klausimai 
ne vietoje. Vis dėlto, norėdamas galutinai įsitikinti, jis paklausė: 

— Vadinasi, tu visiškai savanoriškai atsisakai paties geidžia- 
miausio ir vertingiausio, ką duoda Dievas, - gyvybės? 

— Taip, savo valia. 

— Nesigailėdamas? 

— Nesigailėdamas, — atsakė Kin Fo. — Gyventi iki senatvės, 
kad pasidarytum panašus į sutrešusį kelmą? Aš ir turtingas būda- 
mas to nenorėjau, o nuskurdęs — juo labiau netrokštu. 

— O jaunoji našlė iš Pekino? — paklausė Vangas. - Kas jo laukia? 

— Gyvenimas su manimi atneštų Le U tik nelaimę, o štai mirtis 
atneš turtą. 

— Ar tuo jau pasirūpinai? 

— Taip. O tu, Vangai, pagal draudimą gausi penkiasdešimt tūks- 
tančių dolerių. 

— Mat kaip! - šūktelėjo filosofas. 

— Ir dar vieną dalyką privalai žinoti! 

— Ką konkrečiai? 

— Tave gali patraukti į teismą už nužudymą. 

— A, abejingai numojo ranka Vangas, — tiktai idiotai ir bailiai 
palieka pėdsakus! 

— Ne, Vangai, geriau padarykime šitaip. 

Kin Fo priėjo prie stalo, paėmė popieriaus lapą ir aiškiu bei 
plačiu braižu parašė: „Aš pavargau ir savanoriškai išeinu iš gyve- 
nimo. Kin Fo". 

Paskui lapą padavė Vangui. Pastarasis iš pradžių pusbalsiu per- 
skaitė tekstą, paskui garsiau, jau visu balsu pakartojo, kruopščiai 
sulankstė popierių, įsidėjo į užrašų knygelę, kurią visada nešiojo- 
si. Jo akyse vėl plykstelėjo liepsnelė. 

— Ar visa tai labai rimta? — paklausė jis, tiesiai žvelgdamas į 
mokinį. 

— Rimčiau nebūna. 

— Na ką gi, gali manimi pasikliauti. 

— Ačiū ir sudie, Vangai. 

— Sudie, Kin Fo. 

Devintasis skyrius, 


kuriame padaryta išvada, kad ir kokia keista ji būtų, 
galbūt nenustebins skaitytojo 


— Taigi kokios naujienos, Kreigai ir Fri? — garbusis Viljamas 
Bidulfas kreipėsi į abu agentus, kuriems buvo įsakęs sekti naująjį 
kompanijos klientą. 

— Sere, - pradėjo Kreigas, - mudu nenuleidome nuo jo akių 
visą vakarą. 

— Jis visai nepanašus į žmogų, sumaniusį nusižudyti, - pritarė Fri. 

— Temstant ponas Kin Fo patraukė atgal į savo namus... 

— Gaila, bet už sodybos vartų pašaliečiai negali atsidurti. 

— O kas vyko šiandien rytą? - vėl paklausė Viljamas Bidulfas. 

— Rytą, — skubiai prabilo Kreigas, - jis... 

— ... jautėsi kuo puikiausiai, - užbaigė Fri. 

Abu amerikiečiai, pusbroliai Kreigas ir Fri, jau kelis metus 
dirbo kompanijoje ir sudarė šaunią, sklandžiai veikiančią koman- 
dą. Juodu taip buvo vienas į kitą panašūs ir taip vienodai mąstė, 
jog sykiais atrodė esą Siamo dvyniai, kuriuos sumanus chirurgas 
sėkmingai atskyrė. 

— Taigi, — surūstėjo Viljamas Bidulfas, - judu nesugebėjote 
patekti į namus? | 

— Ne, - atsakė Kreigas. 

— Kol kas ne, - patvirtino Fri. 

— Be abejonės, tai padaryti bus sunku, — tęsė valdytojas, — 
tačiau ten prasiskverbti būtina. Kad ir kaip būtų, privalome iš- 

saugoti ir didžiulius procentus, ir neprarasti dviejų šimtų tūkstan- 
čių dolerių. Jūsų laukia dviejų mėnesių įtemptas darbas, o galbūt 
tr ilgiau, jeigu klientas panorės atnaujinti kontraktą. 

— Namuose dirba žmogus... - prabilo Kreigas. 

— „..kuris galėtų padėti... - tęsė Fri. 

„sužinoti, kas vyksta... — vėl įsiterpė Kreigas. 
„ten viduje! - baigė Fri. 

— Taip, taip, - susidomėjo Viljamas Bidulfas. — Padirbėkite su 
juo. Visiškai įmanoma, kad jis kaip ir visi kinai neabejingas pini- 
gams. Papirkite jį. Kaip paprastai jūsų triūsas bus tinkamai įver- 
tintas. 

— Bus... - kuo daugiau oro įtraukė į plaučius Kreigas. 

— ...padaryta! - iškvėpė Fri. 

Netrukus amerikiečiai susipažino su Sunu. Pastarasis, Žinia, 
tuoj pastatė ausis, išgirdęs viliojantį aukso monetų skambesį. 

O Kreigą ir Fri domina visiškai nekalti klausimai: 

— Ar Kin Fo pastaruoju metu kaip nors pakeitė savo gyvenimo 
būdą? 

— Ne, viskas po senovei, - nuramino juos Sunas, - jeigu, Žino- 
ma, neturėtume galvoje jo elgesio su kamerdineriu. Žirklės jau 
seniai guli lentynoje, o lazdelę padengė dulkės. 

— Galbūt Kin Fo įsigijo kokį nors mirtiną ginklą? 

— Ne, ponas nemėgsta tokių daiktų. 

— Kąjis valgo? 

— Įprastus patiekalus, be to, be reikalo nepriekabiauja. 

— O rytmetį kurią valandą keliasi? 

— Auštant, kartu su gaidžiais. 

— O kada eina gulti? 

— Kaip paprastai vakare, kai nusileidžia saulė. 

— Ar šeimininkas neatrodo susirūpinęs, pavargęs nuo gyvenimo? 

— Pagal charakterį jis nėra optimistas. Nors pastarosiomis die- 
nomis, regis, pasidarė linksmesnis. Žinoma! Tarsi ko nors lauk- 
tų!.. Beje, sunku pasakyti... ko konkrečiai. 

— Galbūt namuose esama nuodų? 

— Kiek aš žinau, nėra. Šiandien rytą, pono lieptas, į upę išme- 
čiau kažkokius mažus baltus rutuliukus. Atrodo, kad jie nebetin- 
ka vartoti. 

Taigi Sunas nepasakė nieko tokio, kas galėtų sukelti draudi- 
mo kompanijos valdytojo nerimą. 

O Kin Fo iš tikrųjų niekada neatrodė toks linksmas ir patenkin- 
tas. Tačiau niekas, išskyrus Vangą, nežinojo tikrosios priežasties. 

Kad ir kaip ten būtų, Kreigas ir Fri toliau sekė turtingąjį klien- 
tą, — juk jis galėjo pasikėsinti į savo gyvybę ir už namų sienų. 
Savo ruožtu ištikimasis Sunas nuolatos raportavo smalsiems ame- 
rikiečiams apie padėtį sodyboje. 

Būtų neteisinga teigti, kad Kin Fo, nutaręs nusižudyti, pradė- 
jo labiau branginti gyvybę. Tiesiog jis kaip ir vylėsi be didelio 
vargo gavo (geriausiu atveju bent jau pirmomis dienomis) tai, ko 
norėjo, — emocijų ir išgyvenimų. Kin Fo nuolatos jautė pakibusį 
virš galvos pavojų. Kada mirtis jį ištiks — ar šiandien, ar rytoj, ar 
rytą, ar vakare? Be abejonės, šitoks laukimas mūsų herojaus gy- 
venimui suteikė ypatingos įtampos. 

Vangas ir Kin Fo dabar matėsi retai. Filosofas arba dažniau 
negu anksčiau išeidavo iš namų, arba sėdėdavo užsidaręs savo 
kambaryje. Kin Fo irgi neieškojo progų su juo susitikti ir net ge- 
rai nežinojo, kaip buvęs taipingas leidžia laiką. Galbūt rengia ko- 
kias nors gudrias pinkles? Galvoja, kaip čia sumaniau pasiųsti 
Žmogų į aną pasaulį? Gerai, gerai. Kaip tai įdomu ir neįprasta! 
Kodėl jis, Kin Fo, anksčiau šitaip negyveno? 

Beje, mokytojas ir mokinys kasdien susitikdavo prie pietų stalo. 

Savaime aišku, jų pašnekesiai buvo kasdieniški, bet nukrei- 
piamojo pobūdžio —- juk niekas neturėjo žinoti, kad vienas prie- 
šais kitą sėdi būsimasis žudikas ir jo auka. Vangas atrodė kažko 
susirūpinęs, visada suko į šalį akis. Jis pasidarė tylus ir liūdnas; 
būdamas didelis rijūnas, dabar tik paliesdavo patiekalą ir visai 
nebegėrė savo mėgstamojo šaosino vyno. 

O štai žvelgti į Kin Fo buvo tikras smagumas. Jis kimšte kim- 
šo visus valgius — turėjo neįprastą apetitą. Greičiausiai buvęs tai- 
pingas pirmenybę prieš nuodus atidavė kažkokiai kitai mirtinai 
priemonei. Todėl Kin Fo turėjo viską numatyti. 


Mokinys pasistengė maksimaliai palengvinti užduotį savo mo- 
kytojui: duris į savo miegamąjį palikdavo atviras ir dieną, ir nak- 
tį. Filosofas galėjo įeiti ir smogti mirtiną smūgį bet kuriuo paros 
metu. Kad tik lemiamu momentu Vangui nesudrebėtų ranka. 

Palengva Kin Fo susitaikė su mintimi apie pakibusį virš jo 
mirtiną pavojų. Miegojo jis kietai, rytais jausdavosi kuo puikiau- 
siai. Bet toliau taip tęstis nebegalėjo. 

Galbūt Vangas nenorėjo žudyti namuose, kur kažkada buvo 
nuoširdžiai priimtas? Kin Fo pradėjo ilgai vaikščioti, užsukdavo 
į nuošalias vietas, iki vėlyvo meto trainiojosi po pačius niūriau- 
sius Šanchajaus kvartalus. Jis lėtai pėdindavo siauromis ir tam- 
siomis gatvelėmis, kuriose kasdien vykdavo siaubingi nusikalti- 
mai, bendraudavo su kažkokiais purvinais ir girtais vyriškiais, 
bet auštant grįždavo namo sveikas ir gyvas, nepastebėdamas jį 
sekančių neišskiriamųjų Kreigo ir Fri, pasirengusių bet kurią aki- 
mirką pulti į pagalbą. 

Jeigu šitaip tęstųsi ir toliau, nuobodulys neišvengiamai vėl ap- 
imtų mūsų herojų. Kartkartėmis jis jau pradėdavo pamiršti, kad jį 
persekioja mirtis. 

Tačiau gegužės dvyliktąją Kin Fo pajuto maloniai dilgčiojant 
širdį. Tykiai įėjęs į filosofo kambarį, jis užklupo pastarąjį dirban- 
tį neįprastą darbą: Vangas galando didžiulį peilį, periodiškai jį 
įmerkdamas į kažkokį skystį. Nieko nepastebėjęs, buvęs taipin- 
gas kelis kartus smogė tuo peiliu tarsi imituodamas smūgį. Be to, 
tomis akimirkomis paprastai nesujaudinamo išminčiaus akys pa- 
sruvo krauju, o veido išraiška tapo grėsminga. 

„Šiandien man galas“, - pagalvojo Kin Fo, paskui tyliai ir 
nepastebimai nuslinko į savo kambarį, kuriame ir pralindėjo visą 
dieną... Tačiau filosofas ten nepasirodė, Vėlai naktį mūsų varg- 
šas turtuolis užmigo, o rytą nubudo kaip visada kuo geriausios 
nuotaikos. Velniai rautų, tai darosi nebepakeliama. O praėjo tik 
dešimt dienų. Savo žinioje Vangas dar turi du mėnesius! 

„Nair tinginys, — vienas sau supyko nekantrusis kantraus mo- 
kytojo mokinys, - aš daviau jam pernelyg daug laiko! Šanchajus 
aiškiai išlepino mano išminčių!" 

Greitai Kin Fo pastebėjo, kad Vangas tūno dar labiau susirū- 


pinęs arba slankioja pirmyn ir atgal po sodybą, kelis sykius buvo 
įėjęs į Protėvių paviljoną, kuriame saugomas puošnusis karstas iš 
Liudžou. Rimtai susidomėjęs mūsų herojus sužinojo iš Suno, kad 
filosofas paprašė tarną nuvalyti dulkes nuo minėto daikto ir jo 
viduje įkloti antklodę. 

— Ponui ten būsią labai patogu, — pridūrė ištikimasis kamerdi- 
neris. 

Šia fraze Sunas nusipelnė draugiško šeimininko paplekšnoji- 
mo per petį. 

Praėjo gegužės tryliktoji, keturioliktoji, penkioliktoji. Nieko 
neatsitiko. Nejaugi Vangas pasielgs tarsi užkietėjęs prekiautojas, 
nutaręs grąžinti skolą tik besibaigiant sutartam laikui, bet ne anks- 
čiau? Tačiau tada ši užmačia netenka bet kokios intrigos. Kuriam 
galui jaudintis, jeigu viskas iš anksto numatyta? 

Tačiau gegužės šešioliktosios rytą padėtis, regis, šiek tiek pa- 
aiškėjo. 

Praėjusi naktis buvo sunki, todėl Kin Fo atsikėlė gan niūriai 
nusiteikęs: susapnavo, kad pragaro valdovas Jangvangas išpra- 
našavo jam ilgą gyvenimą! (Jangvangas - bud. jamaradža, arba 
Janguzingas, Janglovangas — požemių karalystės viešpats, vel- 
nių imperatorius.) Pirmasis šeimininko pyktį pajuto Sunas, atne- 
šęs į miegamąjį pusryčius. 

— Dink iš akių, galvijau! — išgirdo jis vos peržengęs slenkstį. 

— Bet, mano viešpatie... 

— Kam sakiau, dink! 

— Ne, aš neišeisiu, kol nepasakysiu... 

— Ką? 

— Ponas Vangas... 

— Vangas?! Ką jis padarė? 

Kin Fo skubiai pašoko ir čiupo Suną už kaselės. 

— Kas jam atsitiko? 

— Mano viešpatie, — liokajus rangėsi tarsi sliekas ant kabliuko, 
— jis įsakė pernešti jūsų karstą į Ilgo gyvenimo paviljoną ir... 

— Pagaliau! - džiaugsmingai sušuko Kin Fo. - Eik sau, Sunai, 
eik, mano drauge! Paimk! Štai tau dešimt monetų ir padaryk vis- 
ką, kaip įsakė Vangas! 


Apdujęs kamerdineris išėjo iš kambario, murmėdamas po no- 
simi: 

— Šeimininkas, matyt, išsikraustė iš proto, užtat pasidarė toks 
geras! 

Kin Fo dabar jau nebeabejojo. Buvęs taipingas nutarė nužu- 
dyti jį Ilgo gyvenimo paviljone. Šiandien naktį juodu ten ir susi- 
tiks. Pagaliau! 

Pastaroji diena mūsų herojui pasirodė begalinė. Laikrodžio 
rodyklės tarsi apmirė nefrito ciferblate. Bet štai pradėjo temti. 
Kin Fo ;įslinko į paviljoną ir, atsigulęs ant sofos, ėmė laukti. Pri- 
siminė visą praeitį. Jeigu jo liūdesio ir nuobodulio negalėjo pa- 
gražinti net turtai, tai skurdas juo labiau to nepadarys. Rengda- 
masis skirtis su gyvenimu, Kin Fo tik gailėjosi, kad praras Le U, 
kurią nuoširdžiai pamilo. Jis jautė dėkingumą jaunajai moteriai, 
sužadinusiai jo širdyje anksčiau nepažintus jausmus. Bet padary- 
ti ją elgeta? Niekada! 

Aušra užklupo mūsų herojų karštligiškai sunerimusį. Jis įtemp- 
tai klausėsi, ar kas nevyksta aplinkui viešpatavusioje tyloje, iki 
skausmo akyse stengėsi ką nors įžvelgti tamsoje. Jau ne kartą 
girdėjo, kaip girgžteli durys, stumiamos atsargios rankos. Be abe- 
jonės, Vangas norėjo užklupti jį miegantį, kad užtikrintai smog- 
tų. Kin Fo laukė ir kartu bijojo pasirodant buvusio taipingo. 

Rytmečio saulė apšvietė medžių viršūnes. Prasidėjo nauja diena. 

Netikėtai atsilapojo paviljono durys. 

Kin Fo kilstelėjo galvą, per šią akimirką išgyvenęs daugiau 
negu per visą savo gyvenimą. 

Tarpduryje stovėjo Sunas, laikydamas rankoje voką. 

— Labai skubu, - tik tiek ir tepasakė kamerdineris. 

Nujausdamas kažką neįprasto, Kin Fo čiupo paketėlį, perplė- 
šė San Franciske antspauduotą voką, išėmė laišką, perskaitė ir 
sviedė šalin. 

— Vangai! Vangai! — ėmė šūkauti. 

Pribėgęs prie filosofo kambario, Kin Fo stipriai stumtelėjo du- 
ris. Kambarys buvo tuščias, lova stūksojo kruopščiai paklota. Šei- 
mininkui įsakius, tarnai apieškojo visą sodybą. Vangas dingo be 
pėdsakų. 


Dešimtasis skyrius, 


kuriame Kreigas ir Fri oficialiai pristatomi naujajam 
„Šimto metų" kompanijos klientui 


— Taip, pone Bidulfai, tai įprasta, tipiškai amerikietiška biržos 
operacija, — pareiškė Kin Fo draudimo kompanijos valdytojui. 

Pastarasis nusišypsojo žinovo šypsenėle: 

— Puikus žingsnis, juk visi patikėjo! 

— Net ir mano žmogus San Franciske, - linktelėjo Kin Fo. — 
Per kelias dienas akcijos nuvertėjo aštuoniasdešimčia procentų, 
todėl jas supirko Centrinis bankas. Paskui jų kursas pakilo šimtu 
septyniasdešimt penkiais procentais. Apie visa tai aš sužinojau iš 
laiško, kai rytą... 

— „„.rengėtės baigti gyvenimą savižudybe! — sušuko Bidulfas. 

— Ne, - atkirto Kin Fo. — Kai mane rengėsi nužudyti. 

— Nužudyti? 

— Man raštiškai sutikus ir leidus. Tai jums būtų kainavę... 

— Du šimtus tūkstančių dolerių! — sukliko valdytojas. —- Taip! 
Bet mums būtų buvę labai gaila, brangusis pone! 

— Paminėtos sumos? 

— Ir procentų! 

Viljamas Bidulfas paėmė kino ranką ir nuoširdžiai amerikie- 
tiškai ją pakratė. 

— Tačiau aš nelabai suprantu... — pridūrė jis. 

— Tuojau sv: prasite. — Ir Kin Fo nuodugniai papasakojo viską, 
nepamiršęs paminėti raštelio, garantuojančio žudikui visišką sau- 

gumą teisminio proceso atveju. — Ir galite neabejoti — mano bi- 
čiulis būtinai įvykdys savo pažadą. 

— Tai jūsų bičiulis? — valdytojo nuostabai nebuvo ribų. 

— Taip. 

— Vadinasi, bičiulio žodis? 

— Bičiulio žodis. O galbūt ir apskaičiavimas! Mano mirties 
atveju jis gaus penkiasdešimt tūkstančių dolerių. 

— Penkiasdešimt tūkstančių dolerių! — net sudejavo Viljamas 
Bidulfas. -Vadinasi, kalbate apie poną Vangą? 

— Taip. 

— Bet juk jis filosofas! Jis niekada nesutiks... 

Kin Fo pravėrė burną ir norėjo pasakyti: „„Vangas praeityje 
buvo taipingas. Jis tiek užmušė žmonių, jog „Šimtas metų" ban- 
krutuotų, net jeigu bent pusė nelaimingų aukų būtų buvę jūsų 
klientai. Nuo to laiko prabėgo aštuoniolika metų, todėl jis susta- 
barėjo. Bet štai pasitaikė puiki proga uždirbti milžinišką sumą, ir 
Vangas nė nemano dvejoti". 

Bet nieko tokio garsiai Kin Fo nepasakė. Juk Bidulfas nedels- 
damas praneštų gubernatoriui apie senąsias Vango nuodėmes. Tai, 
žinia, išgelbėtų Kin Fo, bet pražudytų filosofą. 

— Viską galima sutvarkyti labai paprastai, —- pasiūlė valdytojas. 

— Kaip? 

— Turite įspėti poną Vangą, kad sutartis nebegalioja. 

— Tai lengviau pasakyti, negu padaryti, — paprieštaravo Kin 
Fo. - Vangas dingo, ir niekas nežino, kur jis. 

— M-taip, - susimąstęs pasikasė smakrą valdytojas ir vėl pa- 
žvelgė į svečią. - Bet juk jūs, gerbiamasis, jau nebenorite mirti? 

— Dieve mano, žinoma, ne, - atsakė Kin Fo. - Banko operaci- 
ja beveik padvigubino mano kapitalą, todėl dabar noriu vesti. Bet 
vestuvės įvyks tik po to, kai pasirodys Vangas arba pasibaigs ma- 
no su jumis susitarime numatytas laikas... 

— Ir kada tai atsitiks? 

— Šių metų birželio dvidešimt penktąją. O kol kas kompanijai 
gresia dideli nuostoliai. Vadinasi, ji turi imtis atitinkamų priemonių. 

— Tai yra surasti filosofą, — garbusis Viljamas Bidulfas pade- 
monstravo velnišką įžvalgumą. 

Susikišęs rankas į kelnių kišenes, valdytojas perėjo per kam- 
barį. Paskui atsigręžė į Kin Fo: 

— Mes surasime poną Vangą, būtinai surasime. O jus kaip anks- 
čiau gynėme nuo galimos savižudybės, taip ir dabar apginsime 
nuo bet kurių mėginimų nužudyti. 

— Aš ne visai suprantu... — pakėlė antakius Kin Fo. 

— Nuo balandžio trisdešimtosios, kai pasirašėte draudimo liu- 
dijimą, du mano agentai be perstojo jus sekė. 

— Bet aš nieko nepastebėjau... 

— O! Tai labai kuklūs vyrukai! Jie turi būti kažkur netoliese, 
kadangi jūs esate čia. Aš tuoj pat jums juodu pristatysiu, nes nuo 
šiol jiems nėra ko slėptis. 

Viljamas Bidulfas šūktelėjo: 

— Kreigai, Fri! 

Agentai, palydėję savo globotinį iki kompanijos, dabar jo lū- 
kuriavo už durų. 

— Kreigai, Fri! — kreipėsi valdytojas į įžengusius agentus. — 
Jūsų užduotis keičiama. Nuo šiol ginsite mūsų gerbiamą klientą 
nuo vieno išjo bičiulių - filosofo Vango, kuriam pavesta nužudy- 
ti poną Kin Fo. 

Valdytojas sekliams nuodugniai papasakojo apie susidariusią 
padėtį. 

Abu vyrukai viską suprato ir neabejodami sutiko imtis naujos 
užduoties. 

Reikėjo tik nuspręsti — kaip elgtis toliau. 

Valdytojas pasiūlė du veiksmų variantus: arba Kin Fo, niekur 
nesirodydamas ir Kreigo bei Fri saugomas, sėdi savo sodyboje, 
arba nedelsiant reikia surasti Vangą ir atimti iš jo Kin Fo raštelį. 

— Pirmasis variantas man netinka, - atsakė Kin Fo. - Vangas 
puikiai pažįsta visą sodybą ir, patikėkite, norėdamas ramiai pra- 
smuks niekieno nepastebėtas. Taigi reikia bet kuria kaina jį su- 
rasti. 

— Teisybę sakote, pone Kin Fo, - sutiko Viljamas Bidulfas. — 
Antrasis variantas pranašesnis. Mes surasime Vangą! 

— Gyvą arba... 

— „mirusį! — prisiekė pusbroliai. 

— Ne! Tiktai gyvą! - šūktelėjo Kin Fo. - Nenoriu, kad Vangas 
žūtų dėl mano kaltės! Niekada! 

— Kreigai, Fri, — atsigręžė Bidulfas į agentus. — Iki birželio 
dvidešimt penktosios savo galvomis atsakote už pono Kin Fo sau- 
gumą. 

Po šių žodžių valdytojas ir mūsų herojus atsisveikino. 

Praėjus dešimčiai minučių, Kin Fo, lydimas dviejų asmens 
sargybinių, įžengė į savo sodybą. 

Sunas apgailestaudamas sutiko Kreigą ir Fri. Niekas dabar jau 
nebeklausinės kamerdinerio, nebesiūlys monetų. O šeimininkas 
pasidarė visai nebepakenčiamas. Per vieną dieną spėjo dusyk ap- 
kulti savo apsileidėlį numylėtinį. Vargšas Sunas! Jeigu jis Žinotų, 
kas jo laukia ateityje! 

Sugrįžęs į namus, Kin Fo nedelsdamas pasiuntė į Pekiną gar- 
siaraštį, pranešantį žaviajai Le U apie permainas jų gyvenime. 

Jaunoji moteris su ašaromis akyse klausėsi mylimojo, praras- 
to, regis, visiems laikams. Dabar jis būtinai pas ją atvažiuos, bet 
šiek tiek vėliau. Jeigu anksčiau Kin Fo nenorėjo Le U padaryti 
elgeta, tai nuo šiol nebepageidavo palikti jos našlauti. 

Sutrikusi sužadėtinė nesuprato paskutinės frazės prasmės, bet 
ne tai svarbiausia! Ji ir Kin Fo netrukus bus šalia vienas kito! Šian- 
dien visoje Padangių imperijoje nerastum laimingesnės moters! 

OKin Fo irgi nebepanėšėjo pats į save. Dar labiau praturtėjęs, 
jis panoro gyventi. Ir gerai gyventi. Praėjusios trys savaitės jį 
visiškai pakeitė. Nei mandarinas Bao Šenas, nei pirklys Jin Ban- 
gas, nei lėbautojas Dinas, nei rašytojas Chuangas dabar jame ne- 
beatpažintų ano abejingo Žmogaus, neseniai surengusio paskuti- 
nę viengungystės vakarienę upių garlaivio restorane. 

Ką ten šie bičiuliai! Pats Vangas, jeigu dabar būtų greta, nepa- 
tikėtų savo akirnis! Bet jis dingo. 

Praėjo aštuonios dienos, tačiau iš filosofo kaip ir anksčiau ne- 
buvo jokių žinių. Kur jo ieškoti? Veltui ištisomis dienomis Kin 
Fo, Kreigas ir Fri vaikščiojo po miestą. Prisidėjo ir vietos polici- 
ja, tačiau paieškos buvo bergždžios. 

Įžvalgūs agentai sustiprino atsargumo priemones. Nei dieną, 
nei naktį juodu nenuleido akių nuo Kin Fo, pietavo su juo prie 
vieno stalo, poilsiavo jo kambaryje. Savo iniciatyva asmens sar- 
gybiniai net norėjo aprengti mūsų herojų plieno liemene. Paga- 
liau net pusryčių metu juodu sumanė atidžiai apžiūrėti išvirtus 
šeimininkui kiaušinius, kad apsaugotų jį nuo galimo apnuodijimo! 

Kin Fo liko tvirtas ir atšaldė jų įkarštį, pasiuntęs pusbrolius 
toli už Padangių imperijos ribų! O tai, žiūrėk, uždarys jį į šarvuo- 
tą seifą ta dingstimi, kad jis kainuoja du šimtus tūkstančių dolerių! 

Praktiškasis Bidulfas pasiūlė turtingajam klientui atsiimti pro- 
centus ir panaikinti draudimo liudijimą. 

— Esu priverstas jus nuliūdinti, - nesutiko Kin Fo. —- Sutartis 
sudaryta, tad nėra reikalo jos atsisakyti! 

— Na, ką gi, - filosofiškai pareiškė valdytojas, - neprieštarau- 
ju. Pasistengsime laikytis visų reikalavimų. 

— Aš viliuosi gyventi šimtą metų, - šyptelėjo Kin Fo. 

Vienuoliktasis skyrius, 


kuriame paaiškėja, kad Kin Fo tampa garsiausiu 
Padangių imperijos žmogumi 


O tuo tarpu Vangas tarsi kiaurai Žemę prasmego. Kin Fo pra- 
dėjo nervintis ir nerimauti. 

Kurį laiką „Šimto metų" valdytojas gana ramiai stebėjo tai, 
kas vyksta. Jis nemanė, kad Vangas kelia labai didelį pavojų, tei- 
singai jausdamas, jog net ekscentriškoje Amerikoje išsiverčiama 
be tokių pokštų. Tačiau palengva Bidulfas pakeitė savo požiūrį — 
šioje šalyje įmanoma viskas! — ir ėmė visiškai pritarti Kin Fo: 
jeigu nepasiseks surasti filosofo, pastarasis gali išlaikyti duotą 
žodį. Turtuolio mokytojas tarsi pasislėpė, laukdamas patogaus mo- 
mento lemiamam smūgiui, kad paskui padėtų aną raštelį ant mi- 
rusiojo kūno, ramiai ateitų į draudimo kompaniją ir pareikalautų 
savo dalies Kin Fo kontrakte. 

Vadinasi, reikia perspėti Vangą ir sustabdyti jį. Bet kaip? 

Patyręs Bidulfas nutarė kreiptis į spaudą. Pasakyta — pada- 
ryta. 


Stambiausi Kinijos ir užsienio leidiniai įdėjo tokį skelbimą: 


Ponas Vangas prašomas laikyti, kad prarado galią susitari- 
mas, kurį šių metų gegužės 2 dieną sudarė jis ir ponas Kin Fo, 
kadangi pastarasis nuo šiol turi tik vienintelį norą - nugyventi 
iki šimto metų. 


139 


Po šio gan keisto pareiškimo buvo spausdinamas ir kitas, prak- 
tiškesnis: 


Bet kuris žmogus, pranešęs ponui Bidulfui, „Šimto metų" drau- 
dimo kompanijos valdytojui, apie pono Vango iš Šanchajaus bu- 
vimo vietą, gaus du tūkstančius dolerių arba trylika tūkstančių 
taelių kaip atlyginimą už pastangas ". 


Praėjo kelios dienos, bet situacija nepasikeitė. Tačiau šie skel- 
bimai patraukė visų dėmesį ir sukėlė linksmą pagyvėjimą net pa- 
čiuose nuošaliausiuose Kinijos kampeliuose. Visur tik ir galėjai 
girdėti: 

— Kur Vangas? 

— Kas matė Vangą? 

— Kur gyvena Vangas? 

— Ką dabar veikia Vangas? 

— Vangas! Vangas! Vangas! — šūkavo gatvėse berniūkščiai. 

Kin Fo, šio garbingiausio Padangių imperijos gyventojo, var- 
das irgi dabar visiems buvo ant liežuvių. 

— Kaip gyvena ponas Kin Fo? 

— Ar tik jis nesensta? 

— Kaip jo skrandis? 

Šitokiais žodžiais šypsodamiesi kreipėsi vieni į kitus galingi 
mandarinai ir kariškiai, biržų tarnautojai, gatvių prekeiviai, pa- 
prasti Žmonės. 

Turime pastebėti, kad kinai pagal charakterį yra labai linksmi, 
ironiški ir mielai pokštauja, jeigu tik randa tinkamą pretekstą. 

Kin Fo, dideliam savo nepasitenkinimui, turėjo nemurmėda- 
mas pakelti šį netikėtai užgriuvusį populiarumą. 

Priešingai, Bidulfas tuo tik džiaugėsi ir trynė rankas. Deja, 
džiaugėsi per anksti. Visos jo pastangos nedavė jokių rezultatų: 
Vangas taip ir nepasirodė. 

Tuo tarpu Kin Fo padėtis pasidarė tiesiog nepakeliama. Vos 
tik vargšelis išeidavo į gatvę, jį bemat apsupdavo žioplių minia. 

O jeigu mūsų herojus sėdėdavo namuose, smalsuolių būriai lipte 
aplipdavo jo sodybos vartus. Kiekvieną rytą jis privalėdavo pasi- 
rodyti miegamojo balkone, idant tėvynainiai įsitikintų, kad jis svei- 
kas ir gyvas. Laikraščiai apie visa tai spausdino specialias žinių 
suvestines su ironiškais komentarais. 

Pagaliau Kin Fo kantrybė baigėsi, todėl gegužės dvidešimt 
pirmąją jis įsiutęs įsiveržė į Bidulfo kabinetą ir pareiškė, kad ne- 
delsdamas išvykstąs. Jam mirtinai įkyrėję Šanchajus ir jo gyven- 
tojai! 

— Manau, kad taip daryti gana pavojinga, - teisingai pastebėjo 
valdytojas. 

— Nusispjauti! - nenusileido Kin Fo. - Sustiprinkite saugumo 
priemones. 

— Kur jūs išvykstate? 

— Kur akys veda! 

— O kur numatote apsistoti? 

— Niekur! 

— Tada leiskite pasmalsauti: kada grįšite? 

— Niekada! 

— O jeigu aš gausiu Žinią iš Vango? 

— Po velnių Vangą! Koks aš idiotas! Prakeiktasis raštelis! 

Mintis, kad jo gyvybė yra kito rankose, giliai Žeidė jaunąjį 
kiną. Vieną kartą reikia su tuo baigti! Ką, dar laukti ištisą mėnesį 
ir sėdėti užsidarius namuose?! Niekada! 

— Ną, ką gi, važiuokite, — atsakė Bidulfas. - Kreigas ir Fri jus 
lydės. 

— Kaip norite, - gūžtelėjo pečiais Kin Fo. - Bet perspėju: jie 
turės dumti kaip zuikiai. 

— Jei reikės, jie dums, mielasis pone, būtinai dums. 

Kin Fo sugrįžo namo ir nedelsdamas pradėjo rengtis kelionei. 
Sunas, nemėgęs jokių kelionių, apgailestaudamas sužinojo, kad 
turės lydėti šeimininką. O kur? Nežinia. Bet pamėgink ką nors 
pasakyti, bemat neteksi kaselės dalies. 

Kai dėl Kreigo ir Fri, tai jie buvo pasirengę eiti nors į pasaulio 

kraštą. Tačiau vis dėlto reikėjo patikslinti maršrutą. 

— Kur ponas... —- pradėjo Kreigas. 

— ... pageidauja keliauti? — baigė klausimą Fri. 

— Iš pradžių į Nankiną, o paskui po velnių! 

Pažvelgę vienas į kitą, agentai plačiai nusišypsojo. Kaip šau- 
nu! Po velnių! Kas gali būti įdomiau ir patraukiau. Kreigas ir Fri 
išlėkė į kompaniją, gavo paskutinius Bidulfo pamokymus ir nu- 
rodymus, apsirengė kinų drabužiais, kad mažiau trauktų pašalie- 
čių akį. Po valandos agentai su kuprinėmis ant pečių ir pistoletais 
už juostų sugrįžo į savo kliento sodybą. 

Naktį Kin Fo ir jo palydovai nepastebimai išslinko iš namų, 
nuėjo prie upės ir įlipo į garlaivį, plaukiojusį tarp Šanchajaus ir 
Nankino. 

Įdėmiai žvelgdami į keleivių veidus, Kreigas ir Fri apėjo visą 
laivą. Jie pažinojo filosofą. Beje, kas visų trijų koncesijų teritori- 
jose nepažinojo šio gero ir simpatiško žmogaus? Bet laive jo nebu- 
vo. Tada agentai vėl visomis pastangomis griebėsi saugoti Kin Fo. 

Juodu įžvalgiai patikrino, ar stiprūs turėklai ir patikimi tilte- 
liai, kur vaikščiodamas po denį galėjo atsidurti jų globotinis, pa- 
prašė Kin Fo neatsukti veido į vėsų vakaro vėją, šilčiau apsireng- 
ti rytą, kad neperšaltų. Paskui atidžiai apžiūrėjo visus iliuminato- 
rius. Tingusis Sunas buvo rūsčiai išbartas už netvarkingumą ir 
nerangumą. Galų gale agentai išmetė kamerdinerį į denį ir patys 
nunešė savo klientui arbatos su pyragaičiais. Nakties pabaigą Bi- 
dulfo žmonės praleido prie Kin Fo kajutės durų, laikydami pa- 
ruoštas gelbėjimo liemenes, kad nedelsdami atskubėtų į pagalbą. 

Laimei, naktis praslinko ramiai. Garlaivis plaukė į Jangdzės 
aukštupį, ir gegužės dvidešimt antrosios rytą keleiviai sveiki ir 
gyvi išlipo Nankino krantinėje. 

Šis miestas savo laiku buvo tapęs taipingų sukilimo centru. 
Padūkėlis Chung Siucvanas — „ilgaplaukių" imperatorius, negai- 
lestingas mandžiūrų valdovų priešas - įkūrė čia savo štabą ir pa- 
skelbė, kad prasideda „didžiosios palaimos" era. Čia jis ir nusi- 
žudė, kad nepatektų į priešo nagus. Chungo sūnui pavyko pabėg- 

ti, bet vėliau jis buvo sugautas, jam nukirto galvą, o jo palaikus 
numetė šunims suėsti. Per tris dienas imperatoriaus kariuomenė 
Nankine sunaikino šimtą tūkstančių Vango bendražygių. 

Kin Fo vylėsi, kad jeigu išminčius, traukiamas prisiminimų, 
atvyko į šias jam šventas vietas, viskas greitai susitvarkys. Prie- 
šingu atveju teks vėl keliauti po Padangių imperiją, kol nebus 
pašalintas pavojus. 

Visas ketvertukas apsigyveno ramiame miesto centre. 

— Pranešu jūsų Žiniai, kad aš keliauju prisidengęs Di Nango 
vardu, — pareiškė Kin Fo savo palydovams. - Ir nė vienam nepa- 
tariu nė jokiu pretekstu garsiai ištarti mano tikrojo vardo. 

— Di... - pradėjo Kreigas. 

— „.„Nangas, - baigė Fri. 

— Di Nangas, - pakartojo Sunas. 

Savaime suprantama, kad mūsų herojus nepageidavo, jog kas 
nors atkreiptų dėmesį į jo personą, — juk Nankine žmonės irgi 
skaito laikraščius. Beje, jis net neužsiminė Kreigui ir Fri, kad 
mieste gali būti filosofas. Nesustabdomieji agentai nedelsdami 
būtų ėmęsi daugybės atsargumo priemonių, suvaržę savo globo- 
tinio bet kokią laisvę. Tarp kitko, šių dviejų džentelmenų uolumą 
galima suprasti. Juk su milijonu (du šimtai tūkstančių dolerių pri- 
lygo milijonui prancūzų frankų) kišenėje jie keliavo po nepažįs- 
tamą ir paslaptingą šalį. O tokiais atvejais perdėtas atsargumas 
niekada nepakenks. 

Keliautojai ilgai vaikščiojo po miestą — nuo rytų vartų iki va- 
karų, nuo šiaurės iki pietų. Pusiau sugriautas Nankinas buvo ne- 
didelis ir nebeturėjo ankstesnio grožio. Kin Fo Žžingsniavo spar- 
čiai, kalbėjo mažai, užtat atidžiai dairėsi į šalis. Išdžiūvę kanalai, 
grįstos gatvelės griuvėsiuose, apžėlusiuose laukiniais augalais... 
Nematyti nė vieno žmogaus po marmuriniais portalais ir palei 
apdegusias imperatoriaus rūmų sienas — paskutiniojo beviltiško 
Vango draugų mūšio arenoje. 

Abu agentai vos spėjo lėkti paskui Kin Fo, kuris, regis, nepa- 
vargdamas skriejo lyg ant sparnų. Nelaimingasis Sunas tapnojo 

paskutinis, nebejausdamas kojų. 

Praėję pra rytų vartus, keliautojai atsidūrė priemiestyje, kur 
prasidėjo ilga alėja, iš šonų išpuošta granitinėmis milžiniškų gy- 
vūnų statulomis. 

Kin Fo dar labiau paspartino žingsnį. Alėjos gale stūksojo ne- 
didelė varpinė. Už jos - kapas, kuriame ilsėjosi Chung U - kinų 
bonza, tapęs imperatoriumi. (Chung U - tai Mingų imperijos val- 
dovo Džu Juandžango /1368 — 1396/ šūkis. Jaunystėje jis buvo 
budistų vienuolis. Vadovavo sukilimui prieš mongolų Juanų di- 
nastiją. ) Prieš penkis šimtmečius šis žmogus vadovavo sukilimui 
prieš užsienio valdovus. Galbūt filosofas pamėgo lankyti Mingų 
dinastijos pradininko kapą? 

Bet visur buvo tuščia. Milžiniškos granito skulptūros - neby- 
lūs šlovingų įvykių liudininkai — saugojo, regis, šių vietų ramybę 
ir tylą. 

Tačiau akylusis Kin Fo ant varpinės durų pastebėjo kažkokius 
ženklus. Susijaudinęs jis prilėkė arčiau: „V.K.F.“ 

— Vangas! Kin Fo! 

Be abejonės, filosofas neseniai čia buvo! Tai taip pat tikra, 
kaip ir tai, jog dabar aplinkui tuščia. 

Vakare jaunasis kinas ir jo palydovai grįžo į viešbutį, o rytme- 
tį išvyko iš Nankino. 

Dvyliktasis skyrius, 


kuriame Kin Fo, abu jo asmens sargybiniai ir tarnas 
leidžiasi į kelionę 


Kas tas keliautojas, nepažįstantis baimės ir nuovargio, šian- 
dien nežinantis, kur bus rytoj? Jis keliauja per kalnus ir slėnius, 
apsistoja karčiamose, tik norėdamas užkąsti ir pernakvoti. Pini- 
gai neplėšo jo kišenių — jis dosniai juos dalija lengvindamasis 
kelią. 

Tai visai ne pirklys, skubantis savo reikalais, ne mandarinas, 
vykdantis svarbų ministro įpareigojimą, ne dailininkas, ieškantis 
vaizdingų vietovių, ne mokslininkas istorikas, klajojantis keliais 
ir tikintis rasti senus ritinius Centrinės Kinijos budistų šventyklose. 

Skaitytojas, be abejonės, susigaudė, jog kalbame apie Kin Fo, 
kurį nuolatos gena pirmyn ir pirmyn keistas troškimas surasti ir 
kartu pasislėpti nuo nesugaunamojo Vango. Mūsų herojų lydėjo 
nepailstantieji Kreigas bei Fri ir mirtinai nusikamavęs Sunas. 

Nankine ketvertukas įlipo į vieną iš greitųjų šiuolaikinių gar- 
laivių, plaukiojančių Jangdzės upe, ir po dviejų su puse paros 
išlipo Chankou (dabar tapusį Uchano miesto dalimi). 

Keliautojai taip nuvargo, jog net neatkreipė dėmesio į garsią- 
ją Mažąją našlaitę — saloje stūksančią uolą su puikia šventykla 
viršuje. 

Chankou mieste, įsikūrusiame Jangdzės ir vieno jos intako san- 
takoje, Kin Fo nutarė paviešėti ne daugiau kaip tris dienas. Mies- 
te matėsi dvidešimties metų senumo įvykių pėdsakai. 

Vango čia irgi nebuvo. 

Kreigas ir Fri, kelionės pradžioje galvoję nors truputį susipa- 
žinti su šalimi, jos gyventojų papročiais, greitai suprato, kad šioms 
svajonėms nelemta įsikūnyti. Beje, Kreigas ir Fri nebuvo nei la- 
bai smalsūs, nei dideli plepiai ir bemaž nebendravo vienas su ki- 
tu. Kuriam galui? Pusbroliai vienodai mąstė ir vienodai viską su- 
vokė. Todėl jų pokalbis būtų iš esmės tik monologas. Kaip ir jų 
globotinis, agentai beveik nekreipė dėmesio į šį tipišką Kinijos 
miestą su ištuštėjusia centrine dalimi ir judriais pakraščiais. Jų 
nesuviliojo nei elegantiškas europiečių kvartalas su plačiomis ir 
tiesiomis gatvėmis, nei ūksminga dideliais medžiais apaugusi 
Jangdzės krantinė. 

Sekliai sutelkė pastangas vieno Žmogaus paieškai, bet tas vis 
buvo nepagaunamas. 

Vėliau keliautojai numatė plaukti iki Laochekou (prekybos 
centras prie Chato upės). 

Kin Fo labai patiko greitaeigis laivas. Patenkinti buvo ir agen- 
tai, juk laive lengviau apsaugoti klientą. Vėliau, keliaujant bega- 
liniais akmenuotais Centrinės Kinijos keliais, tai padaryti bus kur 
kas sunkiau. 

Na, o Sunui kelionė garlaiviu teikė tiesiog rojaus palaimą. Jis 
nieko neveikė, palikęs Kreigui ir Fri rūpintis šeimininku. Kamer- 
dineris sočiai pusryčiavo, pietavo, vakarieniavo, o likusiu laiku 
saldžiai knarkė jaukiame kajutės kampe. 

Šios milžiniškos šalies šiaurinėse platumose mūsų keliautojų 
racionas truputį suprastėjo. 

Nebebuvo ryžių, užtat pasirodė duona - labai malonaus sko- 
nio, labai šviežia, ką tik ištraukta iš krosnies. 

Sunas, kaip Pietų Kinijos gyventojas, apgailestavo, kad dingo 
ryžiai. Jis labai mitriai mokėjo vartoti mažas lazdeles! Juk ko iš 
esmės reikia tikram Padangių imperijos gyventojui? Ryžių ir ar- 
batos! 

Pasikeitė ir vietovių kraštovaizdis. Horizonte šmėžavo neaukšti 
kalnai su galingomis dar Mingų dinastijos valdymo laikais staty- 

tomis tvirtovėmis jų viršūnėse. 

Pasirodė Gvanglofu miestas. (Tokio miesto anuo metu Kinijo- 
Je nebuvo.) Garlaivis prisišvartavo netoli nuo muitinės pasikrauti 
akmens anglies. Kin Fo nepanoro išlipti į krantą. Ką ten veikti? 
Kol neras Vango, jis troško tik vieno — nukeliauti kiek galima 
giliau į Centrinę Kiniją ir ten dingti. 

Prisikrovęs akmens anglies, laivas nuplaukė toliau. Netrukus 
kairiajame krante sumargavo judrus prekybos miestelis Fančen- 
gas. (Iš tikrųjų šis miestelis įsikūręs sausumoje.) Čia upė staiga 
beveik stačiu kampu sukosi į šiaurę, ja laivai galėjo plaukti tik iki 
Laochekou, kur mūsų keliautojai turėjo išlipti į krantą. 

Štai kada jų laukė tikri išbandymai. Toliau jie turėjo keliauti 
arba pėsčiomis, arba geriausiu atveju kažkokiais prieštvaniniais 
vežimais, kurių Padangių imperijoje daugybė. Vargšelis Sunas! 
Jis kentėjo labiau už kitus! 

Vargu ar kas būtų savanoriškai ėmęsis lydėti Kin Fo šiose be- 
tikslėse klajonėse laukine, neapgyvendinta Kinijos dalimi. 

Po kelių dienų keliautojams pasisekė gauti puskarietę. Koks 
vis dėlto tai buvo prastas įrenginys: du didžiuliai ratai, mirtinai 
užmauti ant ašių, viršuje girgždanti dėžė, apdengta apdriskusiu 
storu audeklu, pro kurį vienodai sėkmingai skverbėsi ir saulės 
spinduliai, ir lietaus lašai. Šią griuveną tempė du užsispyrę mu- 
lai. Kitą kartą Kin Fo važiavo kažkuo panašiu į hamaką ant ketu- 
rių ratų. Du pakinkyti asilai žvaliai capeno akmenuotu keliu. 

Pirmuoju atveju Kreigas ir Fri įsitaisė prie dėžės durelių, ant- 
ruoju - jojo ant asilų. Kai dėl Suno, tai jis, viską pasaulyje keik- 
damas, kiūtino pėsčias, kartkartėmis žvalindamas save gaoliano 
(sorgo žolelių) degtine. 

Daug teko iškęsti Kin Fo ir jo palydovams! 

Nežmoniškai plieskė karšta gegužės saulė. Net silpniausias 
vėjelis pakeldavo į orą tirštą debesį geltonų dulkių, kurios prasi- 
skverbdavo į bet kokį plyšelį. Keliautojai pasiekė garsiąją Šiau- 
rės Kinijos liosinę dykumą. Štai kaip liosą aprašo prancūzas ke- 
liautojas Leonas Rusė: „Tai keistas geologinis darinys, kuris jau 

nebe žemė, bet dar nesuakmenėjęs". 

Keliautojų iš visų pusių tykojo pavojai. Iš tikrųjų, jeigu poli- 
cija visiškai bejėgė netgi miestuose, kur gyventojai naktį bijo iš- 
eiti į gatves, tai ką kalbėti apie begalinius Kinijos kelius. Daug 
sykių kažkokios įtartinos asmenybės užtverdavo mūsų herojams 
kelią, ir jeigu ne grėsminga šaunių agentų su revolveriais už juos- 
tų išvaizda, Dievas žino, kaip toliau būtų plėtojęsi įvykiai. Krei- 
gas ir Fri labiau nerimavo ne dėl savęs, o dėl Kin Fo. Koks skirtu- 
mas, kas užmuš klientą? Tarp kitko, Kin Fo, irgi ginkluotas, vi- 
siškai nesirengė tokiomis valandėlėmis vaidinti pasyvaus stebė- 
tojo vaidmens. Dabar jis kaip niekada brangino savo gyvybę. 

Praėjo kelios dienos, ir mūsų keliautojai pasiekė Sijanfu (da- 
bar rašoma Sijanas) - buvusią Vidurinės imperijos sostinę ir Tan- 
gų dinastijos rezidenciją. 

Vargu ar čia galėjo atsidurti filosofas. Savo laiku taipingai il- 
gai ir nesėkmingai atakavo šį miestą, apsaugotą galingų gynybi- 
nių sienų. Sijanfu garsus savo archeologinėmis įžymybėmis ir 
muziejais, saugančiais didžiulį kiekį neįkainojamų senovės įrašų 
medinėse lentelėse, plytose, metaliniuose, moliniuose ir kituose 
dirbiniuose. 

Be to, šis miestas yra svarbi prekybos kryžkelė tarp Centrinės 
Azijos, Tibeto, Mongolijos ir Kinijos. 

Kitą dieną mūsų herojai paliko Sijanfu ir patraukė į šiaurę. 
Keliaudamas Veichės upės slėniu, mūsų ketvertukas atvyko į 
Veinango miestą — 1860 metų kruvino musulmonų sukilimo vietą. 
(Nuo Sijano Veichė teka beveik tiesiai į rytus iki pat Chvangchės.) 

Iš čia ir pėsčiomis, ir važiuodami atsitiktine puskariete, jie 
šiaip ne taip nusikapstė iki Tungvango tvirtovės, pastatytos Vei- 
chės ir Chvangchės —- garsiosios Geltonosios upės, plukdančios 
savo vandenis per Kinijos rytų provincijas į to paties pavadinimo 
jūrą, — santakoje. Dėl begalinių potvynių, iš esmės sugadinusių 
Imperatorių kanalą, Padangių imperijos gyventojai šią upę vadi- 
no Kinijos Liūdesiu. 

Tungvange keliautojai netgi naktį jautėsi esą saugūs. Anks- 

čiau buvęs prekybos, dabar tai karinis miestelis su nuolatine gana 
gausia įgula. Galbūt Kin Fo būtų panorėjęs čia paviešėti kelias 
dienas, susirasti tinkamą viešbutį su padoria virtuve, švariais skal- 
biniais ir minkštomis lovomis. Nebūtų priešinęsi pailsėti ir Krei- 
gas su Fri, na, o apie Suną neverta net kalbėti. Bet jis viską ir 
sugadino, už nusižengimą sumokėjęs iškart net ketvirčiu savo ka- 
selės! 

Tikrinimo metu muitinėje vietoj pseudonimo vargšas nevėkš- 
la pasakė tikrąjį savo šeimininko vardą! 

Na ir prasidėjo! Garsusis Kin Fo atvyko į Tungvangą! Kokia 
garbė mažo provincijos miestelio gyventojams! Visi būtinai pa- 
noro pasižiūrėti į žmogų, kurio „vienintelis noras buvo gyventi 
iki šimto metų". 

Vargšas Kin Fo, lydimas budrių agentų ir nelaimėlio Suno, 
vos išnešė kailį. Toliau keliautojai nebesustodami traukė palei 
upę, kol pagaliau visiškai išsekę sukniubo kažkokiame mažame 
kaimelyje, kur kelias valandas ramiai pailsėjo. 

Sunas panėšėjo į permuštą ir iš baimės paspraudusį uodegą 
šunį. Be to, jis tapo visuotinės pašaipos objektu. Vietoj kažkada 
buvusios ilgos kasos dabar jo pakaušyje kabojo aplaižyta pelės 
uodegėlė! Gatvių berniūkščiai nesidrovėdami apdovanodavo Su- 
ną pačiomis bjauriausiomis pravardėmis. 

Šiame mažame miestelyje, įsikūrusiame už dvidešimt Ijė nuo 
Tungvango, keliautojai nerado nei arklių, nei asilų, nei vežimų, 
nei hamakų. Teko toliau eiti pėsčiomis, kas galutinai sugadino 
Kin Fo nuotaiką. Jis supyko ant viso pasaulio, nors pirmiausia 
pats buvo kaltas. O, kaip mūsų herojus gailėjosi tų dienų, kai jam 
viskas lengvai sekėsi! Savo laiku Vangas sakė: „Kad teisingai 
įvertintum laimę, privalai pažinti kančią". Ak! Jau ko ne ko, o 
vargo ir nelaimių Kin Fo patyrė su kaupu! O kiek Žmonių be gra- 
šio kišenėje, bet laimingų ir besišypsančių jis regėjo pastarosio- 
mis savaitėmis! Ir kaip smagu patirti įvykdytos pareigos jausmą! 
Kokie laimingi valstiečiai, lenkiantys nugaras laukuose, darbi- 
ninkai, plaktukais kalantys lentas. Juk galų gale kaip tik dyka- 

duoniavimas padarė Kin Fo viskam abejingą. Dabar tai jis viską 
suprato. Šiaip ar taip, bent taip jam atrodė!.. 

Bet ne, Kin Fo, tavęs dar laukia sunkumai! 

Tuo tarpu Kreigas ir Fri apvertė aukštyn kojom visą miestelį 
ir vis dėlto rado kažkokį priešistorinį vežimą, kuriame galėjo sė- 
dėti tik vienas žmogus. Kad keleiviui neužstotų vaizdo iš priekio, 
vežimą reikėjo stumti už rankenų iš užpakalio. Jeigu pūtė palan- 
kus vėjas, buvo galima ant stiebo, įtaisyto vežimo pirmagalyje, 
iškelti nedidelę burę, ir šis griozdas tada važiavo pats savaime ir 
net greičiau negu stumiamas rankomis. 

Taigi Kin Fo įsitaisė kuo patogiau, vėjas pūtė reikiama krypti- 
mi, burė išsipūtė, vežimas sugirgždėjo ir ėmė riedėti dulkėtu keliu. 

— Paimk, Sunai, už rankenų! - įsakė Kin Fo. 

Tuo metu kamerdineris klojo kilimėlį bagažo vietoje, kad ga- 
lėtų pats įsitaisyti. 

— Kam aš sakiau paimti rankenas! - suriko Kin Fo. 

— Mano viešpatie... aš... mat aš... - sulemeno Sunas. Jo kojos 
sulinko lyg sunkiai apkrauto arklio. 

— Mat tu esi idiotas, todėl tavo vieta užpakalyje! 

— Imk, imk, Sunai! - lyg aidas pakartojo Kreigas ir Fri. 

— Nagi! — šeimininkas reikšmingai žvilgtelėjo į nelaimingojo 
kamerdinerio kaselės likutį. - Atgal, kvaily, ir nesugalvok man 
čia knapinėti, nes priešingu atveju... 

Kin Fo grėsmingai suspaudė ir praskėtė dešinės rankos smilių 
ir didįjį pirštą. Sunas žvaliai nušoko nuo vežimo, užsimetė ant 
pečių petnešas ir paėmė rankenas. Kreigas ir Fri žingsniavo iš 
abiejų vežimo šonų. 

Neverta aprašinėti Suno, paversto arkliu, būsenos. Kilniašir- 
džiai pusbroliai amerikiečiai dažnai keitė nusikamavusį kamer- 
dinerį. Laimei, nuolatos pūtė stiprokas palankus vėjas, todėl iš 
užpakalio reikėjo tik palaikyti vežimo pusiausvyrą. 

Didžiąją laiko dalį Kin Fo sėdėjo dėžėje po tentu, bet sykiais 
ėjo ir pėsčias, kad pramankštintų kojas. 

Palengva keliautojai, aplenkę Chuanfu ir Kaifengą, pasiekė 

krantus garsiojo Imperatorių kanalo, nutįsusio kelis šimtus Ijė ir 
jungusio arbatos rajoną Siudžou su Pekinu. Toliau jų kelias ėjo 
per Dzinaną į Džilio provinciją (dabar ši provincija vadinama 
Chebėjaus), kur yra Tiendzinas — stambus prekybos centras, tu- 
rintis daugiau kaip keturis šimtus tūkstančių gyventojų. Mūsų he- 
rojai labai skubėjo, todėl nesiryžo apžiūrėti net kai kurių šio gra- 
žaus ir įdomaus miesto įžymybių, kurių čia daugybė. Pavyzdžiui, 
tikrai jiems vertėjo pavaikščioti po rytų priemiestį, kur driekiasi 
įžymiosios Šviestuvų ir Senų drabužių gatvelės, pavakarieniauti 
musulmonų restoranėlyje „Taika ir santarvė“, garsėjančiame sa- 
vo šerbetais. (Šerbetai - šalti gėrimai iš vaisių sulčių ir cukraus.) 

Keliautojai skubiai nužingsniavo krantine, užversta druskos 
maišais, pramynė pro amerikiečių ir anglų koncesijų teritorijas, 
pro hipodromą, pro sorgu, avižomis, sezamu apsėtus laukus, pro 
vynuogynus, daržus, platų lauką, itin pamėgtą zuikių, kurapkų ir 
putpelių. 
ketvertukas skubėjo į Pekiną. 

Buvo birželio devynioliktoji. Po septynių dienų baigėsi Van- 
gui skirtas laikas! 

Tryliktasis skyrius, 


kuriame girdime garsiąją raudą „Penki Didžiojo 
vienuolio gyvenimo etapai" 


— Ponai! - kreipėsi Kin Fo į savo asmens sargybinius, kai ve- 
žimas sustojo prie Tundžou (dabar vadinamas Tunsiangu), esan- 
čio už keturių Ijė nuo Padangių imperijos sostinės vartų. - Peki- 
nas jau visai arti. Bet aš noriu apsistoti čia, kol baigsis sutarties 
su Vangu galiojimo laikas. Aš galėsiu lengvai pasislėpti šiame 
dideliame mieste, žinia, su sąlyga, jeigu Sunas nepamirš, jog tar- 
nauja Di Nangui, paprastam pirkliui iš Šensi provincijos. 

Ne, ne, Sunas dabar gerai prisimenąs. Atsitiktinis neapsižiū- 
rėjimas jam ir taip brangiai kainavęs, taigi jis viliąsis, jog ponas 
Kin Fo... 

— Di... - įsikišo Kreigas. 

— ...Nangas, - pabrėžė Fri. 

— ...paskirsiąs vėl jam įprastas priedermes. O kol kas, turint 
galvoje įveiktą kelią ir siaubingą nuovargį, ponas Kin Fo... 

— Di... - subliuvo Kreigas. 

— „„„Nangas! — Fri irgi nesusivaldė. 

— ...taip, taip, ponas Di Nangas tikriausiai leis savo varganam 
ir ištikimam tarnui išsimiegoti bent keturiasdešimt aštuonias va- 
landas. 

— Miegok nors ir visas aštuonias dienas, — sviedė Kin Fo. — 
Bent blogiausiu atveju būsiu tikras, jog tu nepradėsi malti liežu- 
viu to, ko nereikia. 

Turime pabrėžti, kad Tundžou faktiškai yra Pekino priemies- 
tis. Abipus grįsto kelio, jungiančio šiuodu miestus, driekiasi išti- 
sos namų, daržų, kapinių, pagodų eilės. Judėjimas čia nenutrūks- 
ta nei dieną, nei naktį. 

Kadangi Kin Fo pažinojo miestą, tai iš karto nuvedė savo pa- 
lydovus į Tajanmiao - buvusį vienuolyną, paverstą viešbučiu. Čia 
buvo galima gan patogiai įsitaisyti. 

Kin Fo ir agentai užėmė gretimus kambarius, o Sunas įlindo į 
kažkokį užkampį, todėl jo daugiau niekas ir nebematė. Jis nenusi- 
leido nei vakarienės, nei dalyvavo po jos surengtame pasitarime. 

— Būtinai reikia, — pareiškė Kreigas ir Fri, - nusipirkti vietos 
laikraštį. Galbūt jame rastume mus dominančių dalykų. 

— Teisybę sakote, — pritarė Kin Fo. - Puiki mintis. 

Visi trys išėjo į gatvę. Žengdami iš šonų, agentai atidžiai ap- 
žiūrinėjo praeivius, bemat nustumdami į šalį įtartinuosius. Siau- 
ros, grįstos gatvelės išėjo į krantinę, kur ponas Kin Fo nusipirko 
ir skubiai pervertė laikraštį. 

— Nieko, išskyrus pranešimą apie dviejų tūkstančių dolerių 
apdovanojimą tam, kuris nurodys pono Vango iš Šanchajaus bu- 
vimo vietą. Jis taip ir nepasirodė! — atsiduso tariamasis pirklys iš 
Šensi. | 

— Matyt, Vangas neskaito spaudos, —- gūžtelėjo pečiais Kreigas. 

— Ir kaip anksčiau pasirengęs įvykdyti duotą pažadą, - pridūrė 
Fri. 

— Bet kur jis gali būti? — griebėsi už galvos jaunasis kinas. 

Agentai atidžiai pažvelgė į savo klientą. 

— Ar suprantate, kad paskutinės dienos jums bus pačios sun- 
kiausios ir neramiausios? 

— Žinoma, - atsakė Kin Fo. - Kas valandą pavojus vis stiprėja. 

— O jeigu ateis lemiamoji diena ir jums nieko neatsitiks? 

— Tada man nebebus ko bijoti. 

— Tokiu atveju, pone Kin Fo, - tęsė Kreigas ir Fri, - galime 
pasiūlyti tris mūsų tolesnių veiksmų variantus. 

— Ir koks pirmasis? 

— Sugrįžti į viešbutį, - tarė Kreigas. - Užsirakinti numeryje ir 
laukti, kol baigsis sutarties galiojimo laikas. 

— O antrasis? 

— Areštuoti jus kaip piktadarį, - atsakė Fri, - ir uždaryti mies- 
to kalėjime! 

— Na, o trečiasis? 

— Frumpam laikui paskelbti, kad jūs mirėte, - rimtai pareiškė 
Kreigas ir Fri. 

— Jūs nepažįstate Vango! — sušuko Kin Fo. - Jis prasiskverbs į 
viešbutį, jo nesulaikys sienos ir sargyba, jis atkas mano kapą. 
Nežinau, kodėl Vangas iki šiol dar nenudaigojo manęs. Bet, šiaip 
ar taip, aš esu linkęs laukti savo lemties laisvėje. 

— Gerai!.. Palauksime, kol... —- tarė Kreigas. 

— Man regis, kad... - pradėjo Fri. 

— Ponai! — sausai juodu nutraukė Kin Fo. - Jūs darysite taip, 
kaip aš liepsiu. Galų gale ką praranda kompanija, jeigu aš numir- 
siu iki birželio trisdešimtosios? 

— Du šimtus tūkstančių dolerių, — atlenkė Kreigas ir Fri. — 
Pinigus reikės išmokėti kontrakte nurodytiems asmenims. 

— O aš prarasiu viską, taip pat ir žmoną. Taigi spręskite patys, 
kas labiau suinteresuotas sėkminga šio reikalo pabaiga. 

— Jūs teisus! 

— Visiškai teisingai! 

— Todėl vykdykite savo pareigas. O aš veiksiu taip, kaip pano- 
rėsiu! 

Pastarąją frazę agentai sutiko mirtina tyla. Ką gi, jiems liko 
tik glaudžiau apsupti Kin Fo ir padvigubinti dėmesį. Padėtis iš 
tikrųjų prastėjo kiekvieną dieną. 

Tundžou - vienas iš pačių seniausių ir judriausių Padangių 
imperijos miestų. Dėl daugybės Žmonių jo krantinė panaši į suer- 
zintą skruzdėlyną. Prie kranto grūdosi šimtai džonkų ir sampanų. 

Kruopščiai viską pasvėrę, Kreigas ir Fri nutarė, jog nepavo- 
Jingiausia būti minios centre. Juk Kin Fo mirtis išoriškai turi su- 
daryti savižudybės įspūdį. Prie lavono rastas raštelis nepaliks jo- 

kių abejonių. Taigi Vangas galėjo prisiartinti prie savo aukos tik 
esant tam tikroms aplinkybėms, kurių, agentų akimis, nesama gat- 
vėje tarp daugybės Žmonių. Beje, iš buvusio taipingo galima ti- 
kėtis visko. Kreigas ir Fri iki skausmo įtempę akis spitrėjosi į 
praeivius. Pasigirdo kažkoks riksmas, ir agentai bemat sunerimo. 

— Kin Fo! Kin Fo! - šūkavo gatvės berniūkščiai, šokinėdami 
ir plodami delnais. 

Nejaugi jį ir vėl atpažino? Mūsų herojus nejučiomis sustingo. 
Kreigas ir Fri pasirengė pačiam blogiausiam atvejui. 

Žiopliai tuoj pat netoliese apsupo klajojantį muzikantą. Visi 
kažką šaukė tir plojo. Muzikantas, kai susirinko daugiau žmonių, 
išsitraukė iš kišenės dailų popieriaus lapą ir garsiai bei iškilmin- 
gai paskelbė: „Penki Didžiojo vienuolio gyvenimo etapai". 

Tai buvo šauni daina-rečitatyvas, akimirksniu išgarsėjusi vi- 
soje Kinijoje. 

Kreigas ir Fri jau norėjo žingsniuoti toliau, bet Kin Fo užsi- 
spyrė ir, niekieno nepažintas, stovėjo bei klausėsi kerinčių žo- 
džių, pasakojančių apie jo gyvenimą ir veiklą. 

Dainininkas, įkvėpęs į plaučius daugiau oro, garsiai uždaina- 
vo apie tai, kaip mėnulis blyškia šviesa apšviečia namo Šancha- 
juje aštriakampį stogą. Kin Fo jaunas. Jam dvidešimt metų. Jis 
panašus į grakštų sužaliavusį gluosnį. Bet metai eina. Mėnulis 
rytuose tarsi grožisi puikiu dainos herojaus vardu. Kin Fo jau 
keturiasdešimt metų. Jo siekiai įkūnyti. Kaimynai gerbia ir giria 
kilniaširdį turtuolį. 

Palengva dainininkas išoriškai pasikeitė ir pasidarė panašus į 
senį. Sugriaudėjo plojimai. Užgniaužę kvapą, žiūrovai klausėsi 
muzikinės pasakos tąsos. Mėnulio šviesa apliejo viską aplinkui. 
Kin Fo - šešiasdešimt. Žalius pavasario ir vasaros lapus pakeitė 
geltona rudens chrizantemų spalva! Bet štai mėnulis nusileidžia 
vakaruose. Kin Fo - aštuoniasdešimt! Kūnas susirietė tarsi kre- 
vetė verdančiame vandenyje. Gyvenimo saulėlydis. 

Pagaliau gaidžiai paskelbia naujos dienos pradžią. Kin Fo — 
šimtas metų! Jis miršta, įvykdęs savo lemtingą norą. Bet didysis 

Jangas atstumia jį. (Turimas galvoje Jangdi — ugnies dievas — 
senovės kinų saulės dievas.) Viešpats Jangas nemėgsta pernelyg 
senų vyrų savo svitoje. Iš visur išvarytas senasis Kin Fo tampa 
amžinuoju keliautoju! 

Minia entuziastingai sveikino dainininką, o jis Žvaliai ėmėsi 
už tris sapekus pardavinėti dainos tekstus. (Sapekas - smulki mo- 
neta, vartota Tonkine, prancūzų Indokinijoje.) 

„O kodėl aš negalėčiau nusipirkti?" - pagalvojo Kin Fo, išsi- 
traukė iš kišenės kelias monetas ir per sėdinčiųjų pirmoje eilėje 
galvas ištiesė dainininkui. Bet jo sauja netikėtai atsigniaužė, mo- 
netos pabiro ant galvų ir skambėdamos nusirito per akmenis. Kin 
Fo pasilenkė rinkti ir susidūrė akis į akį su juo. Jų žvilgsniai susi- 
kryžiavo. 

— A-a-a-a! — suriko mūsų herojus. 

Šiame riksme girdėjosi ir nuostaba, ir klausimas, ir siaubas! 

— Vangas! - krioktelėjo Kin Fo. 

— Vangas! — aidu atsiliepė akimirksniu šalia atsidūrę agentai. 

Taip, tai buvo patsai Vangas! Pirmasis atsitokėjo filosofas. At- 
stūmęs du žioplius, jis puolė bėgti. 

Kin Fo irgi greitai susigaudė ir, lydimas Kreigo bei Fri, nudū- 
mė įkandin savo mokytojo. 

Agentai atpažino išminčių ir iš jo elgesio suprato: jis nesitikė- 
jo čia pamatyti Kin Fo. Bet kodėl Vangas taip trokšta pasislėpti? 
Buvęs taipingas taip greitai nušuoliavo, tarsi jį būtų vijusi visa 
Padangių imperijos policija. 

— Aš nebankrutavau! Vangai! Vangai! Nebankrutavau! - rėka- 
vo Kin Fo. 

— Jis turtingas! Turtingas! — antrino Fri ir Kreigas. 

Tačiau Vangas buvo pernelyg toli, kad tai išgirstų. Jis lėkė 
kanalo krantine ir greitai pasiekė vakarinio priemiesčio vartus. 

Tačiau persekiotojai, nors ir labai stengėsi, vis dėlto nesuge- 
bėjo jo pavyti. Priešingai, atstumas tarp jų ir mitraus išminčiaus 
padidėjo. 

Gal pustuzinis kinų, neskaičiuojant kelių policininkų, irgi puolė 

vytis. Be to, savanorių padėjėjų skaičius greitai didėjo: juk dau- 
gelis žiūrovų girdėjo Vango vardą. Laimei, atsakydamas filoso- 
fas nešūktelėjo savo mokinio vardo, antraip visas miestas būtų 
dūmęs paskui tokį žymų žmogų. Tačiau pakako ir Vango demas- 
kavimo, to paties paslaptingojo Vango, už kurio sugavimą paža- 
dėtas dosnus apdovanojimas! 

— Vangai! Vangai! Aš turtingesnis negu anksčiau! — vis dar 
šaukė Kin Fo. 

— Nebankrutavo! Nebankrutavo! - kartojo Kreigas ir Fri. 

— Sustokite! Sustokite! — rėkė visi kiti. 

Vangas nešė kudašių nesidairydamas. Prispaudęs rankas prie 
krūtinės, jis lėkė greitais ir lengvais šuoliukais. Priemiestis liko 
už nugaros. Filosofas patraukė pirmyn plačiu ir grįstu keliu. Per- 
sekiotojai padidino greitį. Lenktynės tęsėsi gal dvidešimt minu- 
čių. Niekas nežinojo, kuo baigsis šis beprotiškas bėgimas. Tačiau 
netrukus pradėjo aiškėti, jog Vangas pavargo ir sulėtino žingsnį. 
Paskui, pajutęs, jog tuoj paklius į nagus, ūmai pasuko į šoną ir 
dingo tirštoje sodo žalumoje šalia nedidelės pagodos dešinėje nuo 
kelio. 

— Dešimt tūkstančių taelių tam, kas jį sustabdys! — riktelėjo 
Kin Fo. 

— Dešimt tūkstančių taelių! —- pakartojo Kreigas ir Fri. 

— Pirmyn! Laikyk! — suriaumojo patys nekantriausieji perse- 
kiotojai. 

Tuo tarpu Vangas išniro antrapus pagodos. Jis skuodė siauru 
takeliu palei irigacinį kanalą, paskui vėl ūmai pasuko į šalį ir vėl 
išbėgo į pažįstamą platų grįstą kelią. 

Matėsi, kad jau visai senka išminčiaus jėgos. Kin Fo, Kreigas 
ir Fri, priešingai, nė kiek nepavargo. Atrodė, jie ne bėgo, o skrie- 
jo, todėl nė vienas iš minios nepajėgė jų aplenkti. Tačiau atomaz- 
ga artėjo. Po kelių minučių viskas bus baigta. 

Priekyje pasirodė garsusis Balikao tiltas — architektūrinis ki- 
ų meistrų šedevras, kurio baliustrada buvo išpuošta marmuru, o 
bipus jo stūksojo gigantiški akmeniniai liūtai. 

Buvo aišku, kad Vango neįmanoma atvesti į protą žodžiais. 
Vadinasi, reikėjo prisivyti, sučiupti, 0 jeigu reikės, ir surišti. Tik 
po to bus galima blaiviau pasikalbėti. 

Na, o ką Vangas? 

Nežinia, dėl ko jis pašėlusiai bijojo susidurti akis į akį su savo 
mokiniu. Iš paskutiniųjų jėgų filosofas užsiropštė ant marmuri- 
nės baliustrados ir šoko į geltonus Beichai vandenis. 

Kin Fo akimirką net stabtelėjo ir sukliko nesavu balsu: 

— Vangai! Vangai! 

Bet atsakymo nesulaukė. Vėl suriko: 

— Aš tave vis tiek sučiupsiu! — ir puolė į upę. 

— Kreigai? - atsigręžė Fri. 

— Taip, Fri! — atsakė Kreigas. - Vandenyje du šimtai tūkstan- 
čių dolerių! 

Ir abu nedvejodami nėrė paskui nelaimingąjį klientą. 

Kai kurie kiti persekiotojai irgi pasekė mūsų herojų pavyz- 
džiu. Tačiau jų visų pastangos pasirodė bergždžios. Vangas dingo 
be pėdsakų. Nukritęs į vandenį, jis, matyt, užspringo, prarado są- 
monę, 0 srovė nunešė jį tolyn. Bet kodėl filosofas šitaip keistai el- 
gėsi? Ar taip jau jis troško atsikratyti persekiotojų? O gal paslaptis 
glūdi visai kur kitur? Niekas nepajėgė atsakyti į šiuos klausimus. 

Po poros valandų Kin Fo, Kreigas ir Fri, nusivylę ir nuliūdę, 
bet sausi ir pavalgę, lydimi išbudinto ir todėl pikto Suno, patrau- 
kė Pekino link. 

Keturioliktasis skyrius, 


kuriame skaitytojas nepavargdamas galės pasivaikščioti 
po keturis miestus kaip po vieną 


Džilis, pati šiauriausia iš aštuoniolikos Kinijos provincijų, pa- 
dalytas į devynis departamentus. Viename iš jų dunkso Šungtiang- 
fu, kas išvertus reiškia - Didysis miestas, paklūstantis tiktai Dan- 
gui. Tai ir yra Pekinas. 

Padangių imperijos sostinė susideda iš kinų ir mandžiūrų da- 
lių, atskirtų viena nuo kitos plataus bulvaro ir plytų sienos. Man- 
džiūrų rajonas savo ruožtu apima Geltonąjį miestą ir Raudonąjį, 
arba Uždraustąjį, miestą. 

Anksčiau Pekine gyveno daugiau kaip du milijonai žmonių. 
Masinė emigracija sumažino šį skaičių, ir dabar jų yra apie mili- 
Joną. Padangių imperijos sostinės gyventojų tautinė sudėtis gana 
vienalytė: daugiausia čia gyvena kinai ir mandžiūrai, prie kurių 
turime pridėti dešimt tūkstančių musulmonų ir visai nedaug išei- 
vių iš Mongolijos ir Tibeto. 

Aukšta mūro siena, kurios ilgis — šeši Ijė, o plotis — nuo ketu- 
riasdešimties iki šešiasdešimties pėdų, iš išorės apmūryta raudo- 
nomis plytomis, apskritai itin tinkanti pasivaikščiojimų vieta, su- 
pa sostinės mandžiūriškąją dalį. Viršuje kas du šimtus metrų stūkso 
išsikišę į priekį sargybos bokštai, o visą šį grandiozinį stačiakam- 
pį vainikuoja keturi milžiniški bastionai, kuriuose įrengtos patal- 
pos sargybai. Taigi imperatorius (jis ir Dangaus Sūnus) gana pa- 
tikimai apsaugotas. 

Pekino mandžiūriškoje dalyje plyti Geltonasis miestas, kurio 

plotas — šeši šimtai šešiasdešimt hektarų. Kiek čia įvairių įdomy- 
bių! Puikus kanalas, vadinamas „Vidurine jūra" (Džunchai eže- 
ras; toliau Ž. Vernas aprašo Beichai parko ansamblį, išsidėsčiusį 
ant to paties pavadinimo ežero kranto), nuostabaus grožio mar- 
murinis tiltas, Išmėginimų pagoda; Baitasė - grakštus vienuoly- 
nas, kuris, regis, pakibo virš vandens veidrodinio paviršiaus (/u- 
rima galvoje baltosios pagodos šventykla), Beitanas — katalikų 
misionierių bažnyčia. Imperatoriškoji pagoda su stogu iš skam- 
bančių varpelių ir skaisčiai žydrų čerpių; milžiniška šventykla, 
pastatyta valdančiųjų dinastijų protėvių garbei; Vėjų globėjo, pa- 
rako išradėjo, šilko šventykla, Dangaus viešpaties šventykla (au- 
torius neteisingai ją pavadina; teisingai - Dangaus Šventykla); 
penki Drakonų paviljonai, Nakties ramybės vienuolynas (teisin- 
gai — Amžinosios ramybės šventykla, kitas Baitasės šventyklos 
pavadinimas) ir taip toliau. 

Šios teritorijos centre stūkso Uždraustasis miestas, kurio plo- 
tas aštuoniasdešimt hektarų; jį juosia griovys, pilnas vandens. Sep- 
tyni marmuriniai tiltai jungia valdančiosios dinastijos rezidenci- 
ją su išoriniu pasauliu. Čia patekti galima tiktai per pietų — vadi- 
namuosius Aukščiausiojo tyrumo vartus. (Umengo vartai, tačiau 
Ž.Vernas neteisus: Uždrausiojo miesto sienoje yra ketveri var- 
tai.) Pro juos vaikšto imperatorius ir jo šeimos nariai. 

Uždraustasis miestas taip pat stulbina nuostabiausios archi- 
tektūros statinių gausybe. Čia stovi puikioji Protėvių šventykla, 
papuošta dvigubu įvairiaspalvių čerpių stogu; Aukščiausiosios san- 
tarvės rūmai, kuriuose vyksta įvairios oficialios iškilmės; (Svar- 
biausias rūmų paviljonas kiniškai vadinamas Taichediangu, lie- 
tuviškai - Aukščiausiosios harmonijos rūmai.) Vidutinės santar- 
vės rūmai, kuriuose iškabinti Dangaus Sūnaus protėvių portretai; 
puikieji Globėjiškos santarvės rūmai — čia stovi imperatoriaus 
sostas, o Neigė paviljone posėdžiauja Aukščiausioji taryba, va- 
dovaujama kunigaikščio Huno, užsienio reikalų ministro, dabar- 
tinio valdovo dėdės; akį traukia Literatūros žiedų paviljonas, ku- 
riame imperatorius kasmet aiškina šventąsias knygas; Čuansing- 
diango paviljonas, kuriame aukojamos aukos didžiojo Konfuci- 


jaus garbei; imperatoriškoji biblioteka; Vindiangas, kuriame sau- 
gomos varinės ir medinės plokštelės, skirtos spausdinti knygoms; 
ateljė, kuriose siuvami drabužiai dvariškiams; Dangiškojo tyru- 
mo rūmai - šeimos problemų aptarimo vieta; Aukščiausiosios že- 
miškosios būtybės rūmai - jaunosios imperatorienės rezidencija; 
Meditacijos rūmai, kur imperatorius pasitraukia ligos atveju; treji 
rūmai, kuriuose gyvena valdovo vaikai; Mirusių tėvų šventykla; ket- 
veri rūmai Siang Fengo, mirusio 1861 metais, našlei ir sugulovėms; 
Čusiugunas — imperatorių žmonų rezidencija; Visuotinės ramybės 
rūmai — keistai pavadinta mokykla, kurioje mokosi aukščiausių ka- 
rinių valdininkų atžalos; Apsivalymo ir santūrumo rūmai; Pirmap- 
radžio tyrumo rūmai, — čia gyvena kraujo princai; Dievo - miesto 
globėjo šventykla; Tibeto architektūros šventykla (/amaistų Jun- 
cheguno šventykla); laurų vainikų parduotuvė; imperatoriaus rūmų 
intendanto tarnyba; Laogunču - eunuchų buveinės, - Raudonajame 
mieste eunuchų yra ne mažiau kaip penki tūkstančiai. 

Didelį įspūdį daro daugybė kitų dailių ir originalių statinių, 
sakykime, Dzyguangė, Purpurinės šviesos paviljonas, kuriame 
1873 metais birželio devynioliktą dieną imperatorius priėmė JAV, 
Rusijos, Olandijos, Anglijos ir Prūsijos pasiuntinius. 

Kur jūs galite rasti dar tokį pat miestą su šitokia daugybe įvai- 
riopų ir puikių statinių? 

Prie anksčiau išvardytų statinių būtinai turime pridėti ir Ju- 
angminjuangą — nuostabius vasaros rūmus už dviejų Ijė nuo Pe- 
kino. Jie buvo sugriauti 1860 metais (sugriovė prancūzų ir anglų 
kariuomenės), tačiau išliko nepriekaištingai ir didingai gražūs jų 
garsieji Sodai, Nefrito šaltinio kalvelė ir Dešimties tūkstančių gy- 
venimo metų kalnelis. 

Mandžiūriškoje dalyje įsikūrė Prancūzijos, Anglijos ir Rusi- 
jos diplomatinės atstovybės, anglų ligoninė, įvairios katalikų mi- 
sijos, čia stūkso milžiniškos patalpos drambliams laikyti. Dabar- 
tiniu metu jose gyvena tik vienas didžiulis apšlubęs gyvulys, ku- 
ris neseniai sulaukė šimto metų. 

Pekino gatvelės - išskyrus Uždraustojo miesto ir kai kurių ki- 
tų vietų — vasarą dulkėtos, o Žiemą purvinos. Prie pat važiuoja- 


mosios dalies spraudžiasi žemučiai ir vargingi nameliai, vietomis 
pasitaiko tvirtų kokio nors žymaus mandarino pastatų. Visur bė- 
gioja gauruoti ir utėlėti šunys, didingai linguoja kupranugariai, 
nešantys akmens anglies prikrautus maišus, kai kada praplaukia 
keturių ar aštuonių nešėjų (tai priklauso nuo valdininko rango) 
tempiamas palankinas; girgžda vežimai, rieda įvairios vežėčios, 
prie kiekvieno kampo - elgetos. 

Kiniškoji miesto dalis mažai kuo skiriasi nuo mandžiūriško- 
sios. Čia dunkso dvi garsios šventyklos - Dangaus ir Žemdirbys- 
tės (čia Ž.Vernas netikslus: Dangaus Šventykla - architektūrinis 
kompleksas Išoriniame mieste, buvusiame Pekino priemiestyje, 
svarbiausias šio komplekso pastatas - medinė rotonda su trijų aukštų 
stogu; 0 antrasis pastatas vadinamas Maldos už gausų derlių šven- 
tykla), taip pat deivės Gvanging šventykla, puikūs tvenkiniai su auk- 
sinėmis žuvelėmis, turgūs, teatrai ir taip toliau. Didysis prospektas 
šią teritoriją dalija į rytinę ir vakarinę. Savo ruožtu prospektą sker- 
sai kerta Čakua gatvė, kur gyveno būsimoji ponia Kin Fo. 

Skaitytojas tikriausiai prisimena, kaip jaunoji našlė su kelių 
dienų pertrauka gavo du laiškus. Pirmajame jaunikis rašė, jog jis 
bankrutavo. Antrajame teigė visiškai priešingai ir žadėjo kiek ga- 
lėdamas greičiau pulti prie mylimosios kojų. 

Žavioji Le U iš pradžių skaičiavo dienas ir valandas, likusias 
iki susitikimo su sužadėtiniu. Vėliau nebesusivaldžiusi krito į gi- 
lią melancholiją, nes Kin Fo dingo kaip į vandenį. Veltui ėjo laiš- 
kai į Šanchajų, o atsakymų vargšė vis nesulaukė. Praslinko dau- 
giau kaip mėnuo. Nesunku suprasti, kaip jautėsi jaunoji moteris. 

Bemaž visą šį laiką Le U sėdėjo namuose ir laukė, laukė... 

Bjaurioji Nang tiesiog pasiuto. Ji nuolatos burbėjo, buvo vis- 
kuo nepatenkinta ir be galo erzino šeimininkę. 

Ir vis dėlto Le U neprarado vilties, o viltis, kaip Žinia, miršta 
paskutinė. 

Vyraujanti religija Kinijoje yra budizmas, turintis daugiau kaip 
tris šimtus milijonų pasekėjų ir susidedantis iš dviejų šakų. Pir- 
majai atstovauja bonzos, vilkintys pilkais drabužiais ir nešiojantys 
raudonus galvų apdangalus, antrajai - lamos, besirengiantys tik gel- 


tonai. Le U buvo pirmosios krypties šalininkė. Tikintieji ją dažnai 
matydavo Gvantimiao šventykloje, pastatytoje deivės Gvanging gar- 
bei. Tenai nepaguodžiamoji našlė meldėsi už savo mylimąjį. 

Kažkokia nuojauta šnibždėjo Le U, kad jos bičiuliui gresia 
pavojus. Apibarusi tarnaitę, jis įsakė surasti palankiną su neši- 
kais, norėdama ir vėl vykti į šventyklą. 

Nang senu savo įpročiu tik pagūžčiojo pečiais, sušnypštė ir 
Išėjo į gatvę. 

O liūdnoji šeimininkė tuo metu su gėla žvelgė į tylintį fonog- 
rafą. Netikėtai jais šmėkštelėjo mintis: 

— Bent jau tegu žino, kad aš laukiau ir galvojau apie jį. 

Le U, paspaudusi mažą blizgantį mygtuką, prašneko, stengda- 
masi rasti mylimajam pačių geriausių ir švelniausių žodžių. 

Trinktelėjo durys, įėjo Nang ir nutraukė jaunosios našlės mo- 
nologą: 

— Neštuvai paduoti, ponia, - sumurmėjo. 

Tačiau Le U jau nesiklausė jos. Ji skubiai išėjo iš namų, pato- 
giai įsitaisė palankine, ir įsakė nunešti ją į Gvantimiao šventyklą. 

Šventykla stūksojo netoliese — pakako artimiausioje kryžke- 
lėje įsukti į Didįjį prospektą ir pakilti iki Dangaus vartų. 

Nešikai sunkiai skverbėsi per gatvės minią. Aplinkui sklido 
velniškas triukšmas ir gaudesys: draugiškam chorui pardavėjų, 
giriančių savo prekes, antrino atkaklūs būrėjų, fotografų, karikatū- 
ristų ir kitų riksmai. Netoliese praėjo laidotuvių procesija, greta — 
vestuvių kortežas (iškilminga eisena, garbės palyda), ne toks links- 
mas kaip laidotuvių eisena, bet taip pat keliantis didelį triukšmą ir 
stumdymąsi. Priešais kažkokio valdininko namus susirinko dvi ar 
trys dešimtys Žžioplių: prie jų skarmaluotas tipas iš visų jėgų mušė 
būgną, šitaip stengdamasis atkreipti į save teisėtvarkos dėmesį. 

Ant akmeninio paaukštinimo gulėjo piktadarys. Jis ką tik ga- 
vo lazdų porciją. Jį saugojo du trumpomis ietimis ir kardais gink- 
luoti kareiviai, užsivožę ant galvų mandžiūriškas kepures su rau- 
donais kutais. Šiek tiek tolėliau keli kinai, surišti į krūvą už kase- 
lių, niūriai traukė į artimiausią policijos nuovadą. Šalia, keistai 
šokčiodamas, slinko kažkoks nelaimėlis. Jo kairė koja ir dešinė 


ranka buvo įkištos į vienos ilgos lentos angas. Kairėje žemame 
mediniame narve tupėjo apspjaudytas ir sumuštas vagis. Nuoša- 
liau sulinkę tarsi jaučiai po jungu stovėjo keli nusikaltėliai, ant 
kurių kaklų buvo užmautos sunkios trinkos. Ir visur aplinkui — 
berankiai, bekojai, kreivi ir šlubi elgetos. 

Nenuostabu, kad palankinas sunkiai skverbėsi per šią maišatį. 
Vis dėlto netrukus Le U atsidūrė vietoje. Ji nulipo nuo neštuvų ir 
nužingsniavo į šventyklą; čia prisiartino prie „maldų malūno" — 
švento įtaiso, panašaus į vaikišką sukutį. Šalia jo, laukdamas mal- 
dininkų, o dar labiau jų aukų, stovėjo nekalbus bonza. 

Le U padavė šventyklos tarnautojui kelias monetas ir, priglau- 
dusi kairį delną sau prie krūtinės, dešine ranka pasuko rankenėlę. 
„Malūnas“ ėmė suktis, bet ne per greičiausiai, vadinasi, Aukš- 
čiausiasis gali neišgirsti vargšės maldų! 

— Stipriau, - padrąsinamai tarė kulto tarnas. 

Jaunoji moteris mielai pakluso ir bonzai padavė dar kelias mo- 
netas. Šitaip tęsėsi gal penkiolika minučių, kol šventikas ženklu 
nesustabdė Le U. Kin Fo sužadėtinė lengvai glustelėjo prie dei- 
vės Gvanging, paskui išėjo iš šventyklos, įlipo į laukusį palanki- 
ną ir įsakė nešikams parnešti ją namo. 

Netikėtai, prieš pat išsukant iš Didžiojo prospekto, jaunosios 
našlės tarnai ūmai sustojo. Iš kažkur išdygo kareiviai, jie šiurkš- 
čiai puolė stumdyti minią. Bemat užsidarė krautuvėlės. Visos sker- 
sinės gatvės buvo užblokuotos specialiomis pertvaromis. 

Prospekto pradžioje pasirodė triukšmingas kortežas. Tai vyko 
imperatoriaus Gvan Siui palyda, — jis grįžo į savo rezidenciją. 
(Dziaitengas, našlaujančios imperatorienės Dysi anūkas, kurį se- 
nelė paskelbė imperatoriumi 1874 metais po savo sūnaus impe- 
ratoriaus Dzai Čungo mirties. Naujasis imperatorius pasirinko 
devizą Gvan Siui, išvertus iš kinų kalbos, - „Spindesio tąsa") 

Priekyje, dairydamasis į šalis, žengė būrys sargybinių, už jų — 
dvi eilės kareivių su ietimis ir lazdomis. Toliau grupė aukštųjų kari- 
ninkų nešė didelį geltoną skėtį, papuoštą drakonais, — imperato- 
riaus emblemą. Pagaliau pasirodė palankinas, tempiamas šešioli- 
kos nešikų, vilkinčių raudonais drabužiais ir šilko liemenėmis su 


baltais kaspinais. Kraujo princai, aukščiausieji mandarinai, užsėdę 
ant eidininkų, apdengtų geltonomis gūniomis, lydėjo savo valdovą. 

Palankine pusiau gulėjo Dangaus Sūnus, mirusiojo imperato- 
riaus Tun Dži (tai valdovo Dzai Čungo /1862 - 1874/ valdymo 
devizas) sūnus. 

Pabaigoje traukė arklininkai ir kiti tarnai. Netrukus visų 
džiaugsmui procesija dingo už Dangaus vartų. 

Po kurio laiko nešikai be jokios gaišaties parnešė Le U į na- 
mus. Bet kokį siurprizą deivė Gvanging parengė jaunajai našlei! 

Le U jau buvo bepaimanti durų rankeną. Kaip tik tą akimirką 
pasirodė kažkoks absurdiškas dulkėtas vežimas, tempiamas dvie- 
jų mulų. Iš jo iššoko Kin Fo, paskui jį Kreigas su Fri ir Sunas! 

— Tai jūs, jūs! — užduso iš džiaugsmo Le U. 

— Mano brangioji, mylimoji! - puolė prie savo nuotakos Kin 
Fo. - Juk neabejojote, jog aš grįšiu? 

Užuot atsakiusi, jaunoji moteris paėmė mūsų herojų už ran- 
kos ir nusivedė į buduarą prie mažojo fonografo - nebylaus jos 
ilgo ir skaudaus laukimo liudininko. 

— Aš nė akimirką nesilioviau laukti jūsų, mano širdie, išsiuvi- 
nėta šilko gėlėmis, - iškvėpė Le U. 

Ji išėmė iš aparato popieriaus lapą, apvertė jį, vėl įdėjo ir pa- 
spaudė mygtuką. 

Kin Fo išgirdo švelnų sidabrinį balselį: 

— Sugrįžk, mano mylimasis, aš laukiu tavęs! Sugrįžk pas ma- 
ne! Tegu mūsų širdys visada būna kartu! Aš nesiliauju galvoti 
apie tave... 

Fonografas akimirką nutilo. Bet paskui vėl pasigirdo balsas, 
tiesa, šį sykį kažkoks niurzglus ir nepatenkintas: 

— Maža mat man vienos šeimininkės, netrukus pasirodys ir 
šeimininkas! Kad bent viešpats Jangas prismaugtų juos abu! 

Žinoma, tai buvo Nang balsas. Išėjus Le U, senoji ragana nu- 
tarė palengvinti sau širdį. Bet aparatas dar veikė, todėl aiškiai 
užfiksavo neatsargius tarnaitės plepalus. 

Ei, tarnaite, saugokis fonografo! 

Tą pačią dieną Nang buvo išmesta už durų. 


Penkioliktasis skyrius, 
kuriame Kin Fo ir galbūt skaitytojo laukia netikėtumas 


Nuo šiol niekas jau nebetrukdė turtuolio Kin Fo ir gražuolės 
Le U vestuvėms. Po šešių dienų turi baigtis Vangui skirtasis lai- 
kas. Tačiau nelaimingasis filosofas žuvo. Taigi daugiau nebebu- 
vo ko bijoti. 

Vestuves paskyrė birželio dvidešimt penktąją. Simbolinė da- 
ta! Šią dieną dar visai neseniai Kin Fo norėjo padaryti savo gyve- 
nimo paskutiniąja diena. 

Sužinojusi iš jaunikio nuodugnaus pasakojimo apie filosofo 
mirtį, jaunoji nuotaka nepajėgė sulaikyti užplūdusių ašarų. Ji pa- 
žinojo ir mylėjo Vangą, nes tai jis supažindino ją su Kin Fo. 

— Vargšelis Vangas! - atsiduso jaunoji moteris. — Jo labai trūks 
mūsų vestuvėse. 

— Vargšas Vangas, - nulenkė galvą Kin Fo, nuoširdžiai apgai- 
lestaudamas, kad prarado bičiulį ir mokytoją. 

— Galbūt jis nutarė mirti, nenorėdamas įvykdyti rūsčiojo pa- 
žado? —- Le U įsmeigė į svečius užverktas akis. 

Deja! Jos versija atrodė labai panaši į tiesą. 

Po įvykio ant Balikao tilto Kinijos laikraščiai daugiau nebe- 
spausdino garbiojo Bidulfo skelbimų, todėl Kin Fo slėgusioji garbė 
taip pat greitai dingo, kaip ir atsirado. 

Skaitytojas tikriausiai paklaus, kaip šioje situacijoje elgėsi 
Kreigas ir Fri? 

Nors jie ir privalėjo ginti kompanijos interesus iki birželio 

trisdešimtosios, iš tikrųjų jų paslaugų Kin Fo daugiau jau nebe- 
reikėjo. Vango nebėra ko baimintis, jis tiesiog išėjo iš šio pasau- 
lio. Galbūt pats vertingiausias „Šimto metų" kompanijos klientas 
pats panorės kėsintis į savo gyvybę? Irgi ne. Kin Fo ką tiktai rado 
laimę ir nė už ką netroško mirti. Taigi Kreigas ir Fri galėjo ramia 
sąžine grįžti į kompaniją. 

Bet juk juodu buvo nuostabūs vyrukai! Ir Kin Fo pakvietė juos 
į vestuves, o agentai labai maloniai sutiko. 

— Beje, - kuo ramiausiai Fri tarė Kreigui, - vedybos tam tikra 
prasme irgi savižudybė! 

— Be abejonės, — pritariamai linktelėjo Kreigas. - Bet šiuo 
atveju gyvybė atiduodama į patikimas rankas! 

Kitą dieną namuose pasirodė nauja tarnaitė. 

Atvažiavo ponia Lu Dalu, Le U tetulė. Jaunajai našlei labai 
reikėjo jos pagalbos ir patarimų. Ponia Lu Dalu buvo antrosios 
klasės ketvirtojo rango kilmingo mandarino, buvusio imperato- 
riaus skaitovo ir Changlingo akademijos nario žmona. (Kinijos 
imperijoje valdininkų pareigos buvo skirstomos į 9 klases /ping/, ku- 
rios savo ruožiu dalytos į dvi pakopas - vyresniąją ir jaunesniąją.) 

Kai dėl Kin Fo, tai po vestuvių jis planavo kuo skubiau išvyk- 
ti iš Pekino, nes labai nemėgo per arti esančio imperatoriaus dva- 
ro. Mūsų herojus norėjo su jaunąja Žmona įsikurti savo praban- 
gioje sodyboje Šanchajuje. 

O kol kas Le U jaunikis laikinai gyveno ,Amžinojoje laimė- 
je" — puikiame viešbutyje, įsikūrusiame Tianmeno bulvare kaip 
tik tarp kiniškosios ir mandžiūriškosi0s miesto dalių. 

Ten pat apsistojo ir Kreigas su Fri. Sunas ir toliau vykdė savo 
įprastas priedermes. Tačiau dabar pasidarė kur kas atsargesnis ir 
arti prie fonografo neprieidavo. Atsitikimas su Nang jam buvo 
gera pamoka! 

Laimei, Kin Fo Pekine sutiko ir pakvietė į vestuves bičiulius 
iš Kantono - pirklį Jin Bangą ir rašytoją Chuangą. 

Kažkada buvęs bejausmis ir viskam abejingas, išminčiaus Van- 
go mokinys dabar jautėsi iš tikrųjų laimingas! Du mėnesiai siau- 

bingų išmėginimų, nuolatinės įtampos jį daug ko išmokė. Jeigu 
vargšelis filosofas būtų dabar gyvas, dar sykį galėtų įsitikinti sa- 
vo teisybe. | 

Kin Fo dabar nuolatos sukiojosi šalia Le U. Jaunoji moteris 
irgi jautėsi be galo laiminga! Ir kuriam galui jai tos be skaičiaus 
suknios iš pačių brangiausių Pekino parduotuvių? Ji galvojo tik- 
tai apie jį, savo mieląjį, ir be galo kartojo didžiojo išminčiaus 
žodžius: 

„--.Jeigu Žmona pamilo vyrą, tai visam gyvenimui; žmona pri- 
valo labai stipriai gerbti tą, kurio pavardę ji priima, ir būti jo ver- 
ta; namuose žmona turi būti panaši į nebylų šešėlį ir tyrą aidą; 
vyras — žmonos Dievas". 

Tuo tarpu vestuvėms buvo rengiamasi visu spartumu. 

Trisdešimt porų siuvinėtų šlepečių — būtinoji nuotakos krai- 
čio dalis - jau stovėjo Čakua gatvės namuose. Konditerijos ga- 
miniai iš Sinjuano, įvairiausios uogienės, sausi vaisiai, skrudinti 
ir cukruoti migdolai, ledinukai, dygiųjų slyvų uogų sirupas, apel- 
sinai, imbieras ir greipfrutai, puikaus šilko rietimai, gausybė nie- 
kučių iš aukso ir brangakmenių, žiedai, apyrankės, plaukų segtu- 
kai ir taip toliau — visa tai pamažu plūdo į Le U buduarą. 

Kinijoje nuotaka pirmiausia pristatoma vyro giminėms. Vyras 
iki paskutinės valandėlės nepažįsta savo būsimosios žmonos. Pa- 
galiau uždaras palankinas atvyksta į jo namus. Jaunikiui perduo- 
dami raktai, kuriais jis atrakina palankino dureles. Jeigu nuotaka 
patinka, jis ištiesia jai ranką. Priešingu atveju - stipriai užtrenkia 
dureles. Ir tuo viskas baigiasi. 

Savaime aišku, Kin Fo vestuvėse viskas vyks kitaip. Jis seniai 
pažinojo ir mylėjo savo išrinktąją. Tai labai palengvino padėtį. 

Pagaliau atėjo birželio dvidešimt penktoji. Laikantis papročio 
pastarąsias tris dienas Le U namuose be perstojo degė šviesa. 
Ponia Lu Dalu, atstovaujanti būsimosios žmonos šeimai, nesu- 
merkė akių, tuo pačiu demonstruodama liūdesį, kad Le U skiriasi 
su tėvų namais. Jeigu Kin Fo būtų turėjęs tėvus, jo sodyba irgi 
būtų buvusi apšviesta, — tai gedulo ženklas, nes „sūnaus vedybos 

vertinamos kaip tėvo mirtis". 

Kadangi abu jaunieji buvo našlaičiai, juodu nutarė atsisakyti 
kai kurių išvardytų papročių. Užtat skrupulingai laikėsi kitų tra- 
dicijų. 

Buvo pakviestas astrologas. Pagal visas taisykles sudarytas 
horoskopas rodė, kad jaunųjų charakteriai visiškai sutampa. Jiems 
viskas buvo palanku: metų laikas, žvaigždžių ir mėnulio padėtis. 

Kinijoje jaunikis ir nuotaka netuokiami šventykloje, jų san- 
tuoka neregistruojama atitinkamoje civilinėje įstaigoje. Papras- 
tai būsimoji žmona iškilmingos procesijos priešakyje vyksta į jau- 
nikio namus. Kadangi mūsų herojus laikinai gyveno viešbutyje, 
buvo susitarta, kad Le U, apsirengusi vestuviniais drabužiais, ten 
pasirodys aštuntą valandą vakaro. 

Devynioliktą valandą Kin Fo, lydimas tiesiog spinduliuojan- 
čių Kreigo ir Fri, priiminėjo svečius. Gerbiamiems ponams iš anks- 
to buvo nusiųsti kvietimai ant raudono popieriaus. Visi atvyko 
laiku. Niekas nenorėjo vėluoti į šią puikią šventę. Vyrai stovėjo 
atskirai nuo damų, kurios, šnarėdamos šilkinėmis sukniomis ir 
skambčiodamos brangenybėmis, guviai šnekučiavosi prie joms 
skirto stalo. 

Pirklys Jin Bangas ir rašytojas Chuangas aiškiai didžiavosi 
savo bičiuliu. Po apartamentus lėtai vaikščiojo keli mandarinai, 
užsidėję specialius galvų apdangalus su raudonais ženkliukais, 
rodančiais, kad jie priklauso aukščiausiam rangui. Visi pakvies- 
tieji - daugiausia kuklūs civiliai tarnautojai — buvo kinai, kas vi- 
siškai atitiko šeimininko pažiūras. 

Kin Fo, kaip to reikalavo etiketas, sutikinėjo svečius prie 
salę, ceremoningai rodydamas kelią ir praleisdamas pirma savęs 
tarpduryje, o duris atidarinėjo liokajai, pasipuošę paauksuotomis 
livrėjomis. (Livrėja - šveicorių ir liokajų specialaus sukirpimo 
uniforminis drabužis, apsiūtas galionais.) 

Lydėdamas svečią, mūsų herojus pagarbiai klausinėjo apie jo 
paties ir jo šeimos narių sveikatą. 

Žodžiu, Kin Fo elgėsi nepriekaištingai, ir nė vienas, netgi pats 
pastabiausias stebėtojas, negalėtų jam prikišti, kad pažeidė senas 
tradicijas ir taisykles. 

Kreigas ir Fri susižavėję žvelgė į jaunikį, kartu nepamiršdami 
akylai dairytis aplinkui. O ką, jeigu vis dėlto dėl kokios nors prie- 
žasties Vangas nenuskendo ir liko gyvas? Staiga ims ir pasirodys 
šiandien? Juk laikas dar nepasibaigęs! Tai neįtikėtina, bet maža 
kas gali atsitikti! 

O tuo laiku jaunoji išėjo iš savo namų Čakua gatvėje ir pato- 
giai įsitaisė dengtame palankine. 

Jeigu mūsų herojus kaip jaunikis atsisakė vilkėti mandarino 
kostiumą, į kurį pagal kinų paprotį turėjo visą teisę, tai Le U ne- 
dvejodama pakluso aukštuomenės taisyklėms. Ji nuostabiai pui- 
kiai atrodė apsivilkusi raudoną suknią iš paauksuoto šilko. Mo- 
ters veidą dengė vualis iš natūralių perlų, prikabintų prie puoš- 
nios aukso diademos. Brangakmeniai ir nepaprasto dailumo dirb- 
tinės gėlės puošė žaviosios moters ilgas juodas kasas. 

Be abejonės, Kin Fo prideramai įvertins mylimosios grožį, 
kai atidarys palankino dureles. 

Kortežas pajudėjo pirmyn. Le U draugės ir draugai sekė pas- 
kui palankiną, iškilmingai nešdami įvairius kraičio daiktus. 

Priekyje žingsniavo dvi dešimtys muzikantų. Griaudėjo mu- 
zika, besikaitaliojanti su gongo garsais. Aplinkui siuvo deglų ne- 
šėjai ir žibintininkai. 

Le U keliavo užsidariusi, - pagal etiketą pirmajam pasirodyti 
turėjo būsimajam vyrui. 

Pagaliau triukšminga procesija sustojo prie „Amžinosios lai- 
mės" viešbučio durų. Kin Fo stovėjo čia pat pasirengęs atidaryti 
dureles, kad padėtų būsimajai žmonai išlipti iš palankino, nueiti į 
numerį, kur abu pasimels, o paskui sugrįš pas svečius. Čia Le U 
turės keturis kartus atsiklaupti prieš vyrą. Pastarasis savo ruožtu 
taip padarys du sykius. Vėliau abu nupils po kelis lašus vyno - tai 
yra padarys vyno auką. Paskui po šios ceremonijos jauniesiems 
bus paduotos dvi šampano taurės, iš kurių juodu nugers po pusę, 

o tai, kas liks, supils į vieną taurę ir vienas paskui kitą išgers iki 
dugno. (Iš tikrųjų pagal kinų papročius po maldos, pagarbos pa- 
reiškimo protėviams ir abipusių nusilenkimų jaunieji iš taurių, 
aprištų raudona juostele, geria vyną su medumi, apsikeičia tau- 
rėmis ir vėl geria.) 

Šitaip vyksta jungtuvių ceremonija. 

Palankinas atvyko. Kin Fo, paėmęs iš ceremonmeisterio vie- 
ną raktą, atrakino dureles ir padavė ranką žaviai bei nežmoniškai 
susijaudinusiai Le U. Būsimoji ponia Kin Fo, išlipusi iš palanki- 
no, žengė susirinkusios minios padarytu koridoriumi. Kviestieji sve- 
čiai pagarbiai nulenkė galvas ir prispaudė rankas prie krūtinių. 

Le U tik pagal signalą rengėsi peržengti viešbučio slenkstį. Į 
dangų pakilo dideli popieriniai aitvarai ir ten, išpuošti drakonais, 
feniksais ir kitais šeimyninės laimės simboliais, aukštai atsisukę 
prieš lengvą šiltą vėjelį, ėmė sūpuotis. (Feniksas — pasakiška 
paukštė, senatvėje susideginanti ir iš savo pelenų atgimstanti jau- 
na; amžino atgimimo simbolis. Kinai įsivaizdavo, kad feniksas 
turėjo didelę reikšmę vaikų gimstamumui.) Danguje suplasnojo 
dešimtys baltų balandžių. Trenkė fejerverko ugnys. Netikėtai Tian- 
meno bulvaro pusėje pasigirdo kažkoks triukšmas, riksmai, trimito 
garsai. Paskui stojo trumpa tyla, bet ir vėl viską užgožė klegesys. 

Kin Fo sustingo. Bičiuliai irgi neryžtingai sustojo, laukdami, 
kol Le U įžengs į viešbutį. 

Gatvėje pasirodė kažkur skubantys žmonės. Visai šalia vėl pa- 
sigirdo trimito garsai. 

— Kas čia vyksta? — paklausė Kin Fo. 

Nuojauta suspaudė jaunosios moters širdį. ŪUmai visą gatvę 
užplūdo minia. Jos centre stovėjo pasipuošęs imperatoriaus liv- 
rėja šauklys ir mirtinoje tyloje skelbė: 

— Mirė našlaujanti valdovė! Gedulas! Gedulas! 

Kin Fo sugniaužė kumščius. Ir reikėjo šitaip atsitikti! Tai kaž- 
kokia lemtis! Toliau šauklys pranešė, kad visiems Padangių im- 
perijos gyventojams tam tikrą laiką (kokį konkrečiai, bus nusta- 
tyta vėliau) specialiu imperatoriaus įsakymu uždraudžiama skus- 

tis galvas, rengti viešas iškilmes, taip pat ir vestuves, veikti teis- 
mams. 

Baisiai nusiminusi Le U stoiškai pakėlė smūgį. Ji paėmė jau- 
nikio ranką ir, kiek pajėgdama ramesniu balsu, tarė: 

— Ką gi, palauksime, mielasis. 

Palankiną kartu su jaunąja nešikai parbogino atgal į Čakua 
gatvę. Šventė buvo atidėta, stalai nukraustyti, muzikantai paleisti 
namo. Bičiuliai stengėsi paguosti nusivylusį Kin Fo, bet netrukus 
ir jie išsivaikščiojo. 

Kin Fo vėl liko kartu su Kreigu ir Fri ištuštėjusiame „Amži- 
nosios laimės“ viešbučio numeryje. Kiek kartaus sarkazmo da- 
bar skambėjo viešbučio pavadinime! 

Dangaus Sūnus draudimą galėjo tęsti be galo ilgai! O Kin Fo 
jau kitą dieną po vestuvių norėjo kartu su Le U grįžti į Šanchajų, 
į savo namus ir pradėti naują gyvenimą. 

Pasirodė tarnas su Kin Fo skirtu laišku. Žvilgtelėjęs į braižą, 
jaunasis kinas nesusivaldė ir riktelėjo. 

Laišką siuntė Vangas. Štai jo turinys: 


Mano bičiuli! Aš dar nenumiriau, bet kai tu gausi šį laišką, 
manęs jau nebebus tarp gyvųjų. Mirštu, nes negaliu įvykdyti savo 
pažado. Bet būk ramus, viskas numatyta. 

Tavo raštelį dabar turi Lao Šenas, buvęs taipingų būrio va- 
das. Šis žmogus viską padarys kaip reikia. Jis vietoj manęs gaus 
minėtą draudimo dalį. Aš tuo pasirūpinau... 

Sudie! Aplenkiu tave tik trumpam! Iki greito pasimatymo! 


Vangas 

Šešioliktasis skyrius, 


kuriame Kin Fo, vis dar būdamas viengungis, 
vėl pradeda klajoti 


Čia tai bent naujiena! Kin Fo padėtis labai susikomplikavo. 

Vis dėlto Vangas nesiryžo nužudyti mylimo mokinio ir, nieko 
nežinodamas apie jo gyvenimo permainas, tai padaryti pavedė ki- 
tam žmogui. Ir kam? Plėšikui! Jau pastarojo ranka tikrai nesudre- 
bės, dėl penkiasdešimties tūkstančių dolerių jis nesustos prieš nieką! 

— Ak, man viskas velniškai nusibodo! —- sušuko galiausiai nu- 
sivylęs Kin Fo. 

Kreigas tr Fri irgi perskaitė Vango laišką. 

— Bet čia nieko nesakoma apie birželio dvidešimt penktąją 
kaip galutinę datą, — pareiškė jie. 

— Matyt, Vangas pavedė Lao Šenui nužudyti mane, bet nepa- 
sakė termino. 

— Mat kaip! — vienu balsu tarė Kreigas ir Fri. — Bet plėšiko 
tikslas — veikti kuo greičiau. 

— O kodėl? 

— Po kelių dienų jums reikės atnaujinti kontraktą, priešingu 
atveju jis visiems nebeteks prasmės! 

— Gerai, - numojo ranka Kin Fo. - Kad ir kaip ten būtų, reikia 
ilgai nedelsus atimti iš Lao Šeno raštelį. Tegu ta operacija man 
kainuoja ir penkiasdešimt tūkstančių dolerių. 

— Visiškai teisingai! — pritarė Kreigas. 

— Teisybė! — neatsiliko ir Fri. 

— Bet kur yra tasai taipingas? Galbūt jį rasti bus lengviau negu 
Vangą? - garsiai pagalvojo Kin Fo. 

Jis nebegalėjo ramiai stovėti, todėl vaikščiojo po kambarį pir- 
myn ir atgal. Pastarųjų kelių valandų įvykiai jį gana stipriai su- 
jaudino. 

— Aš einu ieškoti to Lao Šeno, - tarė Kin Fo. - O judu, ponai, 
dabar esate laisvi! 

— Pone Kin Fo, - ir dabar Kreigas bei Fri buvo vieningi, — „Šim- 
to metų" interesams gresia rimčiausias pavojus. Tokiomis aplinky- 
bėmis palikti jus vieną būtų negarbinga. Mes vykstame su jumis! 

Mūsų herojai negaišdami ėmė rengtis kelionei. O kol jie tvar- 
kosi, truputį papasakosime apie Lao Šeną. Šis ponas buvo itin 
garsus, todėl jį surasti nereikėjo didelio vargo. 

Buvęs Vango bičiulis savo laiku nuo persekiojimų pabėgo į Pa- 
dangių imperijos šiaurę, už Didžiosios kinų sienos, o pastaruoju 
laiku tiesiog paprasčiausiai plėšikavo. Taigi sunku rasti tinkamesnį 
žudiką! Tokiam Žmogui - vis tiek ar viena auka daugiau, ar mažiau. 

Kin Fo ir agentai smulkiai sužinojo apie buvusį taipingą. Pa- 
aiškėjo, kad neseniai žmonės jį matė Funingo rajone - nedidelia- 
me uoste ant Liaodungo įlankos kranto. (Ž. Verno klaida: Funin- 
gas yra sausumos miestas, įsikūręs apytikriai už 20 km nuo jūros 
kranto.) Ten mūsų herojai ir nutarė skubiai nukakti. 

Kin Fo papasakojo Le U apie Vango laiškelį. Moteris dar la- 
biau nusiminė, jos akyse pasirodė ašaros. Kiek visokių išmėgini- 
mų pastaruoju metu teko vargšės moters daliai! Ji norėjo atkalbė- 
ti Kin Fo ten vykti. Juk jį gali užmušti! Ar ne geriau palaukti čia, 
kur nors pasislėpti, išvykti iš šalies? 

Kin Fo švelniai, bet atvirai pareiškė mylimajai, jog negali gy- 
venti nuolatos gresiant mirtinam pavojui, nuolatos baiminantis 
kažkokio pakelių plėšiko. Ne! Su tuo reikia baigti visiems lai- 
kams! Kin Fo ir jo palydovai išvyks jau šiandien, suras Lao Šeną, 
bet kuria kaina atgaus lemtingąjį raštelį ir sugrįš į Pekiną anksčiau, 
negu baigsis gedulas dėl našlaujančios imperatorienės mirties. 

— Mano mieloji sesele, — tarė Kin Fo, — dabar aš jau nebe taip 

apgailestauju, kad mūsų vestuvės atidėtos! Jeigu jos būtų įvykusios... 

— Jeigu jos būtų įvykusios, - pravirko Le U, - aš turėčiau teisę 
sekti paskui jus! Beje, niekas netrukdo taip padaryti ir dabar! 

— Ne! - atrėžė Kin Fo. - Brangioji, jūs liksite namuose. Taip 
man bus lengviau. Iki pasimatymo, Le U, iki susitikimo! 

Ir mūsų herojus, nieko nebematydamas, švelniai, bet ryžtin- 
gai atplėšė nuo savęs jaunosios moters rankas. 

Tą pačią dieną Kin Fo, Kreigas, Fri ir nevykėlis Sunas paliko 
Pekiną ir patraukė į Tungdžou. 

Po kurio laiko keliautojai pasiekė miestą ir trumpai sustoję 
ėmė tartis, kaip ir kur judėti toliau. 

Jie atmetė sausumos variantą, kuris buvo labai sunkus ir pa- 
vojingas. Pasiekti Funingą jūra saugiau, be to, tam prireiks viso 
labo keturių ar penkių dienų. O toliau teks veikti pagal aplinkybes. 

Bet kur rasti tinkamą laivą? 

Ir čia mūsų herojams po kelių ne itin sėkmingų savaičių nusi- 
šypsojo fortūna: kaip tik Baichės žiotyse stovėjo pasirengęs iš- 
plaukti į Funingą šiuolaikinis garlaivis. Kol Vango mokinys tarė- 
si su kapitonu, Kreigas ir Fri nupirko būtinas gelbėjimo priemo- 
nes — nuo paprasto šalmo iki naujausios konstrukcijos povande- 
ninių kostiumų. Juk Kin Fo kaip ir anksčiau tebekainavo du šim- 
tus tūkstančių dolerių. 

Taigi birželio dvidešimt šeštosios vidurdienį mūsų herojai įli- 
po į „Beitango“ garlaivį ir nuplaukė pasroviui žemyn. 

Baichė yra itin vingiuota ir vandeninga upė, labai tinkanti plau- 
kioti stambaus tonažo laivams. Judėjimas čia kur kas gyvesnis 
negu pakrante nuo Tungdžou einančiu sausumos keliu. 

„Beitangas“ sparčiai plaukė tarp farvaterio bakenų, garsiai 
pliaukšėdamas sraigto mentėmis į gelsvą vandenį ir skleisdamas 
ratilus ramiame veidrodiniame upės paviršiuje. (Bakenas - plū- 
duriuojantis ženklas, įtaisytas ant inkaro; jo paskirtis - pažymėti 
farvaterį arba nurodyti laivams pavojingas vietas.) Džiuginda- 
mas akis, pasirodė ir netikėtai dingo už staigaus posūkio pagodos 
bokštas Tungdžou priemiestyje. Šioje vietoje Baichė nėra tokia 

plati kaip toliau. Ji lėtai gena savo vandenis tarp smėlėtų krantų, 
apaugusių miškais ir nedidelių kaimelių vaismedžių sodais. Ne- 
trukus pasirodė Tiendzinas. Čia jų garlaivis turėjo prasiskverbti 
tarp šimtų didelių ir mažų laivų, kurie tiesiog buvo užkimšę įlan- 
ką. Jeigu kelyje pasitaikydavo nuleidusios inkarus džonkos, jū- 
reiviai be sąžinės graužaties nukirsdavo lynus ir pasroviui drei- 
fuojantys laivai dar labiau užgriozdindavo ir taip jau panašų į 
skruzdėlyną uostą. 

Plaukimo metu Kreigas ir Fri su dvigubu dėmesiu sekė, kas 
vyksta laive. Juk dabar kalbama jau ne apie Vangą, su kuriuo 
visada galima susitarti, ne, agentai laukė Lao Šeno — siaubingo 
taipingo, kurio, gaila, nė vienas iš mūsų herojų nepažinojo. Kaip 
Jį atpažinti? Kreigas ir Fri bemaž kiekvieną „Beitango“ keleivį 
įtarė esant žudiką! Juodu nevalgė ir nemiegojo, nė per žingsnį 
nesitraukdami nuo Kin Fo. 

O Sunas pasijuto itin prastai, vien pagalvojęs, jog greitai teks 
plaukti jūra. Kuo labiau artėjo garlaivis prie Džilio (dabar Bo- 
chaivango įlanka) įlankos, tuo kamerdineris labiau blyško, tuo stip- 
riau juto, kad ima trūkti oro, o burną kraipo mėšlungiška grimasa. 

— Jūs niekada neplaukėte jūra? — susidomėjo Kreigas. 


— Nė karto! 

— Ar jums bloga! — užjaučiamai paklausė ir Fri. 
— Ne! 

— Patariu pakelti galvą, - pridūrė Kreigas. 

— Galvą?.. 

— Ir nepraverti burnos... - pridėjo ir Fri. 

— Burnos?.. 


Agentai suprato, kad liokajui rūpi ne šnekos, ir nuėjo. O Su- 
nas susirado nuošalią vietelę laivagalyje ir nevilties kupinu žvilgs- 
niu spoksojo į upę. 

Nepastebimai pasikeitė peizažas. Aukštas ir status dešinysis kran- 
tas kontrastavo su mūšos daužomu nuožulniu kairiuoju. Šiek tiek 
toliau driekėsi begaliniai sorgo, kukurūzų, kviečių ir ryžių laukai. 
Kiekvienas žemės lopinėlis buvo rūpestingai įdirbtas ir apsėtas. Vi- 

sur matėsi irigacijos kanalai arba bambukiniai įrenginiai su kau- 
šais, semiančiais vandenį iš šulinių. Tai vienur, tai kitur stūksojo iš 
molio drėbtų lūšnų kaimeliai, skęstantys vaismedžių žalumoje. 

Ant kranto zujo daugybė žvejų su prijaukintais kormoranais. 
Pagal šeimininko ženklą paukštis puldavo į vandenį ir atnešdavo 
žuvį, kurios nepajėgdavo praryti dėl specialaus žiedo, perpus už- 
spaudusio plunksnuočio gerklę. 

Virš upės suko ratus šimtai ančių, varnų, šarkų ir vanagų, ku- 
riuos išbaidė garlaivio sirena. 

Pakrante einantis kelias atrodė visiškai tuščias. Užtat kiek pa- 
čių įvairiausių laivų siuvo pirmyn ir atgal upėje! Čia plaukė kari- 
nės džonkos su patrankomis, dviejų eilių irklais ir vandens ratu, 
kurį suko žmogaus protas; dvistiebės muitininkų džonkos su bu- 
rėmis, išgražintomis fantastiniais gyvūnais; tvirtai suręstos pre- 
kybinės džonkos, galinčios atsilaikyti prieš patį rūsčiausią taifū- 
ną; lengvos iškyloms skirtos džonkos; prabangios mandarinų jach- 
tos; daugybė įvairiausių formų sampanų. (Sampanas - medinis, 
plokščiadugnis irklinis arba burinis Pietryčių Azijos laivelis.) Pa- 
čius mažiausius iš jų mitriai valdė moterys su irklais rankose ir 
kūdikiais ant nugarų. Pagaliau bendrą vaizdą papildė milžiniški 
plaustai — ištisi kaimai ant vandens su medinėmis trobelėmis, vais- 
medžių sodais, daržų lysvėmis. 

Kitą dieną, birželio dvidešimt septintąją, auštant „Beitangas“ 
pasiekė Tangu uostą. Dešiniajame ir kairiajame upės krantuose stūk- 
sojo pusiau sugriauti fortai. 1860 metais juos užėmė anglų ir pran- 
cūzų kariuomenės. Čia tų pačių metų rugpjūčio dvidešimt ketvirtą- 
ją generolas Kolinė asmeniškai pakėlė savo kareivius į ataką. Tuos 
įvykius primena monumentas, po kuriuo ilsisi žuvusiųjų kūnai. 

Keleiviai išlipo į krantą. Tangu yra gana didelis miestas, o 
ilgainiui, kai iki Tiendzino bus baigtas tiesti geležinkelis, jo reikš- 
mė dar labiau padidės. 

Garlaivis į Funingą stovėjo uoste pasirengęs toliau plaukti. 
Kin Fo ir jo palydovai nedelsdami nusisamdė sampaną, kuris grei- 
tai nuplukdė juos į „Sem Jepo? laivą. 

Septynioliktasis skyrius, 
kuriame prekinė Kin Fo vertė dar kartą statoma į pavojų 


Prieš savaitę Tangu upėje inkarą nuleido garlaivis iš Ameri- 
kos. Laivą buvo nusamdžiusi kažkokia Kinijos-Kalifornijos kom- 
panija „Fokting Dung“ agentūros vardu. Jo triume gulėjo du šim- 
tai penkiasdešimt karstų su emigrantų palaikais. Vėliau garlaivis 
turėjo plauti toliau į šiaurines šalies provincijas. 

Šios nepatogios pailgos dėžės buvo perkrautos čia pat, uoste, 
į kinų garlaivį, kuris ir rengėsi plaukti į Funingą. 

Kadangi kitų pakeleivingų laivų nebuvo, Kin Fo su palydo- 
vais ir susikraustė į šį garlaivį. Jie vylėsi po dviejų ar trijų dienų 
atvykti į vietą, o kol kas turėjo pakęsti nesmagią mirusiųjų kai- 
mynystę. 

„Sem Jepas“ buvo trijų šimtų tonų vandens talpos paprasta 
jūrų džonka. Šių kraštų uostuose, žinia, esama ir didesnių laivų, 
bet visi jie kaip paprastai turi palyginti nedidelę grimzlę, kad ga- 
lėtų įplaukti į upių Žiotis. 

Tokios pat džonkos gabena krovinius tarp Kantono ir San Fran- 
sicko. Pasaulio matę žmonės teigia, kad kinai — puikūs jūrininkai. 

Suręstas iš bambukų be jokių vinių ir kokių nors metalinių 
sutvirtinimų, „Sem Jepas“ buvo kruopščiai užkamšytas pakulo- 
mis ir Kambodžos derva, o tai garantavo, kad neprasisunks nė 
lašelis vandens. Laivui netgi nereikėjo pompos vandeniui išpum- 
puoti. Iš kietos ir sunkios medienos nutašytas inkaras, lankstūs ir 
stiprūs lynai iš palmių pluošto, patikimos burės ir du stiebai — 

visa tai ir sudarė laivo įrangą. 

Iš šalies niekas nebūtų net pagalvojęs, kad ši lengva lyg kamš- 
tis džonka, veržliai slystanti vandeniu, virto didžiuliu katafalku. 

Jos pirmagalyje žibėjo akis, regis, priklausiusi gigantiškai jū- 
rų pabaisai, stiebuose plevėsavo margos vėliavos, abipus bortų 
rūsčiai kyšojo patrankų vamzdžiai — įgulai dažnai tekdavo susi- 
durti su piratais! 

Kapitonas ir šeši įgulos nariai buvo sumanūs ir miklūs vyrai. 
Kalbama, kad kompasą išrado kinai. Visiškai įmanomas dalykas. 
Bet jūreiviai kabotažininkai dažniausiai jo nepasigenda, nes vi- 
siškai pasikliauja savo patirtimi ir intuicija. (Kabotažininkai - 
jūreiviai, plaukiojantys kabotažiniais laivais, kurie paprastai lan- 
kosi savo šalies uostuose.) 

Kapitonas Janas - nedidelio ūgio, linksmas ir labai judrus vy- 
rukas — stovėjo prie vairo ir kartkartėmis žvilgčiojo į pakrantę. 
Susipažinęs su Kin Fo ir jo palydovais, laivo šeimininkas buvo 
itin pakilios nuotaikos. Jis visą laiką energingai mosikavo ranko- 
mis, apšaukė vieną kitą jūreivį, ko nors klausinėjo arba papras- 
čiausiai barė. Mūsų keleivių sumokėti šimtas penkiasdešimt tae- 
lių labai pataisė jo finansinę padėtį. Be to, šie keleiviai pasirodė 
esą tokie pat ramūs ir nepretenzingi, kaip ir anie, gulintys triume. 

Kin Fo, Kreigas ir Fri šiaip ne taip įsitaisė laivagalio kajutėse, 
o Sunas prisiglaudė pirmagalyje. 

Budrūs agentai atidžiai stebėjo įgulą ir kapitoną, bet kol kas 
neįžvelgė jų elgesyje nieko įtartina. Beje, tai buvo visiškai natū- 
ralu, nes juk tik atsitiktinumas atvedė „Šimto metų" klientą į šią 
džonką. Taigi atsirado proga atsipalaiduoti kelioms dienoms, ko! 
garlaivis pasieks Funingą. 

Agentai paliko ramybėje Kin Fo, kuo pastarasis labai apsi- 
džiaugė, užsidarė savo kajutėje ir paskendo mintyse. Kiek viso- 
kių įvykių atsitiko jo gyvenime per pastaruosius du mėnesius! 
Bet nieko! Greitai viskas susitvarkys, nes Lao Šeną pirmiausia 
domina pinigai. Ir jis juos gaus už tą raštelį. Dabar svarbiausia — 
neįklimpti į kokią nors bėdą. Galimas daiktas, taipingas, likda- 


mas nuošalyje, gana gerai žino, ką veikia jis, Kin Fo. O Kin Fo 
nepažįsta „ilgaplaukių“ vado net iš veido. Bet Lao Šenas tikriau- 
siai pageidaus gauti tuos savo-penkiasdešimt tūkstančių dolerių 
taikiu būdu, kad išvengtų gan pavojingos kelionės į Šanchajų ir 
vizito į „Šimto metų" kompaniją. 

Tai, ką čia paminėjome, - tik menka dalis to, apie ką galvojo 
mūsų herojus. Daugiausia Kin Fo svarstė ir kūrė ateities planus,. 
kuriuose, Žinia, svarbiausią vietą užėmė jaunoji našlė iš Pekino! 

O ką šiuo metu veikė Sunas? Be perstojo keiksnojo šeiminin- 
ką, filosofą Vangą ir banditą Lao Šeną. Ir dar koneveikė save už 
tai, kad pradėjo tarnauti žmogui, dievinančiam jūrų keliones! Po 
velnių, ir vėl verčia vemti! Liokajus mielu noru būtų atidavęs 
savo kaselės likutį, kad tik galėtų atsidurti sausumoje. Geriau nu- 
siskusti ir pavirsti bonza. Ai, ai! Kažkokia velniava vėl varto jo 
vidurius! 

Tuo tarpu „Sem Jepas“, genamas pastovaus pietų vėjo, sma- 
giai dūmė pirmyn, per valandą įveikdamas tris keturias mylias. 
Užpakalyje netoli nuo to paties pavadinimo upės žiočių pasiliko 
Beitangas, kur savo laiku anglų ir prancūzų ekspedicinis korpu- 
sas išsilaipino į krantą, paskui praslinko ir Šantungas. 

Ši įlankos dalis plytėjo gana tuščia, čia nebebuvo to intensy- 
vaus judėjimo kaip Veichės žiotyse (iš tikrųjų kalbama apie Chai- 
chės žiotis), —- matėsi tik kelios prekybinės džonkos, gal dešimt 
žvejų barkasų, o toliau —- absoliučiai tuščias horizontas. 

 Kreigas ir Fri pastebėjo, kad net nedideli penkių ar šešių tonų 
talpos laivai turėjo vienas ar kelias patrankas. Kodėl? 

Šypsodamasis ir trindamas rankas, kapitonas atsakė: 

— O kaipgi kitaip grumsiesi su piratais? 

— Nejaugi šioje įlankos dalyje esama piratų? —- nustebo agentai. 

— Šių įvykių pakanka visuose pakrančių vandenyse, — atsakė 
Janas ir nusikvatojo, parodydamas dvi eiles sniego baltumo dantų. 

— Jūs, atrodo, ne iš bailiųjų? — tarė Fri. 

— Nejaugi aš neturiu patrankų? Be to, matau porą tokių žaliū- 
kų su pistoletais už diržų! Ko-baimintis? 

— O patrankos užtaisytos? — paklausė Kreigas. 

— Paprastai taip. 

— O šiandien? 

— Ne. 

— Kodėl? - susidomėjo Fri. 

— Neturiu parako, - atvirai išklojo kapitonas. 

— Tada kuriam galui patrankos? — nesiliovė agentai. 

— Kuriam galui! - krenkštelėjo Janas. - Kad apsaugočiau kro- 
vinį, kai jis to vertas. Pavyzdžiui, turiu galvoje arbatą arba opiu- 
mą. Šiandien mano triumas prigrūstas velniai žino ko!.. 

— O kaip piratai, - negalėjo nusiraminti Fri ir Kreigas, - nu- 
statys, ar jiems verta ar ne užpulti laivą? 

— Jūs ką, bijote šių meilių berniukų? - gūžtelėjo pečiais kinas. 

— Žinoma, - prisipažino Fri. - Mes visiškai nepageidaujame 
su jais susidurti. 

— Nusiraminkite, — nusišypsojo kapitonas. - Piratai nepuls mū- 
sų laivo. 

— Kodėl? 

— Todėl, kad pažiūrėję į vėliavą supras, jog čia nieko nepeš. 

Janas mostelėjo ranka į baltą vėliavą, plevėsuojančią ant vie- 
no stiebo: 

— Gedulo spalva. Kuriam galui plėšikams karstai? 

— Bet jie gali pagalvoti, kad tokią vėliavą iškėlėte iš atsargu- 
mo, — pareiškė Kreigas. - Ir užpuls laivą. 

— Mes juos pasitiksime, o paskui palydėsime. 

Kreigas ir Fri nuėjo į šalį, aiškiai nepritardami kapitono opti- 
mizmui. Juk net pati nauja didelė trijų šimtų tonų vandens talpos 
džonka - didelis turtas. Tačiau nebuvo ką daryti, o tik laukti ir 
tikėti, jog kelionė baigsis sėkmingai. 

Beje, Janas padarė viską, kad Apvaizda nenusigręžtų nuo gar- 
laivio: išplaukimo dieną įgula dievams paaukojo didelį baltą gai- 
dį, - fokstiebyje dar iki šiol virpčiojo prilipusios vargšo paukščio 
plunksnos. Keli kraujo lašai ant denio, vyno taurė, išpilta už bor- 
to, papildė išperkamąjį aukojimą. Ko dabar baimintis? 

Demonstruodamas puikias plaukiojimo savybes, laivas spar- 
čiai lėkė pirmyn. Vakarop, patikslinęs buvimo vietą, kapitonas 
džiugiai patrynė rankas — po dvidešimt keturių valandų džonka 
bus vietoje. 

Kin Fo jaudindamasis laukė, kada galės išlipti Funinge. Su- 
nas, ant denio išpylęs visą savo skrandžio turinį, tyliai dejavo 
kampe, Fri ir Kreigas skaičiavo dienas —- jų liko tik trys! - kai 
baigsis kompanijos įsipareigojimai Kin Fo atžvilgiu, nes juk jis 
sumokėjo procentus tik už du mėnesius. 

— O paskui mudu išvyksime... — svajingai tarė Fri. 

— ... į San Franciską, — užbaigė Kreigas. 

Vakarop netikėtai pakilo stiprus šiaurės rytų vėjas. Jeigu kapi- 
tonas Janas būtų turėjęs barometrą, tai lengvai būtų nustatęs iš 
gyvsidabrio stulpelio parodymų, jog artinasi ciklonas, taigi, be 
abejonės, būtų pasukęs į šiaurės rytus, kad išvengtų tiesioginio 
susidūrimo su įsisiautėjusia stichija. 

Tačiau linksmuolis Janas neturėjo barometro ir nenujautė, ka- 
da laukti ciklono. Be to, argi jis nepaaukojo gaidžio? O tai - tik- 
ras būdas apsisaugoti nuo visokių pavojų. 

Bet, sprendžiant iš visko, dievai liko kažko nepatenkinti: ar 
tai gaidys buvo liesas, ar tai rūgtelėjęs vynas. Audra įsišėlo ne 
juokais. 

Tarp kitko, Janas vis dėlto buvo geras kapitonas ir instinkty- 
viai vedė laivą vieninteliu teisingu keliu. 

Jis daugiau nebesišypsojo, priešingai — sučiaupęs lūpas, be 
galo šaltakraujiškai ir sumaniai vadovo pavaldiniams. Tvirtai lai- 
kydamas vairą, šis jūrų vilkas atidžiai žvelgė į tolį - ar ten kur 
nors nematyti pragiedrulių. Bangos svaidė „Sem Jepą" tarsi kokį 
žaislelį. 

Kin Fo išėjo iš kajutės ir, įsikibęs į turėklus, žiūrėjo, kaip dan- 
gumi skrieja grėsmingi debesys. Putota jūra tirštėjančioje tamso- 
je atrodė visiškai balta. Pavojus negąsdino ir nestebino mūsų he- 
rojaus, — per pastaruosius du mėnesius jis įprato prie nelaimių. 

Kreigas ir Fri kaip visada labiau baiminosi dėl savo kliento, — 

pareigos jausmas jiems buvo virš visko: jeigu Kin Fo ir mirs, tai 
tik po birželio trisdešimtosios! Išgelbėti milijoną - štai ko troško 
ir apie ką galvojo šie du vyrukai. 

Kai dėl Suno, tai jis buvo tikras, kad džonka tuoj tuoj nuskęs. 
Stipri jūrligė negailestingai kamavo nevykėlį kamerdinerį. Gerai 
tiems, kurie sau guli triume! Jiems nusispjauti į audrą ir į supimą! 
Atėjo valandėlė, kai nelaimėlis liokajus pavydėjo numirėliams! 

Begalines tris valandas bangos svaidė laivą lyg skiedrą. Ne- 
galėjo būti net kalbos, kad kaip nors pakreiptum laivą norima 
kryptimi. 

Tik grynai atsitiktinai beveik nenukentėjusi ,„Sem Jepo" džonka 
pakliuvo į taifūno epicentrą. Čia nedidelėje erdvėje viešpatavo 
palyginti šiokia tokia ramybė, beveik nesijautė vėjo. 

Trečią valandą audra netikėtai - lyg mostelėjus stebuklingąja 
lazdele - nurimo. Aplinkui viskas nutilo. 

O švintant keleiviai veltui žvalgėsi į horizontą: visur, kur tik 
siekė jų žvilgsnis, tyvuliavo lygus ir ramus vandens paviršius. 

Aštuonioliktasis skyrius, 


kuriame Kreigas ir Fri, vedami smalsumo, 
apžiūrinėja „Sem Jepo" triumą 


— Kapitone, kur mes? — paklausė Kin Fo, žvelgdamas į jūrą. 

— Tiksliai negaliu pasakyti, — atsiliepė kaip visada linksmas 
Janas. 

— Tikiuosi, Džilio įlankoje? 

— Galimas daiktas. 

— Arba Liao Dungo? 

— Galbūt. 

— Bet kur mes plaukiame? 

— Kur gena vėjas! 

— O kada būsime vietoje? 

— Šito tai negaliu pasakyti. 

— Tikras kinas visada žino, kur eina! — sumurmėjo Kin Fo. 

— Sausumoje taip, — atsakė kapitonas, plačiai iki ausų nusi- 
šypsojęs, - o jūroje - ne! 

— Nieko juokingo čia nematau, - pyktelėjo Kin Fo. 

— Bet ir verkti nėra ko, — ir toliau šypsojosi Janas. 

Kin Fo suprato, kad kapitonas sako tęisybę, nes be kompaso 
nustatyti „Sem Jepo" padėtį neįmanoma. Bet ir džiūgauti nėra ko! 

Kapitonas Janas pakėlė bures ir pasuko vairą. Galų gale nesvar- 
bu, kur dabar supasi laivas. Svarbiausia — plaukti šiaurės vakarų 
kryptimi. Tačiau džonka net nekrustelėjo. Kaip dažnai pasitaiko po 
didelės audros, jūroje įsivyravo absoliutus štilis ir nepakeliama alsa. 

— Puiku! - sarkastiškai šūktelėjo Kin Fo. 

Paskui, atsigręžęs į kapitoną, tarė: 

— Ar ilgai tęsis šitokia padėtis? 

— Sunku pasakyti, - gūžtelėjo pečiais Janas. 

— Bent jau apytikriai — kiek valandų, o galbūt ir dienų? 

— Galbūt daug dienų ir net savaičių! - atsakė kapitonas, eilinį 
sykį demonstruodamas dvi eiles puikiausių dantų. 

— Savaičių! - įniršęs suriko Kin Fo. - Jūs turbūt galvojate, kad 
aš galiu tiek laukti?! 

— O ką įsakysite daryti! Juk net buksyro neturime! 

— Velniop jūsų džonką ir visus, kas ja plaukia! Ir koks galas 
sugundė mane pasirinkti kaip tik šią geldą?! 

— Pone, - tarė kapitonas Janas, - ar leisite duoti du patarimus? 

— Prašau. 

— Pirmasis — gerai išsimiegokite. Labai pravers po tokios koš- 
mariškos nakties. 

— O antrasis? — Kin Fo tiesiog siutino kapitono ramybė. 

— Pasekite triumo keleivių pavyzdžiu. Jie niekada nesiskundžia. 

Net pats Vangas būtų tinkamai įvertinęs kapitono filosofinį 
nusiteikimą. Janas, davęs keletą nurodymų dviem ar trim įgulos 
nariams, tyliai pasišalino. 

Bent ketvirtį valandos Kin Fo, sukryžiavęs ant krūtinės ran- 
kas ir nervingai krutindamas pirštus, Žingsniavo denyje pirmyn ir 
atgal. Paskui Žvilgtelėjęs į nusidriekusį iki miglotos begalybės 
vandens paviršių, gūžtelėjo pečiais ir, nekreipdamas dėmesio į 
Fri bei Kreigą, sugrįžo į savo kajutę. 

Agentai stovėjo netoliese. Juodu tylėdami ir nesikišdami klau- 
sėsi Kin Fo ir kapitono pašnekesio. Nebuvo kur skubėti. Niekas 
negrėsė „Šimto metų" klientui. Birželio trisdešimtoji nepermal- 
daujamai artėjo. Dar keturiasdešimt aštuonios valandos, o paskui 
kas bus, tas bus. Kai kontraktas pasibaigs, tegu Kin Fo pats gina- 
si ir pats save saugo. Kokie vis dėlto praktiški amerikiečiai! Jie 
pasirengę viskam, kol klientas vertas dviejų šimtų tūkstančių do- 
lerių, bet už dyką nepajudins nė piršto. 

Kreigas ir Fri skaniai papusryčiavo iš vienos lėkštės, vienodai 
sukirto duonos ir šaltos mėsos. Išgėrė po didelę taurę puikiojo 
šaosino už garbiojo Bidulfo sveikatą, paskui, surūkę po cigaretę, 
su malonumu atsigulė ir ištiesė kojas. Be reikalo džiaugiasi šie 
šaunūs jankiai. Jie nežino, kas jų laukia ateityje! 

Diena praėjo ramiai. Kaip ir anksčiau tvyrojo absoliutus šti- 
lis. Niekas nerodė jokių atmosferos pokyčių. Vakarop šlitinėda- 
mas ir klūpčiodamas denyje pasirodė Sunas. Buvo galima pagal- 
voti, kad jis girtas, nors per pastarąsias dienas vargšelis nepara- 
gavo nė lašo stipresnio gėrimo. 

Pusiau primerktomis akimis, stengdamasis nežiūrėti į jūrą, ka- 
merdineris prislinko prie agentų ir paklausė: 

— Jau atplaukėme? 

— Ne, - atsakė Fri. 

— O ar greitai būsime vietoje? 

— Ne, - papurtė galvą Kreigas. 

— A-a-a-a! - sudejavo Sunas ir visiškai netekęs jėgų, raityda- 
masis susmuko didžiojo stiebo papėdėje. Trumpa tarsi šuns uo- 
dega jo kaselė ėmė virpčioti. 

Tuo tarpu, kapitonui Janui įsakius, jūreiviai atidarė denyje liu- 
kus, kad išvėdintų triumą. Kreigas ir Fri, vaikščiodami po denį, 
kelis kartus smalsiai žvilgtelėjo į vidų. Pagaliau agentai nesusi- 
laikę laipteliais nulipo į triumą. | 

Triume tvyrojo tiršta prieblanda, bet pamažu Fri ir Kreigo akys 
priprato prie tamsos. Iš abiejų pusių palei sienas stūksojo tvirtai 
pritvirtinti septyniasdešimt penki karstai. Susidaręs koridorius lei- 
do laisvai nueiti nuo vieno triumo galo iki kito. 

Kreigas ir Fri tylėdami ir smalsumo genami žengė pirmyn. 
Aplinkui gulėjo pačių įvairiausių formų ir dydžių puošnūs bei 
kuklūs karstai. Iš daugybės emigrantų tik kai kurie sugebėjo šį 
bei tą sukaupti Kalifornijos aukso kasyklose, Kolorado valstijos 
Nevados rūdynuose. Dauguma taip ir liko vargšai. 

Tik tuzinas karstų buvo tikri meno kūriniai, visi kiti - pasku- 
bomis sukalti iš keturių didelių lentų ir nudažyti geltonai, tiesa, 

ant kiekvieno matėsi užrašytas vardas. Kreigas ir Fri galėjo lais- 
vai perskaityti: Lin Fu iš Janpingfu, Nan Lu iš Funingo, Šen Ka- 
nas iš Lincei... Karstai bus nugabenti pagal adresus, palikti sode, 
darže, kelkraštyje ir lauks palaidojimo. 

Pasiekę triumo galą, Kreigas ir Fri atsigręžė atgal ir dar sykį ap- 
žvelgė tiesų lyg kapinių alėja koridorių tarp rūpestingai sukrautų karstų. 

Agentai jau buvo beišlipą į denį, kai jų dėmesį patraukė kaž- 
koks keistas garsas. 

— Žiurkė, ar ką? - paklausė Kreigas. 

— Žiurkė! — sutiko Fri. 

Koks čia rojus graužikams! Nors proso, ryžių arba kukurūzų 
pripilti maišai labiau tiktų šiems ėdriems padarams. Garsas vėl pasi- 
kartojo, - jis labiau panėšėjo į kažkokį krebždesį, sklindantį iš viršu- 
tinės karstų eilės. Kažkas aiškiai graužė ar draskė nagais medieną. 

— Frrr! - šūktelėjo Kreigas ir Fri. 

Krebždesys nesiliovė. 

Priėję arčiau ir sulaikę kvapą, agentai įsiklausė. Be abejonės, 
krebždesys sklido iš vieno karsto. 

— Gal ten guli kinas, atsigavęs po letargo miego? —- paklausė 
Kreigas. 

Agentai pridėjo delnus prie karsto dangčio. Jokių abejonių! 
Viduje kažkas judėjo! 

— Po velnių! - sušnypštė Fri. 

— Po velnių! - pritarė Kreigas. 

Abu bemat prisiminė savo klientą. Tuo tarpu karsto dangtis tru- 
putį kilstelėjo. Nepraradę dvasinės stiprybės, agentai tyliai atitrau- 
kė rankas ir nejudėdami laukė. Buvo tamsu, užtat gerai girdėjosi. 

— Ar tai tu, Go? - kažkas paklausė. 

Tuoj pat kažkur iš viršaus pasigirdo dar vienas tylus balsas: 

— Tai tu, Fa Kienai? 

Paskui pašnekovai gyvai keitėsi trumpomis frazėmis: 

— Taigi šiąnakt? 

— Taip. 

— Iki pakylant mėnuliui. 

— Taip. 

— O kaip kiti? 

— Įspėti. 

— Trisdešimt šešios valandos karste! Klausyk, man jau nusi- 
bodo! 

— Man irgi. 

— Bet taip norėjo Lao Šenas! 

— Tyliau! 

Išgirdę garsiojo taipingo vardą, nebesusivaldė net Kreigas su 
Fri, todėl pusbalsiu šūktelėjo. 

Akimirksniu karstų dangčiai užsitrenkė. Triume įsiviešpatavo 
tyla. Negirdimai, ant pirštų galų agentai nustypino prie laiptelių, 
išlipo į denį ir po kelių minučių nuošaliame kampe atgavo kvapą. 
Čia jų niekas negalėjo girdėti. 

— Kalbantys numirėliai... — pratarė Kreigas. 

— Ne numirėliai! — pirmąsyk nesutiko su bičiuliu Fri. 

Taigi Lao Šenas ir jo gauja „Sem Jepo" džonkoje. Be abejo- 
nės, čia neišsiversta be kapitono Jano, laivo įgulos ir uosto krovi- 
kų pagalbos. Iškrovus amerikiečių garlaivį, karstai dvi paras be 
priežiūros gulėjo krantinėje. Išmetę lavonus, į juos ir sugulė... 
dešimt, dvidešimt, o galbūt ir daugiau banditų. 

Tačiau ryždamasis žengti tokį žingsnį, Lao Šenas turėjo nė 
kiek neabejoti, kad Kin Fo vienaip ar kitaip atsidurs „Sem Jepe". 
Iš kur jis galėjo žinoti? 

Nekelia abejonių vienas dalykas: laive įsitaisė rinktiniai plėši- 
kai, taigi „Šimto metų“ kliento gyvybei gresia didžiulis pavojus! 

Kaip visada tokiomis ekstremaliomis aplinkybėmis Kreigas ir 
Fri neprarado galvų ir nepradėjo panikuoti. Pažadinti Kin Fo ir 
nedelsiant sprukti — štai ką reikėjo daryti. Bet kaip? Užgrobti val- 
tį? Neįmanoma. Ji pernelyg sunki ir nepatvari. Be to, ir įgulą ne- 
sunku pažadinti. Reikėjo veikti kažkaip kitaip. 

Vakarėjo. Kapitonas užsidarė savo kajutėje ir nebepasirodė — 
aišku, laukė sutarto Lao Šeno signalo. 

— Negalime gaišti nė valandėlės! — nutarė agentai. — Nedels- 
dami privalome palikti laivą. 


Džonka ramiai suposi vandenyje. Atsišliejęs į priekinį stiebą, 
garsiai knarkė budintis jūreivis. 

Kreigas ir Fri tyliai įslinko į Kin Fo kajutę. Jaunuolis jau mie- 
gojo, bet paliestas tuoj pat nubudo. Vis dar mieguistas jis pasirė- 
mė ant rankos: 

— Kas yra? 

Agentai trumpai, keliais žodžiais paaiškino, kas atsitiko. 

— Reikia karstus išmesti į jūrą! - sušuko Vango mokinys. 

Nebloga idėja, bet visiškai nereali, turint galvoje, kad ir įgula, 
ir tie, gulintys karstuose, yra suokalbininkai. 

— Ką tada turime daryti? - paklausė Kin Fo. 

— Apsirengti štai kuo! — Kreigas ir Fri atplėšė vieną paketą, 
kurį buvo nusipirkę Tongdžou, ir savo globotiniui parodė puikų 
plaukiojimo kostiumą, išrastą kapitono Boitono. (Boitonas buvo 
vieno amerikiečių laivo kapitonas ir pagarsėjo kaip sumanus plau- 
kikas. Patobulino plaukikams skirtą Merimano kostiumą. Apsi- 
vilkęs šį kostiumą, Boitonas 1875 metų gegužės 28 ir 29 dieno- 
mis perplaukė Lamanšą nuo Grijeso iki Duvro.) 

Apdairūs agentai nupirko keturis tokius kostiumus su įvairiais prie- 
taisais, padedančiais ilgą laiką išbūti vandenyje ir net po vandeniu. 

— Puiku! — pritarė pusbroliams Kin Fo. - Žadinkite Suną. 

Po poros minučių Fri atvedė nelaimingąjį liokajų. Pastarasis 
taip nusigando, jog nepajėgė savarankiškai persirengti. Be cere- 
monijų stumdydami, agentai įgrūdo jį į guminį skafandrą. 

Aštuntą valandą vakaro Kin Fo ir jo palydovai jau buvo pasi- 
rengę palikti džonką. Su skafandrais jie panėšėjo į didžiulius ruo- 
nius. Nors Sunu vadinamas ruonis dėl savo nevikrumo ir nepa- 
slankumo greičiau darė gėdą šiai gyvūnų, garsėjančių neįprastu 
grakštumu ir vikrumu, padermei. 

Jau galutinai sutemo. Visur tvyrojo tyla ir ramybė. Kreigas ir 
Fri atidarė iliuminatorių. Apačioje pliuškeno vanduo. Agentai il- 
gai nesiterliodami išstūmė Suną pro iliuminatorių. Kamerdineris 
garsiai pliumptelėjo į vandenį. Paskui jį nušoko Kin Fo. Kreigas 
ir Fri, pasiėmę būtiniausių daiktų, paskutinieji paliko laivą. 

Niekas nematė, kaip mūsų herojai nutolo nuo laivo. 


Devynioliktasis skyrius, 
kuris prastai baigiasi ir „Sem Jepo" kapitonui, ir jo komandai 


Kapitono Boitono skafandras — tai dviejų sluoksnių vandens 
nepraleidžiantis guminis kombinezonas, susidedantis iš kelnių, 
striukės ir šalmo. 

Kostiumo konstrukcija leido į jį pripumpuoti oro, kad padidė- 
tų plūdrumas, o žmogaus organizmas būtų apsaugotas nuo perša- 
limo ilgai būnant vandenyje. 

„Kelnės“, užsibaigiančios storais ir sunkiais padais, per lie- 
menį buvo susegamos plačia metaline juosta, o prie jos segama 
striukė, besibaigianti žiedu ant kaklo. Šalmas hermetiškai fiksa- 
vosi ant to žiedo. 

Kelios prie striukės pritaisytos žarnos buvo skirtos pumpuoti 
orui į kombinezoną, o specialus įtaisinys reguliavo jo pumpavi- 
mą. Tokiu būdu naras pagal savo norą lengvai galėjo panerti į 
vandenį iki kaklo, krūtinės arba plaukti horizontaliai gulėdamas. 

Įvairūs prietaisai papildė skafandro įrangą: vandens nepralei- 
džiantis guminis krepšys su instrumentais, stora ir ilga bambuko 
lazda, pritaisyta specialioje tūtoje prie pado, trumpas irklas pla- 
čia mente, kurį kai kada buvo galima panaudoti kaip vairą. 

Mūsų herojai, irdamiesi tais trumpais irklais, lėtai tolo nuo 
„Sem Jepo"'. Jau visai sutemo, todėl niekas jų nepamatė. Kai anie 
ten, triume, sužinos apie ketvertuko dingimą, bus jau per vėlu. 

— Vidurnaktį! — pasakė vienas „numirėlis"“ kažkuriame karste. 

Vadinasi, bėgliai dar turėjo atsargoje šiek tiek laiko, tačiau 

reikėjo kuo toliau nuplaukti nuo džonkos. Energingai irdamiesi, 
jie tolo šiaurės rytų kryptimi. 

Kin Fo, Kreigas ir Fri greitai prisitaikė prie neįprasto kostiu- 
mo ir plaukė tyliai, plačiais grybšniais, ritmingai įkvėpdami ir 
iškvėpdami orą. 

Puikiai jautėsi ir Sunas. Jūrligė netikėtai praėjo, ir jis smagus, 
plačiai išskėtęs rankas, retsykiais pasisupdavo ant bangos. Bet 
netrukus jį pagavo paniška baimė. Juk rykliai tai nemiega! Ir Su- 
nas instinktyviai rietė kojas, tarytum jūrų grobuonis tuoj tuoj jį 
griebs! Beje, reikia pripažinti, kad liokajaus nerimas tam tikru 
mastu buvo pamatuotas. Pakrantės vandenyse veisėsi daugybė 
šių kraugeriškų pabaisų. Horizontaliai gulėdami, mūsų herojai ir 
toliau energingai yrėsi pirmyn. Norėdami atsikvėpti, jie atsisto- 
davo vertikaliai vandenyje. 

Nutolę nuo džonkos apytikriai pusę mylios, Kreigas ir Fri nu- 
tarė trumpam pasitarti. Kalbėti stengėsi labai tyliai. 

— Na ir kapitonas! Tikras galvijas, —- pradėjo Kreigas. 

— Ir tasai niekšas Lao Šenas! - tęsė Fri. 

— Kas jus stebina? — paklausė Kin Fo tonu žmogaus, kurio 
neįmanoma kuo nors nustebinti. 

— Viskas! — atsakė Kreigas. — Ir pirmiausia, kaip šie banditai 
galėjo sužinoti, kad mes atsidursime „Sem Jepo“" laive. 

— Tikrai nesuprantama, - sutiko Fri. 

— Kol kas aiškus tik vienas dalykas, — vėl prabilo Kreigas. - Kol 
„Sem Jepas“ nedings už horizonto linijos, mums grės pavojus. 

— Tai ką daryti? - paklausė Kin Fo. 

— Truputį pailsėsime, — patarė Fri. —- O iki aušros privalome 
nuplaukti kuo toliau. 

Fri, dar šiek tiek papumpavęs oro į savo kostiumą, kilstelėjo 
virš vandens. Pritraukęs krepšį prie krūtinės, atidarė jį, ištraukė 
gertuvę, paskui stiklinaitę, pilstelėjo į ją degtinės ir padavė Kin 
Fo. Pastarasis ilgai nesibrangino ir vienu mauku ją ištuštino. Krei- 
gas ir Fri padarė tą patį. Neatsiliko nuo jų ir Sunas. 

— Na kaip? — paklausė Kreigas kamerdinerio. 

— Neblogai, - atsakė šis. - Dabar praverstų bent kąsnis! 

— Rytoj rytą papusryčiausime, išgersime arbatos, - pažadėjo 
Kreigas. 

— Šaltos? - suabejojo Sunas. 

— Karštos! 

— Jūs užkursite ugnį? 

— Taip. 

— Tad ar verta laukti rytmečio? — nenusiminė liokajus. 

— Ar, mielasis, norite, kad mus išvystų kapitonas Janas ir jo 
parankiniai? 

— Ne, ką jūs, ne! 

— Tada pusryčiausime rytmetį! 

Mūsų herojai šnekučiavosi taip, tarytum sėdėtų šeimininko 
namų svetainėje Šanchajuje. Lengva banga kilstelėjo jų kūnus ir 
vėl nuleido. 

— Atrodo, papūtė vėjas, — pareiškė Kin Fo. 

— Ką gi, plaukime, - pasiūlė Kreigas ir Fri. 

Juodu nutarė ant bambuko lazdų iškelti nedideles bures, kai 
Sunas netikėtai suspiegė. 

— Užsičiaupk, pusgalvi! — riktelėjo ant jo šeimininkas. — Ar 
nori, kad mus sučiuptų? 

— Bet man pasirodė!.. — sulemeno Sunas. 

— Kas? 

— Milžiniškas snukis... Jis prisiartino! Atrodo, ryklys! 

— Apsirikai, Sunai! — tarė Kreigas, atidžiai apžvelgdamas jū- 
ros paviršių. 

— Bet... aš jaučiau! — nesiliovė Sunas. 

— Nutilk pagaliau, baili kiaule! - sušnypštė Kin Fo, padėjęs 
ranką liokajui ant peties. — Tylėk, girdi, net jeigu ryklys nukąstų 
tau koją, antraip... 

— „antraip, — pritarė Fri, — perpjausiu tavo skafandrą, o tada. 
ant jūros dugno rėk kiek nori. 

Nelaimėlis Sunas! Jam nuotykiai, matyt, niekada nesibaigs! 
Kaip baisu! Bet turi tylėti! 

Tuo metu papūtė lengvas brizas; rytmetį jis vėl liausis ir vėl 
stos visiškas štilis. Taigi reikėjo naudotis proga ir kuo toliau nu- 
siirti nuo „Sem Jepo"'. Jeigu banditai pastebės, jog dingo Kin Fo, 
tai puls ieškoti ir, pamatę bėglius, greitai juos pavys. 

Vėjelis traukė iš rytų, todėl, kad ir kuriame Liao Dungo įlan- 
kos ar net Geltonosios jūros taške būtų mūsų ketvertukas, vis vie- 
na jis galų gale pasieks pakrantę. O ten lengvai suras prekybinį 
laivą, plaukiantį į Veichės žiotis. Pakrantės vandenyse gausu ir 
žvejų džonkų. Bet jeigu pūs vakarų vėjas, o uraganas nuvarė „Sem 
Jepą" piečiau Korėjos pusiasalio, tuomet šansai išsigelbėti lygūs 
nuliui. Priešakyje driekėsi milžiniškas Ramusis vandenynas, o 
jame nesunku žūti iš bado ir nuovargio. 

Jau buvo apie dešimtą valandą vakaro. Greitai patekės mėnu- 
lis. Negalima gaišti nė valandėlės. 

— Greičiau kelkime bures! - tarė Kreigas ir Fri. 

Kiekvieno skafandro pade buvo įtaisyta speciali tūta pritvir- 
tinti lazdai, kuri turėjo tapti stiebu. Kin Fo, Sunas ir agentai atsi- 
gulė ant nugarų. Paskui, sulenkę kelius, įstatė bambuko lazdas į 
tūtas. 

— Pakelti burę, škotą apvynioti apie ranką! — sukomandavo 
Kreigas ir Fri. 

Lengvas vėjas išpūtė trikampes bures, ir maža flotilė ėmė 
plaukti. 

Bėgliai gan greitai prisitaikė prie naujos situacijos: plaukė leng- 
vai ir be vargo, stengdamiesi laikytis krūvoje. Jie panėšėjo į mil- 
žiniškas žuvėdras, grakščiai slystančias virš vandens. Greitai lėk- 
ti pirmyn jiems padėjo puikus oras ir rami jūra. 

Tiktai Sunas du ar tris sykius, nepaisęs Fri ir Kreigo rekomen- 
dacijų, mėgino pasukti galvą, todėl prisirijo sūraus jūros vandens. 
Jis vis dar baiminosi susidurti su ryklių kaimene! Sumanusis Krei- 
gas pareiškė kamerdineriui, jog negalima būti vandenyje vertika- 
liai. Mat ryklio nasrai yra tokie, jog prieš griebdamas auką jis 
padaro atitinkamą manevrą, kuris gerokai pasunkėja, jeigu plėš- 
rūnas puola horizontaliai plaukiantį objektą. Taip pat pastebėta, 

kad šie kraugeriški padarai puola nejudantį kūną, nesiryždami 
griebti judančio objekto (kaip tik priešingai: ryklius pirmiausia 
ir primasina paviršiuje plaukiantys objektai, be to, kuo gyvas pa- 
daras aktyviau juda, kuo didesnį triukšmą kelia, tuo greičiau pa- 
sirodo rykliai). 

Po valandos Kreigas sukomandavo sustoti, ir flotilė liovėsi 
plaukti. 

— Truputį pailsėkime, - tarė jis. 

— Puiki mintis, - sutiko Kin Fo. 

Keli gurkšniai puikaus gėrimo, ir viskas! Alkis kol kas neka- 
mavo mūsų herojų, — mat jie gausiai pavakarieniavo dar laive. 
Skafandrai juos taip pat saugojo nuo peršalimo. 

— O kur dabar „Sem Jepas“? 

Fri išsitraukė iš kišenės žiūroną ir atidžiai pažvelgė atgal. Ho- 
rizontas buvo tuščias. Lengvas rūkas apklojo vandens paviršių. 
Mėnulis dar nepakilo. 

— Laivas toli, - tarė Fri. 

— Banditai kol kas miega, — atsakė Kreigas. - O paryčiais vė- 
jas liausis pūsti, tad jie liks lyg musę kandę. 

— Na ką, plauksime? — šį sykį bičiulius paragino Kin Fo, įtemp- 
damas škotą. 

Visi kiti pasekė jo pavyzdžiu, ir flotilė tęsė savo kelionę. 

Be ketvirčio dvyliktą valandą patekėjo mėnulis. Niekas neat- 
kreipė į tai dėmesio. Darėsi vis šviesiau. Ryškiai sumirgėjo ir 
žvaigždės. Rūkas išsisklaidė. Netrukus sidabriškai blyškus dis- 
kas apšvietė visą dangų. 

Ūmai Kreigas šiurkščiai kaip tikras amerikietis nusikeikė. 

— Pažvelkite, džonka! — tarė jis. 

Flotilė sustojo. 

— Nuleisti bures! — tyliai įsakė Fri. 

Jo komanda buvo įvykdyta akimirksniu. 

„Sem Jepas“ stūksojo netoliese, gal už mylios, - tarsi kokia 
juoda dėmė pašviesėjusiame horizonte. 

Laivas lėtai plaukė pirmyn. Kapitonas Janas, žinia, pastebėjo 

dingus mūsų herojus ir puolė ieškoti. 

Bėgliai tikriausiai aiškiai matėsi šviesiame ir ramiame jūros 
paviršiuje. Galimas dalykas, juos plėšikai jau pastebėjo. O gal- 
būt ir ne! 

— Panerkime galvas po vandeniu! - įsakė Kreigas. 

Visi neprieštaraudami pakluso, palikę paviršiuje gumines žar- 
nas orui patekti. 

Reikėjo nejudant laukti. 

Džonka vis artėjo. Jos milžiniškos burės klojo ant vandens 
didžiulius šešėlius. Po penkių minučių „Sem Jepas" jau buvo už 
pusės mylios. Denyje siuvo jūreiviai. Kapitonas laikė paruošęs 
kobinį. 

Staiga nuaidėjo riksmas. Laivo priekyje ėmė rinktis žmonės. 
Triukšmas didėjo. 

Be abejonės, grūmėsi „numirėliai“ ir įgulos nariai. Nejaugi 
jie nebuvo susitarę? 

Kuo aiškiausiai girdėjosi baisūs riksmai ir šiurkštūs keiksmai. 
Paskui viskas nutilo. 

Po kurio laiko pasigirdo garsus pūkštelėjimas - į vandenį bu- 
vo metami kažkokie sunkūs daiktai, greičiausiai kūnai. 

Vadinasi, kapitonas Janas ir jūreiviai nebuvo Lao Šeno bendri- 
ninkai. Juos plėšikai netikėtai užklupo ir nužudė. Taipingai į džon- 
ką pateko, matyt, padedami uosto krovikų, o dabar užgrobė laivą. 
Galimas dalykas, jie apskritai net nežinojo, jog „Sem Jepu" plau- 
kia ir Kin Fo. 

Džonka praplaukė pro šalį. Laimei, mūsų herojai pateko į iš- 
keltų burių šešėlį. 

Kai mūsų keliautojai išnėrė iš vandens, „Sem Jepas" jau buvo 
praplaukęs ir palikęs tik putotus pėdsakus. 

Šiek tiek toliau į šalį plūduriavo lavonas. Fri ir Kreigas pri- 
plaukė arčiau. Tai buvo kapitonas. Jo šone kyšojo peilis. Po kelių 
akimirkų nužudytąjį prarijo jūra. Šitaip žuvo linksmuolis Janas — 
„Sem Jepo" kapitonas. 

O džonka išnyko nakties tolyje. 

Dvidešimtasis skyrius, 


kuriame sužinosime, koks pavojus gresia žmonėms, 
naudojantiems kapitono Boitono prietaisus 


Po trijų valandų pradėjo aušti. Jūra buvo tuščia. Plėšikų už- 
grobtas laivas seniai dingo už horizonto. Žinia, skafandrus vil- 
kintys žmonės negalėjo su juo varžytis greičiu. Kita vertus, jis 
daugiau nebegrasė Kin Fo ir jo palydovams. Tačiau jų padėtis 
tebebuvo labai rimta. Niekas nerodė, kad arti krantas. 

Vis dar pūtė lengvas vėjelis. Reikėjo juo naudotis. Kryptis, 
kuria nuplaukė „Sem Jepas“, bylojo, jog žemynas toje pusėje. 

Alkis ir nuovargis pradėjo daryti savo. Kreigas ir Fri pasiūlė 
papusryčiauti. Kin Fo sutikdamas linktelėjo galvą, o Sunas vaiz- 
dingai sukaukšėjo dantimis. Kuriam laikui kamerdineris pamiršo 
ryklius, nors apetitu jiems nė kiek nenusileido. 

Fri atidarė vandeniui nepralaidų krepšį, iš jo išėmė duonos, 
konservų, šakutes ir peilį. Žinoma, čia nebuvo tos gausybės pa- 
tiekalų, kuriais Kin Fo vaišino savo bičiulius Kantone, bet, kaip 
sakoma, kuo turiu, tuo ir vaišinu. 

Krepšyje liko maisto dar dviem dienom. Vadinasi, po ketu- 
riasdešimt aštuonių valandų reikia nieko nepaisant pasiekti bet 
kokį krantą. 

— Mus lydi sėkmė, - tarė Kreigas. 

— Ką jūs sakote? — nusišaipė Kin Fo. 

— Taip, fortūna mūsų pusėje, - palaikė pusbrolį Fri. 

— Nejaugi? - nenusileido „Šimto metų" kompanijos klientas. 

— Be abejonės! — atsakė Kreigas. - Mes atsiplėšėme nuo Lao 
Šeno ir jo vyrukų. 

— Ir nė sykio nuo balandžio trisdešimtosios nebuvome tokie 
saugūs, - pridūrė Fri. 

— Tegu susirenka net visi likę gyvi taipingai... - tęsė Kreigas. 

— ...Jjie vis tiek nepajėgs jūsų pasiekti, — užbaigė Fri. 

— O jūs gana lengvai plaukiate, —- ėmėsi kitos temos Kreigas. 

— Nors sveriate du šimtus tūkstančių dolerių, - pagavo Fri. 

Kin Fo nesusivaldęs nusijuokė: 

— Esu gyvas ir sveikas tik jūsų dėka, ponai! Be jūsų - plauk- 
čiau pilvu aukštyn kaip kapitonas Janas. 

— Be abejo, mums visiems grėsė didelis pavojus, —- pareiškė 
Kreigas ir Fri. 

— Ir man, - šūktelėjo Sunas, vargais negalais nurijęs didelį 
duonos kąsnį. 

— Esu judviem labai skolingas, - nesiliovė Kin Fo. 

— Jūs mums nieko neskolingas, — atsakė Fri. - Kadangi esate 
draudimo kompanijos klientas... 

— ...Su garantuotu dvidešimties milijonų dolerių kapitalu... 

— ..todėl mudu tikimės... 

— „kad ji, kompanija, savo ruožtu neliks jums skolinga. 

Širdies gilumoje Kin Fo pajuto gilią padėką agentams už jų 
dėmesį ir rūpesčius. Galų gale nesvarbu, kas juos skatino veikti! 

— Mes dar apie tai pasikalbėsime, — pridūrė Kin Fo. — Kai 
atgausime raštelį, kurį Vangas taip neapdairiai perdavė Lao Šenui. 

— Sunai! — atsigręžė Kin Fo į savo liokajų. 

— Taip, šeimininke. 

— O arbata? 

— Greitai bus ir arbata! - atsakė Fri. 

Agentai viską buvo numatę. 

Fri ištraukė iš krepšio mažą prietaisą, įtaisytą į kamštinį kar- 
kasą panašiai kaip plaukiojantis termometras. Priklausomai nuo 
aplinkybių šis aparatas tiko ir pasišviesti, ir pasišildyti, ir paruoš- 
ti maistui. Padarytas jis buvo labai paprastai: nedidelis penkių 

šių colių ilgio vamzdelis pritvirtintas prie metalinio indo su dviem 
čiaupeliais — viršutiniu ir apatiniu. 

Fri nuleido agregatą į vandenį, dešine ranka atsuko viršutinį 
čiaupelį, kaire - apatinį, atsidūrusį po vandeniu. Tuoj pat iš vamz- 
delio išsiveržė ugnies liežuvis, o bičiuliai bemat pajuto plūstant 
šilumą. Sureguliavęs ugnį, Fri tarė: 

— O štai ir mūsų krosnelė! 

Sunas negalėjo patikėti savo akimis: 

— Iš vandens jūs gavote ugnį? 

— Iš vandens ir kalcio fluorido, - patikslino Kreigas. 

Ir iš tikrųjų šio gudraus prietaiso veikimas buvo paremtas ypa- 
tinga kalcio fluorido savybe - susijungus su vandeniu išskirti fluo- 
ro vandenilį. O šios dujos savo ruožtu savaime užsidega atmosfe- 
ros ore. Ir niekas — nei lietus, nei vėjas - negali jos užgesinti. 

Kinai Kin Fo ir Sunas su malonumu išgėrė amerikietiškai pa- 
ruoštos arbatos. 

Šitaip ir baigėsi neįprasti pusryčiai vandenyje. Mūsų keliau- 
tojai neturėjo sekstanto, kad sekundės tikslumu nustatytų vietą, 
kur pusryčiavo. (Sekstantas — astronavigacinis kampamatis lai- 
vo arba lėktuvo vietai nustatyti pagal dangaus šviesulių aukštį.) 
Tačiau galima neabejoti — gana greitai patyrusieji nelaimes liau- 
sis su siaubu blaškytis po begalines Pasaulinio vandenyno platy- 
bes be ugnies ir šilumos. 

Gerai pailsėję, sotūs, Kin Fo ir kompanija vėl iškėlė savo ma- 
žas bures ir tęsė pusryčių pertrauktą kelionę į vakarus. 

Kaip ir pirma pūtė lengvas brizas. Neįprastoji flotilė žvaliai plau- 
kė pirmyn, kartkartėmis koreguodama kursą trumpaisiais savo irklais. 

Švelnus ir monotoniškas plaukimas ramia jūra pamažu pradė- 
jo merkti mūsų herojų akis. Atsiliepė bemiegė naktis. Bet užmig- 
ti nebuvo galima nė akimirkai. 

Kreigas ir Fri, kad neužmigtų, net užsirūkė po cigaretę. Beje, 
keliautojams retsykiais trukdė vienokie ar kitokie jūros gyvūnai. 
Sunas jautė nuolatinę baimę. Laimei, tai dažniausiai buvo nepa- 
vojingos jūrų kiaulės (/.y. delfinai). Tikriausiai jos norėjo pa- 
prasčiausiai susipažinti su naujomis nežinomomis būtybėmis. Tarp 
kitko, taip pat Žinduoliais, bet ne jūriniais. 


JA 


471 
“4 


«MM. 4 
+, 2. 

4 „3 

k T 1 


4 "> 
"Ž alų dr > 
> “ 


+. LE 2 
A Al WWW 


bė d i x ių Za | LS * W Pi kitais 
T2-- TT. = Ai? . 2 


204 


T ri io E i 


„Ani „ i Alo 

alų Vl ki ž 

lų AS ką 

ij ų a (A) Talo K mo 
k | 

k. I UM gle 


054 Lini i 
is 


"a A 


mW 


, N 
"lr 
"i 


Smagus reginys! Kiaulės kaip paprastai priplaukdavo prie žmo- 
nių nedidelėmis kaimenėmis. Pralėkdavo kaip strėlės, skrosda- 
mos vandenį smaragdiniais kūnais, staiga iššokdavo į orą kokiais 
penkias ar šešias pėdas, tarsi lenktyniaudamos viena su kita, kuri 
stipresnė, vikresnė ir lankstesnė. 

Ak! Jeigu mūsų herojai būtų galėję plaukti jų greičiu! Arba 
bent jau šitos kiaulės galėtų juos buksyruoti! Velniai rautų, kokie 
Jų šuoliai ir kūliavirsčiai! Bet galbūt geriau judėti pagal principą: 
„Palengva jodamas toliau nujosi?"' 

Vidurdienį vėjas nurimo. Burės bejėgiškai subliuško ant bam- 
buko lazdų. Škotai jau nebetempė rankų. 

— Sunkumai... —- pradėjo Kreigas. 

— „..gana rimti, - tęsė Fri. 

Flotilė sustojo. Keliautojai vėl ištraukė iš tūtų stiebus, suvy- 
niojo bures ir, vertikaliai stovėdami vandenyje, įsižiūrėjo į hori- 
zontą. Jūra kaip ir anksčiau tvyrojo visiškai tuščia. Tiesiog nepa- 
kenčiamai kepino saulė. Vanduo būtų atrodęs karštas netgi poil- 
siaujančiam paplūdimyje. 

Kreigas ir Fri kaip visada atrodė žvalūs ir energingi, nors šir- 
dies gilumoje pradėjo nerimauti: juk iki šiol nebuvo jokio žen- 
klo, kad nebetoli žemė. 

Laimei, amerikiečiai ir Kin Fo, būdami stiprūs ir narsūs vyrai, 
nejautė jokios panikos. Maisto pakaks dar vienai dienai, oras kuo 
puikiausias. 

— Prie irklų! - sukomandavo Kin Fo. 

Ir flotilė tai ant pilvų, tai ant nugarų nuplaukė pirmyn. 

Iš neįpratimo keliautojai netrukus pavargo. Irklavimas reika- 
lauja patyrimo ir įgūdžių. Taigi teko dažnai stabčioti ir lūkuriuoti 
Suno, kuris nuolatos atsilikdavo ir visą laiką dejavo. 

Kin Fo rėkė ant jo, keikė ir grasino. Tačiau Sunas, nebesirū- 
pindamas likučiu kaselės, patikimai saugomos hermetiško šal- 
mo, ir toliau zyzė. Tiktai baimė, kad bus paliktas vienas jūroje, 
vertė šiaip ne taip kapanotis pirmyn. 

Antrą valandą ore šmėkštelėjo keli paukščiai. Tai buvo žu- 
vėdros. Tačiau jos geba labai toli nuskristi į jūrą, todėl susitiki- 
mas su jomis toli gražu ne visada liudija, jog netoli krantas. 


Vis dėlto keliautojai pasijuto drąsiau, o netrukus įsipainiojo 
tarp tankių vandens augalų kaip kokios žuvys tinkluose. Teko iš- 
sitraukti peilius ir tikrąja šio žodžio prasme skintis sau kelią per 
beveik nepraeinamą augmeniją. Keliautojai prarado daug laiko ir 
Jėgų, kurių turėjo vis mažiau.“ 

Ketvirtą valandą mažoji flotilė vėl sustojo pailsėti. Pakilo leng- 
vas brizas. Bet dabar jis pūtė iš pietų, nieko gero nežadėdamas. 
Jeigu mūsų herojai iškeltų bures, tai būtų nunešti toli į šiaurę. 
Vėjelis vis stiprėjo. Keliautojai"truputį užkando. Pietūs nebuvo 
tokie smagūs kaip pusryčiai... Artėjo vakaras, taigi netrukus vėl už- 
klups baisi naktis. Kaip ir pirma vis pūtė pietų brizas. Ką daryti? 

Kin Fo, atsirėmęs į irklą ir suraukęs antakius, neištarė nė žo- 
džio. Kokia vis dėlto neteisinga jam lemtis! Sunas be galo, be 
krašto dejavo ir čiaudėjo. Kreigas ir Fri, jausdami klausiamus 
kinų žvilgsnius, nežinojo, ką sakyti. 

Bet galų gale fortūna nusišypsojo keliautojams! 

Be ketvirčio penktą valandą Kreigas išskėtė rankas ir, moste- 
lėjęs į pietus, sušuko: 

— Burė! 

Kin Fo ir jo palydovai plūduriavo šiek tiek šone nuo džonkos 
kurso. Sprendimas gimė akimirksniu: plaukti skersai laivo kurso. 

Nežinia iš kur radosi naujų jėgų. Keliautojai negalėjo praleis- 
ti likimo dovanoto šanso. Kadangi vėjo kryptis neleido iškelti 
burių, mūsų herojai iš visų jėgų yrėsi patys. Šiaip ar taip, norėdami 
susitikti su džonka, jie turėjo nusikasti ne mažiau kaip tris mylias. 
i aivas, arba tiksliau — žvejų barkasas, palengva artėjo. Tai reiškė, 
kad nebetoli ir krantas - kinų Žvejai retai išplaukia į atvirą jūrą. 

— Pirmyn! Pirmyn! — šaukė Kreigas ir Fri, įnirtingai darbuoda- 
miesi irklais. Beje, nieko nebereikėjo raginti. Kin Fo, prisiplojęs 
prie vandens, lėkė tarsi tikras baidarininkas. O Sunas, tiesiog pra- 
nokęs ir pats save, ir šeimininką, išsiveržė per pusę korpuso pirmyn. 

Iki laivo liko apytikriai pusė mylios. Švietė saulė, ir žmonės 
barkase, Žinia, netrukus vandens paviršiuje pastebės mūsų keliau- 
tojus. Bet kas tada? Juk lengvai galima išsigąsti šių didžiuliais 
neįprastais kostiumais vilkinčių vyrų ir palaikyti juos kokiais nors 
jūros gyvūnais. 


Irklai ir toliau įnirtingai plakė vandenį, o atstumas tarp keliau- 
tojų ir laivo sparčiai trumpėjo. Staiga Sunas, aplenkęs visus ki- 
tus, siaubo kupinu balsu sukliko: 

— Ryklys! Ryklys! — ir šį sykį neapsiriko. 

Šone už dvidešimties pėdų vandens paviršių veržliai perrėžė 
du aštrūs plaukmenys. 

— Peilius! - sukomandavo Kreigas ir Fri. 

Savaime aišku, kad juokinga - su peiliu prieš kraugerišką pa- 
baisą. Bet iš kur traukti kitokių ginklų?! 

Sunas staiga sustojo ir pasuko atgal. Grobuonis pastebėjo bėg- 
lius ir patraukė jų pusėn. Skaidrus vanduo leido įžiūrėti ryklio 
bjaurų baltą pilvą. Tai buvo tigrinis ryklys ne mažiau kaip šešio- 
likos-aštuoniolikos pėdų ilgio. 

Pabaisa, išžiojusi milžiniškus nasrus, puolė Kin Fo. Vango mo- 
kinys, išlaikydamas visišką ramybę, atsirėmė irklu į jūrų bestijos 
snukį ir atsistūmęs vikriai atšoko į šalį. 

Kreigas ir Fri skubiai puolė jam pagalbon. 

Ryklys paniro į vandenį, paskui išnėrė ir vėl atakavo. Kin Fo 
norėjo pakartoti ankstesnį manevrą, bet šį sykį gyvūnas jo irklą 
perkando tarsi šiaudėelį. 

Pasitraukęs šiek tiek į šalį, įniršęs padaras vėl puolė žmogų. 

Ir čia trykštelėjo kraujo fontanas, jūra bemat nusidažė raus- 
vai, - tai Kreigas ir Fri paleido į darbą ilgus amerikietiškus pei- 
lius. Ryklys, piktai kaukštelėjęs dantimis, sučiaupė nasrus ir ėmė 
galingai plakti uodega vandenį. Vienas smūgis, nelaimei, kliudė Fri. 

— Kaip jautiesi, Fri? — susijaudinęs sušuko Kreigas. 

— Viskas gerai! - atsiliepė Fri, plaukdamas prie ryklio iš kitos 
pusės. Vyriškis net nebuvo sužeistas: agentą išgelbėjo guminis 
skafandras. 

Pusbroliai vėl su dviguba jėga puolė ryklį. Kin Fo pavyko irklo 
nuolaužą įsmeigti gyvūnui į akį ir kurį laiką ten išlaikyti. Kreigas ir 
Fri tuo tarpu stengėsi smogti jam į širdies sritį. Ir tai jiems pavyko — 
pabaisa suvirpėjo kelis sykius, išleido dvasią ir nugrimzdo į dugną. 

— Valio! Valio! — vienu balsu sušuko pusbroliai, pergalingai 
mojuodami plieninėmis geležtėmis. 

— Dėkoju! — paprastai tarė Kin Fo. 


— Nėra už ką, - pirmasis atsiliepė Kreigas. —- Ar matote, bjau- 
rybė įsinorėjo pyragaičio už du šimtus tūkstančių dolerių! 

— Ir užspringo! — pridėjo Fri. 

Skaitytojas paklaus: o kur tuo metu buvo Sunas? Jis vėl plau- 
kė priekyje ir jau buvo nebetoli — viso labo už trijų kabeltovų — 
nuo barkaso. (Kabeltovas - 185,2 metro.) Tačiau veltui bailusis 
liokajus stengėsi aplenkti savo bičiulius. Regis, Žvejai jį pastebė- 
jo, bet palaikė kažkokiu nematytu gyvūnu ir nutarė sugauti tarsi 
kokį delfiną arba ruonį. Vos tik kamerdineris atsidūrė netoli bar- 
kaso, kai žvejai išmetė ilgą virvę su aštriu kabliu gale. Kablys 
užsikabino Sunui už juosmens ir ėmė slinkti aukštyn, perplėšda- 
mas skafandrą iki pakaušio. 

Išsilaikęs vandens paviršiuje dėl kelnėse esančio oro, kamer- 
dineris apvirto žemyn galva ir aukštyn kojomis. 

Kin Fo, Kreigas ir Fri nutarė kol kas laikytis atokiau nuo bar- 
kaso ir puikia kinų kalba kreiptis į žvejus. 

Kaip išsigando vyrai laivagalyje! Prašneko ruoniai! Reikia kuo 
skubiau įtempti bures... 

Bet Kin Fo vargais negalais nuramino ir įtikino savo gentai- 
nius, kad prieš juos jokie delfinai, o patys tikriausi Padangių im- 
perijos pavaldiniai. Po kurio laiko visi trys atsidūrė barkase. 

O vandenyje liko tik Sunas... Jį pritraukė kobiniu, vienas iš 
Žvejų čiupo už vargšelio kaselės, ir... kaselė liko gelbėtojo ranko- 
je, okamerdineris vėl pliumptelėjo į vandenį. Tada žvejai užmetė 
ant skęstančio nelaimėlio kilpą ir šiaip ne taip išvilko ant denio. 

Vos tik nevykėlis liokajus atsigavo, kai prie jo priėjo Kin Fo ir 
meiliai paklausė: 

— Vadinasi, tai buvo perukas? 

— O be kaselės, - sulemeno Sunas. - Argi jūs būtumėte priėmę 
mane dirbti? 

Ištikimasis kamerdineris, įstrigęs perplėštame skafandre ir pli- 
ku pakaušiu, atrodė taip juokingai, jog denyje visi pratrūko gar- 
siai juoktis. 

Žvejai, paėmę šiuos keistus keliautojus, gyveno Funinge. Vaka- 
rop jų laivas prisišliejo prie kranto, ir mūsų bičiuliai, rūpestingai 
sudėję skafandrus į krepšius, pagaliau atsistojo ant tvirtos žemės. 


Dvidešimt pirmasis skyrius, 


kuriame Kreigas ir Fri su ypatingu pasitenkinimu 
regi patekantį mėnulį 


— Tai kur tasai taipingas? — buvo pirmi žodžiai, kuriuos pailsė- 
Jęs ir išsimiegojęs Kin Fo tarė birželio trisdešimtosios rytą. Atėjo 
ryžtingų veiksmų laikas! 

— Kur tas taipingas? — susižvalgę pakartojo ir Kreigas su Fri. 

Žinia apie atvykėlius mažame miestelyje sukėlė didelį susido- 
mėjimą — visi Funingo gyventojai troško pamatyti mūsų herojus, 
todėl smalsuolių minia nuolatos slankiojo paskui Kin Fo ir jo 
palydovus. Vienas jaunas kinas neatsitraukė nuo keliautojų nė 
per žingsnį. Kaip mūsų bičiuliai būtų nustebę, sužinoję, kad jis 
visą naktį budėjo prie jų viešbučio durų. Rytmetį nepažįstamasis 
„gerbiamiems svečiams“ pasiūlė savo paslaugas — panoro būti jų 
vedliu. 

Tai buvo gana simpatiškas trisdešimtmetis vyrukas. 

Budrieji Kreigas ir Fri nepasidrovėjo pateikti jam kelis tiksli- 
namuosius klausimus: 

— Kodėl jūs nutarėte kreiptis į mus? 

Atsakymas buvo toks pat natūralus, kaip ir klausimas: 

— Matyt, ponai kaip ir visi keliautojai atvyko į mūsų miestą, 
norėdami pamatyti dešimties tūkstančių li Sieną (šitaip kinai va- 
dina Didžiąją kinų sieną. Ji stūkso už 20-25 km į šiaurę nuo Fu- 
ningo), o aš puikiai pažįstu šias vietas. 

— Mano drauge! - įsikišo Kin Fo. — Prieš ryždamasis eiti su 

jumis, norėčiau sužinoti, ar čia ramu? 

— Visiškai, — atsakė vedlys. 

— Ar vietos gyventojai pažįsta vyriškį, vadinamą Lao Šenu? — 
paklausė Kin Fo. 

— Lao Šeną, taipingą? 

— Tą patį. 

— Aišku, aš girdėjau apie jį. Bet Lao Šenas su savo»gauja mėgsta 
darbuotis už imperijos ribų. Paskutinį sykį jį žmonės matė Dzing- 
tangdžou apylinkėse. Tai keli li už Didžiosios sienos. 

— Koks atstumas tarp Funingo ir Dzingtangdžou? 

— Netoli, jeigu Žinai kelią per kalnus. 

— Puiku! Aš pasirengęs ten keliauti. 

— Kur ten? 

— Į Lao Šeno stovyklą! 

Jaunasis kinas protestuodamas kilstelėjo rankas. 

— Tau bus gerai užmokėta, — pamėgino įkalbėti jį Kin Fo, ta- 
čiau vedlys tvirtai ir aiškiai papurtė galvą, o paskui tarė: 

— Mielai nuvesiu jus iki Sienos, bet toliau nė žingsnio. Tai 
labai rizikinga. 

— Sumokėsiu, kiek paprašysi. 

— Na... gerai, — šiek tiek padvejojęs sutiko kinas. 

Atsigręžęs į agentus, Kin Fo pareiškė: 

— Ponai, dabar galite būti laisvi! 

— Mes eisime ten... - pradėjo Kreigas. 

— ...kur keliausite jūs, - padėjo tašką Fri. 

Dar ko - juk „Šimto metų" kompanijos klientas vertas dviejų 
šimtų tūkstančių dolerių! 

Atsakęs į visus klausimus, vedlys jau nebekėlė įtarimo bud- 
riesiems amerikiečiams. 

Mūsų herojų laukė nelengvas ir rizikingas žygis į paties klas- 
tingojo Lao Šeno irštvą. Susirengė į kelią gana greitai. Deja, ke- 
liautojai miestelyje nerado jokios, net pačios primityviausios ke- 
liavimo priemonės. Niekas nepardavė jiems nei arklių,.nei mulų. 
Užtat čia pakako kupranugarių. Jie ištikimai tarnavo pirkliams iš 

Mongolijos, paprastai keliaujantiems karavanų keliais didelėmis 
ir gerai ginkluotomis grupėmis. Vienas keliautojas apie juos ra- 
šė: „Tai drąsūs ir išdidūs žmonės, labai niekinantys kinus". 

Mūsų keliautojai už pusėtiną kainą nusipirko penkis kupranu- 
garius su visa amunicija, apkrovė juos maisto atsargomis, ginklais 
ir iškeliavo. 

Iki vidurnakčio vedlys prižadėjo nuvesti savo globotinius prie 
Didžiosios sienos ir ten pernakvoti, o rytmetį, jeigu Kin Fo ne- 
persigalvos, pereiti imperijos sieną. 

Funingo apylinkės gana raižytos. Virš kaimo kelio, besiran- 
gančio tarsi gyvatė tarp kruopščiai apdirbtų laukų, kabojo smul- 
kių geltonų dulkių debesys. Kupranugariai žengė lėtu ir vienodu 
žingsniu. Vedlys jojo priekyje, už jo - Kin Fo, Kreigas, Fri ir 
Sunas. Kamerdineriui patiko sėdėti ant kupranugario kupros, tai- 
gi jis buvo pasirengęs sekti paskui savo šeimininką nors ir iki 
pasaulio krašto. 

Kepino nepakeliama kaitra. Laukuose triūsė Žmonės, daugiau- 
sia suaugę vyriškiai. Beveik nesimatė moterų, kurias nesunku at- 
pažinti iš ryškiai rausvai žydrų drabužių. Dažnai mūsų keliauto- 
Jai sutiko dideles ilgauodegių avių kaimenes. Gyvuliai taikiai ėdė 
žolę prižiūrimi juodųjų erelių. Vargas avinui, nuklydusiam nuo 
savo brolių! Žiaurūs paukščiai negailestingai puola tokį gyvulį ir 
gena atgal į kaimenę. 

Ore garsiai ne sykį pro šalį praskrido ančių, putpelių, kurapkų 
ir kitų laukinių paukščių būriai. Koks rojus medžiotojams! Ir tik- 
ra bėda valstiečiams. Todėl neatsitiktinai laukuose daugelyje nuo- 
šalių vietų dažnai matėsi pastatyti raizgai paukščiams gaudyti. 

Kin Fo ir jo palydovai, apsupti dulkių, tylėdami ir nestovi- 
niuodami, judėjo pirmyn. Kupranugariai linguodami slinko vie- 
nas paskui kitą, skambčiodami po kaklais parištais varpeliais. Jau- 
nasis vedlys grupės priekyje akylai dairėsi į šalis. 

Agentai visą savo dėmesį nukreipė į Kin Fo. Kuo labiau būrys 
artėjo prie tikslo, tuo labiau didėjo jų nerimas. Klastingasis taipin- 
gas galėjo ūmai pasirodyti ir bet kurią akimirką sugadinti viską! 

O Kin Fo tuo metu mąstė apie pastarųjų dviejų mėnesių įvy- 
kius. Nebuvo ko abejoti: po pirmojo laiško iš San Francisko for- 
tūna ryžtingai nuo jo nusisuko ir keršijo už nemokėjimą bei nes 
norą džiaugtis jos dovanotomis gėrybėmis. Ar kada nors jis, Kin 
Fo, vėl bus jos pasirinktasis? Ak, kaip norisi būti šalia mylimo- 
sios — švelnios ir geros Le U! O Vangas? Dabar jis be galo pasi- 
genda brangaus mokytojo išmintingų patarimų. Deja, filosofas 
Jau pasitraukė į aną pasaulį. 

— Atsargiau, jūs nukrisite! — šūktelėjo vedlys, pajutęs, kaip jo 
kupranugarį iš užpakalio stumtelėjo Kin Fo kupranugaris. Nuo 
šio menko susidūrimo susimąstęs kinas bemat atitoko. 

— Mes jau vietoje? — paklausė jis. 

— Dar ne, - atsakė vedlys. - Dabar jau aštunta valanda vakaro. 
Siūlau sustoti ir pailsėti. 

— O paskui? 

— Paskui trauksime toliau. 

— Bet juk greitai sutems. 

— Nieko baisaus, Čančengas jau čia pat (taip kinai vadina Di- 
džiąją sieną). 

— Gerai, sutinku, — neprieštaravo Kin Fo. 

Šalikelėje matėsi apleistas namas. Šalia jo vingiavo klonis, 
kuriame čiurleno upokšnis, - jame troškulį galėjo numalšinti kup- 
ranugariai. 

Keliautojai įsitaisė prie girgždančio stalo ir skaniai pavaka- 
rieniavo. 

Pokalbis nesimezgė. Kelis sykius Kin Fo pamėgino šį bei tą 
sužinoti apie Lao Šeną. Tačiau vedlys stengėsi pakeisti pašneke- 
sio temą. 

— Ar jis dažnai čia būna? - paklausė Kin Fo. 

— Ne, - atsakė kinas. - Tačiau gaujos nariai kai kada pereina 
imperijos sieną. Tesaugo mus Buda nuo susitikimo su jais! 

Tuo laiku agentai susižvalgė, suraukė antakius, žvilgtelėjo į 
laikrodžius ir palingavo galvas. 

— O kodėl mes čia negalėtume pasilikti iki ryto? — paklausė 

Kreigas. 

— Šioje lūšnoje?! — sušuko vedlys. — Jau geriau miegoti po 
atviru dangumi, — bent jau nebūsime nejučia užklupti. 

— Mes juk susitarėme, kad nakvosime prie Čančengo, - primi- 
nė Kin Fo. Ir neleidžiančiu prieštarauti balsu pridūrė: - O dabar į 
kelią! 

— Pone Kin Fo, — mėgino laikytis savo nuomonės amerikie- 
čiai, — ar būtinai norite susitikti su Lao Šenu? 

— Žinoma! Privalau bet kuria kaina atgauti tą prakeiktąjį raštelį! 

— Tačiau jūs labai rizikuojate. 

— Ir vis dėlto aš neatsisakysiu savo nutarimo. - Kin Fo buvo 
nepermaldaujamas. — O judu, džentelmenai, turite teisę pasilikti 
čia arba apskritai grįžti į Šanchajų. 

Vedlys uždegė mažą žibintą. Agentai vėl žvilgtelėjo į laikro- 
džius. 

— Ir vis dėlto geriausia palaukti iki ryto. - Kreigas ir Fri dabar 
šnekučiavosi tarsi vienas su kitu. 

— Bet kodėl? - gūžtelėjo pečiais Kin Fo. —- Rytoj arba poryt 
Lao Šenas bus toks pat pavojingas kaip ir šiandien. 

— Na ką gi, jūsų valia, — nenoriai sutiko pusbroliai. 

Beveik visą kelią tylusis vedlys jojo ištempęs ausis. Ir kas sy- 
kį, kai agentai pareikalaudavo sustoti, jo juodose žvairose akyse 
plykstelėdavo negeros ugnelės. Jis nekantriai mindžiukavo, o kai 
Kin Fo užsiropštė ant kupranugario, pasilenkė neva norėdamas 
pataisyti balną, pridėjo pirštą prie lūpų ir tyliai sušnibždėjo: 

— Nepasitikėkite šitais Žmonėmis! Paskui paaiškinsiu. 

Ir karavanas keliavo toliau. 

Kin Fo susimąstė. Agentai jau ne kartą įrodė savo ištikimybę. 
Bet, kita vertus, kodėl jie taip atkakliai reikalavo laukti rytmečio 
ir net apskritai atsisakyti susitikti su taipingu? Argi ne dėl to ir 
buvo organizuota visa ši ekspedicija? Ir argi ne kompanijai nau- 
dinga gauti tą nelemtą raštelį? Nesuprantama! 

Išoriškai Kin Fo atrodė kaip paprastai ramus. 

Po dviejų valandų, prieš pat patekant mėnuliui, vedlys sustojo 

ir mostelėjo ranka į šiaurę: giedruojančio dangaus fone vos vos 
matėsi ilga juoda linija. Šiek tiek toliau kilo kalnų viršūnės. 

— Didžioji siena! — tarė kinas. 

— Ar šiandien galėsime ją pereiti? - paklausė Kin Fo. 

— Taip, jeigu norėsite, — atsakė vedlys. 

— Būtinai turime tai padaryti. 

— Tada aš eisiu pasižvalgyti, o jūs pasilikite čia ir laukite. 

Kai tik vedlys dingo tamsoje, prie Kin Fo priėjo Kreigas ir 
Fri. 

— Pone... - pradėjo vienas. 

— Pone... - tarsi aidas pakartojo kitas. 

— Ar esate patenkinti mūsų darbu? — bemaž choru paklausė 
abu vyrukai. 

— Labai! 

— Tada prašome tai paliudyti šiame popieriaus lape. 

— Popieriaus lape? — perklausė nustebęs Kin Fo, pamatęs la- 
pelį, kurį agentai buvo išplėšę iš užrašų knygelės. 

— Taip, jūsų raštelis labai pravers mūsų valdytojui, - paaiški- 
no Fri. 

— O štai ir mano nugara, galite į ją atsiremti. — Kreigas prisiar- 
tino prie Kin Fo ir pasilenkė. 

Mūsų herojus nusijuokė ir pasirašė raštelį. 

— O dabar pasakykite, — paklausė jis, — kodėl ši ceremonija 
įvyko kaip tik čia ir tokiu laiku? 

— Čia, - atsakė Fri, — todėl, kad mes nebenorim toliau jūsų 
lydėti. 

— O tokiu laiku, - tęsė Kreigas, — nes greitai ateis vidurnaktis. 

— Na ir kas? 

— Pone Kin Fo, - Kreigo balse pasigirdo oficialios gaidelės, — 
draudimo kompanijos domėjimasis jūsų persona... 

— ...po kelių minučių pasibaigs... - gana reikšmingai tarė Fri. 

— ...if jūs galėsite baigti gyvenimą savižudybe... 

— „arba kaip nors kitaip. 

— Pasirinkimas neribojamas! 

Agentai buvo be galo malonūs ir mandagūs. Kin Fo žvelgė į 
juos nieko nesuvokdamas. Rytų horizonte pasirodė pirmieji te- 
kančio mėnulio spinduliai. 

— Mėnulis! - šūktelėjo Fri. 

— Šiandien jau birželio trisdešimtoji! — riktelėjo ir Kreigas. 

— Ji prasideda vidurnaktį... 

— O kadangi jūs neatnaujinote draudimo sutarties... 

— ...tai daugiau nebesate „Šimto metų" klientas! 

— Iki pasimatymo, pone Kin Fo! - kaukštelėjo kulnais Kreigas. 

— Iki pasimatymo, pone Kin Fo! - lygiai taip pat atsisveikino Fri. 

Apgręžę kupranugarius, agentai išnyko tamsoje, palikę savo 
apstulbusį klientą (jau buvusį!) vieną. Vos tik nutilo jų tolstantys 
žingsniai, kai nežinia kokių nepažįstamųjų šutvė ūmai užpuolė 
Kin Fo ir Suną ir greitai įgrūdo į apleisto bastiono žemą ir tamsią 
patalpą, - tokių daugybė prie Didžiosios sienos. Durys užsidarė, 
spragtelėjo spyna, ir viskas nutilo. 

Dvidešimt antrasis skyrius, 


kurį skaitytojas galėtų ir pats parašyti, 
nes jis baigiasi tikrai netikėtai 


Didžioji kinų siena — tai grandioziškas daugiau kaip tūkstan- 
čio Ije ilgio įrenginys, skirtas saugoti šiaurinėms Padangių impe- 
rijos sienoms. 

Nenutrūkstamu penkiasdešimties pėdų aukščio ir dvidešim- 
ties pėdų pločio kaspinu, kurio pamatą sudaro granitas, o viršų — 
plytos, ji driekiasi nuo Liaodungo įlankos iki Dziajugvano tvirto- 
vės Gansu provincijoje. (Didžioji kinų siena eina beveik penkis 
tūkstančius kilometrų. Pirmosios jos dalys statytos apsisaugoti 
nuo Centrinės Azijos klajoklių, - tai buvo IV a. pr. Kr. Siena buvo 
statoma ir stiprinama iki pat XV amžiaus. Sienos aukštis siekia 
6,6 metro /bokštai - iki 10 m/, plotis - nuo 6,5 m prie pamatų ir 
iki 5 m viršuje.) 

Šiuo laiku Siena prarado karinę reikšmę, todėl jos būklė gana 
apverktina. Rusas, mongolas, kirgizas, kaip ir bet kuris kitas Pa- 
dangių imperijos gyventojas, gali laisvai vaikščioti per jos vartus. 

Belangėje Kin Fo ir Sunas praleido neramią naktį. Vedlys din- 
go. Jokių iliuzijų jo atžvilgiu belaisviai daugiau nebeturėjo. Šis 
vyrukas, žinia, neatsitiktinai pasipainiojo jų kelyje. Jis seniai lū- 
kuriavo Kin Fo, o jo neryžtingumas, kai buvo paprašytas palydėti 
anapus Didžiosios sienos, viso labo buvo gudrios pinklės. Be abe- 
jonės, žaliūkas priklausė Lao Šeno gaujai. 

Rytą tylūs vyrai pažadino Kin Fo ir kažkur nuvedė. 

— Ar mus vedate pas Lao Šeną, savo vadą? - kreipėsi jis. į 
vieną lydintį sargybinį. 

— Taip, netrukus būsime pas jį, - linktelėjo plėšikas. 

Galų gale ko gi ieškojo Vango mokinys? Filosofo buvusio drau- 
go! Štai ir surado! Ir ne taip jau svarbu, kaip ir kur juodu susitiks. 

Kin Fo žingsniavo ramiai, žvelgdamas tiesiai prieš save: pa- 
galiau galės iš Lao Šeno atgauti tą nelemtą raštelį. 

O į Suną buvo gaila žiūrėti: dantys kaukšėjo, o galva kažkaip 
keistai trūkčiojo. 

Sargyba pasuko siauru vingiuotu taku, kuris kilo į kalną. Be- 
laisviai, tylėdami ir negalvodami apie pabėgimą, kiūtino glau- 
džiai apsupti niūrių vyriškių. 

Po pusantros valandos tolumoje pasirodė pusiau sugriautas 
senas vienuolynas —- būdingas budistų architektūros pavyzdys, — 
stūksantis ant vienos kalvos viršūnės. Kin Fo visiškai nenustebo, 
kai sužinojo, kad čia ir yra svarbiausioji Lao Šeno rezidencija. 
Tokiame laukiniame ir neapgyvendintame krašte šventasis būs- 
tas visiškai lengvai iš tikratikių piligrimų lankymo vietos galėjo 
virsti vagių ir plėšikų prieglobsčiu. 

Prabėgo dar šiek tiek laiko, ir mūsų pavargę bei nusikamavę 
herojai buvo įvesti į didelę salę, kur sėdėjo dvi dešimtys ginkluo- 
tų ir spalvingai, kaip ir dera plėšikams, vilkinčių vyrų. Visi atsig- 
ręžė į atėjusiųjų pusę. Kin Fo išdidžiai pakėlė galvą, o už jo kli- 
binkščiuojantis Sunas pamėgino slėptis už šeimininko nugaros. 
Salės gale aklinoje sienoje matėsi juoda anga su stačiais laiptais. 
Apačioje, matyt, buvo rūsys. 

Sargybinių rankose nelygiai degė dagčiai. Belaisviai, nusilei- 
dę trisdešimt laiptelių ir nužengę šimtą žingsnių, atsidūrė blau- 
siai apšviestame požemyje, kurio žemas skliautuotas lubas laikė 
masyvūs stulpai, išpuošti bjauriais monstrų piešiniais. Greitai įpra- 
tusios prie tamsos akys išvydo daugybę kažkokių žmonių. Tai ir 
buvo Lao Šeno gauja. Minios viduryje tarsi koks oratorius stovė- 
jo aukštas vyriškis. Jis davė ženklą, ir plėšikai prasiskyrė, suda- 
rydami gyvą koridorių. 

— Lao Šenas, - paprastai pasakė vienas sargybinis, mostelėjęs 
į vadeivą. 

Kin Fo, žengęs žingsnį pirmyn, be jokių įžangų prabilo: 

— Lao Šenai, filosofas Vangas perdavė tau raštelį. Šiuo metu 
raštelis prarado savo reikšmę, todėl prašau jį man atiduoti. 

Mūsų herojus kalbėjo ramiai ir pasitikėdamas. Tačiau taipin- 
gas net nemirktelėjo. Atrodė, kad jis nieko negirdi. 

— Tai ko nori už tą raštelį? - tęsė Kin Fo. 

Ir vėl nepasigirdo nė menkiausio garso. 

— Lao Šenai, — nenurimo Kin Fo, - aš tuoj pat pasirašysiu 
čekį, ir tu galėsi gauti nurodytą sumą pats be jokių tarpininkų. 

Tačiau taipingas vis tylėjo — toks jo elgesys nežadėjo nieko 
gera. Kin Fo dar sykį pabandė: 

— Kokiai sumai išrašyti čekį? Penkiems tūkstančiams taelių? 

Tyla. 

— Dešimčiai tūkstančių taelių? 

Lao Šenas ir jo vyrai tarsi neteko žado. Bejėgiškas pyktis pa- 
gavo Kin Fo. 

— Bent jau ką nors atsakyti tai gali? Ar girdi mane? — beveik 
suriko jis. 

Lao Šenas vos pastebimai linktelėjo. 

— Dvidešimčiai tūkstančių taelių! Trisdešimčiai tūkstančių! — 
nebesivaldė Kin Fo. —- Vietoj sumos, kurią tu gautum iš draudimo 
kompanijos mano mirties atveju, siūlau dusyk didesnę! Triskart! 
Šnekėk gi pagaliau! 

Įniršęs Kin Fo žengė prie Lao Šeno ir, sukryžiavęs ant krūti- 
nės rankas, vos valdydamasis tyliai paklausė: 

— Pasakyk savo kainą. 

— Man nereikia pinigų, — ūmai prabilo taipingas. — Tu įžeidei 
Budą, paniekindamas gyvenimą, kurį jis tau dovanojo, ir tiktai 
mirties akivaizdoje suprasi, kad buvai neteisus! 

Lao Šenas davė trumpą ženklą. Keli vyrai sučiupo Kin Fo, 
surišo ir įgrūdo į kažkokią didelę dėžę. Jos durelėse spragtelėjo 
spyna. Nelaimingasis Sunas irgi neišvengė šeimininko dalios. 

„Tai mirtis! — nusiminęs pagalvojo Kin Fo. — Na ką gi, kas 
lemta, tas ir įvyks. Nieko kita nenusipelniau." 

Prabėgo kelios valandos. Kin Fo ir nesuprato, kokiam baisiam 
išmėginimui pasmerkė jį klastingasis taipingas. Netrukus plėši- 
kai pakėlė dėžę, kažkur pernešė ir padėjo, sprendžiant iš kratymo 
ir arklių Žvengimo, - į vežimą. Po penkių ar šešių valandų veži- 
mas sustojo, vyrai vėl paėmė dėžę ir kažkur nubogino. 

Kin Fo pajuto švelnų sūpavimą ir dervuotų lentų girgždėjimą. 

„Regis, dabar esu laive, — suvokė jis. - Lao Šenas nutarė iš- 
mesti mane į vandenį, kad lėtai ir skausmingai numirčiau! Na ką 
gi, gausiu ko nusipelniau." 

Praslinko kelios paros. Du sykius per dieną per nedidelį stum- 
domą langelį Kin Fo, taip ilgai ieškojusiam stiprių pojūčių, tylė- 
dami plėšikai paduodavo valgį. Jis nieko nematė, tačiau visais 
savo veiksmais Lao Šenas tarsi jam bylojo: tu troškai didingų ir 
nematytų išgyvenimų?! Puiku! Jie nevers ilgai savęs laukti. Po 
kažkurio laiko jūros gelmė praris tave, kamuojamą nežmoniškų 
kančių. Ši mintis mūsų herojui tiesiog kėlė baisią neviltį. Mirti, 
dar sykį nepamačius dangaus ir vargšės Le U, - tai siaubinga ir 
nepakeliama! 

Pagaliau liovėsi supti. Nutilo ritmingas sraigto virpčiojimas, 
— dėžė vėl kažkur buvo nešama. 

Viskas! Tai galas! Pasmerktajam liko tik skubiai pasimelsti ir 
paprašyti Aukščiausiojo atleisti nuodėmes. 

Praslinko keliolika be galo ilgų minučių. Minučių, kupinų pa- 
ties siaubingiausio laukimo. Bet kas čia darosi? Regis, dėžę vėl 
pastatė ant tvirtos žemės! Netikėtai atsidarė jos dangtis. Kažkie- 
no rankos čiupo Kin Fo, ištraukė iš dėžės ir užrišo jam akis. 

— Aš neprašiau jokio pasigailėjimo! — sušuko jis, žengęs kelis 
žingsnius. — Tiktai prašau leisti man išeiti iš gyvenimo šviečiant 
dienos šviesai, kaip žmogui, kuris nebijo pažvelgti mirčiai į akis! 

— Na ką gi, - pasigirdo kažkieno balsas, — tebus taip. 

Ir Kin Fo nusiplėšė raištį nuo akių. 

Jis godžiai apsidairė... ar tik jis nesapnuoja? Štai didelis sta- 

las, apdėtas daugybe patiekalų. O kas šie penki? 

— Jūs? Jūs? Mano bičiuliai, mano brangūs bičiuliai! Ne, priva- 
lau nubusti! - įgnybęs sau, Kin Fo puolė pirmyn. 

Prie stalo šypsodamiesi sėdėjo Vangas, Jin Bangas, Chuan- 
gas, Bao Šenas ir Dinas; — visi tie, su kuriais jis prieš du mėnesius 
pietavo upių garlaivio restorane! 

Kin Fo nepatikėjo savo akimis: jis - savo sodyboje Šanchajuje! 

— Jeigu tai tikrai tu, - sušuko išgelbėtasis, kreipdamasis į Van- 
gą, - one tavo šešėlis, tai pasakyk... 

— Tai aš, mano drauge, tu neapsirinki, - atsakė išminčius. - O 
už tokią gan žiaurią filosofinę pamoką - atleisk. 

— Ką?! Nejaugi... 

— Susipratai? — nusijuokė filosofas. - Aš sutikau įvykdyti tą 
baisų tavo prašymą, kad nesikreiptum į ką nors kitą. Paskui pasi- 
sekė perimti džiugiąją žinią iš banko, todėl man pasidarė aišku: 
tau mirti visiškai nėra dėl ko. 

Mano senas kovų bičiulis Lao Šenas, beje, neseniai paklusęs 
valdžiai ir davęs Žodį saugoti šiaurines imperijos sienas, sutiko 
dalyvauti šiame spektaklyje. Patikėk, buvo skaudu matyti, kaip 
tu kamuojiesi ir kenti. 

Širdis plūdo krauju. Ir tiktai tikėjimas, jog finale, leidžiantis 
uždangai, tu pasikeisi, pajusi gyvenimo skonį, palaikė mane. 

Filosofas tvirtai priglaudė prie krūtinės Kin Fo, o pastarasis 
vos sulaikė ašaras. 

— Vargšas Vangai! Kaip sunku tau buvo! Bet papasakok, kas 
atsitiko ant Balikao tilto? 

— Ą, - nusišypsojęs numojo ranka išminčius. — Prisipažinsiu, 
tada truputį išsigandau. Ir iš tikrųjų: nuo manęs prakaitas srūte 
srūva, 0 vanduo šaltutėlis! Bet kaip matai, išsisukau. 

Po Vango Kin Fo paspaudė rankas ir apkabino visus kitus sa- 
vo bičiulius. 

— Koks aš buvau kvailas! - prisipažino jis. 

— O dabar tapsi išminčiumi! — tvirtai pareiškė jaunuolio auk- 
lėtojas. 

— Stengsiuosi, — pažadėjo jam mokinys. - Bet pirmiausia pri- 
valau sutvarkyti reikalus. Kur dingo tasai nelemtas popieriaus 
lapas, dėl kurio ir užvirė visa šita košė? Ar tu jį atidavei Lao 
Šenui? Tuomet esu ramus. Nors geriau būtų jį sunaikinti. 

Čia visi dalyviai garsiai nusikvatojo. 

— Bičiuliai! - tarė Vangas. - Kin Fo iš tikrųjų pasikeitė. Prie- 
šais mus jau ne ankstesnysis abejingas gyvenimo stebėtojas. 

— Bet vis dėlto kur tas velnio neštas raštelis? Noriu kuo grei- 
čiau jį sudeginti, - nenusileido naujasis gyvenimo mylėtojas. 

— Ar tau jo taip labai reikia? — susidomėjo Vangas. 

— Žinoma, - patvirtino nesenas „Šimto metų" kompanijos klien- 
tas, — bet matau, tu nutarei jį pasilaikyti ir pakišti man kas kartą, 
kai slogi nuotaika... 

— Ne, - papurtė galvą filosofas. 

— Tada kas yra? 

— O tas, brangusis mokiny, kad ano raštelio neturiu nei aš, nei 
Lao Šenas. 

— Kaip tai neturi? 

— Neturiu, ir viskas. 

— Vadinasi, jūs jį sunaikinote? Arba atidavėte kam nors kitam? 

— Taip! 

— Kam gi, kam? - Kin Fo ne juokais susijaudino. — Kas jis? 

— Vienas patikimas Žmogus. 

Tuo metu iš už širmos šypsodamasi išėjo žavingoji Le U su raš- 
teliu rankoje. Kin Fo, ištiesęs rankas, puolė pasitikti mylimosios. 

— Ne, ne, truputį kantrybės, brangusis! — tarė gražuolė, žengu- 
si žingsnį atgal. - Pirmiausia - reikalai. 

Ir, parodžiusi baltą popieriaus lapelį, paklausė: 

— Ar pažįstate šias eilutes! 

— Savaime aišku! - sušuko Kin Fo. - Kas, išskyrus mane, ga- 
lėtų parašyti tokią kvailystę! | 

— Labai gerai, - šypsena dingo iš Le U veido, - tada padaryki- 
te su ta „kvailyste“ tai, ką privalote: sunaikinkite ją, sudeginkite! 
Ir tegu tai bus simboliškas išsiskyrimas su viskuo, ko nemėgstate 

savyje. 

— Sutinku, - tarė Kin Fo, prikišdamas degančią žvakę prie po- 
pieriaus lapo. — O dabar, mano širdele, leiskite jus švelniai apka- 
binti ir pasodinti pačioje garbingiausioje vietoje! Ir pietaukime, 
— velniškai jaučiuosi išalkęs! 

— Mes irgi! — sušuko visi kiti. 

Praėjus kelioms dienoms po to, kai imperatorius įsakė baigti 
gedulą, įvyko Kin Fo ir Le U vestuvės. Jaunieji buvo nuostabūs. 

Priešakyje jų laukė daug džiaugsmo ir laimės! 


Pabaiga 


1879 m. 

